Л.Н. Гумилев атындағы Еуразия ұлттық университеті

ӘОЖ 94(574) Қолжазба құқығында

**ТЕМИРХАНОВА АСЕМГУЛЬ СЕРИКОВНА**

**Манаш Қозыбаев және Отан тарихындағы тәуелсіздік мәселесі**

6D020300 – Тарих

Философия докторы (PhD)

дәрежесін алу үшін дайындалған диссертация

Ғылыми жетекші

тарих ғылымдарының докторы,

профессор,

СадықовТ.С.

Шетелдік ғылыми кеңесші

философия докторы (PhD),

профессор,

Қара Ә.

(Стамбұл)

Қазақстан Республикасы

Астана, 2022

**МАЗМҰНЫ**

|  |  |
| --- | --- |
| **АНЫҚТАМАЛАР**................................................................................................ | 3 |
| **БЕЛГІЛЕУЛЕР МЕН ҚЫСҚАРТУЛАР**......................................................... | 4 |
| **КІРІСПЕ**................................................................................................................. | 5 |
| 1. **МАНАШ ҚОЗЫБАЕВ МҰРАСЫ ОТАН ТАРИХЫНЫҢ ЖАҢА КЕЗЕҢІНІҢ ҚАЛЫПТАСУЫНДАҒЫ ТЕОРИЯЛЫҚ-МЕТОДОЛОГИЯЛЫҚ РОЛІ**............................................................................
 | 16 |
| 1.1 Академик Манаш Қозыбаев зерттеулеріндегі методологиялық тұжырымдамалар................................................................................................... | 16 |
| 1.2 Манаш Қозыбаевтың еңбектеріндегі теориялық ашылымдар: Дала өркениетінің тұжырымдамасы.............................................................................. | 28 |
| * 1. Ғалымның тәуелсіздік кезеңіндегі ғылыми ұстанымдары..........................
 | 41 |
| 1. **ҰЛТ ҰЛАҒАТЫНЫҢ ЖАРШЫСЫ МАНАШ ҚАБАШҰЛЫНЫҢ ЕҢБЕКТЕРІНДЕГІ ТӘУЕЛСІЗДІК ТАНЫМЫ**...........................................
 | 54 |
| 2.1 Академик Манаш Қозыбаев еңбектеріндегі Отан тарихына жаңаша көзқарас................................................................................................................... | 54 |
| 2.2 Манаш Қозыбаевтың ұлт тарихының этногенездік мәселелеріне көзқарасы........................................................................................................ | 67 |
| 2.3 Тарихтың ұлтымшыл насихатшысы – ұлт болмысы туралы ғылыми ізденістері................................................................................................................ | 78 |
| **3 ОТАНДЫҚ ТАРИХ ҒЫЛЫМЫНДАҒЫ МАНАШТАНУ МӘСЕЛЕСІ**........................................................................................................... | 91 |
| 3.1 Отан тарихының қазіргі кезеңіндегі манаштану саласындағы ізденістер................................................................................................................. | 91 |
| 3.2 Манаш Қозыбаев мұрасы қазіргі гуманитарлық ғылымдар контексінде............................................................................................................. | 98 |
| 3.3 Тарлан тарихшының феномені туралы замандастарының толғанысы............................................................................................................... | 112 |
| **ҚОРЫТЫНДЫ**..................................................................................................... | 127 |
| **ПАЙДАЛАНЫЛҒАН ӘДЕБИЕТТЕР ТІЗІМІ**................................................ | 130 |

**АНЫҚТАМАЛАР**

Диссертациялық жұмыста төмендегідей анықтамаларға сәйкес терминдер қолданылды:

**Әдіс** – таным тәсілі, қоғамдық құбылыстарды зерттеу.

**Тарихтың əдіснамасы** – өткенді білу, ұғудың принциптерін жəне тəсілдерін, амалдарын дайындап, жинап алған мəліметтерді тарихи үрдістің маңызын анықтау жолында оларды айқынырақ, дəлірек, бір тұтастық негізде қайтадан құрастырады.

**Тұжырымдама** – ұғымдар мен көзқарастардың орамды жиынтығы.

**Тарих теориясы** – бұл тарихи оқиғалардыңмәселелерін және олардың шешімдерін іздеу, тұжырымдамалық схемалардың көмегімен материалды ретке келтіру арқылы түсіну.

**Өркениет** – қоғамның материалдық және рухани жетістіктерінің жиынтығы.

**Дала өркениеті** – түркі тектес халықгардың, соның ішінде қазақтардың материалдық жəне рухани құндылықтарының даму сатысы; этномəдени жүйенің қалыптасуындағы табиғи-тарихи тұрпат.

**Көшпелілер немесе Дала өркениеті**– түркі тектес халықтардың, оның ішінде қазақтардың материалдық және рухани құндылықтарының даму сатысы, этномәдени жүйенің қалыптасуындағы табиғи-тарихи тұрпаты.

**Этнос** (халық, тайпа, жұрт, ұлт) – жалпыға ортақ, сыртқы кескін-кейпі ғана емес, едәуір тұрақтанған ерекше мәдениеті (тілін қоса) мінез-құлқы бар, сол сияқты өзінің бірыңғай екенін және басқа этникалық топтардан бөлектігін түсінетін сана-сезімі бар, оның бұл қасиеті өз атымен (этноним) бекітілген адамдардың тарихи қалыптасқан тұрақты бір тұтастығы.

**Этногенез** – әр түрлі қауымдық топтар негізінде жаңа құрамдағы туыстас тайпаның немесе халықтың қалыптасуы.

**Синергетика** – пәнаралық сипаттағы ғылым саласы, күрделі жүйелердің өзін-өзін ұйымдастыруы туралы ғылым.

**Декларация** – мемлекеттер белгілі бір түрде әрекет етуге келіскен құжат.

**Конституция, Ата Заң** – мемлекеттің негізгі заңы, елдегі барлық басқа заңдарға қатысты жоғары заңды күшке ие заң немесе заңдар тобы.

**Демократия** – «халық билігі» деген мағынаны білдіреді.

**Егемендік**– мемлекеттің сыртқы саясатта толық тәуелсіз болуы және елдің ішкі саясатында мемлекеттік биліктің бәрінен жоғары тұруы.

**Ұлт** – қоғамды ұйымдастырудың анағұрлым кең тараған бірлігі.

**БЕЛГІЛЕУЛЕР МЕН ҚЫСҚАРТУЛАР**

|  |  |
| --- | --- |
| ҚР | * Қазақстан Республикасы
 |
| ҚР БҒМ ҒСБКҚР БҒМ ҒК | * Қазақстан Республикасы Білім және ғылым министрлігі
* Білім және ғылым саласындағы бақылау комитеті
* Қазақстан Республикасы Білім және ғылым министрлігі Ғылым Комитеті
 |
| ҚР ОММ | * Қазақстан Республикасы Орталық мемлекеттік мұрағаты
 |
| ҚР ПМ | * Қазақстан Республикасы Президентінің мұрағаты
 |
| ҚР БҒМ ОҒК | * Қазақстан Республикасы Білім және ғылым министрлігі Орталық ғылыми кітапханасы
 |
| АҚОММ | * Алматы қаласының Орталық Мемлекеттік мұрағаты
 |
| т.б.БАҚКСРОКОКПҚазКСРАӘКҚАКТҒОӘКРБАО | * тағы басқа
* Бұқаралық ақпарат құралдары
* Кеңестік Социалистік Республикалар Одағы
* Кеңес Одағының Коммунистік партиясы
* Қазақ Кеңестік Социалистік Республикасы
* Ақпараттық-әдістемелік кітапхана қоры
* Ақпараттық-коммуникациялық технология
* Ғылыми оқу-әдістемелік кешені
* Республикалық білімді ақпараттандыру орталығы
 |

**КІРІСПЕ**

**Жұмыстың жалпы сипаттамасы.** XXI ғасыр басындағы Қазақ елінің алдындағы абыройлы мақсаттың үлкені – рухани және материалдық мәдениетімізді дамыту арқылы қоғамымызды, Қазақстан мемлекетін ілгері дамыту болып табылады. Осындай биік мақсатты мәдениеттің субьектісі, авторы, жасаушысы ұлттық интеллигенцияға айрықша көңіл бөлу қажеттігі келіп туындайды. Өркениетті елдерде өздерінің көрнекті оқығандарын, ғалымдарын, қалам және қылқалам шеберлерін, бір сөзбен айтқанда, тарихи тұлғаларын қадірлеп, оларды материалдық және моральдық жағынан қолдаудың бай дәстүрі қалыптасқан. Сондай игілікті дәстүрлер негізінде бүгінгі ұрпақты тарихи тұлғалардың өмірі мен қызметін, олардың рухани мұрасын және қоғам дамуындағы рөлін зерттеу негізінде – тарихи сабақтастықты ел ертеңі жастарымыздың жадында сақтау арқылы ұлтжандылыққа тәрбиелеу. Міне, осы бағытта, артында ғылыми мол мұра қалдырған сондай тұлғалардың бірі ұстаз, ғалым, қоғам қайраткері – Манаш Қабашұлы Қозыбаев. Диссертацияның арқауы академик, тарих ғылымдарының докторы, профессор Манаш Қабашұлы Қозыбаевтың Отан тарихындағы тәуелсіздік мәселелеріне байланысты пайымдары хақында болмақ.

**Зерттеудің өзектілігі.** Еліміз тәуелсіздік алғаннан бастап Отан тарихынның көптеген өзекті мәселелері жаңаша тұрғыдан қаралып, дербес, тың, тәуелсіз ой-пікірлер мен тұжырымдар қалыптасты. Тәуелсіздігіміздің 30 жылдық тарихы мен ұлттық тарихымыздың осы тәуелсіздік жылдарындағы дамуы өзара байланыста қатар жүрді деуге болады. Биліктің қайнар көзі халық болса, халық санасының өсуі, нығаюы тарихпен, ұлт тарихымен байланысты [1].

Бүгінгі таңда жеке тұлғалардың өмірін, қоғамдық-саяси қызметін, тарихи көзқарастары мен еңбектерін жан-жақты зерделеу маңызды орынға ие. Ғалым, тарихшы, мемлекет және қоғам қайраткері, Қазақстанның Еңбек сіңірген қайраткері, тарих ғылымдарының докторы, профессор, Қазақстан Республикасы Ұлттық Ғылымдар академиясының академигі, Қазақстан Республикасының халық депутаты, Ш.Ш. Уәлиханов атындағы сыйлықтың, Қазақстан Республикасы Мемлекеттік сыйлығының, Қазақстан Республикасы Президентінің «Бейбітшілік және рухани келісім» сыйлығының лауреаты Манаш Қабашұлы Қозыбаевтың есімі елімізде ғана емес, әлемдік деңгейде кеңінен таныс. Ғалымның баға жетпес тарихи-ғылыми мол мұрасы – іргелі монографиялық еңбектері, ғылыми зерттеулері мен мақалалары еліміздің рухани асыл қазынасы. Манаш Қозыбаев талай дүбірлі оқиғаларды басынан кешірген ХХ ғасыр перзенті.

ХХ ғасырдың алғашқы ширегінде С.Ж. Асфендияров қазақ зиялылары үш топтан тұрады деп санаған: «Біріншісі – ол қызметкерлер зиялы қауым, екіншісі әр түрлі мамандар (дәрігерлер, инженерлер т.б.), үшіншісі – бұл демократиялық қауым, басым көпшілігі мұғалімдер, жазушылар және басқалар» [2]. Жаңа тәуелсіздік заманасында біз қазақ зиялыларының бейнелерін жасап, тарихтағы өз орнын анықтап, тұғырына қондырамыз десек осынау Манаш Қозыбаев сынды тұлғалардың тарихтағы орындарын анықтауымыз қажет. Оның тарихи тұлға екеніне күмәніміз жоқ. Тарихшы академик Х.М. Әбжанов: «Тұлға дегеніміз –өзіне тәуелді емес объективті әлемдегі қажеттілікті (экономикалық, ғылыми, саяси, өндірістік, т.с.с.) практикалық-қолданбалық, теориялық-шығармашылық жаңашылдықпен шешкен немесе шешу жолын дұрыс нұсқаған әлеуметтік субъект» деп анықтама береді [3]. Осы қасиеттердің барлығы академик Манаш Қабашұлы Қозыбаевтың бойынан табылған. Демек тақырып өзекті, әрі ауқымды.

Тарихтағы әділеттікті, шындықты қалпына келтіру үшін, жас тәуелсіз еліміздің болашағына тарихтың сара да дара дұрыс бағдары болу үшін халқымыздың тарихын ұлт мүддесі тұрғысынан қайта зерделеу қажеттігі айқындалып, тарихшыларға үлкен жауапкершілік жүктелді. Сол жауапкершілік жүгін абыроймен арқалаған ғалымның бірі тарих ғылымдарының докторы, профессор Манаш Қабашұлы Қозыбаев еді. Ғалымның тәуелсіздіктің алғашқы онжылдығында Қазақстан тарихының өзекті мәселелеріне арналған еңбектер көлемі едәуір. Оның зерттеулері тарих ғылымының даму үрдісіне талдау жасап, Отандық тарихтың барлық саласын қамтыған еңбектері күрделі мәселелерді ашып келешек ұрпаққа тарихты зерделеудің бағдарын айқындап берген. Ғалым Қазақстан Республикасы тәуелсіздігінің алғышарттары пайда болған 1980 жылдардың соңынан бастап қысқа уақыт ішінде Қазақстан тарихшылары академик Манаш Қозыбаевтың басшылығымен тарихи зерттеулер методологиясының мәселесі, жинақталған тарихи білімді қайта пайымдау, қазақ халқының шығу тегі мен этникалық тарихы, ұлттық мемлекеттілік пенұлттық қауіпсіздік проблемалары, Қазақстанның саяси-әлеуметтік және экономикалық даму тарихының, Қазақстанның жалпы тарих тұрғысынан әлемдік қауымдастықтағы, оныңішінде ең алдымен Ресей және ТМД елдерімен, Қытаймен, алысшетелдермен қарым-қатынасына байланысты өзекті мәселелер отандық тарих ғылымының басым бағыттарына айналдырғаны белгілі. Қазақстан тарихының киелі ордасына айналған Ұлттық Ғылым Академиясының Ш.Ш. Уәлиханов атындағы Тарих және этнология институтын басқарған жылдары тарихшыларды «ақтаңдақ» мәселелерін зерделеуге жұмылдырып, тарихи сананы қалыптастырудың жолдарын айқындап, институттың кадрлық потенциалы нығайтты.

Бұл ретте біздің зерттеу жұмысымызда ең біріншіден ғалым Манаш Қабашұлы Қозыбаевтың тәуелсіздік мәселесіне қатысты ғылыми-зерттеу жұмыстарының теориялық-методологиялық негіздерін зерттеудің маңызы зор. Мәселен, бұрынғы тар шеңберлі, қасаң таптық позицияға негізделген методология, жалпы адамзаттық құндылықтарды басшылыққа алған және ұлттық мүддеге негізделген методология мен теорияға бағытталғаны белгілі. Кеңес Одағының күйреуі тәуелсіз Қазақстан Республикасын дүниеге келтірді, сондай-ақ маркстік-лениндік методологияның шынайы түрде тарихи зерттеулерге жарамсыз болуы қалыптасқан жаңа жағдайларға сай, оның сұраныстары мен талаптарына жауап бере алатын жаңа методологияны – өркениеттік методологияны қолданысқа енгізу қажеттілігі туындаған. Бұл ретте Отан тарихын жалпы адамзат тарихының контексінде зерттеу өзекті болып табылады. Сондай-ақ ғылыми зерттеу арнасында ғалым Манаш Қозыбаевтың ұлттық төл тарихымыздың философиялық заңдылықтары мен методологиялық негізін, оның тарихнамалық жүйесі мен деректік қорын, зерттеу әдістемелері мен пайымдау шарттарын және де ұлт-азаттық қозғалыс желісі мен жеке тарихи тұлғалар тағдырын, бүгінгі егеменді елдігіміз бен тәуелсіз мемлекеттігіміздің нығаюын, даму үрдісінің өзекті мәселелерін зерделеудегі еңбектерін талдау өзекті болып табылады.

Екіншіден, ғалым Манаш Қозыбаев бастаған Қазақстан тарихшылары бұрын жабық болған қолдануға тыйым салынған дерек көздерді пайдаланып, оларды ғылыми айналымға енгізіп, Отан тарихына жаңаша көзқарас қалыптастырды. Ғалымның дүниетанымдық көзқарасын зерделеп, ғылыми мұрасын жүйелі талдап, жан-жақты зерделеу – Отан тарихындағы тұлғатану проблемасының ең бір өзекті мәселелі болып табылады. Манаш Қабашұлының жаңа деректерді іздестіру, оларды сұрыптау, талдау негізінде өткен тарихымыздың ақтаңдақ беттерін ашудағы жолдары мен әдістерін айқындау маңызды. Отан тарихындағы тәуелсіздік мәселесін жан-жақты талдап, саралап, маңызы мен мәнін көпшілік қауымға жеткізіп, санасына сіңіруге талмай еңбек еткен тарихшы-ғалымның еңбектерінде жасалған тұжырымдар мен пайымдаулардың құндылығын ашып көрсету тақырыптың маңыздылығы мен өзектілігін арттыра түседі. Мәселен, ғалымның тәуелсіздік алған жылдары өткір сындарға толы, келелі ой қозғаған баға жетпес құнды еңбектері әлемдік аренада өзінің жоғары бағасын алғандығы белгілі.

Үшіншіден, қазіргі кезде өз тарихымызды жан-жақты зерделеп, тәлімінен үйрену, одан сабақ алу келешек үшін маңызды екені сөзсіз. Бұл ретте қазақ тарихында өзіндік орны бар, ғалым Манаш Қабашұлы Қозыбаевтың ағымдағы ақпараттық басылымдардан, ғалымдардың, замандастары мен шәкірттерінің жазған естеліктері арқылы ғалымның азаматтық келбетін анықтап, болашақ ұрпаққа насихаттаудың маңызы зор. Ғалымның тарихи әдебиеттері мен көркемсөздік шығармаларына жасалған қысқаша тарихнамалық шолу ғалымның ғылыми шығармашылық мұрасына, педагогикалық, қоғамдық-саяси, мемлекеттік қызметіне, ғылыми қағидаларға негізделген кешенді зерттеу қажеттігін көрсетті. Аталмыш тақырыпты жан-жақты және терең зерттеу ең алдымен бүгінгі қоғамдық практика сұранысынан туындайды және Манаш Қозыбаевтың өмірінің, кәсіби мұрасының ашылмаған қырларын тану өткен тарихтан қорытынды жасап, бүгінгі өмірде ұтымды пайдалану ғана емес, ертеңгі ұрпаққа дұрыс жол сілтеу үшін қажет.

**Зерттеудің нысаны.** Академик Манаш Қабашұлы Қозыбаевтың Отан тарихындағы тәуелсіздік мәселесіне қатысты ғылыми еңбектері талдауға алынып отыр.

**Зерттеу пәні.** Тәуелсіздік мәселесіне қатысты ғалымның ғылыми мол мұрасы.

**Зерттеу жұмысының мақсаты мен міндеттері.** Зерттеудің басты мақсаты – академик Манаш Қабашұлы Қозыбаевтың Отан тарихындағы тәуелсіздік мәселесіне қатысты мұрасын жан-жақты талдау жасау және ғылыми іс-тәжірибесін, дүниетанымын, өмірлік ұстанымын тұтас бірлікте, нақты тарихи деректер негізінде тарих ғылымы тұрғысынан бүгінгі күн талабына сай зерделеу. Осы мақсат тұрғысынан алға мынадай міндеттер қойылады:

1 Манаш Қозыбаев зерттеулеріндегі теориялық-методологиялық тұжырымдамаларын дәйектеу.

2 Тақырыпқа қатысты тарихи деректерді ғылыми айналымға енгізу, тарихнама мәселесіне қатысты еңбектерін жүйелеп бір ізге салу, ғылыми тұрғыдан талдау.

3 Бүгінгі тарих ғылымының жетістіктеріне сүйене отырып, тақырыптың ең түйінді, өзекті мәселелеріне жалпы адамзаттық тұрғыдан өз пікірімізді білдіру.

4 Тәуелсіздік кезеңіндегі ғылыми ұстанымдарын талдау.

5 Ғалым Манаш Қозыбаев еңбектеріндегі Отан тарихына жаңаша көзқарастарын бағалау.

6 Қазақ тарихының қара нары –Манаш Қабашұлының этнос тарихының генезистік мәселелеріне көзқарасына баға беру.

7 Тарихтың ұлтжанды насихатшысы – ұлт болмысы туралы ғылыми ізденістерін талдау.

8 Отан тарихының қазіргі кезеңіндегі манаштану саласындағы ізденістерін жүйелеу.

9 Манаш Қозыбаев мұрасы қазіргі гуманитарлық ғылымдар контексінде зерттеу.

10 Тарлан тарихшының феномені туралы замандастарының толғаныстарын жинақтау, саралау.

**Хронологиялық шеңбері** академик Манаш Қабашұлы Қозыбаевтың 1991-2002 жылдар аралығындағы ғылыми мұрасы талданады.

**Зерттеу жұмысының теориялық-методологиялық негізі.** Қазақстан Республикасының өз тәуелсіздігі мен егемендігін алуына байланысты тарихи үдерістердегі жаңа тарихи таным бағыты бойынша зерттеу мен тың деректер негізінде қайта қарауға, зерделеуге мүмкіндіктер туғаны ақиқат. Осы бағытта тарихи үдерістің теориясы мен әдістемесінде жарық көрген ғалымның еңбектеріндегі отан тарихының өзекті мәселелеріне қатысты еңбектерін зерттеп, жан-жақты талдауға мүмкіндік беретін жалпығылыми және арнайы-тарихи әдістемелік кешенге сүйенеді. Бұл ретте тарихи-жүйелік және тақырыптық-хронологиялық тәсілдерге басымдық беріліп отырды. Ғалымның шығармашылық тарихи мол мұрасына терең тұжырымдық талдаулар жасалынды. Осындай ұстанымдарды кеңінен пайдалану белгілі бір тарихи оқиғалар мен үрдістерді саралауға мүмкіндік берді.

Жұмыста проблемалық, тарихилық, объективтілік, әлеуметтік жүйелеу, талдау, логикалық принциптер мен әдістердің қолданылуы шынайы ақиқатқа жетудің басты шарттары ретінде саналып, еңбекте кең қолданылды. Зерттеу барысында мұрағаттардан алынған мәліметтерді, әр жылдары жарық көрген ғалым Манаш Қозыбаевтың ғылыми еңбектері, баспасөз материалдарын басқа да ғалымдардың зерттеулерімен салыстырмалы түрде саралап, тақырыптың мазмұнын ашуда объективтік принцип басшылыққа алынды. Замандастары мен шәкірттерінің естеліктерін жинақтау тәсілдері қолданылды. Теориялық саралау мен тарихнамалық сыни пікірлерден туындайтын теориялық тұжырымдар негізге алынды. Заманауи тарих ғылымындағы методологиялық негіздерді қолдану барысында тарихи процестерге, фактілерге баға беруде өркениеттік көзқарастармен қатар ұлттық мүдде басты назарға алынды. Зерделенген тұжырымдар мен ой-пікірлердің, қорытындылардың өзара логикалық байланыста болуы басты назарда ұсталды. Зерттеудің композициялық негізіне ретроспективті әдіс қолданылды.

Отандық және шетелдік тарихшы ғалымдардың тарихи тұлғалардың орны мен қызметін қарастыратын теориялық-әдістемелік тұжырымдары да негізге алынды. Сонымен қатар, қойылған мәселелерді ғылыми тұрғыдан ашып көрсету мақсатында тарихи зерттеудің диалектикалық тәсілдерімен тығыз байланыстағы тарихилық, объективтілік сияқты негізгі методологиялық ұстанымдар басшылыққа алынды. Сондай-ақ соңғы жылдары көрнекті қайраткерлердің өмірі мен қызметін зерттеуде қалыптасқан жаңа тұжырымдамалар да ескерілді. Зерттеу әдістері ретінде жүйелілік, салыстырмалық, құрылымдылық-функциялық тарихи ұстанымдар және концептуалдық ережелер, танымдық теория негіздері басшылыққа алынды. Зерттеу нақты, фактілік материалды зерделеу, ғылыми зерттеудің талдау және жинақтау, жүйелендіру, салыстыру, салғастыру және басқа да жалпыға белгілі әдістер негізінде жүргізілді.

**Диссертация жұмысының деректік негізі.** Жұмыстың негiзiне оның мақсаты мен міндеттеріне сәйкес тарихи, мұрағат, баспасөз материалдары бойынша кешендi деректер жан-жақты алынды. Ғалымның шығармашылық мұрасы мен жеке мұрағат қорындағы деректер зерттеу жұмысының құндылығын ашуға көмектеседі және зерттеудің өзегі болып табылады.

Зерттеудiң деректiк негiзiнiң бір тобын мұрағат құжаттары құрайды. Оның материалдары Қазақстан Республикасы Орталық мемлекеттiк мұрағатының 30, 74, 643, 1179, 1109, 2263, 1352 қорлары пайдаланылды. Сондай-ақ Қазақстан Республикасы Білім және ғылым министрлігі Орталық ғылыми кітапханасының қолжазба қорындағы материалдар да ғылыми айналымға енгізілді. Мұндағы құжаттар: Манаш Қозыбаевтың баяндамалары, сұхбаттары, мақалалары, қолжазбалары болып табылады.

ҚР Президент Архивінен 163-нл, 811-қоры, 708-қорларынан алынған деректер жан-жақты қарастырылды. Мұнда академик Манаш Қозыбаевтың шығармашылық және қоғамдық қызметі туралы түсінік беретін бірегей құжаттар жинақталған. Ғалымның жеке мұрағатының құжаттары ҚР Президентінің Мұрағатына 2012 жылдың ақпан айында жеке мұрағат құжаттарының құндылығына сараптама жүргізілгеннен кейін келіп түсті, ғылыми ұйымның нәтижесінде № 163-НЛ жеке тектік қор қалыптастырылып, онда 1941-2011 жж. 476 сақтау бірлігі жинақталды.

Сондай-ақ академик Манаш Қозыбаевтың атындағы Солтүстік Қазақстан университеті жанынан ашылған ғалымның мұражайындағы, Семей педагогикалық институты жанындағы академик Манаш Қозыбаев атындағы ғылыми-зерттеу орталығынан алынған материалдар кеңінен қолданысқа енді. Зерттеу жұмысы барысында әсіресе қолданысқа енген Қазақстан Республикасының Президенті мұрағатындағы ғалымның көп жылғы ғылыми, қоғамдық қызметі мен шығармашылық мұрасынан жан-жақты толық хабар беретін жеке қорындағы (162-нл) материалдар болып табылады.

Зерттеуде сонымен қатар тақырыпқа қатысты академик Манаш Қабашұлының көлемді еңбектері, жинақтар мен материалдар да кеңінен қолданысқа енген. Деректердің келесі бір үлкен тобын баспасөз материалдары құрайды. Олардың қатарында «Егемен Қазақстан», Манаш Қозыбаев атындағы Солтүстік Қазақстан унверситетінің хабаршысы, Қозыбаев оқуларының жинақтары мерзімді баспасөз материалдары, «Отан тарихы» журналы. Сондай-ақ, академик Манаш Қозыбаевтың басшылығымен шығарылған «Көне заманнан бүгінге дейінгі Қазақстан тарихының» бес томдық академиялық басылым бар. Мұндағы ең бастысы Қазақстан тарихының күрделі де өзекті мәселелерін зерттеуде идея берушісі де, ұйымдастырушысы болған. Атап айтсақ, бес томдықтың үшінші томына алғысөз жазып, тараулары мен бірқатар параграфтарының авторы болып табылады.

Сондай-ақ, академиктің жеке ісі Қазақ мемлекеттік университетінде, Қостанай мемлекеттік университетінде, Алматы мал-дәрігерлік институтында, Ұлттық энциклопедиясының ағымдағы мұрағатында, ҚР Білім және ғылым министрлігінің Біріккен ведомстволық мұрағатында көптеген құжаттар сақталған. Осылармен қатар ғалымның туыстары мен отбасы, әріптестері мен замандастарының сұхбаттары мен ғылыми мақалалары өзіндік ерекшеліктерімен маңызды болып табылады.

Деректік негіздің тағы бір қайнар көзі – естеліктер мен ағымдағы ақпараттық басылымдардан, ғалымдардың, замандастары мен шәкірттерінің жазған естеліктері арқылы Манаш Қабашұлының ғылыми мұрасының келбеті ашылған.

**Диссертация жұмысының зерттелу деңгейі.** Бүгінгі таңда ұзын сонар қазақ тарихындағы көптеген мәселелерге жаңа концепция тұрғысынан қарау қажеттілігі туындап отыр. Себебі өзгерген қоғамдық қатынастар тарихи оқиғаларға да басқаша көзбен қарауды талап етуде. Барлығымызға белгілі кешегі кеңес заманында тарих ғылымы марксизм-ленинизм методологиясы негізінде қалыптасқан. Бүгінгі таңда жеке мүддесін ұлт мүддесімен ұштастыра білген тұлғаларымыздың еңбектерін талдау, тұжырымдары мен көзқарастарын ғылыми тұрғыда зерттеу – бүгінгі күн талабы.

Еліміздің Президенті Қасым-Жомарт Кемелұлы Тоқаев өзінің «Тәуелсіздік – бәрінен қымбат» атты бағдарламалық мақаласында қоғамдық өмірдің түрлі аспектілеріне, соның ішінде Қазақстанның тарих ғылымы саласына қатысты бірқатар маңызды және тағдырлы бастамаларын: 1921-1922 жылдардағы жаппай ашаршылық туралы, «Қазақстан тарихы» академиялық көптомдық басылымының көне заманнан бүгінгі күнге дейінгі жаңа нұсқасын жазу туралы, біздің Отанымыздың қысқаша тарихын жазудың маңыздылығы туралы атап өтті [1]. Президенттің бұл бастамалары қоғамды рухани жаңғырту, ұлттық кодты қайта қалыпқа келтіру, саяси қуғын-сүргін құрбандарын толық ақтау академик Манаш Қозыбаев айтқан өзекті мәселелердің заңды жалғасы болып табылады.

Ең алдымен тәуелсіздік алған күннен бастап біздің тарихтың статусы өзгергені анық. Егер бұрын Қазақстан тарихы Кеңес елінің, Кеңестік Ресей тарихының құрамды бөлігі болса, енді ол тәуелсіз егеменді елдің Отандық тарихына айналды. Дж. Неру жаулап алушы ел жаулап алған елдің тарихын жазатын дәстүрін айтқаны мәлім. Шын мәнінде қазақ елінің тарихын Ресей тарихшылары жазғаны анық. Қазақ тарихшылары өз елінің тарихын жазуға Кеңес заманынан ат салысып, білек сыбанып кіріскен тұста Х. Досмұхамедов, С. Асфендияров, М. Тынышпаев, Е. Бекмахановтарды ұлтшылдар қатарына жатқызғаны анық. Қазақстан тарихының Отандық статусынан оның міндеттері туындады.

Диссертациялық жұмыстың зерттелу деңгейін тақырыптық мазмұндық негізде қарастырамыз. Осы орайда, жоғарыда аталған тақырыпты ашуға, Отандық тарих ғылымында Т.С. Садықовтың, М-А. Асылбековтің, Қ. Алдажұмановтың [4], Х.М. Әбжановтың [5], Е. Сыдықовтың [6], Б.Г. Аяғанның [7], Ж.О. Артықбаевтың [8], З.О. Дүкенбаеваның [9], З.М.Төленованың [10], А. Күзембайұлының [11], Е. Әбілдің [12], Ә. Қараның [13], Е. Күлдібаевтың [14], А. Ибраева [15], М. Алпысбестің [16] зерттеулері тұлғатану, Отан тарихындағы өзекті мәселелерді, теориялық-методологиялық тұжырымдарды ашуға негіз болды. Өз зерттеулерінде Манаш Қабашұлының өмір жолын, ғылымдағы ғылыми-ұйымдастырушылық қызметін, ғылыми мұраларының құндылығын жан-жақты ашып көрсетіп қана қоймай, ғалымның қазақстандық тарих ғылымындағы алар орнын, жеке қайраткерлігі мен еңбектеріндегі тарихи терең тұжырымдарына тоқталады.

Зерттеу жұмысымызда академик Манаш Қозыбаевтың Отан тарихындағы тәуелсіздік мәселесіне қатысты еңбектерін, баспасөз беттерінде жарияланған мақалалары мен зерттеулеріндегі тұжырымдары мен пайымдарын жан-жақты талдап, қарастырамыз.

Зирабүбі Төленова диссертациялық кеңесінде «Академик М.Қ.Қозыбаев: өмірі, қоғамдық қызметі және ғылыми мұрасы» тақырыбындағы тарих ғылымдарының кандидаты ғылыми дәрежесін қорғап, академик М-А.Х. Асылбековпен бірлескен авторлықта үлкен монографиялық зерттеу еңбегі «Академик М.Қ. Қозыбаев: ғұлама ғалым, ірі қоғам қайраткері» шығарғаны белгілі. Бұл еңбекте ғалым Манаш Қабашұлының өмірі, шығармашылық мұрасы, ғылыми-ұйымдастырушылық және қоғамдық қызметіне баға берілген. Әсіресе, 1916 жылғы ұлт-азаттық қозғалысқа, Қазақстанда Кеңес өкіметі орнауы мен азамат соғысы 1920-1930 жылдардың күрделі, қайшылыққа толы мәселелеріне, оның ішінде ашаршылық, зұлмат, қуғын-сүргін, 1941-1945 жж. Кеңес Одағының фашистік Германияға қарсы Ұлы Отан соғысындағы жеңісіне Қазақстанның қосқан үлесіне арналған іргелі еңбектерінің Отан тарихын дамытудағы орны мен рөлі баяндалған.

Естай Күлдібаевтың «Манаш Қозыбаев:өмір жолы мен ғылыми мұрасы (1985-2002)» атты монографиялық еңбегінде белгілі тарихшы, академик, ғұлама ғалым, ұстаз, қоғам қайраткері Манаш Қабашұлы Қозыбаевтың кеңестік және тәуелсіздік кезеңдеріндегі өмір жолдары, қоғамдық-саяси қызметі мен шығармашылық мұрасы жан-жақты талданады. Ғалымның 1985-2002 жж. аралығында жарық көрген көне заманнан бастап, XX ғасыр басындағы Қазақстан тарихының өзекті мәселелеріне, 20-50 жылдары кеңестік өкімет тарапынан жүргізілген тәркілеу, ұжымдастыру, қуғын-сүргін науқандарына, Ұлы Отан соғысы тақырыбына, желтоқсан оқиғасына, тұлғатануға қатысты еңбектерінің тарих ғылымы саласындағы маңыздылығы қарастырылып, ғылыми баға берілгендіктен бұл бағыттағы ғылыми шығармашылығы қарастырылмайды.

Тәуелсіздік алған соңғы он жылдығында Қазақстанның тарих ғылымында жаңа көзқарас тұрғысынан жазылған бірнеше зерттеулер пайда бола бастады, онда әр түрлі дәрежелі талдап тексеру арқылы, жаңа методологиялық ұстанымдар аясында нақты тарихи құбылыстар мен үрдістерді теориялық-методологиялық жағынан қайта ой елегінен өткізіп, талдау мәселелері қарастырылғаны белгілі. Бұған мысал ретінде К.Л. Есмағамбетов, Р.Ж.Қадысова, К.Р. Несіпбаева, І.М. Қозыбаев, Г.М. Батырбеков, А.Д. Кокеев, Ж.Б. Кұндақбаева, Г.Б. Бырбаева, Х.А. Сутеева, Г.М. Какенова мен С.И.Ковальская, Э.Д. Телеуова, А.М. Абдильдабекова, Г.Е. Сабденова, С.А. Едильханованың Қазақстан тарихы мен шетелдік тарихнаманы, әсіресе, қазақ-орыс қарым-қатынастарын зерттеу мәселелеріне қатысты еңбектерін ерекше атап өтуге болады.

Қазақстан тарихын кезеңдеу мәселесіне қатысты С.К. Кентбеков, Ж.М. Арыновтың еңбектерін атап өтуге болады. Соңғы кездері атқарылып жатқан маңызды жұмыстардың қатарына, зерттеудің жалпы пәні арқылы бірігіп, жеке очерктер жинағынан құралған Қазақстан тарихының тарихнамасы мен әдістемесінің мәселелері туралы ұжымдық еңбекті орны ерекше. Бұл жинаққа Ж. Әбілхожин, И. Ерофеева, С. Жакишева, Б. Сужиков және К. Әлімғазиновтардың мақалалары енген.

Академик Манаш Қозыбаевтың ғылыми-педагогикалық және ұйымдастырушылық, шығармашылық, қоғамдық қызметін зерттеу барысында басты назарда тәуелсіздік кезеңінде ғалымның өзінің қаламынан туындаған, артында қалған мол мұрасы маңызды. Бұл ретте 1980-ші жылдардың соңы мен 1990-шы жылдары отандық тарих ғылымында ұлт-азаттық қозғалыс тарихына байланысты, соның ішінде Кенесары Қасымов, Жанқожа Нұрмұхамедов, Әбдіғаппар Жанбосынов бастаған ұлт-азаттық қозғалыстары және Алаш қозғалысы мен Алашорда автономиясына қатысты тыңғылықты зерттеулері, сөйтіп объективті шындықты қалпына келтіруде елеулі жұмыстар атқарғанын ерекше атап өткен жөн. Сонымен қатар осы кезеңнен бастап Қазақ хандығының тарихы, жоңғар шапқыншылығына қарсы қазақ халқының Отан соғысы, Абылай ханның өмірі мен қызметі туралы және тарихымыздың басқа да өзекті проблемаларына байланысты ауқымды зерттеу жұмыстары жүргізу қолға алынды. Өмірінің соңғы он жылында осындай күрделі де аса қиын ізденістер мен зерттеулердің барысында Манаш Қозыбаевтың «История и современность», «Ақтаңдақтар ақиқаты», «Жауға шаптым ту байлап», «Тарих зердесі» (2 томдық), «Проблемы отечественной истории: методология, историография, и источники» (2 томдық), «Труд во имя победы» және тағы да басқа еңбектері орны ерекше. Академик Манаш Қозыбаев тарих ғылымында алғаш рет Еуразия кеңістігіндегі дала өркениетінің дамуы туралы тұжырымның негізін қалаған.

Ғалымның рухани байлығының тереңдігі, оның тұжырымдары мен әлеуметтік еркіндік көкжиегінің кеңдігі – дәл қазіргі уақыттағы қоғам дамуы қандай тұлғаға зәру болатындығын танытады. Мұндағы басты мәселе ғалымның парызы мен елжандылық қасиеті, оның адамгершілігі мен рухани ізгілігі, азаматтық батылдығы жөнінде болмақ.

Бұл ретте ерекше атап өтетініміз, аталған мәселенің терең зерттелуі, яғни «Манаштану», академик өмірден озғаннан кейін басталғаны белгілі. Ол ғалымның мұрасын жан-жақты зерттеу, мемлекет тарапынан оны мәңгі есте сақтау шараларының қабылдануы, ұлттық мәдениет пен ғылым тарихындағы оның орны мен рөлін анықтаумен сипатталған.

Ғалым Манаш Қабашұлының мол мұрасына, ой толғанымдары мен пайымдарына, оның шығармаларының әлеуметтік сұранысқа ие екендігі және маңыздылығын дәлелдей түскен Әбіш Кекілбаев, Салық Зиманов, Әбдуәли Қайдар, Өмірзақ Сұлтанғазин, Кенжеғали Сағадиев, Кеңес Нұрпейіс, Мәлік Асылбеков, Төрегелді Шарманов, Камал Ормантаев, Аманжол Қошанов, Сұлтан Сартаев, Карл Байпақов, ғылым докторлары Дина Дулатова, Амангелді Құсайынов, Мәмбет Қойгелдиев, Жұмағали Ысмағұлов, Мұхтар Құл-Мұхаммед, Әбдеш Төлеубаев, Ерлан Сыдықов, Талас Омарбеков, Оңдасын Әшімов, Дүйсетай Шаймұханов, Тайыр Мансұров, Абай Тасболатовтың ғылыми мақалалары дәлелдей түскен.

Сондай-ақ, «Тарихи ғылым және қазіргі заман: Отан тарихы әдістемесінің, тарихнамасының және деректануының тұжырымдық мәселелері» атты конфереция жинағындағы баяндамалар мен «Отан тарихы» журналының арнаулы санында берілген М. Қойгелдиевтің, Б. Сужиковтің, Г. Меңдіқұлова мен Қ. Қазкеновтардың ғылыми зерттеу мақалалары ғалымның еңбектеріне терең талдау жүргізіп, тұшымды тұжырымдарын келтірген.

Бұл ретте Ілияс Манашұлы Қозыбаевтың құрастыруымен ғалымның еліміз егемендік алып, тәуелсіздік туын тіккеннен бергі тұста жарияланған сұхбаттары, публицистикалық мақалалары, баяндамалары, енген «Киелі тәуелсіздік» атты еңбектің маңызы зор. Мәселен, бұл еңбекке енген ғалымның ғасырлар бойы халық арман еткен тәуелсіздік туралы, оның ата тарихы жайлы сыр шерткен, тарихтың «ақтаңдақтарын» күн тәртібіне қойып, оны шешуге байланысты өзіндік көзқарастарын баяндалған. Бұл зерттеу жұмысымыздың терең талдануына өз септігін тигізген.

Құрстырушылар І.М. Қозыбаев пен Ш.О. Тулеуованың Қазақстанның ХХ ғасырдың 90-шы жылдарында тәуелсіздік алуына байланысты құжаттар мен материалдарды топтастырған «Историк в меняющемся мире. Тарихшы және оның заманы» атты жинақтың орны ерекше. Кітапта ғалымның мұрағаттық құжаттары, мақалалары мен естеліктері арқылы Манаш Қозыбаевтың өмірі мен көпқырлы қызметі туралы баяндалады. Сонымен қатар жинақ құжаттары Қазақстанның отандық тарих ғылымының дамуын, ғалымның саяси және қоғамдық оқиғаларға тұжырымдары мен көзқарастары көрсетілген. Ғалымның ғылыми қызығушылықтарының кең ауқымы танымал тарихшылардың, оның достары мен әріптестерінің жарияланымға орналастырылған жұмыстарының кең хронологиялық және тақырыптық палитрасында айқын көрініс тапқан. Бірқатар құжаттар алғаш рет жарияланған. Бұл еңбек 2021 жылы ғалымның 90-жылдық мерейтойы тұсында шығарылған.

Академик Манаш Қабашұлының тәуелсіздік мәселесіне қатысты тарихи мол мұрасы Қостанай мен Петропавлда жыл сайын өтетін ғылыми-практикалық конференция материалдарында жан-жақты қарастырылған.

Аса назар аударуды қажет еткен бұл зерттеу барысында тарихи қозғалыс үстінде өзінің жеке қолтаңбасы бар тұлғалардың тәуелсіздік мәселесіне қатысты тың еңбектерді қарастыратын Отандық және шетелдік тарихшы-ғалымдардың теориялық-әдістемелік тұжырымдары да кеңінен қарастырыла отырып, өз пайымдауларын беруге ұмтылған. Мәселен, Отандық тарихнамада жеке тұлғаларды зерделеу тек егемендік алғаннан кейін ғана кеңінен өріс алған.

**Диссертацияның ғылыми жаңалығы.** Академик Манаш Қабашұлының тәуелсіздік кезеңіндегі мол мұрасы, мұрағат құжаттары мен тарихи деректер негізінде тақырыпқа жан-жақты талдау жасалынады.

1. Отандық тарих ғылымында академик Манаш Қозыбаевтың ғылыми мол мұрасы, атап айтсақ егемендік алған жылдарында жарық көрген тәуелсіздік мәселесіне қатысты ғылыми зерттеулері жаңаша көзқарас тұрғысынан сараланып, тұңғыш рет ғылыми тұрғыда талданды.
2. Ғалым Манаш Қозыбаевтыңтеориялық-методологиялық еңбектері мен пайымдаулары негізге алынып, жаңа көзқарас тұрғысынан бағамдалды.
3. Қазіргі кезеңде жүзеге асырылып отырған ғалымның ғылыми идеялары мен педагогикалық ойларының маңызы жан-жақты ашылып, ғылыми айналымға енгізілді.
4. Ғалымның тарихи сананы жаңғыртудағы орны мен қайраткерлігі айқындалды.
5. Осылардың негізінде академик Манаш Қабашұлының Отандық тарих ғылымына, жалпы руханиятқа қосқан үлесі зерделенді.
6. Академик Манаш Қабашұлының замандастарының ой-толғаныстары ғылыми тұрғыда жазылып, жүйеленді.

**Қорғауға ұсынылатын негізгі тұжырымдар:** Зерттеу жұмысының нәтижелері бойынша келесідей ғылыми тұжырымдар қорғауға ұсынылады:

1 Академик Манаш Қозыбаевтың тәуелсіздік мәселесіне қатысты ғылыми зерттеулеріндегі теориялық–методологиялық, тарихи тұлғаның еңбектеріндегі пайымдары мен тұжырымдары қарастырылды.

2 Тәуелсіздік кезеңіндегі еңбектерге тарихнамалық талдау жасалынды.

3 Зерттеу бойынша мұрағат, мерзімді баспасөз, жарияланған құжаттарға деректанулық талдау жасалды.

4 Манаш Қозыбаевтың этнос тарихының генезистік мәселелеріне қатысты көзқарастары айқындалды.

5 Манаш Қозыбаевтың ұлт болмысы туралы ғылыми ізденістері көрсетілді.

6 Отан тарихының қазіргі кезеңіндегі манаштану саласындағы ізденістер мен ғалым мұрасының қазіргі гуманитарлық ғылымдар контексіндегі маңызы.

7 Академик Манаш Қозыбаев еңбектерінің насихатталуының көріністері айқындалды. Жоғарыда айтылған тұжырымдық ойларымызды қорытындылай келе, диссертациялық зерттеуіміздің негізгі қағидалары бірін-бірі толықтырып, жаңаша ғылыми ой елегінен өткізіліп, өзіндік тұжырымдармен нақтыланды.

**Зерттеу жұмысының тәжірибелік маңызы**. Диссертацияда алынған ғылыми қорытындылар ғалымның еңбектерінің мәнін ашуға мүмкіндік береді. Зерттеуде пайдаланылған материалдарды талдап, оларды зерделеу нәтижесінде алынған тұжырымдар тәуелсіздік кезеңдегі Қазақстан тарихынан іргелі еңбектер, оқу құралдарын жазуда септігін тигізеді деген ойдамыз. Зерттеу нәтижесін жоғары оқу орындарында тарих және қоғамдық пәндер бөлімдерінде дәріс алатын студенттерге арнайы курс және семинар сабақтарын жүргізу барысында қосымша материал ретінде қолдануға болады. Сонымен қатар, академик ағамыздың ұстаздық, ғалымдық, басшылық-ұйымдастырушылық қызметтері, ғылыми тәжірибелері қай оқу орнында болмасын білім сапасын көтеруге, ұстаздарды жинақылыққа, үнемі ізденіске бағыттаса, басқа да ғылым-білім мекемелерінде еңбек өнімділігін арттыруға көмегі тиері сөзсіз.

**Зерттеу жұмысының сыннан өтуі және мақұлдануы.** Диссертация Л.Н.Гумилев атындағы Еуразия ұлттық университетінің Қазақстан тарихы кафедрасында дайындалды. Диссертацияның негізгі нәтижелері мен тұжырымдары бойынша ғылыми басылымдарда 21 мақала жарияланды. Соның ішінде 9 мақала БҒМ БҒСБК журналдарында жарияланды. 1 мақала Scopus базасында тіркелген журналда және 11 мақала Отандық және шетелдік халықаралық ғылыми конференция жинақтарында жарияланды. Астана, Петропавл қалаларында өткен халықаралық конференцияларда 3 баяндама жасалды. Оларда диссертациялық жұмыстың теориялық принциптері мен нәтижелері сипатталды.

**Диссертациялық жұмыстың құрылымы.** Диссертациялық зерттеу жұмысы кіріспеден, үш бөлімнен, қорытынды мен пайдаланған әдебиеттер тізімінен тұрады.

**1 МАНАШ ҚОЗЫБАЕВ МҰРАСЫ ОТАН ТАРИХЫНЫҢ ЖАҢА КЕЗЕҢІНІҢ ҚАЛЫПТАСУЫНДАҒЫ ТЕОРИЯЛЫҚ-МЕТОДОЛОГИЯЛЫҚ РОЛІ**

* 1. **Академик Манаш Қозыбаев зерттеулеріндегі методологиялық тұжырымдамалар**

Тарих ғылымын дамытудың перспективалық бағыттарының бірі жаңа ғылыми әдістер мен әдіснамалық тәсілдерді қолдану болып табылады.Бұл ретте тәуелсіздік кезеңіндегі тарихшылардың ішінде шоқтығы биік тұрған Манаш Қабашұлы Қозыбаевтың сіңірген еңбегі зор. Ғалым өзінің зерттеу еңбектерінде кез-келген мәселені зерттеу барысында оның құрылымдық бөлшектерінің қызметін талдап, зерттеу ғана шынайылыққа қол жеткізуге мүмкіндік беретіндігін дәлелдеген. Ойымыздың дәлелі ретінде, М.Қ. Қозыбаевтың Лев Толстойдың туғанына 125 жыл толуына орай «Л. Толстой орыс революциясының айнасы» және ССРО халықтарының мызғымас достығы коммунизм үшін күрестегі ұлы қозғаушы күш, «Халықтық демократия елдерінің мемлекеттік құрылысы», «Халықтық демократия елдерінің ауыл шаруашылығындағы ұлы өзгерістер» сияқты ғылыми мақалаларын жариялайды [17]. Ал, студенттер арасында тәрбие жұмысын арттыру, оларды іске жауапкершілікпен қарауға дағдыландыру, іскерлікке баулу, шыдамдылық пен төзімділікке шыңдау сияқты істерге үйретуге қатысты «Коммунизм жолы» газетіне мақала жариялайды. Ғалым ағамыз үшін Қостанай педагогикалық институтындағы қызметі үлкен ғылым жолындағы белесті жылдарының бастауы деуге болады.

Академик М.Қ. Қозыбаев Тарих және этнология институтының директоры қызметінде жүрген кезден тарихымызды жаңаша көзқарас тұрғысынан зерделеу, ұлттық сананы нығайту, модернизациялау, аймақтық-республикалық көлемдегі билік жүйесінің құрылымы, өзекті тақырыптарды зерттеу және қазіргі заманға сай оқулықтар жазу сияқты нақты міндеттерді алға қойған және осы мәселелерді нақты шешуге арналған академиялық және ғылыми көсемсөздік еңбектері негіз болды. Оның негізгі көрінісін – тарих ғылымының бұрынғы идеологиялық қыспақтан арылып, ғалымдарымыздың төл тарихты түбегейлі зерттеуге бет бұрғанынан көреміз. Қазіргі кезеңде методология мәселелерінің дұрыс қойылуы ғылымда оқиғалар мен құбылыстарды объективті түрде терең зерттеуге жол ашады. Қазақстан ұлттық энциклопедиясында: «Методология адамның теориялық және тәжірибелік қызметін ұйымдастыру мен түзудің түпкілікті принциптері мен тәсілдерін жүйелі түрде сұрыптап, жан-жақты талдап, олардың қолданылу аясын, мүмкіндіктерін, өзара байланысын, шыңдықтың өз қасиеттері мен заңдылықтарына сәйкестігін анықтап, философиялық-логикалық, танымдық, теориялық тұрғыдан негіздеп, таным мен қоғамдық тәжірибенің әрі қарай дамуына жол ашады» [18], – деген анықтама берілген. Қазіргі таңда тарихты зерттеудің көптеген методологиялық моделдері түзілген. Осы орайда, сүбелі еңбек атқарған Ұлттық Ғылым Академиясының академигі, Қазақстан ғылымына еңбегі сіңген қайраткер, Ш.Ш. Уәлиханов атындағы сыйлықтың лауреаты, Мемлекеттік сыйлықтың иегері, Қазақстан Республикасы Президентінің бейбітшілік және ұлтаралық келісім сыйлығының лауреаты Манаш Қабашұлы Қозыбаевтың еліміз егемендік алып, тәуелсіздік туын тіккеннен бергі тұста жарияланған сұхбаттары, публицистикалық мақалалары, баяндамалары тарихтан өз орны мен бағасын алған. Ғалым өзінің бірқатар еңбектерінде тарихи методология мәселесіне ерекше мән беріп, зерттеулер жүргізген. Мәселен, «Тарихи сананы қалыптастырсақ» деген ғылыми зерттеу мақаласында автор бұл туралы «Проблемалы мәселенің бастысы – методология, ол қолдан жасалынбайды. Әлемдік тарихты жазу барысында тарихи принцип, диалектикалық даму, плюрализм принципі негізге алынатыны белгілі. Біз партиялық принциптен бас тартып, томаға-тұйық ұлттық шеңберге шектеліп қалуымызға болмайды» [19] деген тұшымды пікірін айтып өткен. Бұл ретте ғалымның қазақ этносының тарихи тәжірибесін ғылыми талдаудан өткізіп, оның жасампаздық тарихи тәжірибесін тексерістен өткізіп, осындай дүниетанымдық көзқарас тұрғысынан қазақ тарихының өзекті мәселелеріне дер шағында көңіл аудару қажеттігін көрсетті.

Қазақ елінің тәуелсіздігі жарияланғаннан кейінгі 10-15 жыл бойына Отандық тарих ғылымында жаңа методология орнықпау себебін ашу талпынысын назар аударуға лайық дүние. Манаш Қабашұлы бұнын басты себептерін талдай келе, біріншіден тарихты кінәлау, барды жоқ деп бірыңғай қанағатсыздықтың жетегінде кету, екіншіден, эмоциялық әсермен тездетіп пікір айту, жаңашылдар санатындамын деп ұрандау «дертіне» шалдыққан тарихшылар артық қылудың орнына тыртық қылуында деп тұжырымдаған. Үшіншіден, тарихи сана осы мезгілге дейін теориялық және методологиялық негіз деп мойындалып келген сыңаржақ таптық методология шырмауынан толық шыға алмауында деп санаған.

1998 жыл Президент жарлығымен «Халық бірлігі және ұлттық тарих жылы» деп жарияланды. Бұл жарлық тарихшылардың, жалпы қоғамтанушы ғалымдардың алдына үлкен де жауапты міндеттер қойылды. Ш. Уәлиханов атындағы Тарих және этнология институтының, Ә. Марғұлан атындағы археология институтының жетекші ғалымдары мұрындық болды.Осы жауапты істің басы-қасында Тарих және этнология институтының сол кездегі директоры академик Манаш Қабашұлы Қозыбаев жүрді. Бұл маңызды құжатта тәуелсіздік жағдайында еліміздегі тарихи сананы қалыптасу жағдайы, тарих ғылымының алда тұрған мәселелері тарихи білім мен ағарту ісінің келешегі айқындалды [20].

ҚР Президенті жанындағы мемлекеттік саясат жөніндегі ұлттық кеңес отырысының стенограммасындағы баяндамасында ғалым Манаш Қабашұлы: «Тұжырымдаманың міндеті – адам көзқарасын қалыптастыру ісінде тарихтың ерекше орны бар екенін ескере отырып, Қазақстан халықтарының ұзақ уақыттар бойы өктемдікпен бұрмаланып келген, соның салдарынан сыны бұзылған тарихи санасын қайтадан қалпына келтіруге, оның ұлттық сана-сезімін өсіруге көмек көрсету; бұл үшін нендей шаралар атқарылуы керек екеніне талдау жасау; қоғамның күллі интеллектуалдық күш-жігерін бір арнаға топтастыра отырып, заманалар бойы азаттық аңсаған еліміздің ұлттық рухына сәйкес, шынайы да әділетті, әрі толыққанды тарихының жазылуына қоғамдық пікірді әзірлеу» – деп ерекше атап өткен [21].

Мәселен, «Қазақтың ғасырлар бойы тарихы Ресейдің құрамды бөлігінде қаралды, империялық көзқарас – моноцентризм үстемдік алды. Отаршыл жүйе заманында халықтың менталитеті өзгерді. Батыр халық қуғыншылықты көре-көре жалтақ болды, ел арасында сөз жүрді, өтірік-өсек, сырттан ғайбаттау «донос» культқа айналды.Тәуелсіздік алған сәтте халықтың рухы жоғары болуы керек. Халық өзінің әлемдік өркениеттегі орнын білу керек. Жаңа буынның санасын, тарихи санасын қалыптастыру керек. Бір сөзбен айтсам: тарихи сананы қалыптастыру өмір мүддесінен, тәуелсіз мемлекет мүддесінен туындайды» [22], – деп, халықтың рухын көтеру, санасын жаңғырту үшін бүкіл ынта-пейілімен жанкешті жұмыстар атқарған.

Ғалым өз еңбектерінде қазақ халқының тарихи жоғалтуларын, ұлттық әлсіреуін айтумен қатар, жаңа тәуелсіз мемлекет құру әлеуетінің мығым екенін дәлелдеп айтқан. «Біз тарихшылар жорықта келе жатып, қатарымызды қайта құрап жатырмыз. Мектеп оқулықтарын, жоғары оқу құралдарын жасақтаудамыз. Сөз жоқ, бұл үлкен істің алғашқы қадамдары, қиындықтың шегі жоқ. Тарихнама бізде дамымаған жанр. Жазба деректердің басым көпшілігі Ресейде, көрші елдерде» екенін атап көрсетіп, отандық тарихшылардың нақтылы құрылымын талдап көрсетеді [23]. «Тарихшылар қауымының басым көпшілігі – дейді ғалым, – біріншіден, қарт адамдар. Қомақты бөлігі – кешегі партия тарихын зерттегендер. Біздің көпшілігіміз догматизм рухы басым кезде тәрбие алғандығымызды жасыра алмаймыз. Екіншіден, жас дарынды ғалымдар уақытша қиындықтарға көне алмай, ғылымды тастап кетуде. Үшіншіден, жас буынның басым көпшілігі тіл білмейді, көбі мамандықты тарихтың жаңа кезеңінен алған, оның үстіне еті тірілері аспирантураға келмейді. Аға буын мен кіші буынның арасы үзіліп барады. Төртіншіден, тарихты тұсау бар, түсіндіру бар, осы оқыту тұсау, түсіндіру барысында біз тарихымыздың ұлттық сипат алғанын еске алуымыз абзал» [24] деп ерекше атап өткен. Ғалымның пікірінше, тарихты жазу бар да, оқыту кеңестік жүйенің инерциясымен дамыған, бірыңғай жүйе қалыптастыру қажеттігін пайымдаған. Манаш Қабашұлы партиялық принциптен бас тартып, томаға-тұйық ұлттық шеңберге шектеліп қалмай, тарихты дерекке сүйеніп жазу қажеттігін ерекше атап өткен. Деректерді ауыз әдебиетінен, фольклордан алу қажеттігін айтқан. Жазба деректердің де ғылым үшін маңызы ерекше. Қазақтың төл жазба дерегін пайдалану үшін қазақ тілін білу керек, деректану ғылымын дамыту қажет. Сондықтан, біздің алдымызда тұрған қазіргі мақсат – деректану ғылымын қалыптастыру арқылы тарихшы мамандар даярлау болуы тиіс, – дейді. Демек, ұлттық деректерімізді тарихымыздың негізгі көзі ретінде пайдалана білетін кәсіпқой тарихшы-зерттеушілер дайындау қажет. Ал, бірақ сол кәсіпқой-тарихшылар кімдер? Тарихымыздың ғылыми негізі неде? Тарих ғылымдарының докторы, профессор Қамбар Атабаев: «Кәсіпқой тарихшы, ол ауызша, жазбаша т.б. формаларда дүниеге келген деректермен жұмыс істей білу тәсілін меңгерген, деректерден шынайылық деңгейі жоғары мәліметтер ала білетін, яғни деректану ғылымын терең меңгерген тарихшылар» [25] деп жазды. Яғни, тарихымыздың ғылыми негізде жазылуы дегеніміз оның деректану арқылы жазылуы деп білеміз.

Келесі мәселе: тарих жазу – мамандардың ісі; Манаш Қабашұлының пікірінше, оған қолөнершілер (ремесленники, кустари) тарихты кәсіп қылушылар араласып, тарихтың гүлін теремін деп, бүкіл бау-бақшаны өкшесімен басып таптап кеткендер жоқ емес екендігін жеткізген. Бұл мәселе Герольд Карлович Бельгердің зерттеулерінде де көрініс тапқан. Мәселені жан-жақты зерттей келе, ғалым Манаш Қозыбаев аталардың шежірелерін жазып, тайпаларын мақтаушылардың көбейгенін ашық айтқан. Әсіресе, трайбализмге, регионализмнің негіз қалануына жол берілгенін және бұл тәлкекті тоқтату қажеттігін айтқан. Әрине, бұл – елді бөлу жолы; елді азғындату жолы екені анық. Ал, тарихты қолдан жасап, жер астынан кигіз кітап қазып алушыны, 100 мыңдаған тиражбен басып шығарушыны тайрандатып қою әрине өте қауіпті.

Жобада көрсетілген келесі басты мәселе: өркениет мәселесі (цивилизация). Ғалымдардың бір тобы көшпелілер өркениеті – номадизм – тұйыққа тірейді деп санап, қалай болғанда да, көшпелілер өркениетін отырықшылар өркениетіне қарсы қоюға болмайтындығын дәлелдеген. Көшпелі өркениеттің Орталық Азияда таза түрі жоқ екенін, қалалық өркениетпен жалғасып жатқанын пайымдау керектігін көрсетеді. Ғалым егер біз өркениеттілік көзқарас қабылдасақ, сонда жаңа көзқарас қандай методологиялық негізгі принципті басшылыққа алуы керек? деген сауалға Қазақстан тарихнамасы методологиясының басты принципі – «тарих – адамның іс-әрекеті» [26] деген методологиялық принципті басшылыққа алу маңызды болып табылады деген тұшымды пікірлерін айтқан. Сондай-ақ өзінің «Қазақ тарихы – дала өркениетінің құрамды бөлігі» деген мақаласында «Ол, біріншіден, мәдениеттің синонимі, екіншіден, қоғам дамуының, оның материалдық, рухани (тірнек, көрнек) мәдениетінің даму дәрежесі, баспалдағы, үшіншіден, Л. Морган, Ф. Энгельс түсінігіндей қоғамның тағылық, одан кейінгі варварлық кезеңінен кейінгі даму кезеңі, өркениет басқышы» деп ашып көрсетеді. Ғалым өзінің ойын талдай келе, өркениет мәселесі болмыспен байланысты екендігін дәлелдейді. Оны саясаттандырылған мәселе деп қарастырған. Бұл ретте ғалым: «Жаңа заманда, біз егемендік алып жатқан заманда мына бізге егемендік бергісі келмейтін елдің идеологтары бізде, қазақ халқында, Шығыс халқында мемлекет болған жоқ деген әңгімені көп айтты» деп ашық жазған [27].

Академик Манаш Қабашұлы қазақ сахарасында Ұлыдаласында, қола дәуірден әрірек болған тарихи процестерді зерттеу қажеттігін айтқан. Сондықтан, тарихта жалғастық (приемственносты) бар, диалектикалық даму бар, үзіп, созып, жұлып алып қараушы, қарабайырлаушылыққа салынуға болмайды. Ғалымның пікірінше: «Томирис ханум Тұмар емес; мысалы, ол ұлы даланы жайлаған 92 баулы қыпшақ – бүгінгі қыпшақ емес. 92 баулы қыпшақ башқұртқа да, өзбекке де, қазаққа да, түрікпенге де, түрікке де, мажарларға да, қырғыздарға да негіз болып, сіңіп кеткені белгілі. Сондықтан тарихта жалғастық, преемственность бар, диалектикалық даму бар. Үзіп-созып, жұлып алып қараушылыққа салынуға болмайды. Тарихи принцип деген осы» [28]. Ғалым тарихты оқыту үлкен мәселе екендігін ашық айтқан. Бұл ретте аталған тұжырымдамада қажетті жаңа деректерді іздестіру, оларды сұрыптау, талдау негізінде арғы-бергі тарихымыздың ақтаңдақ беттерін толтырудың жолдары мен әдістерін айқындалғанын байқаймыз.

Тарих ғылымдарының докторы, профессор Бүркітбай Ғелманұлы Аяған Қазақстан тарихын оқыту мен зерттеуде олқылықтардың жеткілікті екенін ерекше атап өтті [29]. Ал, тарихшы-ғалым Хангелді Әбжанов: «Ең алдымен, Отан тарихын зерттеушілерді ғылыми танымның бұрын-соңды қол жетпеген биігіне бастайтын, яғни жаңа методологиялық негізді, тұжырымдар мен ұстанымдарды түзетін басымдыққа жол ашқан жөн» [30], – десе, профессор Талас Омарбеков «Қазақстан тарихы және тарихнамасына ұлттық көзқарас» атты еңбегінде Қазақстан тарихын жазудың үш бағытын атап көрсеткен [31] Атақты Марк Тулий Цицерон: «Тарихтың бірінші міндеті – өтірікке бармау, екіншісі – шындықты жасырмау, үшіншісі – ешкімнің оны жалғандық немесе әдейі қасақаналық деп күмәнға алуына себепші болмау» [32] деген екен. Тарихқа айтылған міндеттер тарихшыларға да тікелей қатысы бар екендігі анық.

Ғалым Манаш Қабашұлы Отандық тарих ғылымының ең басты методологиялық мәселелерін жан-жақты зерттей келе, олардың басты міндеттерін нақты айқындау қажеттігін алға тартқан. Мәселен, қазақ ұлтының тарихын зерттеу, жазу болуы керектігін ескертеді. Екінші методологиялық мәселелердің бірі – тарихымызды қандай көзқараспен жазамыз. Келесі методологиялық мәні бар мәселе – тарихымызды белгілі бір жүйеге сүйеніп жазу қажеттігін атап өткен [33] – деп жазып өткен.

Академик Манаш Қозыбаев тарих және этнология институтының директоры бола отырып, өзінің жеке басшылығымен Қазақстан тарихы бойынша жалпылама еңбектер жарыққа шығарған. Сонымен қатар, орта мектептерге арналған бірқатар оқулықтардың авторы болып табылады. Тарих ғылымының деколонизациясы Манаш Қабашұлының есімімен тығыз байланысты, сондай-ақ жаңа методологиясының негізін қалаушы болып табылады. Ғалым өзінің зерттеу еңбектерінде тарихи директиваға емес, деректерге сүйеніп жазылуы қажет екендігін көрсеткен.

Қазақ тарихының көшбасшысы Манаш Қабашұлы өзінің бірқатар еңбектерінде теориялық-әдіснамалық қайта пайымдауды талап ететін Қазақстанның тарих ғылымының түйінді мәселелерін жан-жақты терең анықтады. Оның қызметінің бірінші аспектісі республикадағы ғылыми зерттеулерді дамытудың стратегиялық бағыттарын қамтитын жұмыстарда көрініс тапқан. Тарихи информатиканың негізін қалаушы Сәуле Жакишева институтта жұмыс істеу үшін ғалымның шақыруымен келгендігі жөнінде: «М.Қ. Қозыбаев – дана және көреген тәлімгер» деген естелік мақаласында былай дейді: «Кейде адамның тағдыры бірқатар сәтті жағдайларды анықтайды. Менің өмірімде олар кванттық тарих және тарихи информатика саласындағы ғылыми-білім беру қызметін таңдауға мүмкіндік берді, ал Манаш Қабашұлы Қозыбаев бұл мәселеде шешуші рөл атқарды» [34].

Академик Манаш Қозыбаев әдіснама ұғымын әдіс (метод) ұғымымен шатыстыруға болмайтынын дәлелдеген. Ғылымның қазіргі даму деңгейіне қарағанда, методология теориялық қағидалар мен зерттеу әдістерінің, принциптерінің, өлшемдерінің (критерий) өзара іштей үндестігі (гармония), байланыстылығы, біртұтас жүйелілігі ретінде пайымдалады. Ғалымның зерттеулерінде мынадай мәселелерді көрсеткен: біріншіден, тарихи зерттеулерде осы кезге дейін тиісті дәрежеде көңіл бөлінбей келе жатқан мәселенің бірі – ол тарихшының зерттеу жұмысына өзінің ұлттық психологиясының әсері. Осы арада бір ескеретін жағдай – ұлттық деген ұғымды, әсіресе ұлттық психологияны ұлтшылдық деп санаудан, ұлтжандылықты ұлтаралық сыйластыққа, достыққа қайшы деп түсінуден және дәуірлеудің ұғымдық анықтамасын тұжырымдау үшін бұрынғы таптық методология шырмауынан арылу қажеттігін көрсетті [35].

Еліміз тәуелсіздік алғаннан кейін бұл мәселені алғаш рет әрі кешенді түрде көтерген тарихшы-академик Манаш Қозыбаев болды. Ғалым өзінің «Ата тарихы туралы сыр» атты Дүние жүзі қазақтарының тұңғыш Құрылтайда оқыған баяндамасында Қазақстан тарихын тоғыз «асқаралы белестерге» бөлген [36]. Олар: 1. Адам баласы қазақ сахарасында пайда болып, өмір сүрген белес. 2. Сақ, үйсін, қаңлы, алшын, ғұндар заманасы. 3.Түркі тектес тайпалар дәурені. 4. Қыпшақ белесі. 5. Моңғол үстемдігі. 6. Қазақ хандықтар: халық, ұлттың қалыптасуы. 7. Отаршылық бұғауында. 8. Қазақ халқы кеңес империясының уысында. 9. Қазақ халқы егеменді ел болған шағында. Академик Манаш Қозыбаев нұсқасы бүгінгі таңда жарық көрген Қазақстан тарихының алғашқы 3 томы мен көптеген оқулықтарға, оқу құралдарына негіз болғанын көреміз. Бұл туралы көптеген ғалымдар өз еңбектерінде атап өткен.

Профессор Зұлқарнай Алдамжар өз мақаласында тарихи методологиялық жүйенің өзекті қағидаларының бірі тарихты дәуірлеу әдісі және оны жүргізу принциптері мен шартты өлшемдері туралы өз ойын ортаға салады [37]. Сондай-ақ Отан тарихын дәуірлеу мәселесіндегі ең кешенді де көлемді еңбектерді профессор Ханкелді Әбжанов жариялады: «Отан тарихын дәуірлеу дегеніміз – тарих ғылымының теориясы методологиялық өресін көрсететін, таным биігіне көтерілу жолындағы атқарылған істер мен алдағы міндеттерді айқындайтын жауапты сәт. Екіншіден, ол күрмеуі күрделі тарихи-өркениеттік үрдістердің бастысы мен екінші кезектігін, негізгісі мен қосалқысын айырып тануға мүмкіндік береді» [38], – дейді. Сондықтан дәуірлеу мәселесін зерттегенде, оның ішкі құрылымы мен хронологиялық шектерін анықтағанда, қоғамдық өмірдің бар құбылыстары мен қасиеттерін, оған әсер етер оқиғалардың, сонымен бірге жалпы адамзат болмысының арқауы тарихи процесс жалғастығын бейнелейтін көріністерді барынша түгел қамтуға ұмтылған орынды.

Академик Манаш Қабашұлы Отан тарихы жаңа деректемелік негізде жазылуы керек екендігін пайымдап, тыңғылықты зерттеу қажеттігін айтқан. Ғалымның пікірінше, Қазақстан тарихы туралы деректердің басым көпшілігі елімізбен көрші мемлекеттерде шоғырланған. Көрші Қытай, Орыс елінде көп жиналған. Бұл туралы Манаш Қабашұлы деректеме саласын дамыту, Отандық архивтер қоймасының деректемелік байлығын толық пайдалану қажет деп есептеген. «Отан тарихының деректері» деген көп сериялы құжат, материал жинақтарын шығаруды жаңа жолға қою қажеттігін айтқаннан кейін, бұл салада бірқатар алғашқы қадамдар жасалды. Мырза Мұхаммед Хайдар Дулатидің «Тарих-и-Рашидиы», «Айқап», «Қазақ» басылымдарының жинақтары, төңкерістен бұрын шыққан мазмұндалған библиографиялық көрсеткіш, ұлт-азаттық қозғалыстары туралы құжаттар мен материалдар жинақтары – Исатай Тайманов, Кенесары Қасымов бастаған, 1916 жылғы ұлт-азаттық қозғалыстар туралы екі томдық жинақтардың ғылыми маңызы зор екендігі белгілі. Осы бағытта Ә. Бөкейханов, А. Байтұрсынов, М. Дулатов, М. Тынышпаев, С. Садуақасов, Т. Рысқұлов, Х. Досмұхамедов, С. Аспандияров, Т. Шонанов, Е. Бекмаханов сияқты қазақ тарихының көрнекті тұлғаларының еңбектері жарық көргенін зор қанағаттықпен айтуға болады. Бұл ретте ғалым Манаш Қабашұлы қазақ Геродоты атанған А.И. Левшинның «Описание киргиз-казачьих или киргиз-кайсацких орд, и степей» [39] деген еңбегін ерекше атап өткен жөн. Ғалым бастаған топ Қытайдағы Шыңжан Қоғамдық ғалымдар академиясымен байланыс жасап, қазақ тарихына байланысты көне қытай деректерінің сериясын шығару қолға алынған. Оның бірінші томы «Қытай тарихнамаларындағы қазақтарға қатысты деректер» деген атпен Шынжанда жарық көрді. Жинақты 17 ғылыми қызметкер төрт жыл бойы даярлаған. Деректеме саласында ерен еңбек етіп жүрген Ү. Суханбердина, Ә. Тәкенов сияқты мамандар қатары болашақта жаңа жас мамандармен толықтырылуы қажеттігін көрсетті. Бұл арада Президент архиві, ҚР Орталық мемлекеттік архиві мен Ш.Ш. Уәлиханов атындағы Тарих және этнология институты ұжымдарының деректеме саласында бірігіп еңбек етуі жемісті нәтиже беретінін айтып кеткен. Бұл ретте институттың Ресейлік әріптестерімен деректеме саласында бірге ізденіс жасалып, Сібір тарихшылары 1931-1933 жылдары аштық кезінде босқан қазақ шаруаларының Ресей жерінде баспана тауып, Сібірдің кәсіпорындарында еңбек еткені туралы арнайы жинақ шығарды.

Соңғы жылдарда шығып жүрген деректеме жанрындағы басылымдардың бірнеше өзгешеліктерін орынды атап кеткен. Мәселен, ондай жинақтар Отан тарихының ақтандақ беттерін ашуға бағытталғаны белгілі. Мысалы, Кенесары Қасымов бастаған он жылға созылған қозғалыс туралы ұзақ жылдар айтыс, талас болса да деректі жинақ болмайтын. Зерттеуші қауым коньюктураға ыңғайлы материалдармен ойына келген тезисті «дәлелдейтін». Не болмаса шаруаларды ұжымдастыру туралы талай құжаттар мен материалдар жинақтары бұрынғы кезде талай рет шыққан еді. Ғалым Манаш Қозыбаев бұл жинақтарда ұжымдастыруды И. Сталинның ұлы бетбұрысын дәлелдеу бағытында бір жақты ғана құжаттар жиналып, ал аштық туралы, ұжымдастырудағы кемшілік емес, асыра сілтеу емес, нағыз қорлық-зомбылық, ату-шабу әдістері, не болмаса Қазақстандағы ауылды құртуға бағытталған этноцид саясатын әшкерелейтін құжаттар мен материалдар ондай жинақтарға енбей қалғанын ашық айтқан. Дегенмен, 1937-1938 жылдардағы жаппай саяси репрессияға арналған жинаққа бұрынғы мемлекеттік қауіпсіздік комитетінің жабық құжаттар мен материалдар енді, жазықсыз жапа шеккен жандар туралы тоталитарлық жүйе туралы шындықтың беті ашылғаны белгілі.

Ғалым Манаш Қабашұлы тарихнама мәселесі – Отан тарихының өте бір нәзік, жауапты саласы екендігін дәлелдеген. Ол тұңғыш рет қазақ этносының қалыптасуы, қазақ мемлекеттігі, этнотерриториялық бірегейліктің қалыптасуы, қазақ хандықтары, қазақ-орыс, қазақ-жоңғар, қазақ-қытай, қазақ-башқұрт, қазақ-иран т.б. мемлекетаралық, этносаралық байланыстар, қазақтың Ресей құрамына енуі, отаршылдық, боданшылдық заманасы т.б. сияқты мәселелерді жаңа деңгейде саралайды. Мәселен, Алаш проблемасын алайық: Ұлтын сүйгені үшін Алаш азаматы жазаланды, ұлтшылдық – большевизмге оппозиция есебінде болды. Алаш проблемасы тарихшылардың бірнеше ұрпағы (оның ішінде өзіміз де болғанын жасыруға болмайды) бұрмалап келгені де ақиқат. Ресейге қосылудың негізгі инициаторы Әбілхайыр хан туралы жан-жақты зерттеп, «Ол болса ұлы хан болуды армандады, оған жетудің бірден-бір амалы Ресей империясының көмегі деп ойлады. Сонымен бірге ұлы қолбасшы, тәжірибелі мемлекет қайраткері қазақ халқының басына түскен ауыр кезеңді түсіне білді, амалын іздеді. Айналып келгенде Ресейге боданшылдық – Әбілқайырдың дәрменсіздігі, амалсыздығы, мәжбүрлігі» [40] деп көрсетті.

Қазақ Ресей құрамына өз еркімен енген жоқ, ол енуге сол заманда мәжбүр болғаны белгілі. Атап айтсақ, қырда оны қалмақ қырды, ойда орыс олжалады, Манаш Қозыбаев өзінің зерттеу еңбектерінде «Ресейге өз еркімен қосылу» емес, оның құрамына амалсыз ену концепциясын ұстанған» [41]. Тәуелсіздіктің тұсында Отан тарихындағы ақтандақтарды жою проблемасын күн тәртібіне қойған. Мәселен, ғалымның пікірінше, «Ақтандықтар» көбінесе жаттанды, жасанды догмаларға, империялық көзқарасқа негізделген....» [42] – деген пікір айтқан.

Ғалым өзінің еңбектерінде ең алдымен, халқымыздың әлемдік өркениеттегі орнын анықтау қажеттігін пайымдайды. Мәселен, қазақтың өркениетке қатысы қандай, ол әлемдік өркениетке нендей үлес қосты, одан не алды, өркениеттік байланыс дәрежесі қандай? деген сауалдарға жауап беруі маңызды екендігін дәлелдеген. Өркениеттің бас белгісі – мемлекеттік. Манаш Қабашұлы «Отан тарихының сүбелі бөлігі – мәдениет тарихына ерекше мән беруді ескертеді. А. Байтұрсынов айтқандай, тіршілік – тірнек мәдениеті, жан азығы – рухани өмір азығы, көркемдік – көрнек мәдениеті. Ғылым, білім, өнер – мәдениет бұлағы. Ендеше, мәдениетті кең мағынада зерттеу, қазақ халқының XIX ғасырға дейінгі мәдениет деңгейін анықтау – күн тәртібінде тұр» [43]. Академик Манаш Қозыбаев атап кеткен басты, ең зәрулі мәселелердің бірі Отан тарихын тарихи қайраткерлермен тұлғалау болып табылады.

Ғалым Манаш Қабашұлының келесі ерекше атап өткен мәселелердің бірі – шежіре. Мәселен, әр адамның әкесін, атасын, әзатасын, баласын, тектінің, төркінің, тұқияның – ата-бабаларын білуге ұмтылысы біздің ата дәстүріміз екені белгілі. Немесе немере ағайындарын – бала, немере, шөбере, шөпшек, өбелерін, немесе жамағатын – туажат, жүрежат, жекжат, жұрағатын қалыс ағайындарын – өркен, әулет, зәузат, жаран, қалыс сияқты ата тектерін өрбітуге ықылас қосуы – ұлт санасының оянуы болса керек. Шежірені бұл күні біреулер елді бөлшектеп бөлу үшін пайдаланғысы келеді. Тарихымызда шежірені ғылыми жолға салып, бөтенсінген ет жақын бірін-бірі танысуды, алыс жүрсе жат болмай, бірін-бірі сағынысуды, ұлт генефондын дамытуды, ел бірлігін нығайтуды Х. Арғынбаевтың, В. Востровтың, М. Мұқановтың «Қазақтың шежіресі хақында» атты монографиясы осы мақсатты көздеген.

Әдіснама пәні оқытушы мен студент ынтымақтастығына негізделген шығармашылық сала. Сондықтан, ғылым әдіснамасы және ол туралы ғалымның оның маңызы туралы пайымдаулары іздемпаз мамандардың ой-өрісіндегі бірінші сатыда болғаны жөн. Манаш Қабашұлы Қозыбаевтың қаламынан туған зерттеулерде ғалымның өзі ұсынған методологияға адалдығын байқай аламыз. 1991 жылдың мамыр айында егемендік пен тәуелсіздік жарияланғанға дейін Манаш Қозыбаев және бір топ қазақстандық ғалымдардың басшылығымен «Егемен Қазақстан» газетінде мақаласы жарияланып, онда қазақстандық тарих ғылымының партиялылық принципінен барынша бас тартуы қатаң әрі ашық түрде тұжырымдалды [44].

Еліміздің қай қазағын болмасын мазалайтын алғашқы мəселе «біз қайдан шықтық, енді қайда барамыз» деген түбі жоқ – терең, ұшы – қиыры жоқ – ұзақ мәселе [45]. Академик қазақ халқының шығу тегі мəселесіне ерекше көңіл аударып, шешімін табуға тырысқан. Мәселен, өзінің көптеген зерттеулерінде қазақ халқының шығу тегіне байланысты бірқатар ғалымдардың пікірлерін келтіре отырып, түп төркінін зерттеген.

Академик Манаш Қозыбаев бөліп көрсеткен келесі маңызды мәселесі – қазақ этногенезі мәселесі болып табылады. Осы саладағы іздеу бағытын өзгертуді және қазақ қыпшақтардың этногенезіндегі рөліне кең мағынада, яғни түргештер, қарлұқтар, қимақтар, сондай-ақ наймандар, керейлер және «қазақ этносының матрицалық негізін» құрған басқа да этникалық топтарды қамтитын суперэтнос ретінде назар аударуды ұсынған [46]. Автордың болжауынша «қыпшақ», «қазақ» атаулары қатар шыққан. «Қазақ» атауының нақтылай қай ғасырда пайда болғандығын талдай келе, «қыпшақ атауымен халық болып танылған қазақ барша түркі əлемінің қара шаңырағы болды» [47] деген тұжырым жасаған. Осылайша ғалым Манаш Қабашұлы қазақ халқы өзінің топырағында өмір сүріп жатқандығын айқындап, дәлелдеп берген. «Адам баласы қазақ сахарасында пайда болып, өмір сүрген тайпалар белесі, сақ-ғұндар заманасы, түркі тектес тайпалар дəурені, қыпшақ белесі, мұңғыл үстемдігі, қазақ хандықтары, халық, ұлттың қалыптасуы, отаршылдық бұғауында, қазақ халқы кеңес империясының уысында, қазақ халқы егеменді ел болған шағы» [48] деп ғалым бүкіл қазақ тарихын тоғыз белеске бөлген.

Манаш Қабашұлы қазақ халқының шығу тегі мен мемлекет болып қалыптасу тарихына қатысты көптеген маңызды мəліметтер берген. Қазақстан территориясында мекендеген ертедегі Батыс Түрік, Түркеш, Қарлұқ, Оғыз мемлекеттердің түркі халықтарының түп төркінін қалыптастырғандығын айта келе, қазақтардың халық ретінде қалыптасуы осы мемлекеттер тұсынан бастау қажеттігін ұсынған. Л. Мерей, Н. Паллас, А. Левшин сынды орыс тарихшыларының қазақ халқын «құранды» деген пікірлеріне қарсы шыққандығын ерекше атап өткен жөн.

Келесі атап өтетін басты мәселе – Қазақ хандығының қалыптасу процесі болып табылады. Ғалым Манаш Қозыбаев қазақ мемлекеттілігінің қалыптасуы мен Қазақ хандығының құрылуын нақты ажыратуға шақырды. Атап айтқанда, Ұлы даланың политогенезіндегі Ақ Орданың рөлін зерттеуге көп көңіл бөлінген. Шыңғысхан ұрпағының орнатқан Алтын Орда мемлекеті турасындағы жазған зерттеуінде Манаш Қозыбаев осы мемлекетті «полиэтникалық» мемлекет деп айтқан. Моңғол шапқыншылары қыпшақ мəдениетіне бас иіп, қыпшақ тілін халықаралық тілге айналдырып, орыс княздықтарының сарайларында қыпшақша сөйлеу мəдениеттілігін танытқандығын жаза отырып, бұл Алтын Орданың негізінде Ақ Орда, Ноғай Ордасы, Сібір, Қазан, Хажы Тархан, Қырым, Қазақ хандықтары, көшпелі Өзбек ұлысы, əмір Темір империясы, Моғолстан, Өзбек ұлысы сияқты мемлекеттердің өрбігендігін, XIV ғасырда Ақ Орда қазақ хандығына айнала бастағандығын туралы анықтап жазған. Ғалымның айтуынша, Ақ Орда шын мәнінде Қазақ мемлекеті болды деген пікір айтқан. Манаш Қабашұлы тарихшылардың қазақтардың мемлекеттілігі туралы пікірталасқа қатысушыларын сынап, былай дейді: «пікірталасқа қатысушылардың көбісі Қазақ хандығының 1465-1466 жылдары пайда болғанына назар аударады. Дегенмен, олар бірқатар жағдайларды ескермейді:а) Ақ Орда, Қыпшақ елі, Моңғол билігінен бір ғасырдан аз уақыт өткен соң, жаулап алушы ел болуды тоқтатты…ә) Керей мен Жәнібек – үстем әулеттің өкілдері..., «өздерінің халқынан» бөлініп шықты, бұл Ақ Орда шын мәнінде қазақ мемлекеті болғандығын айғақтайды» [49].

Ғалым Қазақ хандығының құрылуын Жошы əулеті, Орыс хан мен оның немерелері бір ғасырдай негіздегенін, ал Керей хан мен Жəнібек сұлтан 1465-1466 жж. Қазақ хандығының егеменділгін жариялап, тəуелсіз ел болғандығын талдаған. Қазақ халқының біртұтас болып бірігуі мен қазақ халқының өрлеуін Жəнібек пен Қасым ханның тұсына жатқызып, Қасым хан билігі тұсындағы саяси жағдайға тоқталып, Қасым ханның Қазақ мемлекетіне сіңірген еңбегін орыстың Ұлы Петр І еңбегімен салыстырған.

Ғалым Манаш Қабашұлының атап өткен мәселелердің тағы бір кешені – Қазақстанның Ресей империясының құрамына кіруіне байланысты мәселелер. Сонымен бірге бұл мәселені «Қазан, Астрахан, Қырым, Сібір хандығын, бүкіл Сібірді жаулап алумен біртұтас контексте» зерттеу керектігін ескертеді [50]. Ол Ресей-қазақ қатынастарының тарихын зерттеу процесінде империялық ойлаудың инерциясын жеңуге шақырды. Қазақстанның Ресейге қосылу мəселесіне орай ғалым ең алдымен «қосылу» деген сөздің өзіне тоқталып, оның мəнін түсіну қажеттігін айтқан. Ресейдің кейбір зерттеушілерінің «империя «отар» дегенді білмеді» деген пікірлеріне қарсы шықты. Орыс империясының отаршылдық саясатын ағылшын, француздардың отаршыл саясатымен салыстырып, Қазақстанның Ресей қол астына бүтін кіруін мəңгілік айқындап берген екінші стратегиялық кезеңді І Петр билігімен байланыстырады. Азияны «кілт пен қақпаға» теңеген патша саясатының «елді табанына басып, халқын «бұратана» атап, қамырша илегенін айта келе, қазақтардың Ресейге қосылуының маңыздылығына баса көрсеткен. Орыстар қазақ жерінен бұрын Қазан, Астрахан, Сібір хандықтарын жаулап алғандығын нақтылап көрсетеді.

Маңызды методологиялық мəселе қатарында – Ресейдің қазақ халқының тағдырына тигізген ықпалы жөнінде. Бұл туралы ғылымда бір жақты ғана пікір бар. Кеңес дəуірінің тарихшылары орыс мəдениетінің қазақ даласындағы оң көріністерін көрсетуден жалыққан емес. Академик ағамызда сол оң құбылыстың бесеуін түгендей келіп «қалай болғанда да қазақтың Ресейге қосылуының прогресті жағы болмады деу диалектикаға қайшы пікір» – дей келе орыс отаршылдығының сұрқия саясатын дəлелдеп берді [51].

Тарих ғылымында күрделі де қордаланып қалған теориялық мәселелердің бірі – ол өткен ғасырдағы ұлттық қозғалыстардың саяси сипаты. Тәуелсіздіктің алғашқы жылдарында академик Манаш Қабашұлы «... тарихшылардың туған халқы алдындағы қарызы белшесінен» деген болатын [52]. Дегенмен тәуелсіздік алған алғашқы жылдары тарих ғылымы толық отарсызданды деп айтуға болмайды. Ғалымның атап өткен мәселелердің бірі 1916 жылғы ұлт-азаттық қозғалысы болып табылады. Ұлт-азаттық қозғалыстың сатыларын, белестерін, асуларын саралап ашып көрсетуге тырысқан. Ол ұлт-азаттық қозғалыс барысын жеті кезеңге бөліп қарастырған. Бірінші кезеңге қазақ халқының құрамына кірген тайпалардың Сібір жұртын жаулап алуға қарсы азаттық қозғалысын жатқызды. Екінші кезеңде қазақ елінің Жетісу, Сыр бойы жоңғарларға, Қоқан-Хиуа хандықтарына тəуелді болып, жоңғарларға қарсы Отан соғысы болғандығын, бұл кезеңде үш жүздің басы одан əрі бірігіп, ұлттық дəрежеге көтерілгендігін айтса, ал үшінші кезеңде қазақ халқының Ресейге бодан болуға қарсылық білдіру барысын айқындап, төртінші кезеңге патша үкіметінің отарлық саясатына қарсы көтерілген Сырым Датов, Исатай Тайманов көтерілісін, ал бесінші кезең барысына Кенесары бастаған ұлт-азаттық көтерілісті жатқызады. Алтыншы кезең XX ғасыр басында қалыптасқан зиялы қауым өкілдерінің патша саясатына мерзімді баспасөз арқылы қарсы шығуы мен патша жарлығына қарсы 1916 жылғы ұлт-азаттық көтеріліске ұласуы барысын, ал, жетінші кезеңге 1917 жылғы ақпан мен қазан революциясын жатқызады. Мәселен, аталған қозғалыс төңкеріске ұласты, соның нəтижесінде Ресей империясының ұлан-ғайыр территориясында Кеңес үкіметі орнағаны анық. Осыдан барып бұл проблема тек кеңестік тұрғыдан бағасын алған. Сөйтіп академиялық тақырып саяси мəселелердің біріне айналған. 1916 жылғы ұлт-азаттық қозғалыс бір жақты зерттеле бастады. Еліміздегі тарихшылардың көшбасшысы ғалым ұлт-азаттық қозғалысқа байланысты мынадай методологиялық маңызы бар мəселелерге тоқталған. Атап айтсақ, біріншіден орыстың отаршылдық саясаты батыс европалық елдердің саясатынан жұмсақ болды. Тіпті Ресей «ұлт аймақтардан пайда табудың орнына зиян шекті» деген кейбір зерттеушілерге соққы берді. «Жоқ, орыс империясынының отаршыл саясаты ағылшындардан, француздардан өзгеше сипатта болған емес, Отаршылдықтың аты – отаршылдық, отардың аты – отар» – деп жазды автор [53]. Сөйтіп ол қазақ жерін отарлаған тек қана Ресей үкіметі емес бүкіл орыс халқы деп қорытынды жасап, «Ұлт-азаттық қозғалысы», «Отан соғысы», «ұлт азаттық революциясы», «демокротиялық қозғалыс» сияқты ұғымдар жəне олардың ішкі мазмұнын зерттейді. Осы ұғымдарға талдау жасай отыра, əрқайсысына сипаттама береді.

Келесі методологиялық мəселе ұлт-азаттық қозғалыстын сатылары, белестері, асулары. Бұл процесті ХVІ ғасырдан бастаған ол жеті кезеңге бөліп, 1990 жылмен аяқтайды. Сөйтеді де əрбір кезеңге сипаттама береді. «Əрине, бұл кезеңдеу бірден-бір дұрыс пікір дегеннен аулақпыз. Бұл шартты түрдегі кезеңдеудің жалпы сүлбесі іспетті. Ұлт азаттық қозғалысын типке бөлу, олардың даму заңдылықтарын аша түсу болашақ зерттеушілердің еншісі болса керек»[54] – деп аяқтайды автор. Оның бұл тұжырымымен келіспеске болмайды. Келесі тұжырым қазақ мемлекетінің шекарасына байланысты болып табылады. 1980-ші жылдарының аяғында Ресей баспасөз беттерінде шетелден отанына қайта оралған Александр Исаевич Солжениценнің «Ресей көсегесін қалай көгертеміз» – деп аталатын мақаласында «Қазақстанның солтүстік облыстары орыстың жері»деген тұжырым айтылған. Сол-ақ екен ұлы державалық, империялық көзқарастағы орыс ұлтшылдары Ресейде де, Қазақстанда да бұл әңгімені одан әрі өршітіп әкеткен. Осыған жауап ретінде Манаш Қабашұлы бастаған тарихшылардың бір тобы баспасөз бетінде оларға қирата соққы беріп, қазақ халқы өзінің бірде-бір шаршы метр жерін ешкімге бермейтіндігін әлемге аян етті [55]. Аталған мәселе бүгінгі таңда да өзекті болып табылады.

Келесі атап өтетін өзекті мәселелердің қатарында – әлеуметтік-мәдени жағдай, сыртқы болмысқа бейімделу және отаршылдық кезең жағдайында көшпелі қоғамның дәстүрлі элиталарының өзгеру ерекшеліктері болып табылады. Академик Манаш Қозыбаев қазақ буржуазиясына, әкімшілік-басқару, ғылыми және шығармашылық элитасын қалыптастыру мәселелеріне ерекше назар аударған. Ғалымның айтуынша, «Ұлт элитасы – қайраткер, жасампаз, дауылпаз жан» [56]. Келесі методологиялық маңызы бар мәселе тарихтағы жеке бір адамдардың ұрпақ алдындағы жасаған қызметін бағалау. Академиктің қатысуымен осы жылдары көптеген ұлт қайраткерлеріне арналған ғылыми-теориялық конференциялар өткен. Солардың көпшілігінде негізгі баяндаманы өзі жасады. Абылай хан, Кенесары, Исатай, Бұхар, Қожаберген жыраулар, Сырым, Мұхамед-Хайдар-Дулати, Әбдіғапар хан сияқты қазақтың біртуар қайраткерлеріне саяси сипаттама берген. Тарихтағы жеке тұлғаның ел алдындағы, ұрпақ алдындағы қарызы мен парызы, істеген қызметі қандай критеримен бағалануы керек екендігін көрсеткен.

Манаш Қозыбаев отандық тарихнамада алғашқылардың бірі болып тарихи портреттер жасауды қолға алып, ұзақ жылдар бойы коммунистік партия мен Кеңес үкіметінің Қазақстандағы кадр саясатын тыңғылықты, әрі терең зерттеген саналы мамандардың бірі болды. Академик Манаш Қозыбаевтың жасаған портреттер циклінде бірден көзге ілініп, көңілге қонатын пікір, біздің пікірімізше, мынау Ф. Голощекиннен бастап Г. Колбинге дейін Орталықтан Қазақстанды басқаруға жіберген жетекші кадрлары. Олар өздерін патшалық Ресейдің генерал-губернаторларындай сезініп, республикаға негізінен «экономикалық» байлық көзі ретінде қараған.

Қазақстан Республикасы Ғылым академиясы дайындаған авторлар ұжымының іргелі зерттеулері бұл мәселені республикадағы тарих ғылымының жай-күйі туралы жалпы сөздермен шектеледі. Ғалым, Т.А. Абдакимовтың жұмысында «Тарих деген не?» деген сұрақ қойылған, бірақ автордың өзі оған жауап бермей тарихи танымның субъективтілігі туралы жалпы ережелермен шектелген [57]. Жалпы, ғалым Манаш Қабашұлының көрсеткен теориялық-әдіснамалық түсінікті талап ететін көптеген өзекті мәселелер әлі күнге дейін зерттеуді қажет ететінін атап өткен жөн.

Қорытындылай келе ғалым артына сүбелі монографиялар, жүздеген ғылыми мақалаларын қалдырды, оның барлығы өскелең ұрпақ үшін аса қажетті зерттеулер деп есептейміз. Манаш Қабашұлының қалдырған еңбектерін тарих, тарихнама, әдістеме, деректану мәселелерін қарастыруға тарихшылар кеңінен қолданылу маңызды болып табылады.

* 1. **Манаш Қозыбаев еңбектеріндегі теориялық ашылымдар: Дала өркениетінің тұжырымдамасы**

Бүгінгі таңда ұлт тарихын ұлықтаудың теориялық-әдістемелік мәселелері, отандық деректану, тарихнама және зерттеу әдістері бойынша жүйелі жазылған қомақты еңбектердің тапшылығы тарих ғылымындағы кешенді ізденістерді зерделеуге бастайтын күрделі мәселелердің бірі болып табылады. Қазақ тарихында кенже қалған салаларының бірі, оның теориялық мәселелері болып табылады. Тарих теориясы – бұл тарихи оқиғалардың мәселелерін және олардың шешімдерін іздеу, тұжырымдамалық схемалардың көмегімен материалды ретке келтіру арқылы түсіну (оған хронология туралы идеялар кіреді; периодизация; адамның тарихтағы орны; оқиғалардың себептері және олардың нәтижесін түсіндіру; себептерді, құбылыстарды, қызмет формаларын, қатынастарды және т.б. жіктеу); тарих теориясына, фактілерді түсіндірудің жалпы тәсілдері; нақты құбылыстар мен оқиғаларға жалпы философиялық және саяси көзқарастарды қолданатын теориялар кіреді. Кеңес дәуірінен бізге жеткен тарих ғылымындағы теориялық зерттеулер толығымен философ-ғалымдардың еншісінде болғаны анық. Ағылшынның белгілі ғалымы Эдварт Галетт Карр «...көптеген қазіргі тарихшылардың теориясы болмағандықтан оларды жоқ деп есептейді. Бірақ олардасыртқы теория емес, тарих теориясы жеткіліксіз» деп жазған [58]. Тарихшы үшін тиісті теорияның ғылыми-зерттеу институтын қалыптастыруда қандай әдіс немесе логикалық әдістемеге негізделген ғылыми теориялардың жіктелуі қызығушылық тудыруы мүмкін. Осы критерий бойынша теориялар салыстырмалы, аналитикалық және синтетикалық болып бөлінеді.

Тәуелсіз Қазақстанның тарих майданының туын ұстаушы ғалымдардың бірі, академик Манаш Қабашұлы Қозыбаев тәуелсіздік заманасында қазақ ұлтының тарихын өркениет, Дала өркениетінің аясында қарайды, тарихи дамудың формациялық және өркениеттік көзқарастарын салыстырып зерттеуді орынды санайды.

Ғалым Манаш Қозыбаев өткен ғасырдың соңғы ширегінде отандық тарих ғылымына ерекше үлес қосқан, тарихшылар қауымының көшбасшысы болды. Ол Ұлттық ғылым Академиясының тарих және этнология институтын басқарған кезінде басқа да әріптестерімен бірге тәуелсіз Қазақстанда тарихи сананы қалыптастыруда, жалпы тарих ғылымының өркендеп дамуына айрықша еңбек сіңірді. Өзінің сүбелі зерттеулерін Ұлы Отан соғысының тарихын зерделеуден бастаған ғалым, 80-ші жылдардың екінші жартысынан бастап отандық тарих ғылымындағы «ақтаңдақтарды» зерттей отырып, қазақ халқының шынайы тарихын қалпына келтіруге аянбай еңбек етті. Сонымен бірге, Қазақстан тарихының көне дәуірден бүгінге дейінгі тарихын зерттеуге тікелей ат салысып, басшылық жасады.

Академик Манаш Қозыбаевтың өмірінің соңғы жылдарында ерекше деп қойған мәселелерінің бірі қазақ халқының рухани мәдениеті, өркениет тарихының келелі мәселелері еді. Ғалым жалпы мәдениет тарихын кең мағынада қарастырып, өркениет пен ұлттың, оның ара-қатынасы, қазақ мәдениетінің өркениеттегі орны сияқты тұтас теориялық проблемалар ретінде ұсынған болатын. Әсіресе, оның «өркениет» ұғымына байланысты ой-толғамдарды ерекше көңіл аударарлық. Ғалым ең алдымен өркениет мәселесінде «Өркениет» деген не? Оны қалай түсінуге болады? деген сұрақтарға жауап береді. Ол біріншіден, латынның «civilis» – азаматтық, қоғамдық деген сөзінен шыққан деген пікірін айтады [59]. Яғни ол біріншіден, мәдениеттің синонимі, екіншіден, қоғам дамуының, оның материалдық, рухани (тірнек, көрнек) мәдениетінің даму дәрежесі, баспалдағы, үшіншіден, Л.Морган, Ф.Энгельс түсінігіндей қоғамның тағылық, одан кейінгі варварлық кезеңінен кейінгі даму кезеңі, өркениет басқышы деп көрсеткен[60]. Өркениет туралы қалам тартқан орыс ғалымы Н.Данилевский өркениетті «мәдени тарихи» тип деп санаса, П.Сорокин «үлкен мәдени жүйе» деп қарайды, ал неміс ғалымы К.Ясперс оны «айналма дәуірлер» деп тұжырымдайды. Қалай болғанда да тарихта «шектелген мәдениет» барын ойшылдар мойындайды. Заманымыздың белгілі ағылшын тарихшысы А.Тойнби өркениетті табиғи бір ортада динамикалық даму кезінде біріккен қоғам тұтастық деп қарайды[61].

Ғалым өзінің өркениет туралы зерттеулерінде тағылық, тұрпайлық кезден өркениетке өту адам баласының тарихында біздің жыл санауымыздан 4000 жыл бұрын пайда болды, бізге көрші Қытай, Үндіде біздің жыл санауымыздан бұрын 2000 жыл, 2500 жыл бұрын болса, біздің ұлы сахарадада өркениет 1500-2000 жыл бұрын пайда болды деген дәлелдер келтірген. Бірақ соған қарамастан, батыстық өркениет зерттеуші ғалымдар басқаша ойлайтынын да ерекше атап өткен. Академик Манаш Қозыбаевтың этнос тарихын зерттеген Лев Гумилев, Әлкей Марғұлан, Ермұқан Бекмаханов тағы басқа ғалымдардың еңбектеріне сүйене отырып жасаған терең ғылыми ізденістерінің нәтижесінде біздің жыл санауымыздың алдында саяси, мәдени бұлқыныстың негізінде түрік өркениетінің қалыптасқандығын талдап көрсеткен. Осылайша, ұзақ уақыттан бері ғылыми ортада қалыптасып қалған еуропацентристік көзқарастың кереғар тұстарын атап көрсеткен. Еңбектің теориялық-әдіснамалық негізі кейінгі кезде «көшпелілер өркениеті», «Дала өркениеті» деген ұғымды ғылымда кеңінен пайдаланған Әлкей Марғұлан, Карл Байпақов, Кемал Ақышев сынды ғалымдардың ғылыми тұжырымдарымен айғақталған. Осыған орай, ғалым Манаш Қозыбаев «көшпелілер өркениеті» деген ұғымды абсолюттандырған [62].

Түркі әлемінің, оның ішінде қазақ елінің әлемдік тарихтағы орны қандай? Ол оған не қосты, қандай өрнек салды? Тағылық-варварлық – өркениет сияқты сатылардан өте алды ма? Әлде А.Тойнби айтқандай, тұрпайы (примитивтік) қалпында қалды ма? Шығыс халықтарының өркениетін батыл айтып жүргенғалымдар баршылық. Орыстың атақты археологы, академик А.П. Окладниковтың еңбектерінде түрік халықтарының Батыс Сібір цивилизациясын атайды.

Л.Н. Гумилев, О.Сүлейменов «Көшпенділер мәдениеті өзінің 3000 жылдық ғұмырында Жерорта теңізі мен Қиыр Шығыс елдеріне қарағанда творчестволық эволюцияны бастан өткерді» [63] – деп санайды. Еуразия сахарасындағы бұл көшпенділер өркениетін біздің заманымызға дейінгі XI ғасырдан бастап, біздің заманымыздың XVIII ғасырына дейін жеткізеді. Бұл көзқарасты А.Сейдімбековте қолдайды.

Академик қазақ халқының өткен тарихын өркениетпен тығыз байланысты қарап, онық көшпелі қоғам кезеңіндегі дүниежүзілік тарихтағы орнын анықтап алу мәселесін бірінші орынға қояды. Бұл ретте ғалым ойын былайша тұжырымдайды: «Өркениет зерттеушілерінің бір тобы Еуразия даласындағы көшпенділерді тарихи даму процесінен бөліп алып қарауға болмайтынын ескертеді. Өйткені ол көшпенділер, біріншіден, басқа көршілес қауымдармен ара қатынаста болды, ал ол қауымдар болса отырықшы-егіншілер, қала мәдениеті дамыған өлкелерде тұрды. Екіншіден, көшпенділердің ішінде жартылай көшпенді, жартылай отырықшы малшылар тобы болды. Үшіншіден, көшпенділіктен отырықшылыққа көшу, қалалық мәдениетпен ұштасу, түйісу тенденциясы тарихта орын алды. Таза көшпенділік Еуразияның сайын даласында болған емес, қала мен дала одағы, отырықшылық пен көшпенділік өзара ұштасып, бір-біріне кірігіп, байланысып жатты. Сондықтан да Евразия сахарасында таза көшпенділер өркениетті емес, қала мен дала мәдениеті ұштасқан дала өркениеті дамыды» [64]. Отандық тарихты өркениеттік негізде зерттеп, оның көшпелі және отырықшы халықтардың біріккен қауымы, қолөнер, далалық-малшылар, шаруашылық-мәдени комплексі есебінде қарап, еуразиялық нәсілдің әлемдік тарихи процестерге жасаған ықпалы арқылы көрсетуге болатынын дәлелдеген.

«Көшпенділер өркениеті» деген ұғымды А.Марғұлан, К.Ақышев, К.Байпақов сияқты археолог ғалымдар көбірек пайдаланып келеді, «Көшпенділер қоғамы» деген терминді С.Толыбеков, Д.Кішібеков сияқты ғалымдар ғылыми айналымға қосты. Сонымен бірге соңғы кезде қазақ сахарасында Дала өркениеті болды деген пікір қаттырақ айтылуда. Ғалым Манаш Қабашұлының айтуынша, ««Дала» деген ұғымды тек бір шөл деп ұғуға болмайды. Дешті Қыпшақ жерін басып бірнеше өзендер өтеді. Бір шеті Енесай, Онон мен Керулен, Ертіс, Тобыл, Жайық, Кәрі Каспий, Арал, Еділтон (Дон) ұлы сахараның сәні мен әні еді ғой олар. Бір ғана Қарағанды облысының жерінде 5500 өзен мен өзен сағалары бар екен. Осы ұлан-ғайыр далада өркениет орнауға себеп болған факторлар қандай? Біріншіден, Алтайдан Донға дейін созылған Ұлы Дала екі құрлықтың басын қосты. Ол Еуропа мен Азияның қақпасы, тоқсан тоғыз жолдың торабы еді». Л.Н. Гумилев және де басқа да зерттеушілер «көшпенділер» деген ұғымды абсолюттендіреді. Шын мәнінде ұлы сахарадағы халықтың негізгі кәсібі – мал бағу болғаны рас. Сонымен бірге ол егін де екті, қолөнерін де дамытты, қала да салды [65].

Қазақстанда соңғы онжылдықтар қоғамда да, кәсіби ғалымдар арасында да тарихқа деген қызығушылықтың қарқынды өсуімен ерекшеленіп келеді. Бұл – егеменді мемлекеттің қалыптасуы жағдайында ұлттық бірегейлікті іздеуден, этностық өзіндік сананың көтерілуінен туындаған объективті процесс. Тарих ғылымының дамуы үшін неғұрлым қолайлы жағдайлар қалыптасты – шетелде сақталған орасан зор жазбаша дереккөздер қол жетімді болды, бұл зерттеу нәтижелерін жариялау санына әсер еткен. Сондықтан Қазақстанда тарихи зерттеулердің теориялық және әдіснамалық негіздерінің жалпы мәселелерін қайта қарау қажеттілігін алға тартқан академик Манаш Қабашұлы қазақ тарихшыларының алдына мынадай міндеттер қойды: «деректанулық зерттеулерге кең перспектива беру, клиометриялық зерттеулердегі озық технологияларды игеру, әдіснамалық инновациялардағы қарқынды әзірлемелерге серпін беру қажет» [66]. Себебі, теория-методология мәселесін көтермейінше зерттеу жұмыстары да өз дәрежесінде болмайтынын ерекше атап өткен.

Тәуелсіздіктің алғашқы жылдарында тарихшылардың арасында тоқыраушылық бастау алып, жолдан адасқан жолаушының кебін кигеніміз рас. Кейбір тарихшылар өмір бойғы кәсібін тастап басқа жұмысқа ауысуына мәжбүр болған. Бұл сәтте найзағай сияқты жарқ еткен академик Манаш Қабашұлы Қозыбаев еліміздің шынайы тарихын жазатын заман келгенін айтып, бұл жолда аянбай еңбек еткен. Бұл ретте ХХ ғасырдың 90-шы жылдары қазақ тарихын концептуалды қайта қарау тарихшылардың алдына қойған басты міндет еді. Әсіресе, ең алдымен, марксизм-ленинизм догмасынан тазалап, халқымыздың көне тарихын ақиқаттап, өзіне қайтару өзекті мәселелердің біріне айналған. Қазақстанда сондай-ақ жаратылыстану ғылымдары әзірлеген пәнаралық тәсіл мен әдістемелерді кеңінен қолдануға негізделген белгілі бір зерттеу дәстүрі бар екендігі белгілі. Дегенмен қазақтың біртуар ғалымы Манаш Қабашұлы өзінің зерттеу еңбектерінде бұл зерттеулер пәнаралық білімнің белгілі бір аспектісіне – тарихи зерттеуде сандық әдістерді қолдануға әсер етеді және жүйелік әдісті қолданудың негізгі мәселелеріне іс жүзінде қатысты емес деп ерекше атап өткен болатын.

Ғалымның қаламынан туындаған халқымыздың тарихына қатысты 800-ден астам ғылыми және ғылыми-көпшілік еңбектері бар, олардың 500-ге жуығы тәуелсіздік жылдары жазылған еңбектер болып табылады. 1992 жылы «Ақтаңдақтар ақиқаты», 1994 жылы «Жауды шаптым ту байлап» атты еңбектері жарыққа шыққан. Осы еңбектерінде «ол қазақ тарихына, сол халықтың тұрғысынан қарауы керек» деген тарихи танымның жаңа принциптерін негіздеген. «Ақтаңдақтар ақиқаты» деген еңбекке жазған «Тарихтың ащы сабағы» деп аталатын кіріспе сөзінде «Егер тарих ғылымының алдында тұрған міндеттерді бетбұрыс кезеңінің талаптары тұрғысынан саралайтын болсақ, тарихшылардың туған халқы алдындағы қарызы белшесінен екенін айқын көрінеді» [67] – деп жазған болатын. Ғалымның жаһандану заманында қазақ халқының ұлт болып сақталуы үшін ұлттық құндылықтары насихатталып, төл деректері, құнды мұралары зерттеле түсуі қажеттігін ескертеді.

Әлемдегі өркениетті елдердегі сияқты тарих ғылымының теориясы мен методологиясы біздің еліміздегі Отандық тарих ғылымы бойынша дұрыс жолға қойылуы керектігін ерекше атап айтқан. Қазақ елі патшалық және кеңестік империяның көп уақыт отары болды. Сондықтан, тарихы бұрмаланды және оны басқа ұлттың өкілдері жазды. Бір сөзбен айтқанда, үлкен қиянат жасалып, тарихымыз таптаурын күйге түскен. Соның салдарынан осы күнге дейін Отандық тарих ғылымының теориясы мен методологиясы мәселесі қалыс қалып келді. Мысалы, Қазақстан бойынша Қаз КСР Ғылым Академиясы Төралқасының 1978 жылғы 7 қыркүйектегі №131 қаулысымен Тарих институтында «Қазақстанның тарихнамасы» деп аталатын бөлім ғана ашылды. Оның өзі кеңестік идеология мен тар шеңберден шығып зерттеулер жасай алмады. Ал, басқа институттар мен университеттерде арнайы Отан тарихының теория-методологиясымен айналысатын кафедралар мүлдем ашылған жоқ. Сол себепті ғалым Манаш Қабашұлы аталған мәселелердің маңызын көрсетіп, тарихшыларымыздың алдында тұрған үлкен бір міндет осы саланы зерттеудің маңызын ерекше атап көрсеткен.

Тарихи теорияларды зерттеуде жүйелі тәсілдерді қолдану қажеттілігін А. Оразбаева да ерекше атап өтті. Атап айтқанда, ол өркениетті организмдерді талдау кезінде «табиғат – адам – қоғам» категорияларының бір тобында, яғни әлеуметтік-табиғи жүйеде тұтас қарастыру қажет деп санаған [68]. Бұл ретте автор Еуразиялық дала көшпенділерінің өркениеті Еуразиялық дала аймағына бейімделген ерекше жүйе екенін айтады.

Отандық әлеуметтік ғылымда тарихтың теориялық мәселелеріне қатысты нигилизм болған жоқ. Бұл мәселенің қазақстандық зерттеушілер тізімінің алдыңғы қатарында С.Асфендияров, Е.Бекмаханов, Б.Сүлейменов, Ф.Дахшлейгер, С.Зиманов, М.Қозыбаев лайықты орын алды, тарих ғылымы теориясының қалыптасуы мен дамуында шетелдік зерттеушілер, сондай-ақ ресейлік ғалымдар М.А. Барг, О.Л. Вайнштейн, Б.Л. Губман,И.М. Дьяконов, Е.М. Жукова, И.Д. Ковальченко ерекше рөл атқарды [69].

Тәуелсіздік алған алғашқы жылдары қазақ тарихының қоғамға қажеттілігі ерекше көрінді. Барлық мерзімді баспасөз беттерінде халқымыздың өткені жөнінде мақалалар топтамалары жарық көре бастады. Мұндай құбылысты академик Манаш Қабашұлы былайша түсіндіреді: «Ұлттық сана-сезімді ояту, ұлттың рухани жаңғыру процесі тарих, тіл, әдебиет, адамгершілік категориялар проблемаларының дамуынан озып, жедел қарқынмен дамыды. Тарихи сананы қалыптастыру жағдайында бірінші кезекте отандық тарих сұранысқа ие болды»[70].

Кеңестік дәуірдің тәрбиесін көрген тарихшылардың аға буыны бұл күнге дейін маркстік-лениндік қоғамтану теориясының қоғамдық-формациялық принциптеріне негізделген тарихи процестерді кезеңдеу шырмауынан шыға алмай қалды. Тәуелсіздік алған алғашқы жылдарда қазақ тарихын ғылыми негізде кезеңдеу мәселесін қолға алған ғалымдардың көшбасында академик Манаш Қабашұлы тұрды.

Тарихи процесті кезеңдеудің әлемдік тәжірибесін екшелей келе Манаш Қабашұлы теориялық ғылымды өз пайымдауымен одан әрі дамытқаны белгілі. Ғалым өзінің «Ата тарихы туралы үзік сыр» атты зерттеу мақаласында қоғам тарихын кезеңдеуді формациялық принциптерінен бас тартып, тарихи-мазмұнды принциптерді ұсынған болатын. Кез-келген қоғамның алтын қазығы, жасампаз күшті адам екендігі белгілі. Рухани және материалдық мәдениетті жасайтын да, оны әрі дамытатын да адам. Сондықтан Манаш Қозыбаев қоғам дамуында жеке адамға, ру және тайпаға, ұлт және ұлыстың қалыптасуына үлкен көңіл бөлген [71]. Бұл ойларын Орталық Азияның көне тарихын зерттеушілердің ой-пікірлерімен ұштастырып та отырады. Тарихи дамудың өзін өркениеттердің дамуының нәтижесі ретінде қарастыра келіп, ғалым тарихқа белгілі бес таптық формациялық қөзқараспен ғана қарап қоймай, оған өркениеттік-цивилизациялық көзқараспен де қарайтын кез келді деп те пікір айтқан болатын.

Академик Манаш Қозыбаевтың өркениеттің басты нәтижелеріне берген бағалары да ерекше. Мәселен, өркениетті тірнек (материальная), көрнек (духовная) мәдениеттердің ұзақ мерзімдегі тарихи дамуының нәтижесі ретінде қарастыру туралы ұсынысы. Екінші жасаған тұжырымы – Дала өркениетінің өзегі бір заманада түрлі тайпалары, оның бір жағында қыпшақтар болса, кейін қазақтар болғандығы туралы ой-толғаныстары. Осы мәселелерді терең зерделей келе, жалпы өркениет ұғымына өзіндік сипаттама беріп, мына анықтамаға тоқтаған: «өркениет – дегеніміз эволюциялық, белгілі бір дәрежеде этностармен мемлекеттердің аралас-құралас қана емес тарихи және мәдени біртектілік болмысының автономды дамуы болса керек. Сонда ғана ол әлем дамуына өзіндік қадір-қасиеттерімен, өзіндік тарихи ағысымен, ұлысымен, тынысымен мен мұндалап ене алады, әлем дамуына өзіндік үлесін қоса алады» [72].

Көшпелілерде мемлекет болды ма? деген сұраққа академик Б.Я.Владимирцев өзінің «Моңғолдардың әлеуметтік жүйесі. Моңғол көшпелі феодализмі» деген еңбегінде ашып көрсеткен. Оның көшпелі феодализмнің мәні феодалдық сеньорлар (нояндар, хандар және т.б.) оларға тәуелді малшылардың (П. Карпини) көшін басқарды, жайылымдарды қайта бөлді және тұрақтарды жоспарлады деп анықтаған. Көптеген теоретик– тарихшылар бұл тұжырымдаманы қолдады. Өкінішке орай, біздің арамызда және қазірде «жабайы азиялықтар өздерінің мемлекеттілігін тек отырықшы өркениетпен сәйкестендіре отырып қол жеткізе алды» деген ескірген пікірді ұстанатын авторлар бар. Бұл үрдіс идеологияландырылған. Олар көшпелі халықтарда саяси мәдениеттің болуын және өздерінің мәдени құндылықтарын құру қабілетін жоққа шығарады. Осыған байланысты Р.П. Линднер «Ат садақшылары неге мұрағаттарды сақтауы керек еді? Қағаз әрқашан ауыр болғандықтан, жылқылардың қозғалғыштығына, ауқымына және жылдамдығына жол бермеген. Қысқаша айтқанда, көшпелі жеңілдік көшпенділерге әскери артықшылықтар берді, бірақ бұл олардың тарихын отырықшы қолына берді» [73]. Ия, бұл шынымен ақиқат. Ә.Қ. Марғұланның археологиялық экспедициясының материалдары Орталық Қазақстан жерінде де қалалардың болғаныны туралы дәлелдер бар. Академик Манаш Қабашұлы мемлекеттік деңгейге жету үшін таза көшпенділерге көп уақыт керек болуы мүмкін деген пікірін алға тартқан.

Радлов В., Гумилев Л., Владимирцев Б.Я., Котович В., Марғұлан А., Мурояма С. және басқалары кезінде көшпенділердің қабілеттері мен өзіндік мәдениеті туралы айтқан. В. Радлов былай деп жазады: «Моңғолдар көбінесе керемет есте сақтайды және 2-3 рет ұнаған кез-келген аңызды тыңдап, оны сөзбе-сөз қайталай алады» [74].

Қазақтардың далалық ауызша тарихнамасы туралы В.П. Юдин жазған. Көшпенділер іргелі материалдық және рухани мәдениетті қалыптастырды. Соңғы жылдары «Мәдени мұра» мемлекеттік бағдарламасының нәтижесінде көптеген мәдени құндылықтар анықталды. Тек қыпшақ жазба ескерткіштерін бірнеше топқа бөлуге болады: тарихи шежірелер, құқықтық Кодекстер және акт құжаттары, филологиялық еңбектер және діни әдебиеттер. Көшпелі халықтардың ауыздарында бай ауызша тарихнамалық материалдар, Шаджире (жылнамалар) және эпостық-мифологиялық материалдар сақталған.

Ғалымның өркениет мәселесіне байланысты ой-толғамдары әлемдік өркениет туралы жазылған ғылыми еңбектермен байланыста қарастырылған. Олардың кейбіреулерін сыни талдаудан өткізіп отырған, өзінің жеке бағасын беріп, келіспейтін жақтарына ашық пікірін білдіріп отырған. Мысалы, өркениет тарихы зеттеушілер неміс социологы А.Тойнби т.б. еңбектерін талдай келе, олардың түркі халықтарын өркениетсізхалық деген пайымдауларына қарсы шығады. Тек қарсы шығып қана қоймады, «көшпенділер өркениеті» деген ұғымға байланысты жасалған ғылыми ізденістердің нәтижесін саралай келіп, осы ұғымның ғылыми негізінің ғылыми әдебиетте орнығуына қажырлы еңбек етті. Осы бағыттағы зертеулерінде Манаш Қабашұлы «Дала өркениетінің» әлемдік мәдениетке қосқан үлесін нақтылап, оны ғылыми жағынан тұжырымдап көрсеткен болатын. Олар: 1. Тәңірлік дүниетанымды берді - Зердеш (зороастр) дінін таратты. 2. Металл қорытудың көне ордасы болды. 3. Төл жазуын ойлап тапты. 4. Жыл мезгілін маусымға бөліп, осы күнгі календарлық дүние танымды қалыптастырды. 5. Әскери құрылымның далалық түрін жасады; әскери өнердің ғажайып үлгілерін көрсетті. 6. Сәулет өнерінің өзіндік дәстүрін қалыптастырды. (Айша бибі, Алаша-хан, Сырлытам, Қарахан, Жошыхан, Аяқ қамыр, Жұбан, Болғанана, Ботағай мавзолейлері т.б.). 7. Дала Гомерлері бай ауыз әдебиетін жасады; Әуез (музыка) өнері өркендеді. Қазақ хандығы тұсында бес мыңдай күй (аспапты музыка) дүниеге келіпті. 8. Мемлекет басқарудың дала демократиясына сүйенген жүйесін жасады. 9. Шаруашылықтың негізі мал өсіру бола тұра, адам баласы ойлап тапқан басқа түрлерін дала перзенті қосалқы шаруашылық етті. Дала мен қала менталитетін будандастырды [75]. Міне осылай, Қытай, Иран, Византиялық өркениеттермен тоғысқан түркілер жаңа мәдениет типін қалыптастырғандығын дәлелдеп берген.

Академик Манаш Қозыбаевтың жалпы өркениет жайындағы концепциясы мәдениеттің жиынтық түрі дегенге саяды. Мәдениет барша өмірдің саласын қамтиды. Сондықтан, ғалым мәдениеттің өзін «ол – ел билеу мәдениеті, ол еңбек мәдениеті, ол рухани мәдениет, ол экология мәдениеті, адам мен адамдар қатынасының мәдениеті, ол махаббат мәдениеті, ол мемлекетаралық халықаралық қатынастар мәдениеті деп сала салаға бөледі. Әрине, ғалымның бұл пікірлері мәдениеттің кең мағынадағы түсінік екендігін, қоғамның болмысын анықтайтын да мәдениет болатындығын дәлелдей түседі. Оның пайымдауынша Қазақстанда ұлттық мәдениет жеке дара бөлек өмір сүрмейді, керісінше басқа мәдениеттермен байланысып, ұштасып, жатады, ол азиялық және европалық мәдениеттің қосындысы бола тұра ұлттың болмысын сақтайды, ұлттық менмендік сипаты түрленіп, нәрленіп байи түскенімен негізгі қасиетін жоғалтпай келеді, оның ұлттық сипаты жоғалса ұлттың өмір сүруі мүмкін емес. XX ғасыр қазақ мәдениетінің жаңғыру дәуірі, тәуелсіздік рухына сүйенген шағы деген ғалымның оптимистік пікірі қазіргі заманымыздың бағыт-бағдарын болжағандай әсер береді.

Академик Манаш Қозыбаевтың өркениет, жалпы мәдениет тарихына байланысты жасаған теориялық ізденістері тарих ғылымының осы саласы бойынша іргелі зерттеу жүргізуге жол сілтейді, қазіргі замандағы мәдени үрдістердің өткен тарихпен етене байланысты, екендігін көрсетеді. Осы тұрғыдан қарастырғанда тәуелсіз Қазақстаннның рухани өмірі қазіргі замаңғы жалпы мәдениеттің дамуының белгілі екі үлгісінің заңдылықтарына – ғаламдық және ұлттық тікелей қатысты болмақ.

Ендеше адамзат тарихының өзі қайталанбас жеке халықтардың іс-әрекетінен құралады. Ал мәдениет болса, жалпы айтсақ, осы іс-әрекеттердің жиынтығы. Академик Н.И.Конрад оны қысқаша былайшы тұжырымдайды: «адамзаттың жалпы тарихы, бір халықтың тарихына жататындай көрінетін тарихи оқиғалардың мәні арқылы ғана толық ашылады» [76]. Осы айтылған ойлар тұрғысынан қарайтын болсақ, еліміздің қазіргі тәуелсіздік заманындағы рухани жаңару кезеңінде де келелі мәселелердің қоғам алдында тұруы заңды құбылыс. Тәуелсіздіктің 30 жылы ішінде рухани өсмірімізде оң өзгерістердің болғандығы жайлы баспасөзде, көпшілік ақпарат құралдарында жазылып та, айтылып та жүр.Ендігі бастысы, қазіргі кезеңдегі рухани саланың дамуы, болашағы қандай бағытта болмақ деген сауалғажауап іздеу. Мәдениеттанудың белгілі теоретигі, көрнекті ғалым Ю.М. Лотманның соңғы «Мәдениет және жарылыс» атты кітабында көрсетілгендей, бұрыңғы кеңес мәдениеті орыс мәдениетінің бинарлық мәдени жүйесіне негізделген [77]. Бұл теориялық ой-тұжырымдарға бой алдырып отырған себебіміз, егемен мемлекетіміздің мәдени саладағы саясатында ұлттық түр-сипатымен қатар дүниежүзілік өркениеттің де алдыңғы қатарлы идеялары, үлгілері ескеріліп отырылуы қажет деген ниеттен туындайды. Тарих тағылымы, сонымен қатар бүгінгі қоғамға әміршілдің жүйеге арқа сүйеп, мәдени салада ой бостандығына тиым салып, қатаң цензура орнатқан, ұлт зиялыларын қуғын-сүргінге ұшыратқан өткен қоғамның тоталитарлық саясатын қайталамауды ескертеді.

Ғылымда ұзақ уақыт бойы көшпенділер тарихына деген өркениеттік көзқарас Тойнби теориясымен және оның дамуында қатып қалған және ішкі потенциалынан айырылған көшпенділерге деген көзқарастарымен шектелді. Еуразия даласының мал шаруашылығы әлемінің өкілдерін дербес өркениет ретінде қарастыруға жекелеген талпыныстар Л.Н. Гумилевтің еңбектерінде жасалды, алайда формациялық тәсілдеменің үстемдігі жағдайында далалық Еуразия халықтарының тарихына қатысты жергілікті өркениеттер теориясының дамуы туралы сөз болуы мүмкін емес еді. Тек ХХ ғасырдың 90-шы жылдардың басында ғана ерекше Дала немесе көшпелі өркениеттің қалыптасуы мен өмір сүру мүмкіндігі төңірегіндегі ғылыми дискурс жанданып, ұлттық тарихнаманың осы бағытының бастауында академик Манаш Қозыбаев тұрған.

Бірқатар еңбектерінде ол теориялық–әдіснамалық қайта пайымдауды талап ететін Қазақстанның тарих ғылымының түйінді мәселелерін анықтады. Бұл, ең алдымен, көшпенділер тарихын өркениеттік парадигмада талдау мәселесі. 1998 жылы 29 мамырда «Столичное обозрение»-де алғаш рет жарық көрген «Дала өркениеті және оның сабақтары» көлемі шағын, бірақ нақты материалы мен теориялық мәні бойынша өте бай жұмыста ол Дала өркениетіне толық сипаттама беруге тырысты.

Академик Манаш Қозыбаев атап өткен маңызды «Дала» ұғымы тар ландшафттық шарттылықты білдірмейді, өйткені «Ұлы дала» – бір-бірімен өзара байланысты шөл, дала, орманды дала, тау және басқа ландшафттарды қамтитын үлкен табиғи – географиялық аймақты біріктіретін шартты атау. «Дешті Қыпшақ даласы бір мезгілде өзен, тау және континенталды болды» [78], – деп жазды. Шынында да, Еуразия даласын географиялық ұғым ретінде және Ұлы Даланы мәдени–тарихи құбылыс ретінде нақты ажырату керек. Шын мәнінде, Еуразия даласы географиялық ұғым ретінде батыстан шығысқа қарай бүкіл Еуразия континенті арқылы созылған өте тар жолақты білдіреді. Ұлы дала мәдени-тарихи ұғым ретінде әлдеқайда кең болып табылады. Еуразиялық даладан басқа оған Солтүстік Қазақстан мен Сібірдің орманды далалары, Орталық Азияның шөлейт шөлдері, Тянь – Шань мен Алтайдың тау жүйелері кіреді. Ондағы ландшафтық-географиялық компонент қайталама болып табылады. Ең алдымен, Ұлы дала иран, түркі, моңғол тектес түрлі қауымдастықтарды біріктіретін көшпелі малшылар, жылқы өсірушілер мен металлургтердің мекендейтін жер болып табылады.

Ғалым Манаш Қабашұлы назар аударатын Дала өркениеті тұжырымдамасының келесі маңызды аспектісі – Еуразиялық даланың «көшпенділері» деп аталатындар тарихта ешқашан осы сөздің тура мағынасында көшпенділер болған емес, бүкіл тарих бойында олар жартылай көшпелі және жартылай отырықшы мал шаруашылығынан бастап отырықшы егіншілікке және қалалық қолөнер өндірісіне дейінгі әртүрлі шаруашылық типтерін біріктірген күрделі қоғамдық жүйелер болды. Ол өзінің зерттеу еңбектерінде «Барлық мемлекеттер көшпелі, мал шаруашылығы, отырықшы – егіншілік және қалалық мәдениеттің тұрақты өзара іс-қимылы режимінде, таза көшпелі өркениет емес, аралас жүйеде болған», –деп атап өткен [79].

«Дала өркениетінің» заманауи теоретиктерінің бірі, Венгр зерттеушісі Л.Коппань «Дала тіршілігінің жүйесі өте күрделі болды және барлық шектес өңірлермен (Қытай, Үндістан, Персия, Медитерран өңірі және т.б.) тұрақты өзара іс-қимылда болды» деп есептейді [80].

Академик Манаш Қозыбаев дала өркениетінің тұжырымдамасын негіздей отырып, маңызды тұжырымдар жасаған. Атап айтсақ, Дала өркениеті мен жергілікті өркениетті ажырату үшін барлық маңызды өлшемдерге ие, оның ішінде ол мемлекеттілікті, монументалды архитектураны, қала үлгісіндегі қоныстарды, жазу мен өнерді, тұрақты сауда байланыстарын, бірыңғай идеологияны, бірыңғай культ пен дінді, эпосты тіркейді. Өркениетті бөлу критерийлерін алғаш рет Гордон Чайлд тұжырымдады. Ол қалалар, монументалды қоғамдық ғимараттар, салықтар немесе алымдар, қарқынды экономика, соның ішінде сауда, қолөнер мамандарын бөлу, жазу және ғылымның басталуы, дамыған өнер, артықшылықты сыныптар және мемлекет кіретін он белгіні ұсынды. Айта кету керек, Гордон Чайлдтың өзі бұл белгілерді «қалалық» өркениеттер, алдыңғы қоғамдардан айырмашылығы, яғни эволюциялық, стадиондық түсініктегі «өркениет» деп атаған [81].

Кейінірек, 1958 жылы өткен ежелгі қалалар бойынша пікірталас барысында К. Клахолм, Г. Чайлдтың тізімін үш белгіге – монументалды сәулет, қала және жазуға қысқартуды ұсынды. Бұл үш белгілер бүкіл жүйемен байланысқан Чайда-Клахома триадасы деп аталады. Қоғамда болып жатқан әлеуметтік және саяси процестермен байланысты байланыстар алғашқы өркениеттер мәдениетінің үлкен айсбергінің көрінетін шыңын құрайды. Бұл үштік өркениетті, ең алдымен, мәдени кешен ретінде айқын сипаттайды. Манаш Қозыбаевтың Жергілікті дала өркениеті үшін бөлген белгілері Чайлд – Клахомның қысқартылған триадасына ғана емес, сонымен қатар Г.Чайлд белгілерінің анағұрлым кең тізіміне сәйкес келеді.

Осыдан кейін өркениеттерді бөлу критерийлерін қайта қарау немесе әртараптандыру әрекеттері қайталанды. Атап айтқанда, кеңестік және ресейлік тарихшы Э. Фролов «жеке мәдени ошақты маңызды тарихи өркениет дәрежесіне көтерудің өлшемі геосаяси жағдайлардың ортақтығы, бастапқы тілдік туыстық, экономикалық және саяси жүйенің бірлігі немесе жақындығы, мәдениет (дінді қоса) және менталитет болуы керек» деп атап өтті [82]. Негізінде, Манаш Қозыбаев бөліп көрсеткен дала өркениеті Г. Фроловтың өлшемдеріне де сәйкес келетінін көруге болады. .

Өркениеттік көзқарастарды сынға қарамастан, дала немесе көшпелі өркениет тұжырымдамасы отандық және шетелдік зерттеушілердің жұмыстарында белсенді қолданыла бастады. Ұлы Дала (Ұлы Дала) ұғымы Еуразиялық дала белдеуінің синонимі ретінде, сондай-ақ «Дала өркениеті» ұғымы Қазақстанның тарихи санасын жаңғырту проблемаларына арналған әйгілі мақаласында өзектендірілді. Посткеңестік ғылым өкілдерінің ішінде А.Буровскийдің[83], А.Мартыновтың [84], К.Исаева [85], С.Боталова [86], А.Железнякова [87]. М.Қозыбаев дала өркениетінің тұжырымдамасы отандық көшпенділіктегі ерекше бағытты дамыту үшін база болды және Н.Масанов, Б.Көмеков, А.Оразбаева, А.Бәкірова, Г.Қаженова еңбектерімен жалғастырылды.

Ұлы даланың жекелеген хронологиялық кезеңдері немесе географиялық бірліктері үшін өркениеттік бірлік орныққан еңбектерді ерекше атап өткен жөн. Атап айтқанда, Н.В. Абаев пен Н.Г. Аюповтың бірлескен монографиясында түпнұсқа діни – философиялық жүйеге негізделген Тәңірлік өркениеттің болуы негізделген [88]. Қазақ (Н. Масанов), қырғыз (К. Исаев), моңғол (А.Железняков) және т.б. «этникалық» өркениеттерді ерекшелейтін бір–бірін алмастыратын «Дала» өркениеттерін бөлетін жұмыстар бар. 2008-2017 жылдары Қазанда жыл сайынғы «Алтын Орда өркениеті» ғылыми жинағы жарық көрді.

Дала өркениетінің проблемаларын жеткілікті түрде жемісті зерттеуіне қарамастан, академик Манаш Қозыбаев айқындаған, бірақ әлі күнге дейін ұлттық та, әлемдік те тарихнамада түпкілікті шешім таппаған бірқатар мәселелер қалып отыр. Біріншіден, бұл жергілікті өркениеттің белгісі. «Дала өркениеті» ұғымынан басқа «көшпелі (номадтық) өркениет» (А. Тойнби, А.Боталов, Н.Масанов), «Тәңірлік өркениет» (Н. Абаев), түркі, моңғол, қазақ өркениеті және т.б. атаулар жиі қолданылады. Авторлар көбінесе бір мәдени – тарихи және өркениеттік феноменді ұғынатындығына қарамастан, біз осы жергілікті өркениеттің ерекшеліктері мен сипаттамаларының бүкіл кешенін неғұрлым толық бейнелейтін «Дала өркениеті» немесе «Ұлы Дала өркениеті» терминдерін неғұрлым адекватты түрде қолданатынымызды көреміз. Екіншіден, бұл дала өркениетінің психомәдени бірлігі мәселесі, яғни дала тұрғындарының өз бірлігі мен басқа әлемнен айырмашылығын түсінуі. Үшіншіден, тұрақты және өңірлік (скиф, Түркі, Алтын Орда, қазақ және т.б.) өркениеттердің бөлінуіне қарағанда, өркениет бірлігінің тұжырымдамасы негіздеуді талап етеді.

XIX және ХХ ғасырлар бойы әдебиетте көшпелі халықтардың өркениетке қатыстылығы туралы мәселе талқылануда. Манаш Қабашұлының мақаласында еуропоцентристердің «даланың құлы», «климаттық және вегетациялық жылдық циклдің тұтқыны» болып табылатын, «әлеммен байланысын» жоғалтқан, тарихи оқиғалар өрісіне уақытша қосылған көшпенділер туралы көзқарастары жоққа шығарылды. Белгілі ағылшын ғалымы А.Тойнби «көшпенділерді тарихи оқиғалар алаңына уақытша қосқан отырықшы өркениеттерге тұрақты емес рейдтерге қарамастан, көшпенділер қоғамы – бұл тарихы жоқ қоғам» деп мәлімдеді [89].

Академик Манаш Қозыбаев А.Тойнбидің тұжырымдарына дау айта отырып, әдебиетте көбінесе түркі өркениеті ретінде белгіленетін Дешті Қыпшақ даласында Алтайдан Дунайға дейін орныққан өркениетке құрлықтық типтегі өркениеттерге жатқызу керектігін дәлелдейді. Манаш Қозыбаевтың пікірінше, «Дала» ұғымын абсолютизациялай отырып, зерттеушілер қателеседі. Ол Дешті Қыпшақ даласын бір уақытта өзен, тау және континенталды өркениеттің белгілерімен анықтады.

Соңғы онжылдықта қазақстандық қоғамда ұлттық тарихқа деген қызығушылық айтарлықтай өсті. Бұл ұлттық бірегейлікті іздеуде тарихи сананы қалыптастыру, тарихи жадыны құрастыру және қайта құру саясатының жандануымен байланысты. Біз табиғи үдерісті, тәуелсіз мемлекеттің қалыптасуының және кеңестік және посткеңестік ұқсастық дағдарысының нәтижесін көріп отырмыз. Алайда, ғылыми академиялық қоғамдастық бүгінде қоғамның сұранысына сәйкес келмейді және әрқашан қоғамға тарихи өткеннің ғылыми негізделген көріністерін толық көлемде бере алмайды. Қазақстан тарихшыларының кәсіби қоғамдастығының ұлттық тарихтың жаңа тұжырымдамасын және отандық тарих бойынша көп томдық академиялық басылымды әзірлеуі тарихи таным әдіснамасы мен теориясы мәселелеріне баса назар аударуды талап етеді. 2000 жылы Манаш Қозыбаев Қазақстандағы тарихшыларға «әдістемелік инновациялардағы қарқынды әзірлемелерге серпін беру қажет» –деп атап өткен болатын [90]. Дала өркениеті тұжырымдамасының дамуына осындай серпін берген.

Қорытындылай келе, дала қоғамының өркениеттік сипаттамасы мәселелерінің кең тарихнамасына қарамастан, Манаш Қозыбаев қойған мәселелер толық шешілмегенін атап өткен жөн. Дала өркениетінің болу фактісін айқындаудан оны бір – бірін алмастыратын халықтардың, Мәдениеттер мен өркениеттердің калейдоскопы ретінде емес, тұтас тарихи құбылыс – Ұлы Дала өркениетінің немесе Еуразиялық дала өркениетінің пайда болу, даму және құлдырау процесін қарастыра отырып, ұлттық тарихты репрезентациялауға көшу керек. Қазақстан тарихы бойынша жаңа академиялық көп томдық басылымды дайындау барысында бұл міндет табысты шешіледі деп үміттенеміз.

«Даланың» табиғи жағдайын сипаттай отырып, академик Манаш Қозыбаев былай дейді: «Ұлы даланың табиғи жағдайлары оның өзендерімен (Енисей, Керуен, Омон, Ертіс, Еділ, Жайық, Дон), тауларымен (Алтай, Ұлытау, Қаратау, Мұғалжар, Алатау және т.б.), өсімдік жамылғысының алуан түрлілігімен, бай жануарларымен әлем этностар мен мемлекеттердің эволюциялық дамуын қамтамасыз ете алды.

Көшпенділер орнықты әлеуметтік және саяси институттар құра алмайды деген еуроцентристерге жауап ретінде, ғалым Манаш Қозыбаев Еуразия мен көршілес өңірлердің: Батыс Түркі, Түргеш, Қарлұқ қағанаттары, Оғыздар, Қараханидтер, Қыпшақтар мемлекеттері, наймандар хандығы, Киреев, моңғол ұлыстары аумақтарындағы ежелгі және ортағасырлық мемлекеттік құрылымдарды зерттейді; сондай-ақ – Түрік қағанаты Орда, Көк Орда, Моғолстан, Ноғай Ордасы, Қазақ хандығы. Жоғарыда аталған мемлекеттік құрылымдар ғасырлар бойы аралас өркениеттің бір түрін білдіретін көшпелі, мал және отырықшы-егіншілік және қалалық мәдениеттердің үнемі өзара әрекеттесуінде болды. Еуразияның түркі халықтары біздің дәуіріміздің бірінші мыңжылдығында өте тығыз өмір сүрді; бірге өмір сүру аясында түркі, оғыз, қырғыз және қыпшақ этностары қалыптасты. Осыған байланысты Манаш Қозыбаев: «Ежелгі дәуірде пайда болған Еуразия даласының тарихы мен мәдениетіндегі бірлік пен сабақтастық жоғалмады, тек ежелгі түркі дәуірінің басталуымен жаңа этникалық түстерге боялды», – деп ерекше атап өтті.Дала өркениетін зерттеуде Манаш Қозыбаев оның пайда болу уақытын нақтылап көрсетеді.Ол: «Ерте өркениеттер пайда болғаннан бастап бүгінгі күнге дейін алты мың жылдан аз уақыт өтті. Дала атты-көшпелі өркениеті, біздің ойымызша, өзінің жедел дамуын б.з.д. V ғасырдан бастады, ол әрине салыстырмалы түрде жас болып саналады. Оның өзегі қазақ этносы екені даусыз» [91]. Қазіргі заманғы көшпенділерде: ерте көшпенділер – скифтер, сақтар, массагеттер, ғұндар, сарматтар, «классикалық» – моңғолдар, түріктер және кейінгі – қазақтар және т.б. ерекшеленеді.

Ғалым Манаш Қозыбаевтың «Дала өркениеті» сипаттамасы мынадай құрамдас бөліктерді қамтыды: аумақ, шаруашылық, саяси, рухани, мәдени өмір.«Дала өркениетінің» негізгі тарихи аумағы Еуразиялық далалар, Шығыс пен Батыс арасындағы кеңістік болды. Ғалым өз зерттеулерінде б.з.д. IV мыңжылдықта шаруашылық саласында маңызды өзгерістер болған – жылқыны қолға үйрету, синтез деңгейінде қалалық және көшпелі өркениетті ұштастыратын «Дала өркениетінің» айрықша түрі ретінде айқындайды. Академик Манаш Қозыбаев атап өткендей, эволюциялық шығармашылық даму белгілері (мемлекеттік басқару жүйесі, жазу, аң стилі өнері, тұрақты армия және т.б.) болған Үйсін мемлекеті (б.з.д. V ғ.) ежелгі түркі өркениетінің бастапқы шебіне айналды. «Дала өркениетінде»діни сенімдер ерекше орын алды. Рухани салада белгілі бір икемділігі бар және кейінірек исламмен біріктірілген тәңірлік дін орын алды». Манаш Қозыбаев дала өркениетінің мазмұнын аша отырып, тарих ғылымына «Дала өркениеті» деген жаңа категориялық бірлікті енгізе отырып, оның өткен, қазіргі және болашақтағы тарихи маңыздылығын атап көрсетеді. Сонымен, ол қазақ халқының менталитетінде этносаралық қарама-қайшылықтар проблемаларына толерантты қарым-қатынастың әрқашан күшті элементі болғанын көрсетеді. Ол былай дейді: «...Ұлы Жібек жолы дәуірінен бастап, қазақтарда өзге халықтардың мәдениеті мен салт-дәстүрін құрметтеу принципі байқалады. Қазақ менталитеті үшін нәсілшілдік пен ұлттық артықшылық сезімі жат» [92].

Жаңа тарихи категорияларды – өркениет, менталитет, этнос енгізе отырып, Манаш Қозыбаев қазақ этносының әлемдік өркениеттегі орны туралы мәселені зерттейді. Ол Қазақстан мен қазақ халқының тарихын, оның геосаяси жағдайына сүйене отырып, түркі халықтары орналасқан Еуропа мен Азия арасындағы орта аумақ ретінде қарастырды: «Ұлы дала кеңістігінде, Орталық Азияның қақ ортасында ғұндар, түріктер, түркі-моңғолдар мемлекеттері пайда болды және жоқ болды, өзіндік синтез болып табылатын қайталанбас өркениет құрылды қазіргі Орталық Азия ұлттары мұрагерлері болған далалық және отырықшы өмір салты туралы» [93].

Қорыта келгенде, Үйсін мемлекеті шығып, өркендеп, шығынға шыға бастаған кезде көне түркі өркениеті – Дала өркениеті бой көтерді. Түрік қағанаты – империя құрылып, түркі нәсілі бір тудың астына жиналған сәтте өркениет өзін әлемге танытты. Сонымен Алтайдан Донға, кейде Дунайға серпілген бұл өркениет 2000-2500 жылдық тарихы бар өркениет. Ендеше, қазақтарихы әлемдік тарихтың құрамды бөлігі, оның әлемдік дамуға қосқан үлесі адамзат баласының мақтанышы, болашақ даму, шарықтау басқышы десек артық болмас.

* 1. **Ғалымның тәуелсіздік кезеңіндегі ғылыми ұстанымдары**

Қоғам өміріндегі әрбір бетбұрыс кезеңде оның тарихқа көзқарасында түбірлі өзгерістер болатыны, тарихтың талай беттерін қайта жазуға, жаңа тарихи жағдайға сәйкес жаңаша тарихи таным қалыптастыруға тура келетіні мәлім. Мұндайда қателеспес үшін ең сенімді құбылнама – тарихтың бұдан бұрынғы тағылымын ескеру, халықтың тарихи зердесін басшылыққа алу қажет болады. Тарихшы Манаш Қозыбаевтың бұл жөніндегі бағдары айқын, түсінігі терең. Мәселен, «Тарих тағылымы» деген ұғымның мағынасын ол былай пайымдайды: «Тарих тағылымы – шын мәнінде ата-баба тарихының сыры мен жыры ғана емес, онан түйіндейтін, зерделейтін сабақтары болса керек» [94]. Қазақстан ата-бабаларымыз ғасырлар бойы аңсаған киелі тәуелсіздіктің даңғыл жолымен дамып келе жатқанына 30 жылдығын атап өтті. Осынау бір атаулы оқиғаның тарихында ерекше орын алатын тұлғалар аз емес. Солардың бірегейі де бірі, мерекелі жылы 90 жылдық мерей тойы тұспа-тұс келіп отырған Ұлттық Ғылым академиясының академигі, тарих ғылымдарының докторы, профессор, Қазақ КСР Ғылым академиясының Ш.Ш. Уәлиханов атындағы сыйлығының, ҚР Мемлекеттік сыйлығының, Президенттік бейбітшілік және рухани келісім сыйлығының, «Қазақ ССР ғылымына еңбек сіңірген қайраткері» құрметті атағының және «Парасат» орденінің иегері – Манаш Қабашұлы Қозыбаев. Өйткені Қазақстандағы тарих ғылымының дамуы жолында қарымталы еңбек еткен, ол ескі құндылықтардан бас тартып, жаңа құндылықтарды қабылдау мен пайымдауда жаңа тұжырымдамалық тарихи еңбектер қажет болған тәуелсіздіктің алғашқы онжылдығында отандық тарихшылардың көшбасында болған ғалым көрнекті қоғам және мемлекет қайраткері ретінде де ұлтына адал қызмет еткен азамат.

Ғалым Манаш Қабашұлы «Ата тарихына үңіле отырып, болашаққа сол мұрадан нені аламыз, неден бас тартамыз?» – деген сауалға тоқталып, бірқатар тұжырымдарын келтіреді [95]. Ғалымның пікірінше, ұлттық сананы оята түсу, ұлтжандылықты дамыту, социализм дәуірінің бір сәтіндегі рухани өмірге деген «қалдық» принциптер, – деп үзілді-кесілді бас тарту, қазақ халқының тілін мемлекеттік дәрежесіне сөз жүзінде емес, іс жүзінде көтеру, парасаттылықты, имандылықты насихаттау, бірақ діни дүмшелікке, мешелдікке халықты ұрындырмау, жаңалыққа бастау, қоғам дамуының өткен белесіне қайта оралу болмастығын есте сақтау қажеттігін ашық атап көрсеткен. Соңғы жылдары Манаш Қозыбаев қаламынан туған төрт том еңбек, соның екеуі «Тарих зердесі» деп аталатын екі томдық монография, үшіншісі – «Ақтаңдақтар ақиқаты» атты оқу құралы, төртіншісі – «Жаудың шаптым ту байлап» атты тарихи-публицистикалық эсселер мен очерктер жинағы ерекше назар аудартады. Мазмұны өзекті бір тақырыпқа арналғандықтан, автор соңғысын монография деп атапты [96]. Осы еңбектердің қай-қайсысын алсақ та, оның ішіндегі қаны сорғалаған тарихи шындыққа тебіренбей, келтірілген ғылыми мағлұматтардың молдығына сүйсініп, таңданбай, автордың публицистік шабытының от-жалынына шарпылмай оқу мүмкін емес екені анық. Аталған еңбектердегі басты тақырып – ол еліміздің егемендік алып, тәуелсіз, дербес мемлекет болуы. «Тарих зердесі» атты қос томдықтың бүкіл мазмұнын, әсіресе оның «Тәуелсіздік самалы» атты бірінші бөлімін Тәуелсіздік атты ұлы ұғымға арналған шабытты жыр, өзекжарды сыр деп сипаттауға болар еді [97].

«Тәуелсіздік! Қандай рухты, жүрекке қандай жылы, жаныңа қандай жақын ұғым. Жатса түсінен, жүрсе есінен кетпеген ата-бабаның ғасырлық арманы сол бір ғажайып тәуелсіздік емес пе? Қаншама ардагерлеріміз осы тәуелсіздіктің өзі емес, тек сәулесі үшін қанын төкті, жанын пида етті десеңізші! Тіпті тереңнен толғанып ойлансақ, халқымыздың барша тарихы онымен тығыз байланысты емес пе?» [98]. Ғалым одан әрі тәуелсіздік деген ұғымның саяси, әлеуметтік, рухани мәнін халықтың өткен тарихымен, қазіргі өмірімен, болашақ үрдісімен тығыз байланыстыра отырып, санаға сіңімді, жүрекке қонымды мысалдармен жеріне жеткізе ашады. «Тәуелсіздік жолы – үміт жолы. Бостандық алған елден күтеріміз аз емес» [99]. Автордың бізге ұрындырып отырған үміті – бабаларымыздың жарқын болашағы, орта буынның әлеуметтік жағынан қамсыз болуы. Бұл жолда, бәлкім, уақытша қиындықтар мен іркілістер болуы да ықтимал. Бірақ тәуелсіздіктің түбі қайыр, келешегі күмәнсіз, алды ашық екенін дәлелдеген. Тәуелсіздік деген ұлы ұғымды тарата түсіндірген автордың бұл тұжырымдарын жинақтай айтқанда, тәуелсіздік идеологиясы деп, тәуелсіздік философиясы деп қабылдауға болар еді.

Манаш Қабашұлының әлі тарай қоймаған, бірақ тәуелсіздіктің алғашқы тағдырын оң шешуге белсене қатынасқан Қазақ КСР-інің Жоғарғы Кеңесіне халық депутаты болып сайланғанында, сонымен қатар Президент жанындағы Мемлекеттік саясат комиссиясының мүшесі, республикамыздағы саяси қуғын мен ашаршылық құрбандарын ақтау жөніндегі «Әділет» қоғамының төрағасы сияқты жауапты қоғамдық міндеттер атқарғандығында жатса керек. Әсіресе кешегі тоталитарлық жүйе тұсындағы идеологиялық өктемдік салдарынан ұлттық тарихымыздың өрескел бұрмалауы, сол себептен көптеген белесті оқиғалармен белгілі тұлғалардың тарих беттерінен өшіріліп, ақтаңдақ күйінде қалдырылуы жайында автор көптеген тарихи фактілермен дәлелдеп көрсетеді.

Кезінде екі жақтан бірдей қуғын көрген Алаш қозғалысының қайғылы тағдыры, оның есесіне екі жақтан бірдей астыртын іш тарту көрсетілген Ермактың қарақшылық тобырының әрекеттері – осының айқын айғағы. Сондай-ақ, патшалық тұсында Қазақстан жерінің әкімшілік бөлінісінде, жалпы ел басқару ісінде қазақ халқының ұлттық дәстүрлері мен ерекшеліктерінің мүлде ескерілмеуі, сталиндік қуғын-сүргін мен жеке басқа табыну кезінде қазақ ұлтының қалыптасуы, мәдени төңкерістің жүзеге асырылуы, ұлттық дәстүрдің дамытылуы, ана тілінің тағдыры, халықтың арғы тарихы мен шығу тегі сияқты түбірлі мәселелерде зиянды теориялық қателіктер мен практикалық бұрмалаулардың орын алуы және солардың барлығын қайта қарап, дұрыс арнаға түсіру жөніндегі академик Манаш Қозыбаев айтқан ескертпелер, енгізген ұсыныстар және тарихшылар тарапынан қолға алынып жатқан жақсы істер – қазіргі егемендік жағдайдағы халқымыздың рухани өмірін жаңғырту мен жандандырудың жемісті жолдары екені аталған еңбектердің өнбойында дәлді дәйектілікпен, қызу мүдделілікпен өріліп отырады. Біз үшін қымбаттылығы да осы.

Ең алдымен тәуелсіздік алған күннен бастап, біздің тарихтың статусы өзгерген. Мәселен, бұрын Қазақстан тарихы Кеңес елінің, Кеңестік Ресей тарихының құрамды бөлігі болса, енді ол тәуелсіз егеменді елдің Отандық тарихына айналған. Дж. Неру жаулап алушы ел жаулап алған елдің тарихын жазатын дәстүрін айтқаны мәлім. Шын мәнінде қазақ елінің тарихын Ресей тарихшылары жазғаны белгілі. Қазақ тарихшылары өз елінің тарихын жазуға Кеңес заманынан ат салысып, білек сыбанып кіріскен тұста Х.Досмұхамедов, С. Асфендияров, М.Тынышбаев, Е.Бекмахановтарды ұлтшылдар қатарына жатқызғаны белгілі. Қазақстан тарихының концепциясы, негізгі байымдары Одақ көлемінде империялық бағытта жазылып, жергілікті тарихшылардың еншісіне Одақтық тарихи концепцияларды тек иллюстрациялау тиген. Бұл ретте Қазақстан тарихының Отандық статусынан оның түбегейлі міндеттері туындаған.

Отандық тарихшылар тұрғысынан Қазақ тарихын қорыту ісі өткен жиырмасыншы ғасырдың басында қолға алынды. Қазақстан өз еркіндігін алып, тәуелсіздікпен бірге елдің шынайы тарихын жазу мумкіндігі ере келді. Жаңа рухани жағдай жаңа есімдерді берді. Ал тарих ғылымының ерекшелігі сондай, бұл салада ізденіс жүрізген тұлға міндетті түрде саясатағы конъюнктураны ескермеске шарасы жоқ. Міне, осы тұста тек ғалым, зиялылар ортасында ғана емес, одан кең көпшілік қауым арасында өз еңбегімен үлкен беделге ие болған тарихшы ғалымдардың бірі – Манаш Қабашұлы Қозыбаев. Көрнекті мемлекет және қоғам қайраткерлері өз кезегінде республиканың қоғамдық – саяси өміріне белсене араласты. Олардың алар орнын қоршаған ортамен, немесе өзі өмір сүріп, қызмет еткен қоғамның дамуымен байланыстыра қарау қажет.

Ғалым Манаш Қабашұлы моңғолдардың тегеурінді тепкесіне, ойраттардың 370 жылға созылған ойранына, орыстардың үш ғасырдай созылған отаршылдығына, қытайлықтардың жымысқы зымияндығына, Орта Азиядағы феодалдық хандықтардың сатқындық, қанішерлігіне төтеп беріп, ұлттық мемлекеттік дәстүрін қалтарыста қалдырмады, ұлт болмысын ешбір жауға алдырмады қазақ елінің тәуелсіздік жолындағы тарихын ерекше атап көрсеткен. Бұны ғалым ұлтымыздың екінші мыңжылдықтағы басты нәтижесі, ұлы олжасы деп көрсеткен [100]. Атап айтсақ, екінші мыңжылдықта халқымыз талай демографиялық апатқа ұшырады. Қасым ханның тұсында бір миллионға жеткен қазақ жүз елу жыл ішінде үш есе өсті, «Ақтабан шұбырынды» кезінде (1723) ол 40%-нан айырылды. ХХ ғ. демографиялық дағдарыс катастрофаға ұласты. 1916 ж. 5 млн 650 мың адамға жеткен қазақтың 1916-1922 жылдары 1 млн адамы шетінеді. Зорлықпен ұжымдастыру, 1929-1933 жж. ұлы аштық кезінде халқымыздың тең жартысына жақыны қырылды, 1 млн-ға жуығы шет елдерге жер ауды. 1933 ж. Отанда небәрі 2493 мың қазақ қалды. Қазақ сахарасы қаңырап бос қалғандай күй кешті. 500-ден астам ядролық жарылыс қазақ жерін улады, халқымыздың генофондын одан әрі әлсіретті. Ұлт-азаттық күрес барысында, одан қалды кешегі Кеңес заманасындағы ұлы қасірет ғасырлар бойы ұлттың ұлыларын құрту, қазақ халқының маңдай алды ұлдары мен қыздарын қыру болса керек. Осының нәтижесінде халқымыз өркениеттің даңғылы емес, соқпағы мен сүрлеуінде жүруге мәжбүр болды. Оның дәуірлік, ғасырлық ағысы мен шабысына қолдан жасалған ғаламат кеселдіңе ең зоры осы болды. ХХ ғ. бірінші жартысында қазақ халқының өлгені, шетелге босып кеткені бес милионнан асып жығылады. Ол болса қазақтың алты ғасырлық шығынына тең. Қазақ сахарасында сырттан 1871-1917 жж. аралығында 1,6 млн қара шекпенді шаруалар көшіп келді. 1916-1926 жылдары сырттан көшіп келгендер 800 мыңға жетті. 1930-1940 жылдар аралығында тек ұйымдастырып көшірілген жұмысшылар 509 мың адам еді. Ұлы Отан соғысы жылдары 350 мыңға жуық халық қоныс аударды. 1,5 млн – ға жуық халық жер аударылды, 2,5 млн неміс, жапон тұтқындары құрылысқа қатысты. Тың игеруге Одақтың еуропалық бөлігінен 2 миллионға жуық адам көшіп келді. Сонда неміс, жапон тұтқындарын, лагерлер жүйесін есептемегенде 1870-1970 жж. аралығында қазақ даласына 7 млн-ға жуық халық көшірілді [101].

Ғалым Манаш Қабашұлы екінші мыңжылдықтағы ұлы табысымыз – қазақ мемлекеттілігінің жаңғыруы, тәуелсіз ел болуымыз деп пайымдаған. Бұл әрине ұлттың ғасырлық арманы еді. Ресейге бодан болған бірінші күннен бастап халқымыз бостандық үшін күрескен еді. Орыс өкіметтің айлакер елшісі М. Тевкелевтің миссиясына шабуыл жасаған Байқара би сонда оққа ұшқанды. Сол 1731 ж. бастап, 1986 ж. желтоқсанына дейін бір сәт үзілмеген жеті жүзгежуық ұлт-азаттық, ұлттық тойтарыс қозғалысы болды. Миллиондаған адамның қаны мен жанына суырылған бұл ұлы жеңістің қадір-қасиетін біз әлі жан-тәнімізбен түсініп болмағандаймыз. Ендеше осы ғасырлар бойы армандаған ұлт бостандығы, тәуелсіздігі біздің бұл күнгі ең асылысыз, ең қымбат қазынамыз.

Біздің тәуелсіз ел болғанымызға – 30 жыл. Тарихқа ол уақыт қас қағымдай. Өйткені ғасырларды құшақтап, аясына алған уақыт талай халықтың, талай ұлы империялардың тәуелсіздігін көргені белгілі. Ғалым Манаш Қозыбаев «Тәуелсіздік» деген терминге жан-жақты тоқталып, тәуелсіздік шын мәнінде ауқымды да терең құбылыс екенін айтқан. Оның айтуынша «Ол ең алдымен саяси тәуелсіздік. Біз іргелі ел болып, күштілерге басымызды имей, біреудің ескі-құсқы ел билеу жүйесін кимей, егемендік жолмен жүруіміз керек» [102]деген. Саяси салада Кеңестер Одағы ұлы мемлекет санатында жойылып, ыдырап тыңды, билік жүйесі сынды, жұмысшы табының диктатурасы сағым болып бұлдырады. Коммунистік партияның диктаты құлдырады. Халықтар достығы сай-салаға аққан судай құрдымға кетті, шешен-орыс соғысы ондай бірлестіктің барша болмысы қой мен қасқырдың, тышқан мен мысықтың қарым қатынасындай өмір сүргеніне көз жеткізді.

Ең алдымен империядан саяси жігімізді ажыраттық, бұрын жалтақтап, жалпаңдап, жан сақтайтын басымыз, халықаралық жиында тереземіз тең болып отыратын статусқа ие болдық. Қазақстан дүниежүзілік қауымдастыққа мүше болды, оның мемлекеттік туы әлем көгінде желбіреді. Азғана уақыттың ішінде елімізді, халқымызды шартарап танып үлгерді. Бірде жүгіріп, бірде сүрініп, бірде жығылып жүрген қазақ елінің көсемдері енді еңсесі биік, көңілі көтеріңкі, қадамы мығым, «менің тірегім – байтақ Қазақстан» деген жағдайға жетті. Әлемнің басты елдерінде, халықаралық ұйымдарда Қазақстанның елшіліктері, өкілдері орналасты. Өркениеттің соқпағында елеусіз жатқан еліміз замана ағысына қосылады. Ата тарихымызды зеделеуге, ұлттық тарихи сананы қалыптастыруға бел байлап шықтық, ана тілімізге мемлекеттік статус беріп, тізе бүгіп қалған тіліміздің бой түзеуіне бет бұрдық. Ғасырлар бойы самодержавие, пролетариат диктатурасы, жеке басқа табыну үстем болған елде демократияға бетбұрыс басталды. Елімізге баламалы сайлау келді. Демократиялау процесі елімізде өзінің балалық шағын кешуде, ыстық самауырынның жайын жас бала қолы күйгенше білмейтіні сияқты баламалы сайлаудың да, демократиялық процестің диалектикасын да, заңдылығын да ел жүре, өсе-өне түсінетін болары сөзсіз. Астана еліміздің кіндігіне көшті, астанамыз күн сайын көркейе түсуде. Отанымыздың басты рәміздері айқындалды. Нарықтық экономика бірте-бірте дәуірлей бастады, халықтың психологиясы, менталитеті нарықтық экономика жағдайына икемделе бастады, меншіктің неше түрі өз өміршеңдігің таныту үшін жарысуда. Жаңа қоғам ұлт проблемасын шешуге бет бұрды.

Ел тәуелсіздігінің 30 жылдығы мен оның алғашқы қадамдарының адымды да қарымды болуы жолында білімі мен қайраткерлігін ұштастыра жұмсай алған ғалымның мерейтойының тұспа-тұс келуінде де үлкен негіз бар. Себебі, Манаш Қозыбаевтың ғылыми, ғылыми-ұйымдастырушылық және педагогикалық қызметтерімен қатар мемлекеттік және қоғамдық өмірге де белсенді араласқан көрнекті қоғам қайраткері ретінде шыңдалған кезеңі – ХХ ғасырдың 80-жылдарының ортасында басталған қайта құрулардың тұсында ептеп бой көрсеткен демократиялық ағымдар мен сөз бостандығы, 1986 жылғы Желтоқсан оқиғасынан кейін өріс алған ұлттық сана мен тарихи шындықты қалпына келтіру жолындағы алғашқы қадамдар тарихшыларға ғана емес, жалпы қоғамтанушылар үшін жаңа міндеттер жүктеген күрделі жылдар болатын. Кеңестік мемлекеттік жүйе мен коммунистік идеологияның күйреуі және тәуелсіз Қазақстан мемлекетінің жариялануы мен қалыптасуы тарих ғылымының қоғамдағы орнына түбегейлі өзгеріс енгізгені аян [103]. Осы кезден бастап академик Манаш Қозыбаев басқарған Шоқан Уәлиханов атындағы Тарих және этнология институты Қазақстан тарихының өзекті мәселелерін зерттеуге орасан зор үлес қосты. Өйткені тәуелсіздіктің бастапқы кезеңінен бастап-ақ ол туралы алғашқы ой қозғап, мәселе көтерген тарихшы-ғалым және халық қалаулысы еді.

Сонау көне ғасырлардан бастау алған қазақ халқының өз тәуелсіздігі жолындағы күресі бірде өршіп, бірде саябырсып отырғанына қарамастан үздіксіз жалғастығын тауып келді. Оның айқын айғағы мәңгі мызғымастай көрінген кеңестік биліктің ыдырауына әкелген 1986 жылғы Желтоқсан көтерілісі екендігі даусыз. Соның тамаша жеңісі Тәуелсіздік ғасырларға созылған үздіксіз күрестердің жарқын нәтижесі. Қазақ халқы сырттан сыналай кірген шұбарала заңдарға бағынышты болса да, ең алдымен өзінің Далалық заңдылықтары мен құндылықтарын құрметтеп, сөз ұстаған көсемдерін ұлықтай алған ел. 1980 жылдардың соңында Кеңес мемлекеті ыдырай бастағанда, одақтас республикалар жеке бөлініп шыға бастады. Академик Манаш Қабашұлы Жоғары Кеңестің сессиясында сөз сөйлеп, егемендік алу туралы өз пікірлерін ашық айтқан[104]. Бұл Декларация – тәуелсіздіктің алдыңғы баспалдағы болды.

Кеңестер Одағын сақтап қалу жөніндегі 1991 ж. 17 наурызда референдум өткізу барысында талқылау және оны өткізуді ұйымдастыру жұмыстарына араласқан Манаш Қозыбаев, референдумды өткізу «бірауыздан қолдау» жағдайында емес, ішкі саяси жағдайлардың ауыр күйзеліске ұшырауынан туындаған шара екендігін айтады. Депутат ретінде Одақтық шартқа қол қоюға қарсылығын, Одақтық шарт – КСРО-ның күйреу тығырығынан шығудағы амалсыздықтан туған жалғыз жол екенін басып айтты [105]. Жоғарғы Кеңестің «Қазақстан Республикасының мемлекеттік тәуелсіздігі» туралы Заңды талқылаған 16 желтоқсан 1991 ж. 7-ші сессия мінберінен бұл жеңіс әлемдік үстемдікке тырысып келген империяның құлдырау сәтінде қалдырған мұрасы емес, бұл қазақ халқының сонау Түрік қағанаты құрылған кезеңнен басталған он бес ғасырлық тарихы бар мемлекеттілік пен өз бетінше даму тәуелсіздігін көксеген арманы болды. Сондықтан да мемлекеттілік тәуелсіздік туралы заңда халық тағдырының тарихи сабақтастығы, табанды күреспен алған тәуелсіздігін, әсіресе оны жоғалтып барып қайта алғандығын ашық көрсетіп жазу тарих тағылымы үшін қажеттілігін ашық айтады. Заң туралы өз ұсыныстарында «тәуелсіздік – қағидалары бойынша: өзара егемендік пен территориялық тұтастығын сыйлау; қарсы шабуыл жасамау; бір-бірінің ішкі ісіне араласпау; теңдік және өзара пайда табу; бейбіт өмір сүру. Міне, осы бес қағида жаңа халықаралық және өзара ынтымақтастықты орнатудағы ең тиімді жол болатындығын» баса көрсетеді [106].

Қазақстан Республикасының Жоғарғы Кеңесінің депутаты Манаш Қозыбаев 1990-1993 жылдары егеменді Қазақстан мемлекетінің Конституциясын, заңдары мен актілерін қабылдауда орасан зор қайраткерлік танытты. Егеменді, тәуелсіз елдің Негізгі заңы – Конституцияның жобасын талқылау барысында ондағы кемшіліктерді ашық айта отырып, өз ұсыныстарын да жеткізеді: басты кемшілігі – қазақ мемлекетінің ұлттық сипаты ашылмайды; 8-бап – қазақ тілінің мемлекеттік санатын ашып, дәрежесін анықтау керек, «мемлекет ұлттық тілдердің пайдаланатын аясын сақтауға гарантия береді, олардың еркін дамуына қамқорлық жасайды» деп көрсетуді ұсынады; «Азамат, оның хұқықтары, бостандығы мен міндеттері» бөлімінің негізгі кемшілігі – социализмнің азаматқа берген экономикалық, әлеуметтік праволарынан шегінгендік бары. Әсіресе, нарықтық экономика тұсындағы білім беру жүйесінің адам құқығына нұқсан келтіретіндігі, еңбек етуге мемлекеттік дәрежеде кепілдік берілмесе, жұмыссыздықтың құрығына іліну қаупі барын айта келіп, «жаңа Конституция жобасында бұрынғы социализм алып береген экономикалық, әлеуметтік құқықтардан бір шөкім де шегінбеуіміз керек, қайта алға жылжуымыз керек» дейді; 2-ші бөлім кемшілігі: ұлттық кәсіпкерлікке қамқорлықтың жоғы. Заңда шетелдік емес, ұлттық кәсіпкерлерді қорғайтын тармақ керек; 3-ші бөлімде – мемлекет, оның органдары мен институттары жөнінде концептуалдық олқылықтар: 67-баптағы С.А. Терещенко ұсынған мемлекеттік шенеуніктерге қамқорлықты күшейту емес, керісінше қоғамның әлеуметтік-экономикалық болмысы зиялы қауымға – ғылым, білім, мәдениет потенциалына қажет; Халық диктатурадан опық жеген, сондықтан Президенттік республика құру жолында Президент пен Жоғарғы Кеңес тең болып, халық алдында қалтқысыз, адал еңбек ететіні Антта айтылсын. Ел билеуде біздегі жалғыз үлгі – тоталитаризм үлгісі ғана, сондықтан Президент құзыры туралы айта келіп, диктаторлық жолға кетіп қалмау жағын қарастыру керек; 15-тараудағы отставкаға кету жөнінде алдымен қоғамда өз бетімен отставкаға кетуді енгізбей, өркениетті жоғары елдер қатарына көтеріле алмаймыз; 16-тарау бойынша Кеңестер мен әкімдер билігі күрделі екендігі, ол екуінің бір-бірімен қабыса алмайтындығын, тарауды қайта қарау қажеттігі; 17-тарау – мемлекеттік қорғаныс пен қауіпсіздік сақтау мақсатында Кеңес Армиясының құрылымынан бас тартып, «бізде жаңа армия болу керек»; «Заң жобасы орыс тілінде жазылып, қазақ тіліне аударылған. Шын мәнінде, Заң жобасы ең алдымен мемлекеттік тілде жазылуы керек еді» [107].

Осында жасаған ұсыныстарын 1990-1992 жж. Жоғарғы Кеңестің ұлттық саясат, мәдениет және тіл дамыту комитетінің мүшесі ретінде депутаттық мінберден әлденеше рет көтерген ғалым-қайраткер нағыз ұлт жанашыр Азаматы келбетін анық көрсете алды. Сессия мәжілістері барысында Конституция, тәуелсіздік Декларациясы, тіл, жер, т.б. Қазақстан меншігіне қатыстылар талқылау дау-дамаймен, пікірталасымен өткендігі мәлім. Идеологиялық бодандық менталитетімізден бірден арыла кету оңай соққан жоқ және болашаққа сенімсіздік үрейі жаулаған ел азаматтары да аз болған жоқ. Осы жерде қысқа мерзім ішінде саяси, экономикалық, рухани тәуелсіздігімізді нығайту қажет болған тұста аяқтан шалғандар да табылды. Солардың бірі, депутат Б.Беликтің Конституцияны әлі қабылдауға ерте деген ұсынысын өткізбек болған әрекетіне мінберден жауап берген академик Манаш Қозыбаев: «Мен депутат Б.Беликтің Негізгі Заң – Конституцияны қабылдауға әлі ерте дегеніне қосыла алмаймын. Ол мемлекеттің субъектісі – ұлт жоқ дегендей пікір айтты. Сізді ренжітуге тура келіп тұр, ондай ұлт бар, ол – сонау ХVІІІ ғасырдың ортасында, жоңғарлармен күрес барысында қалыптасқан қазақ ұлты. Қазақстанда одан басқа жүзден аса ұлт өкілдері тұрады. Олардың негізінде Белик мырза қалағандай жаңа ұлт қалыптасады деп айта алмаймын», – дей келе, – «Қазақ халқы отаршылықтың тепкісі мен азабын әбден-ақ көрген халық. Ал депутат Сенько метрополия тілінің Нигерияда сақталуын метрополияның тарихи маңызы ретінде көрсеткісі келеді. Африка халықтары, Сібір халықтары тілдерінің жоғалуын, қазақ тілінің құрып кетуге шақ қалғанын Ұлыбритания мен Ресей империясының сіңірген еңбегі деу қалай болар екен. Ол мақтаныш емес, ол масқара...», – арындап барып тоқтаған шешен өз сөзін былай аяқтайды: «Сондықтан да мен айтар едім: «Қымбатты славян әріптестер, рақымды болыңдар, тым болмаса бір рет империялық ойлаудан шығып, қасіреті көп қазақ халқының дамуы мен өркендеуіне бөгет жасамаңдар...» [108]. Міне, осылайша кешегі өктемдіктен оңайлықпен арыла қойғысы келмегендерге халық атынан айтқан жауабы азаматтың жан айқайы еді. Ел тағдыры шешілер тұстағы ұлт алдындағы перзенттік парызының өтеуіндей болған төрелік кесімі болды.

Ғалым 1916 жылғы ұлт-азаттық қозғалыстың тарихи маңыздылығы мен қоғам дамуындағы орнын ғылыми тұрғыдан негіздесе, енді халық қалаулысы – мемлекеттік тұрғыдан қолға алу қажеттілігін көтеріп, Жоғары Кеңестің атына ұсыныс-хат түсірген. Қазақстан ғасырлар бойы аңсаған тәуелсіздігін алды. Тәуелсіздік – киелі ұғым. Сол киелі ұғым тарих қойнауына еніп, талай дүниені ақтарып жүрген ғалымның арманы асқақтай түсті. Азаттық таңы атысымен қимылы тіпті ширап, Кеңес дәуірінің тарихы ауқымынан шығып, әлемдік тарихи үдерістер мен өркениеттегі қазақ халқының орнын анықтауға күш салды. Академик Манаш Қозыбаевтың шығармашылығындағы тағы бір ерекшелік – ұлттық мүдде жолында қызмет етудегі азаматтық бейнесінің өз еңбектерінде айқын сезілуі. Сондықтан ғалым бір жағынан: Ұлт болмысы, Ұлт намысы, Ұлт тілі, Ұлттық мәдениет, Ұлттың рухы, сияқты мемлекет құруда ең қажетті де қасиеттер ұғымдарды ұлттық мүдде тұрғысынан түсіндірудің жолдарын қарастырса, екінші жағынан: Тәуелсіздік жолы – үміт жолы, Тәуелсіздік рухы, Тәуелсіздік самалы, Егемендік декларациясы – тәуелсіздіктің алдыңғы баспалдағы, Тәуелсіздік толғаныстары, – деп тәуелсіздік тарихын мейірлене зерделеді. «Ұлт элитасы – қайраткер, жасампаз, дауылпаз жан. Қайраткелік ұлы істе танылады. Ұлы ісхалық мүддесінен туындайды» [109] – деп азаттық жолындағы қазақ халқының мүддесі үшін күрескен азаматтардың тұлғалық қасиеттеріне шынайы баға береді.

Ғасырлар тоғысында Отандық тарих ғылымының қара шаңырағын басқара жүріп ұлттық тарихнамаға салған екі олжасын айрықша атап өткіміз келеді. Бірі – «Қазақстан Республикасында тарихи сананы қалыптастыру тұжырымдамасы» (1995), екіншісі – бес томнан тұратын «Қазақстан тарихы» академиялық басылымның алғашқы үш томын жарыққа шығаруы. Тұжырымдамада тарих білімінің негізгі басымдықтары, тарих ғылымының өтпелі кезеңдегі басты мәселелері мен оларды шешудің мүмкін бағыттары, тарих білімі мен оқу-ағартуды реформалау жолдары дәйектелді. Академик Манаш Қабашұлы Қозыбаев тарих ғылымында алғаш рет Еуразия кеңістігіндегі дала өркениетінің дамуы туралы тұжырымының негізін жасады. Патша өкіметінің отарлау саясатына қарсы қазақ халқының ғасырларға созылған ұлт-азаттық көтерілісінің ғылыми теориялық мәнін ашып, Кенесары Қасымов, Жанқожа Нұрмұхамедов, Әбдіғаппар Жанбосынов сынды көтеріліс қолбасшыларын дәріптеді, Алаш қозғалысы мен Алашорда автономиясына қатысты тыңғылықты зерттеулер жүргізілуімен, сөйтіп объективті шындықты қалпына келтіруде елеулі жұмыстар атқарылуымен ерекшеленді. Сонымен қатар, осы кезеңнен бері Қазақ хандығының тарихы жоңғар шапқыншылығына қарсы қазақ халқының Отан соғысы, Абылай ханның өмірі мен қызметі туралы және тарихымыздың басқа да өзекті мәселелеріне байланысты ауқымды зерттеу жұмыстарын жүргізді [110].

Осылайша тәуелсіздіктің алғашқы жылдарында Манаш Қозыбаев елімізде тарихи сананы қалыптастыруға, рухани өмірдің жаңғыруы мен дамуына, ұлтаралық жарасым мен халықтар бірлігін нығайтуға зор үлес қосты. Ол қазақ мемлекеттілігі тарихының, отаршылдық және кеңестік тоталитаризм жағдайындағы Қазақстан тарихының жаңа концептуальдық бағыттарын қалыптастырудың, саяси қуғын-сүргін құрбандарын ақтаудың бастау көзінде тұрды.Он екінші шақырылған ҚазКСР Жоғарғы Кеңесінің сессияларында, әртүрлі комиссиялардың құрамында сан-салалы – ұлттық саясат, Декларация, Ата заң, жер, тіл, әскер, территория тұтастығы, ғылым-білім, билік, сайлау, репрессия құрбандарын ақтау, Президент бағдарламасы, референдум өткізу, Семейполигонын жабу немесе болмай қалған жаңа одақтық шартты талқылау, тағы сол сияқты істерді атқару барысында бірде өткір сын айтса, бірде ұсыныс, бірде жығылыс секілді жолдардан өтті. Жоғарғы Кеңестің құзырына енетін барлық мәселелердің ішкі астарына үңілді, болжам айтып, тұжырым жасар сәтте қателікке ұрынбас үшін кей мәселені парламент арқылы, бірін мерзімді баспасөз бен ақпарат құралдары арқылы, үшіншісін – депутаттық сұраулар арқылы шешті.

Тәуелсіз ел өзінің кіндік қаласы етіп астанасын қалап алды. Аз уақыт ішінде қала өркениеттік келбеті бір қала болып қалыптасты. Отар ел болған кезеңде оның астанасы өлкенің қиырында, қаға беріс жерде орналасқан. Орыс елінің ықпалын арттыру үшін астана Орынбор қаласы болған кезі де белгілі. Бүгінгі елдің Астанасы мемлекетіміздің кіндігінде орналасқан. Оның барша елдің дамуына ықпалы арта түсуде. Экономикалық салада қазақ елінің өңдірісі дағдарыстан өтіп, тұрақтану аймағына ене бастады. Өңдірістің құлдырауы тоқтады, жаңа кәсіпорындар бой көтерді. Тұрғын үй салу қайта басталды, еңбекші халыққа өкіметтің еңбекақы, зейнетақыдан берешегі қайтарылды, жұмыссыздықпенкүрес күн тәртібіне қойылды. Шетел инвистициясын республика экономикасына тарту біркелкі жүйелендірді. Жұмыссыздықты жою теңденциясы пайда болды. Банк жүйесі экономикамыздың тұрақты көрінісіне айналды. Жеке адам нарық дүниесіне еніп, бірте-бірте өз орнын табуда. Ауыл шаруашылығында дағдарыс тоқтады, миллиондаған фермерлік шаруашылық күшіне енуде, олар нарық зандылығына сай мамандануды игеру жолына түсті. Экономикалық салада шетел капиталы ендеп, бойлап кіруде, шетелдік инвистиция өңдірістің кейбір құлдыраған салаларын жандандыра түсуде. Шетелдік және отандық капитал өзара араласып-құраласып, бірде таласып, бірде алысып, бірде жығысып, нарық шеңберінде бірге жұмыс істеуге икемделуде [111]. Алайда бұл салада да проблемалар баршылық. Қазақстан Республикасының статистика Агенттігінің деректерінде 1999 жылдың 1 қаңтарында республикада шетелдік және бірге құрылған 1677 кәсіпорындар бар. 1994-1999 жылдар аралығында олардың саны 3,4 есе өсті, ал шетелдік кәсіпорындар орта есеппен жыл сайын 296-ға көбеюде.Шетелдік кәсіпорындардың ішінде Германияның 126, Түркияның 266, АҚШ-тың кәсіпорындары бар. Шетелдік компаниялардың негізгі Батыс Қазақстан (Атырау, Маңғыстау, Батыс Қазақстан), Ақтөбе облыстары, Орталық Қазақстанда орналасқан [112].

Бұл ретте ерекше атап өтетін мәселе – рухани тәуелсіздік. Рух – ата-баба мұрасы. Рух, Ахмет Бaйтұрсынов көрсеткендей, «ұлы мақсат, ұлы мұрат» үстінде керек, «жұрт үшін, көп үшін» құрбандыққа шалынуға даяр болған кезіңде сезінесің. Ендеше рух – Отан сүйгіш патриоттың жаны мен қаны. Ал ата бабаның тірі бізге артар жүгі қандай? Ол тәуелсіз ел болу. Ол үшін елге бақ қону керек. «Бақ – ерікте, ерік – ерлік пен бірлікте, ерік – ұранымыз, бірлік – Құранымыз болсын!», – деп ата-бабамыз айтпады ма: Рухани тәуелсіздік – халықтың бірегей іргесі нығайып, ұлттық санаға көтеріліп, Отан үшін ұлы тәуелсіздік майданыңда сарбаз болып шыңдалуына байланысты [113].

Ғалым Манаш Қабашұлының пікірінше, тәуелсіздік заманасында рухани салада түбегейлі өзгерістер болды. Олардың көпшілігі революциялық сипаттағы құбылыстар екенін ерекше атап өткен. Адами кеңшілдік пайда болды.Дін бостандығы жарияланды, ғасырға жуық қудаланған дін өзінің өмірдегі табиғи болмысына ие болып, езілген, шектелген ұлттық қасиеттер алдынғы жолға түсті. Ұлт ана тілін, ділін, ата тарихын қастерлеуге мүмкіндік алды.Академик Манаш Қабашұлы Ақтабан шұбырындығы ұшыраған халық Отанына орала бастап, жеке басқа табыну, тоталитарлық жүйе тепкісіне түскен халық өлгендерін тірілтті, қуғында жүргіндерін қайтарып, ұлт мәдениеті қасиеттіболмысына ие болғанын ерекше атап отырған.Соңғы жылдарда мемлекетіміздің мәдениетіне, өнеріне, біліміне, ғылымына айтарлықтай бетбұрыс жасалды. ЮНЕСКО көлемінде Абайдың, Мұхтардың, Қаныштың, Ақжанның, мерейтойлары өткізілді. Тойлар өркениеттік ізге түсе бастады, ескерткіштер орнатылды, ұлы ғұламалардың көптеген шығармалары жарық көрді, халықаралық ғылыми конференциялар өткізілді. Осымен қатар қазақтың әйгілі тілтанушы ғылымы Қ. Жұбановтың, көрнекті қоғам және мәдениет қайраткері О. Жандосовтың тойлары өтті [114]. Президент Қасым-Жомарт Тоқаевтың бастамасымен үшінші мыңжылдық қарсаңында Орталық Азия елдерінің мәдениет, ғылым және қоғам қайраткерлерінің елордада кездесулері өткізіліп тұрады. Бұл көп жылдар бойы тоқырап қалған мәдени, ғылыми байланыстардың дамуына серпін беретін халықаралық акция екенін айту абзал. Халықаралық деңгейде түркі халықтарының данасының бірі Мырза Мұхаммед Хайдар Дулатидің тойы өткізілді, Таразда ұлы тарихшыға арналған мүсін орнатылды. Еліміздің әр жерінде Абылай ханға, А. Байтұрсынұлына, Қарасай мен Ағынтай батырларға т.б. текті ата-бабаларға еңселі ескерткіштер орнатылды [115].

Мемлекет басшысы білім, ғылымға деген зор ықаласын танытуда. Астанада, Алматыда Қазақ-Американ мектептері бой көтерді, кадет корпусы ашылды, Астана ғажайып Ситикино комплексі, мыңжылдық галереясы, шын мәнінде өнер дәрежесіндегі мұз қаласы салынды. Л.Н. Гумилев атындағы университеттің таңғажайып комплексі бір жыл ішінде аяқталды. Астанада мәдениет комплексі бой көтерді. Сондай-ақ білім мен ғылым интеграциясын тереңдету ісіне мән беріліп, ғылым ордасы – Ұлттық Ғылым Академиясының жұмысын жүйелуге назар аударылған. Ғалым Манаш Қабашұлы тәуелсіздік кезеңінде бірқатар шаралардың өтілуін көрсетіп, «пендешілікті қойып, әділдігін айтсақ, ата тарихын таразылауда қол жеткен табысымыз аз емес» – [116] деген пікір айтқан. Бұл ретте ғалым Абылай хан қазақ тарихының есігінен төріне шығып, Алаштану туы көтерілгенін ерекше атап көрсетеді. Сондай-ақ көкірегі басылып келген Абайтану тұлғаланып әлемдік аренаға шыққанын, Әуезовтану, Сәтбаевтану қалыптасып, Бұқар баба сайын даланың данасы ретінде танылғанын ерекше мақтанышпен айтып, Дала өркениетінің тарихын әлемдік тарихтың құрамды бөлігіне айналдырып таныту бастап, күн тәртібіне Марғұлантануды, Қожабергентануға басты назарда екенін ескертті. Еңбектердің ішінде Қазақтану – Отан тарихының 5 томдық академиялық басылымын ерекше назарда екенін айтқан. Жаңа дәуірде ұрпақтар сабақтастығына көп мән берілгені анық. Жаңа тәуелсіздік заманасы қазақтың ұлттық мәдениетін мемлекеттік деңгейге көтерді. Ол ұлттық сипаты бар Қазақстан мәдениетінің өзегіне айналды. Ұзақ жылғы қуғын-сүргін, зобалаңнан ақталған қазақ мәдениетінің ұлыларының мұрасы халық қазынасына қосылды. ХХ ғ. Қазақ ғылым, өнер ренессансынан өтті. Жаңа тәуелсіздік заманасында біз одан да жоғары көтерілуге міндеттіміз. Ол ұлт алдындағы парыз бен қарыз. Біздің іргелі ел болуымыз – ұлт тұтастығына байланысты.

Ғалым Манаш Қабашұлы: «Жаңа тәуелсіздік тұсында пенденің жан дүниесі өзгерді. Мемлекеттік жүйе бәрін береді, құдай көмекке келеді деген біреуге еңшілес болу психологиясы келмеске кетті. Әр адам өз өмірінің ұстасы, әр пенде өз тіршілігімен, қайратымен, өнерімен өмір сүруге қарыздар да парыздар деген дүниетаным қалыптаса бастады. Ұлтта экономикаға қатысты жеке тұлғалар тұлғанала бастады. Тұңыш ғылым докторы, профессор, халық артисі, ғарышкер болып үйренген елімізде енді тұңғыш менеджер, тұңғыш фабрикант, тұңғыш кәсіби бизнесмендер шыға бастады. Еңбек етіп, мал табудың жолы ашылды. Қазақ баласы нарық саласында жаңашылдық жолына түсті» – деген тұшымды ойын жеткізген [117]. Мәселен, әр пенденің билік жүйесіне, заңға көзқарасы өзгерді. Әр адам өз потенциалын бағалай бастады, өмірдің қай саласында өзі бұзып-жарып, «мен» деген өнерін таныта алатын болмысқа бет бұрды.

Тәуелсіздік таңы атқанда, ұлттың рухы жаңғырғаны белігілі. Бұл туралы Манаш Қабашұлы өзінің зерттеулерінде де ерекше атап өткен болатын. Тәуелсіздіктің бірі ғылыми технологиялық салада. Әлемдік масштабта Қазақстан ғылымы өз орнын табуы керек. Ол біздің елдің экономикасына байланысты, бай минерал ресурстарын шашпай, шашыратпай, шетелдік ханталапайға түсірмей игеретін отандық технологиямен өндірілуде. Ғалымның ойынша, Қазақстан ғылымы сонымен қатар халқымыздың рухани қазыналарын игеріп, тәуелсіз елдің ерлерін тәрбиелеуге парызды. Рухы бар адам – ер, рухсыз адам – ез, біз ер, батыр, білімді де білікті ұрпақ тәрбиелеуге міндеттіміз. Онсыз біз кісі табанында қаламыз. Қ.Сәтбаев іргесін қалаған Ұлттық Ғылым Академиясының, Қазақстан ғалымдары тәуелсіздікті баянды етуге жан-тәнімен еңбек еткен [118].

Ғасыр басында Міржақып Дулатов «Қазақ жайы» деген мақаласында: «Тіршілік – бәсеке, жарыс, дүние – бәйге үйлестіруші. Озғанға қарай бәйге береді. Жарыстың алды боп келген бәйгенің алдын алады, ортасы боп келген ортасын алады, соңында қалған бәйгеден тіпті құр қалады. Ғылым, өнерімен асқандар білімсіз, өнерсіздерді біліммен жығып, аяғына баспақшы. Малымен асқандар байлығымен қамыттап мұратына жетпекші. Осыған осы бастан көз салып, ойланарға керек. Бұл жеңіл-желпі қарап, көздің қырын салып қана өтетін емес көп тоқтап карап, мықтап ойланатын нәрсе. «Басыңнын сауында бер садақасын, Ұша алмас салсаң бүркіт томағасын» дегендей, бәле басқа келмей тұрғанда сақтанбасаң, томаға киілген соң жөн тауып ұшу қиын болар», – депті [119].

Қорытындылай келсек, ғалым Манаш Қозыбаев бастаған топ ғалымдар әдіс, эволюциялық үрдіс негізінде ата тарихты қайта сараптап, жазған. Отан тарихын Ресей тарихынан бөліп, өз алдына дүниежүзілік тарихтың аясына әкелді, өркениет тарихынан орнын көрсетіп, кіндік Азияның тарихымен байланысын іздеген. Сондай-ақ тарихтың методологиясы, деректемесі, тарихнамасы, өлкетану саласы, археология, этнология т.б салаларын жаңғыртуға толықтай атсалысқан. Ұзақ жылдарға созылатын бұл ізденіс өзінің аясын барған сайын кеңейте түсетіні анық. Тарихи сана қалыптастыру концепциясына мемлекеттік статус алуға қызмет еткен. Өзіне дейінгі тарихшылардың айтарын айта алмай, іштен тынып өткенін көзімен көрген Манаш Қабашұлын да қуғын-сүргіннің шет жағы шарпып өтті. Сол кезде арын сатпай, күрескерлікке шыңдалған ол, еліміз тәуелсіздік алған алғашқы күннен бастап, ұлтымыздың жаңа да толыққанды тарихнамасын жазуға білек сыбана кірісті. Ұмытылған есімдерді ұлтына қайта танытты. Өрескел бұрмалаушылықтардың астарын ашып, тарихымызды жабылған нақақ жаладан арашалап алды.Отанымыздың қауіпсіздігін қамтамасыз ету саласында көптеген игі бастамалар жасады. Елімізде айбынды армия құру қызу жүргізілуде, әскери доктрина қабылданып, іске қосылды. Шекараны нығайту қолға алынды. Әлемдік елдермен өркениетті жолда байланыс жасау жолға қойылды. Көптеген мемлекеттермен карым-қатынас орнады. Шекара тұрақтылығы қарастырылуда. Діни экстремизммен күрес жарияланды. Азияда, Еуропада ғана емес, әлемде бейбітшілік орнату ісіне еліміз қызу араласып, гуманизм, демократия, бейбітшілік саясатына қолдау жасауда [120]. Жошы ханның, Сарайшық қаласындағы хандардың басына ескерткіш тұрғызылып, киелі Түркістандағы Ахмет Иассауи мавзолейі жаңғырды. Қазақ сахарасында бостандық рухы, парасат рухы, тәуелсіздік рухы қалықтады. Үміт – болашақ арқауы. Ел болашаққа сенеді, үміт әрқашанда ең сонынан өледі. Біздің болашағымыз – тәуелсіздік тұғырынын беріктігіне, өміріміздің көріктілігіне байланысты.

**2 ҰЛТ ҰЛАҒАТЫНЫҢ ЖАРШЫСЫ МАНАШ ҚАБАШҰЛЫНЫҢ ЕҢБЕКТЕРІНДЕГІ ТӘУЕЛСІЗДІК ТАНЫМЫ**

* 1. **Ғалым Манаш Қозыбаев еңбектеріндегі Отан тарихына жаңаша көзқарас**

Қазақстан егемендігі Отан тарихын қайта қарауға жол ашты. Осы тұста қоғам дамуының сыры мен халық тарихын кең көзбен қарап, жаңаша бағалай алатын тарихшылардың жаңа тобы қалыптасты. Осы топтың жетекшілігін атқарып, Қазақстан тарихын жаңаша жазуға мұрындық болған Манаш Қозыбаев еді.

Қазақ халқы өзінің сан ғасырлық тарихында талай нəрсені басынан кешірді. Сонау алтынмен əрленген Қасым, Хақназар, Тəуке, Абылай хандар билік құрған кезде қой үстіне бозторғай жұмыртқалаған дəстүрлі қазақ қоғамынан бастап, жеріңді жегідей жеген жоңғарлармен арпалысты, «бөліп алда билей бер» саясатын жүргізген патша үкіметінің отарлау езгісіне қарсы тұруға мəжбүр болды, əпербақан кеңестік зұлмат пен қасіретті көтере білген халықтың қаншалықты рухының биік екендігін бүгінгі жағдайы дəлелдеп отыр. Осындай қысылтаяң кезеңдерде елі, жері, халқы үшін жанын беретін халқымыздың аяулы ұлдары мен қыздары қай кезеңде болмасын қалың бұқараныңарасынан суырылып шыға білді. Елі мен жерінің азаттығын аңсаған алысқа бармай-ақ кешегі ХХ ғасырдың басындағы аласапран кезінде Əлихандай, Ахметтей, Смағұлдай, Міржақыптай саңлақтарымыз Алаш туын көтерсе, Кеңес үкіметі үстемдік құрып тұрған кезде Жұмабек Тəшенов, Нұртас Оңдасынов, Дінмұхаммед Қонаев, Бəйкен Əшімов сияқты ел ағалары халқының қамын жеді [121].

Кеңестік жүйенің ыдырауға ұшырап, мемлекеттік дербестікпен бірге ұлттық өмірдің жаңа сапаға қадам басуы халықтың тарихи жадын жанғыртты. Міне, осы арада тарих пен оны зерттеушілер сөзінің ел арасында беделге ие болуының мынандай екі себебін бөліп айтқан жөн. Біріншіден, халықтың өз тарихына деген ықыласы түбегейлі өзгеріске ұшырады. Анығырақ айтқанда, ол идеологиялық құрсаудан азат, заманалар ағымындағы өз болмысын танып, білуге мүмкіндік беретін шынайы тарихын білгісі келеді. Бұл ниет «Қандай қоғамнан шықтық, енді қандай қоғамдық жағдайға тап боламыз, қайткенде болашағымызды жасауда аз қателік жібереміз?» деген мазмұндағы көптеген сауалдардың халық алдына көлденең тартылуында еді. Абдыраған жұрт бұл төтенше сауалдарға өз тарихынан жауап іздеді. Екіншіден, шынайы тарих қарапайымхалыққа ғана емес, қоғамды өзгертуді өз мойнына алған басқарушы элитаға да керек еді. Басқарушы топ халықтың жүріп өткен жолын ғылыми талдауға алған жаңа еңбектерден, халықтың тарихи жадынан қоғамды жөндеуге, оның өзгеруіне бағыт-бағдар беруге негіз боларлық тұжырымдар іздеді [122]. Міне, осындай жағдайда тарих пен оны зерттеуші ғалымдар өздеріне тиесілі табиғи міндетін орындауға ат салысты.

Қазақтың аса көрнекті тарихшысы, академик Манаш Қозыбаевтың ұлттық ғылымға сіңірген еңбегі орасан зор. Оның тәуелсіздіктің алғашқы жылдарында ата тарихымызға терең үңіліп, мұқият зерттеп, мемлекеттік тұрғыдағы келелі мәселелер бойынша кемеңгер ой тастағаны зор табыс болып саналды. Ұлытау, Отырар, Ордабасыны деректеріне арқау етіп, Аңырақайдағы ғасырлық құндылығы бар тарихи шайқасты терең білімдарлық, ерең еңбекпен айғақтап бергені де барша қазаққа аян. «Біз – қазақ қайдан шықтық? Әлемдік өркениетте, тарих көшінде алар орнымыз қандай?» деген сұрақтарға жауап берді. Оның бүкіл қазақ тарихын тоғыз түрлі асқаралы белестерге бөліп, ақиқатын айқара ашып бергені жас ұрпаққа сабақ болардай оқулықтарға кіріп, бүгінгі тарихшыларымызға үлгі тастады [123]. Дəл осы кеңес қоғамында тоталитарлық сыңаржақ саясатқа негізделген бұрмаланған тарихымыз жазылды. Тұңғыш тарих ғылымдарының докторы дəрежесіне жеткен ғалым Ермұхан Бекмахановты Кенесары Қасымұлы бастаған ұлт-азаттық көтерілісті дəріптегені үшін 25 жылға бас бостандығынан айырды. Осындай қатыгездіктен кейін қандай ғалым шынайы тарихты жазсын. Сондықтан, тəуелсіздікке дейінгі жазылған тарихты қайта қарау, ғылыми негізделген теориялық-əдіснамалық тұрғыдан зерделеу мəселесі тек тəуелсіздікке қол жеткізгеннен кейін ғана мүмкін бола бастады. Сол өтпелі кезеңде Отан тарихын зерделеу бағытында салиқалы бетбұрыс болды. Ол өзгерістер тарихшы ғалым Манаш Қозыбаевтың есімімен тығыз байланысты.Ол бір-біріне мүлдем ұқсамайтын екі дəуірде өмір сүрді. Ғалымның шығармашылығын саралап қарасақ, дəуірлер арасындағы айырмашылық оның ғұмырнамасы мен шығармашылық мұрасынан айқын байқалады.

Тәуелсіз республика көгілдір туын желбіреткен кезде Манаш Қозыбаев еліміздің алдыңғы қатардағы тарихшысы ретінде жаңа өмірдегі тарихи шындыққа негізделген ресми құжаттарды дайындауға, айтылмай жүрген ақтаңдақтарды ашуға тер төккен. Ерен еңбегімен тарихшылардың көсемі атанып, алдыңғы қатарға шықты. Бұл тұрғыда ел абызы, академик Салық Зиманов: «Оның тұлғасы XX ғасырдың соңғы ширегінде және XXI ғасырдың бас кезінде ерекше дараланды. Жалғыз өзі бір төбе дерліктей оның заңғар бейнесі ғылымдағы биік орны мен зор бағасын көрсетіп тұрды. Оның тарих ғылымына қосқан үлесі, сан жағынан да, сапа жағынан да қарасақ, қисапсыз мол деп білемін», – деген екен [124].

Өзгермелі өмірдің өзегіндегі тарихшы ғұмыры академик Манаш Қабашұлы Қозыбаевтың маңдайына жазылғаны ақиқат. Отандық тарих ғылымының қалыптасуы мен дамуы жолындағы оның ұйымдастырушылық қызметіне тиісті бағалар беріліп те жатыр. Ғалымның ұлттық мәдени мұраларды жаңғырту, оны насихаттау, тарихнамасы мензерттеу методологиясына және тағы басқа тақырыптарға қатысты айшықты еңбектері қазақтарихының библиографиясында өзіндік орынға ие. Тәуелсіз елді қалыптастыру кезеңінде академик Манаш Қозыбаев республикадағы тарихи ақтаңдақтарды қайта қалпына келтірілуіне, тарихи мұраларды насихаттау мен сақтау мәселелеріне қатысты нормативтік актілер мен тұжырымдамалардың құрастырылуына үлкен үлесін қосты. Аталған кезеңдегі жұмысы төмендегі қызметтерімен тығыз байланыста жүргізілді. 1990-1992 жж. – Қазақ КСР-і Жоғарғы Кеңесінің Ұлттық саясат, мәдениет және тіл дамыту комитетінің мүшесі, 1990-1993 жж. – Қазақ КСР Халық депутаты болып сайланды. 1992-1993 жж. – Қазақстан Республикасы Жоғарғы Кеңесінің Ұлттық қауіпсіздік комитетінің мүшесі. 1993 ж. – Қазақстан Республикасы Президенті жанындағы мемлекеттік саясат туралы ұлттық кеңесінің мүшесі. Қазақстан Республикасы Тарих және мәдениет қорғау және пайдалану жөніндегі ғылыми–методикалық кеңесінің төрағасы. Республикалық тарихи ағартушылық «Әділет» қоғамының президенті. Қазақстан Республикасының Жоғарғы Кеңесінің қаулысымен «Жаппай саяси қуғын-сүргіндер құрбандарын ақтау туралы» комиссиясының төрағасы болып тағайындалды [125].

Осындай күрделіде қиын істің басында соңғы 15 жыл бойы академик Манаш Қозыбаев болды. Ғалым өзінің жеке жүргізген жан-жақты әрі терең зерттеулері арқылы және кең көлемді ғылыми-ұйымдастырушылық қызметі нәтижесінде Республика тарихшыларының көшбасшысына айналды. Академиктің соңғы 15 жыл бедерінде жазылған еңбектері осыған дейінгі 30 жыл бойы (1955-1985) оның жарияланған зерттеулерінен сапа мен мазмұн тұрғысынан да, сан жағынан да ерекшелінеді. Егер 1985 жылға дейін Манаш Қозыбаев ғылыми жұртшылыққа негізінен Қазақстан мен Орта Азияның Кеңестік дәуірі тарихының білікті зерттеушісі ретінде белгілі болса, одан кейінгі кезеңде оның зерттеген тақырыптарының аясы барынша кеңейді. Ол тәуелсіз Қазақстанның тәуелсіз тарихының жаңа концепциясын жасауға өз зерттеулері арқылы салмақты ой-тұжырым қосты. Осы пікірді айтсақ, ол мынаған саяды: Манаш Қозыбаев қазақтардың әлемдік өркениетке қосқан үлесі мен далалық өркениет мәселесінің жаңа қырларын айқындады; Қазақстанның Ресейдің отарына айналу процесінің кезеңдерін, түрлерін (формаларын), барысымен нәтижесінің тарихын қазақ халқының ұлттық мүддесі тұрғысынан қарастырды; патшалық Ресей мен Кеңес Одағы кезеңдеріндегі ұлт-азаттық қозғалыстар мен қарулы көтерілістердің ортақ белгілерімен аймақтық ерекшеліктерін зерттеді; Қазақстанның өткен-кеткен тарихындағы ғылым, мәдениет, қоғам және мемлекет қайраткерлерінің шындыққа сай келбеттерін (портреттерін) жасауға қомақты үлес қосты; Кеңес Одағы жылдарындағы саяси қуғын-сүргін тарихын зерттеуге осы арқылы оның құрбандарын ақтау ісіне еңбек сіңірді; Ауыл шаруашылығын күштеп ұжымдастыру мен қазақ шаруаларын зорлап отырықшыландырудың тарихы мен қасіреті салдарларын ашу ісіне ат салысты; Қазақстанның Ұлы Отан соғысы жылдарындағы тарихының бұрын (Кеңес Өкіметі кезінде) айтуға да, жазуға да болмайтын тұстарын ғылыми айналымға жаңадан қосылған құжаттар негізінде пайымдады; Қазақстанның арғы-бергі тарихының зерттелу жағдайын (тарихнамасының) зерделеді [126].

Жоғарыда айтылған мәселелер жөніндегі академиктің жазба еңбектері мен ауызша толғаныстары соңғы 15-18 жыл бойы Республиканың баспалары мен бұқаралық ақпарат құралдары арқылы алыс-жақын шетелдік басылымдар беттерінен оқырман қауыммен қауышты, ондаған ғылыми бас қосулар мінбелерінен баяндалғаны белгілі. Бұл ретте елеулі мәселелердің бірі, әрине, Қазақстанның Ресей империясы құрамына ену сипаты жөніндегі мәселесі болса керек. Тарихшылыр өзара пікір ауысудан асып, жаңа, тың тұжырымдар жасауға бара алмай жүрген әрі сәрі күндердің бірінде тарих инстутының директоры Манаш Қозыбаевтың «Қазақ әдебиеті» газетінің бірнеше санында «Ермак: аңыз және ақиқат» атты көлемді еңбегі жарық көрді. Бұл мақала Ермак туралы түрлі аңыздың жасанды сипатын әшкерелеумен қатар, Сібір хандығы құрамындағы түрлі халықтардың, Көшім ханның қарақшыларға қарсы ерлік күресіне тарихи әдебиетте алғаш берілген әділ бағалардың бірі болды. Автор мақаласында «осындай аса маңызды мәселеге келгенде Ермак пен оның баскесер тобын дәріптеу ұлы державалық шовинизмді дәріптеумен бірдей», – деп жазды. Көшім хан кезінде орыс патшасы Иван Грозныйға жолдаған хатында: «Патша мен саған Сібірді берген емеспін, сен оны менен тартып алдың»–деген пікірлер жазып қалдырған. Бұл XVI ғасырдағы хан аузымен дәл айтылған ойдың замандасымыз-қазақ тарихшысының жасағантұжырымымен қабысуы келелі мәселеден тарихтану ғылымының тура жолда тұрғандығын көрсетсе керек. Өз уақытында жарық көрген Ермак жорығы жөніндегі Манаш Қозыбаев мақаласының империялық үстемдіктің түрлі қырларын жаңа көзқарас тұрғысынан қорытуда тарихшы мамандарға игі әсер еткендігі даусыз. Сондай-ақ мұндай мақаланың әсері тек тарихшылар әулетімен шектелмесе керек. Өйткені кезінде жасалған қиянат халықтың жадында мәңгі сақталып, араға ғасырлар салып жаңғырып отырмақ. Кезінде«ерлігін» ақындары дәріптеген Ермак қазірде Сібірдің шағын халықтары арасында бау кеспе, қарақшы ретінде аталады.

Манаш Қозыбаев отандық тарихнамада алғашқылардың бірі болып тарихи портреттер жасауды қолға алды. Мұндай жауапты қадамға баруға тарихшының даярлығыда, талант қуаты да жеткілікті еді. Манаш Қозыбаев – ұзақ жылдар бойы Коммунистік партия мен Кеңес үкіметінің Қазақстандағы кадр саясатын тыңғылықты әрі терең зерттеген санаулы мамандардың бірі. Тарихшының КПСС-тің Қазақстандағы кадр саясатын сынға алған «Золотой фонд партии» (З.А.Голиковамен бірге жазған, 1973 ж. жарық көрген) кезінде партия цензурасының Қаһарына іліккені мәлім. Ф. Голощекин, И. Сталин, Н.Хрущев, Л. Брежнев сияқты қайраткерлердің Қазақстанға байланысты саяси портретін жасаудың өз ерекшеліктері бар екендігі сөзсіз. Оның үстіне бұл еңбектердің әрі-сәрі – 80-жылдардың соңы 90-жылдардың басында жазылғанын ескерсек, тарихшының оқырман алдында қандай жауапкершілікті өз мойнына алғандығын пайымдауға болады. М. Қозыбаевтың жасаған порттер циклінде бірден көзге ілініп, көңілге қонатын пікір, біздің пікірімізше, мынау. Ф.Голощекиннен бастап Г. Колбинге шейін Орталықтың Қазақстанды басқаруғажіберген жетекші кадрлары өздерін патшалық Ресейдің генерал-губернаторларындай сезінді, республикаға негізінен экономикалық байлық көзі ретінде қарады, ал Қазақ елінің мәдениеті, өркендеуі мен болашағы сияқты мәселелерге ұлы-державалық, шовинистік көзқарас тұрғысынан келді[127].

Академик Манаш Қозыбаев – көп қырлы, тарих пен бүгінгі күннің өзара байланысын нәзік сезінетін зерттеуші еді. Оның қоғамдық сұранысты дәл басып, кеңестік ұжымдастыру 30-жылдардағы ашаршылық. Саси репрессия, тоталитарлық биліктің шағын халықтарды зорлықпен Қазақстанға қоныс аударуы, 86-жылғы желтоқсан оқиғасы сияқты күрделі тақырыптар бойынша жазған зерттеу еңбектері фактілік байлығымен, автордың жасаған тұжырымдарының тың, әрі батылдығымен көңіл аударып, бұл ғылыми тақырыптарға жас зерттеушілердің ден қоюына себепші болғандығын тарихшы мамандар жақсы біледі.

XX ғасырмен бірге кеңестік билік те тарих қойнауына ығысты. Революциялық өзгерістер мен сынақтардан шаршаған қазақ жеріне жаңа уақыт. Онымен ерте жаңа саси ахуал да жетті. Беймәлім ғасырдың босағасын елімен бірге аттаған тарихшылар әулеті халқының жүріп өткен жолын жаңа заман биігінен қорытуға кірісіп кетті. Олардың да алдында әзірге күн тәртібінен түсе қоймаған: «Қазақ елі өткен ғасырдағы қайғылы да күрделі тарихтан дұрыс қорытынды шығарып, жаңа XXI ғасырда өз елдігі мен мемлекеттігін, басқа да құндылықтарын сақтай ала ма?» – деген қазақы сауал тұр. Міне, осы тарихшылар әулетінің алғы шебінен Манаш Қабашұлы Қозыбаевты көреміз. Ғалымның әрі-сәрі, күрделі тарихи кезеңде қазақ жұртына өткен тарихын тереңірек түсінуге көмектескенін зиялы қауым жоғары бағалайды. Кәсіби тарихшы үшін бұдан артық мәртебе болмаса керек [128].

Академик Манаш Қозыбаевтың өмірі мен қоғамдық – саяси қызметі туралы еңбегінде М. Асылбеков пен З. Төленова академик ғалымның өмірін бірнеше кезеңдерге бөліпқарастыруды ұсынады. Соның ішінде «... Төртінші кезең – 1985-1991 жылдар. Кеңес Одағында жариялылық, демократияға бет бұру, оның соңы Кеңес Одағының тарауымен аяқталған кезең. Бұл кезде де М.Қозыбаев Қазақ КСР Ғылым Академиясы Ш. Уәлиханов атындағы Тарих, археология және этнография институтында қызмет істеп, ғылыми белсенділігін күшейте түскен жылдар болатын» деп көрсетеді [129]. Тәуелсіз елдің саяси тарихының жаңаша көзқарастармен қарастырылып, жаңа бағыттардың жолға қойылуына мұрындық болды. Қазақстан Республикасы Президентінің Архивіне мемлекеттік сақтауға алынған жеке қорының дереккөздері негізінде дайындалған құжаттар жинағының алғысөзінде Т.Е. Әбілова: «М.Қ. Қозыбаев көптеген алыс және жақын шетелдерде өткізілген Х Халықаралық тарихшылар конгресінің, ХІХ Халықаралық әскери тарихшылар конгресінің жұмыстарына қатысты. Қазақстанда тарих саласы бойынша жалпы және әлемдік тарих, шығыстану, дипломатия, әскери тарих, көптеген қосымша тарихи жанрлардың (тарихнама, дереккөзтану, нумизматика, музейтану және т.б.) дамуы кенжелеп қалған болатын» – деп атап көрсетеді [130]. Жоғарыда аталған халықаралық құрылтайларға қатыса жүріп ел ертеңіне қажетті мәселелерді елге алып келу, елде дамыту мәселесін жиі көтеріп отыратын. Ғылым Академиясының салалық институтында әскери тарих ғылымын өркендету мақсатында, арнайы бөлім ашуды жоспарлады. Қазақстан Республикасы Ұлттық ғылым академиясы Тарих және этнология институтының директоры, академик, халық депутаты Манаш Қозыбаевтың Қазақстан Республикасы Президенті Н.Ә. Назарбаевқа, Қазақстан Республикасы Қорғаныс министрі, генерал-полковник С.Қ. Нұрмағамбетовтың атына жазған әскери – ғылыми зерттеулер ұлттық орталығын, ұлттық әскери музей, әскери архив және баспахана базасын және т.б.бейіндік мекемелерді құру мәселелерін қарастыру жөніндегі ұсыныс хаты 1993 жылы 2 тамызда жолданған. Ол ғалымның архивтегі жеке қорына сақтауға алынған есепте нақтылай түседі. Құрастырушылар жазылған уақытын шамамен 1993 жылғы шілде деп көрсеткен «Стамбул қаласында өткен әскери тарихшылардың ХІХ халықаралық коллоквиумының (Конгресі) жұмысының нәтижелері туралы есебі» аталған шараның барысын жан-жақты баяндайды. «Коллоквиумның аясында архив және библиографиялық комитеттер жұмыс істеді. Библиографиялық комитеттің 20 шілдедегі мәжілісінде Қазақстан оның мүшелігіне қабылданды. Осы күні Әскери тарихшылардың халықаралық комиссиясының президенті Сгултен (Голландия) мені қабылдады және Қазақстанның бұл ұйымның мүшелігіне бірнеше жыл қатарынан мүшелік жарнасыз мүшесі болып қабылдануы туралы мәселені қарауға келісім берді. Конгресс қатысушылары негізінен бұрынғы әскерилер, бұрынғы бас штаб қызметкерлері, әскери академиялардың басшылары, өз елдерінің жоғарғы санаттағы ықпалды адамдары болды. Түрік тарапы конгресске ерекше, мұқият назарын аударды [132].

НАТО елдерінің әскери доктриналарының білгірлерімен араласу өте пайдалы болды. Польша Әскери институтымен, Түркия мен Швейцария,Израиль елдерінің әскери тарихшыларымен ғылым серіктестік туралы келісімге қолжеткізілді. Израильдік делегациямен кездесу барысында бұл елде Б. Момышұлы атындағы офицерлік мектеп бар екендігі, генерал И.В.Панфиловтың аты ерекше құрметтелетіндігі анықталды. Б. Момышұлы атындағы мектеппен байланыс орнату туралы келісім жасалды. Швейцариялық «Военное обозрение» журналы Қазақстан Республикасының әскери доктринасы туралы менің мақаламды қабылдады. Ол французтілінде жарияланатын болады. Келгеннен кейін мен ҚР Президенті мен ҚР Қорғаныс министрінің атына төмендегі жазбаны қарауға ұсындым» [133]. Бұл есеп академиктің жеке қорындағы екінші нұсқасы, шимайжазба түрі.

Манаш Қабашұлы еліміз егемендігін жариялаған тұста Қазақстан Қарулы Күштерін қайта құру жөніндегі қоғамдық пікірлерге қызу араласты. Аталған саланың қажеттілігін ғылыми тұрғыдан дәлелдей отырып, жоғары билік алдына бірнеше рет нақты ұсыныстарын айтты. Бұл жөнінде: «Республика Үкіметіне Қазақстанның әскери тарихын дайындау жөніндегі үйлестіру Кеңесін құру қажеттілігі туралы хат түсіреді. Қазақстан ҰҚК Әскери институты мен Қарулы күштердің Әскери академиясында әскери ғылым, тарихы, әскери педагогика мен психология бойынша мамандар дайындайтын адьюнктураның ашылуында М. Қозыбаевтың үлкен үлесі бар» [134]. Аталған оқу орындарында Диссертациялық кеңес ашу қажеттілігі туралы алғашқы ұсыныс та Манаш Қабашұлы тарапынан жасалған болатын. Кейіннен ҚР ҰҚК Әскери институты мен Қорғаныс министрлігінің Әскери – ғылыми орталығының біріккен диссертациялық кеңесінің төрағасы, Әскери академияның әскер тарихы жөніндегі Диссертациялық кеңесінің мүшесі ретінде әскери ғылымның дамуына елеулі ықпалын тигізеді. Жеке тектік қорындағы суреттерде қайраткер ғалымның еңбегінің нәтижесі көрсетілген. Алматы қаласында 2000 жылы өткізілген «Ұлттық қауіпсіздік пен әскери құрылысты қамтамасыз етудегі ғылымның ролі» атты ғылыми-теориялық конференция қатысушыларының топтасып түскен суреті сақталған.

Саяси және экономикалық дамудың тарихы, атрихи кезеңдерді ғылыми зерттеулер саласындағы атқарылып жатқан жұмыстардың барысы мен нәтижелері жайында бұқаралық ақпарат құралдарында мәселе көтеріп отырды. Манаш Қабашұлы Қозыбаев «Столичное обозрение» газетіне 1998 жылғы 3 сәуірде жарияланған «Әлемдік өркениет тарихындағы қазақтардың орнын анықтау» атты сұхбатында «Қазір тарихшы ғалымдар қандай жұмыс атқарып жатыр?» деген тілші сұрағына: «Қазақстан тарихының көптомдығымен жұмыс жүргізілуде. Бірінші, екінші томдары шықты. Қазір баспаға қазақ тіліндегі екінші том дайындалып жатыр. Үшінші томның жұмысын бар күшімізбен жүргізудеміз, төртінші, бесінші томдар кезекте тұр. Қорытындылаушы жұмысты құрудың посткеңестік кеңістіктегі алғашқы тәжірибе екендігін атап өткім келеді. Әскери тарих бойынша жұмыс аяқталды. Ол қазіргі таңда редакцияда. Жақында менің әскери реформаның қажеттілігі туралы мақалам республикалық газетте жарияланды» деп жауап береді [135]. Тәуелсіздігіміз жарияланған кезеңде қолғаалынған ұйымдастырушылық бағыттағы жұмыстар оң нәтижелерін берді.

Қазіргі таңда Қазақстандағы әскери ғылымның қол жеткізген жетістіктері молынан. Қазақстан Республикасы Қорғаныс министрлігінің жанынан Ұлттық әскери – патриоттық орталық – Әскери – тарихи музейі, Қазақстан Республикасы Қорғаныс министрлігінің Орталық архиві заңнамалық талаптарға сәйкес өз міндеттерін абыроймен атқарып келеді. Қазіргі таңдағы Әскери – тарихи музей – бүкіл еліміздегі техникалық жағынан үздік жабдықталған мекеме. ҚР Қорғаныс министрлігінің ансамблі мен әскери оркестрдің штабы осы музейде орналасқан. Бүкіл елден жиналған 6000 экспонат музейге сақтауға алынған [136]. ҚР Қорғаныс министрінің 1998 жылғы 6 мамырдағы бұйрығымен Қазақстан Республикасының Әскери – ғылыми орталығы – 10234 әскери бөлімі құрылған. 2003 жылдан бастап Ұлттық Қорғаныс университетінің қарамағына Ғылыми орталық ретінде берілді, 2014 жылдан бастап Ғылыми-зерттеу институты болып қайта құрылды. Мемлекеттің саяси–әлеуметтік тарихын жазу, даму кезеңдерін ғылыми – зерттеу барысында эпистолярлық жанрдағы деректер қосымша құнды ақпараттарға ие. Манаш Қабашұлы Қозыбаевтың билік атына жазған хаттары, естеліктері, жеке қорындағы жоғарғы билік атына жазған хаттарының шимайжазба нұсқалары Қазақстан тарихының тәуелсіздік кезеңіндегі салалық дамуын көрсететін маңызды ақпараттарды ғылыми айналымға енгізуге мүмкіндік береді.

Біз туған және өмір сүріп жатқан ел – Отанымыз Қазақстан. Орта ғасырларда Қазақия деп аталған оның ғажайып және қайталанбас тарихы бар. Үш жүз жылға жуық кезеңде ол біртұтас Ресей империясының және кеңес мемлекетінің бір бөлшегі болып қаралды. Соңғы кезге дейін Қазақстан тарихы формациялық жүйе құрамына енді, ал оның адам баласының өркениетіне қосқан баға жетпес үлесі ресейлік, одан қалды еуропалық мәдениеттің бейне бір сыртқы әсері тиген объекті сияқты қаралғаны рас. Қазақстан егеменді мәртебе алып, нарықтық экономиканы бастап, азаматтық қоғам құрып жатқан тұста тарих ғылымының әлеуметтік бағдарлау функциясының маңызы арта түсті. 1913 жылы «Қазақ» газетінде шыққан «Қазақ тарихы» деген мақалада тарихты «түзушіліктің кітабы», «тіршіліктің жолбасшысы» деп тегін атамағанды. Қазақ этносының тарихи тәжірибесін ғылыми талдаудан өткізіп, оның жасампаздық тарихи тәжірибесін тексерістен өткізер кез келді. Міне, осындай дүниетанымдық көзқарас тұрғысынан Қазақстан тарихнамасының өзекті мәселелеріне дер шағында көңіл аударған академик Манаш Қабашұлы Қозыбаев еді. Мәселен, Қазақ халқының тарихы әлемдік тарихи процестің ырғағымен үндес, ол Ресейдің отаршыл өктемдігі тұсындағы томаға-тұйық ауыл емес. Өзінің геосаяси жағдайы жөнінде Қазақстан Еуропа мен Азияның ортасында славяндар мен түрік халқын, одан қалды Қытай дүниесімен қосатын ел. Осынау Орталық Азияның кіндігінде ғұндардың, түріктердің, түркі-моңғолдардың мемлекеттері дәурен сүрді, қайталанбас өркениеті жасалынды. Ол дала мен отырықшы өмірдің басын қосты. Бұл күнгі Орталық Азия халықтары оның мұрагері болды [137].

Осылай бола тұрса да XIX-XX ғғ. ішінде көшпелі халықтардың әлемдік мәдениетте алар орны туралы мәселе дау-дамай тудырып келгені белгілі. Көптеген батыстың зерттеушілері көшпенділер «даланың құлы» болды, «көшпенділер қоғамы тарихы жоқ қоғам», – деп сәуегейлік айтқан болатын. Орыс қоғамының бұл күнгі пайғамбары» А.И. Солженицынның қазақтар ен далада қой бағып жүрген халықтар деп дабыра қылуы да осы ойдың жалғасы. Еуроцентристердің қатарында В.И. Лениннің өзі де болғандай әсер етеді. Өйткені ол Батыс Сібір және Солтүстік Қазақстан жерін «тағылық және нағыз тағылық жайлайды», – деп айтқаны белгілі[138].

Ғылымға табынған зерттеушілердің бір тобы біздің жыл санауымыз алдында мәдени бұлқыныстың нәтижесінде түрік өркениетінің бейнесі қалыптасты. Ол өзі әрі өзіндік, әрі таулық, әрі құрлық мәдениетінің белгілерін қосқан өркениет еді. Олардың біреулері өркениеттің басын Түрік қағанатынан бастаса, екінші бір тобы одан әрі ертерек кезеңге меңзейді. Творчестволық дамудың нәтижесінде Еуразия сахарасында 3 мыңжылдық тарихы бар Түрік – дала көшпелілер өркениеті болғандығын бірауыздан мақұлдайды. Академик Манаш Қозыбаев бастаған топ ұлы далада талай империялардың көтерілуімен құлауын, халықтардың көшуін, әлемнің екінші бір бөліктерінде олардың жаңа мемлекеттердің негізін салуы, интеграциялық толқындардың үзілмес эволюциялық дамуы адам баласының тарихымен тікелей байланыста зерттеген. Отандық тарихты бұл күні осылай жалпыәлемдік дамудың, түркі әлемінің, Орталық Азия халықтарының, бүтіндей дала өркениетінің азиялық және еуропалық дамудың творчестволық эволюциясы ретінде таразылаған.

Соңғы жылдар ішінде КСРО-ның, одан қалды шетелдерде Қазақстан тарихына байланысты 50 мыңнан аса ғылыми маңызы бар тарихи очерктер, мақалалар жазылғаны белгілі. Академик Манаш Қозыбаев тарихнаманың жаңа биіктерінен бұл әдебиеттерді пайымдау қажеттігін алға қойған. Екіншіден, шешілмеген мәселелерді жүйелі түрде таразылау керектігін ескертіп, мына мәселелерге баса назар аударуды алға қойған:

Қазақстанның Ресей империясының құрамына кіруі әлі де болса өз шешілуін қажет етеді. Бұл ретте ғалым Манаш Қозыбаев ең біріншіден Қазақстанның Ресейге қосылуы деген терминнен бас тарту керек деген пікір айтқан. Ал осы қосылу болса, отарлық басып алу – басыбайлы етуді заңдастырудың түрі болатын. Бұл күні Қазақ ордасын империя құрамына қалай болғанда да қосу туралы император I Петрдің нұсқауы берілгені айқындалды. Бұл акцияны дайындауға империя 10 жыл уақыт жіберді. Әбілқайыр ханның орыс патшалығына өтінішін жазушылар да, аударушылар да орыс империясына бодан болған, христиан дініне шоқынған башқұрт-татарлар еді. Олар Кіші жүз ханныңсарайында Әбілқайырдың маңын ұзақ жылдар торлап жүрді. Ресей барлау органдарының тапсырмасымен олар Әбілқайырды империяға бодан болуға көндірді. Патша өкіметі қазақ халқын, оның территориясын материалдық, әскери шығынсыз қосып алуға ұмтылды. Сонымен бірге отаршылдықтың зорлық қасиетін көрсетпеуге тырысты [139].

Ғалым бұл проблеманы зерттеген уақытта империяның отаршыл саясатын тұтас алып қараған орынды деп санаған. Мәселен, ол Қазан, Астрахань, Қырым, Сібір хандықтарын, бүкіл Сібірді қалай жаулап алғаны қазақ сахарасын да Ресейдің құрамына енуге иіп алып келгенімен тікелей байланысты. Зерттеуші Н.Г. Апполова: «Қазақстанды басып алу стратегиясы онжылдық ішінде шешілген кезеңде патшаның саясаты үлкен агрессияға ұласты. Ал ол болса «даланы бейбіт жолмен жаулап алу және қазақ халқын мәңгілік бодан етуге бағыт алды» – деп әділ көрсетеді [140]. Қазақстан жеріне отаршыл әкімшілік жіберген көптеген әскери-барлау экспедицияларының зымиян сырын ашатын кез келді. Жоңғарлар басып алған қазақ жерінде Гурьев, Омбы, Өскемен, Семей, Орск т.б. қалаларды жанталасып салу саясатын да әшкерелейтін уақыт болды. Отаршылдықтың көрнекті теоретиктерінің бірі И.Неплюевтің айтқанындай, далалықтарды Ұлқаяқ, Ырғыз, Тобыл, Есіл өзендерінен аластату саясаты отаршылдықтың жалғасы екендігі бұл күнде аян. Қазақ жеріне отаршыл-әкімшілік өздеріне бодан болған башқұрт және Еділ қалмақтарының арнайы жорықтарын ұйымдастыру тактикасы өз зерттеуін күтуде.

Манаш Қабашұлының ойынша, XVIII ғасырда жоңғарлармен Ұлы Отан соғысын жүргізіп, қазақ халқы қансырап жатқан кездегі орыс-жоңғар қатынасының дәуірлеуі көптеген ой туғызады. Бұл ретте патша елшісі К.Тевкелевтің, одан қалды патша әкімшілігінің көптеген құжаттарын талдау Қазақстанның Ресей құрамына кіру концепциясын айқындай түсері сөзсіз.Осы мәселелерге байланысты Әбілқайыр ханның тактикасы жеке қаралуы керектігін ескертеді. Сөз жоқ, ол болса ұлы қолбасшы, стратег, Отан соғысын ұйымдастырушы, талантты дипломат. Әбілқайыр Ресейден бодандықты сұраған кезде халықтың ұзақ соғыстан шаршағанын, қаңсыраған экономиканы еске алды. Ру, тайпалар арасындағы дау-дамайды, таққа таласқан төре тұқымдарын көз алдына әкелді. Патшалы Ресейдің жасаған экономикалық блокадасы, орыс қамалдары, казак станциялары, Жоңғар және Еділ қалмақтары, Орта Азия хандықтары, Цин империясы – осының бәрі таразыға салынғаны да белгілі. Ғалымның пайымдауынша, 1903 жылы Әлихан Бөкейхановтың қазақтарды «жау жағадан алып, бөрі етектен тартып, орыс билігін мойындауға мәжбүр етті» деген түйіні көкейге қонады. Шын мәнінде бұл пікірді көп жылдардан бері шеше алмай келе жатқан Ресейдің құрамына кіру проблемасын бір ізге салуға көмектесуі сөзсіз [141].

Отаршылық үстем болды. Көшпелі қоғамның дәстүрлі элитасы жаңа жағдайға көше бастады. Әкімшілік-билеуші, сауда-саттық жасаушы, ғылыми элита орыс империясының сословиесіне айналды. Академик Манаш Қозыбаев осы уақытқа дейін олардың санын, құрамын, білімінің дәрежесін, сословиелерге қатыстығын, басқаша айтқанда қазақ қауымының билеуші элитасының сандық және сапалық дәрежесін зерттелмей келгендігін айтып, бұл мәселенің тереңнен зерттеуді қажет еткенін ерекше атап көрсеткен.

Ғылыми іс жүзінде маңызы бар проблеманың бірі – қазақ интеллигенциясының қалыптасуы, дамуының тарихы қазақ зиялы қауымының бірнеше толқыны болғанын атайды. Мәселен, Шоқан заманындағы зиялы қауымның толқыны – М.С. Бабажанов, М. Шорманов, Т. Сейдалин, А.Жантөрин. Одан кейінгі Әлихан Бөкейханов бастаған толқын А.Байтұрсынов, Ш. Құдайбердіұлы, т.б. Міне осылардың дүниетанымдық көзқарасы олардың философиялық, әлеуметтік-саяси көзқарасы салыстырмалы түрде талданбай келгенін айтып, осыған басты назар аудару қажет екендігін айтқан. Қазақ сахарасында кәсіпкершілік дамып, буржуазиялық топ пайда болғаны белгілі. Дегенмен ғалым Манаш Қозыбаевтың пікірінше мұндай топтардың барлығы айтылғанымен, тарихи процесс дәйекті қаралмай келгенін де атап өткен.

Келесі мәселе, қазақ элитасының тарихы – тарихи шежірелік деңгейде жеке жанр болып қалыптаспауын айтқан. Қазақстанда бар тарихи әулеттер Уәлихановтар, Шормановтар, Бөкейхановтар, Кенесариндер шежіреленбей зерттелгені анық. Олардың әлеуметтік салттары, дәстүрлері қазақ халқының дамуына қосқан үлестері тереңнен зерттеліп, XVIII-XX ғасырларда белгілі бip аудандар болған тарихи оқиғаларды толықтыра түсетіні ақиқат. Қазақстан тарихнамасында өткен замандағы көрнекті қайраткерлердің тарихи портреттері жасалмай келгенін көрсетті. Қазақ хандарының, билерінің, батырларының, зиялыларының бейнелері өте жұпыны. Жеке бастың, тұлғаның психологиялық ішкі сыры, кесек қимылдары тарихи шешуші сәттердегі ұлт-халық мүддесін қорғауға қосқан үлестері жан-жақты ашылмай келгені рас. Манаш Қозыбаевтың тұжырымдауынша, кейбір Абылай мен Кенесары хандарға арналған ғылыми еңбектерді былай қойғанда осы кезге дейін Қазақстанның ғасырлық тарихи-мәдени қорына үлес қосқан ұлы тұлғалар бейнeciн жасалмай жатқанын ашық мойындап көрсеткен [142].

Қазақ қоғамының төл проблемаларымен қатар жаңа кезеңдегі жалпы аймақтық сипаты бар проблемалар баршылық, ал ол болса көп этникалық құрамы бар Қазақстан халқының революцияға дейінгі кезеңдегі нeгiзгi даму заңдылықтарын бейнелейтіні анық. Олардың қатарына мына тарихи аспектілерді жатқызуға болады: 1. XIX ғ. ортасы – ХХ ғ. бас кезінде өлкедегі діни процестер. Бұл тақырыпқа негізгі конфессиялық ағымдар енеді – мұсылман діни қозғалысы, православиенің ауытқымаған дәйекті бағыты, католиктер мен протестандық шіркеулер, жергілікті халықты азғырып, діни-рухани тоздырушы миссионерлердің сан түpi, басқа этникалық топтардың діни дәстүрлері мен салттарына байланысты ұйымдар т.б.

2. Қазақстанның оңтүстік және солтүстігінде қалалану процестері, оларды региондық өзгешеліктеріне байланысты топтап, салыстырмалы зерттеу ici. Шын мәнінде Қазақ сахарасының оңтүстігінде оның солтүстік аймақтарымен салыстырғанда ескі қалалық мәдениет жүйелі қалыптасты, дамыды. Түркістан, Әулиеата, Шымкент, Сайрам, Құлан, Мерке т.б. осы сияқты қалалар, олардың қалалық мәдениеті (XIX-XX) жүйелі түрде қаралмай келеді, жаңа дәуірдегі қалалардың әлеуметтік-мәдени бейнесі жасалмай бұл күнгі қазақ қоғамының тарихы толық, жан-жақты көрсетілмейтіні аян.

3. Аз этникалық этно-конфессионалдық топтардың мәдени-тарихи дамуы. Бұл проблемаға республикалық шығыс, аз да болса батысында кездесетін орыстың ecкi әдетті ұстаушылары, жергілікті татарлар, өлкенің солтүстік-батыс және оңтүстінде өмip сүретін неміс-меннониттері мәдениетінде, тұрмыс-салтында өзіндік өзгешеліктері, тарихи қалыптасқан оралдық, сібірлік казактарды енгізуге болады.

4. XIX ғ. аяқ шенінде – ХХ ғ. басында Қазақстанның тау-кен өңдеу өндірісіне ендей, бойлай кіріп, жайлай бастаған халықаралық капитал проблемалары. Қазақстанның Орталық архивінде, Ресейдің кейбір облыстық архивтерінде орыс, ағылшын, француз, неміс тілдерінде жазылған көптеген құжаттар шетелдің халықаралық корпорацияларының Қазақстан өндірісіндегі қызметтерін жан-жақты көрсетеді. Жаңа заманда тәуелсіз Қазақстан өндірісіне капиталын салып, жанталасып ұмтылыс жасап жүрген шетелдік фирмалар мен корпорациялардың көбінің революциядан бұрынғы тәжірибесі барлары екендігін дәлелдеу қиын емес. Ендеше өндірістің болашағын болжау үшін Қазақстан шетелдік инвестиция саласындағы саясатын жандандырып, оны дамыту үшін бұл проблеманы зерттеу керектігі күмән тудырмайды [143].

XX ғ. басында Ресей шығысында өз еншісін іздеп, ұлттық мүдде тұрғысынан ғылыми доктрина жасаушы ағымдар пайда бола бастады. Олар ұлттық-либералдық демократтық бағыттағы зиялылар болатын. Ұлттық-либералдық демократиялық қозғалыстың туын қазақ зиялылары да көтерді. Олардың бұл екпінді тегеурінді қозғалысы 1916 ж. жазына, 1917 ж. ақпан төңкерісіне дейін біртұтас болды. Тек 1917 жылы олардың ipгeci сөгіліп, қазақ халқының болашағын әр бағытта түсінетін топтар құрыла бастады. Олардың қатарында мұсылман діни бағытындағы қозғалыс, қазақ халқын еуропалық жолмен дамытып, конституциялық жолға салып, демократиялық Ресей құрамында автономия алғысы келген алаш зиялылары, социал-радикалдар, түркі халықтарын топтастырмақ болған ұлттық коммунистер барды. Сөз жоқ, бұлардың негізгі өзегі – Алаш қозғалысы екендігі даусыз. Алайда жалпыдемократиялық либералдық ұлт зиялыларының қозғалысын біртұтас алып, теориялық тұрғыдан пайымдау арқылы қазақ зиялылары қозғалысының ұлттық болмысын жан-жақты ашу міндеті алда тұр.

«Қазақстан Ресей империясының құрамында» деген тарихымыздың кесек бөлімін зерделеу барысында оның өткелі көп, бұрысы, шатқалы мол екендігін ескеру керек. Ұлт үшін намыстану оның өткенге өкпесін қайтару бағытындағы істер, халықтар арасында ipiткi салатыны, түсінбестікке соқтыратыны сөзсіз. Сондықтан да бұны ғалым естен шығармауды айтқан [144]. Тарихи танымды идеология бұғауынан босату арқылы жүргізілген ізденістер Қазақстан тарихының кеңестік кезеңінің біpaз проблемаларын таразылауға қол жеткізгені белгілі. Алайда халқымыздың кеңестік тарихының көптеген проблемалары тарихи талдаудан әлі де өтіп болған жоқ. Мысалы, тарихты жалпылама жұлқылай бастаған науқан кезінде Ресейдің кейбір басылымдарында 1917 ж. қазан революциясын жеңіл-желпі түсіну орын алды. Оны бейне бip жеке саяси топтың ici деп қарап, қарабайырлыққа салушылық болды. Сөз жоқ, 1917 ж. қазан революциясы өте терең құбылыс, оның сан-салалы тарихи қимылдарға толы табиғаты «төңкеріс» немесе «қастандық жасау» категорияларына сыймайды. Әдебиетте «революция» деген ұғымды тек «қирату», «талқандау», «бүлдіру» сияқты біржақты түсіндіру, ұғындыру кездеседі. Шын мәнінде «революция» мен «эволюция» ұғымдары егіз дүние. Революция тек қана қирату емес, ол жасампаздық та, мысалы ғылыми-техникалық революция, ұлттық азаттық революциялары. Біздің заманымызда өтіп жатқан тоталитарлық, әкімшілік биліктен нарықтық экономикаға көшу де революция екен күмән тудырмайды. Осыған қатысты Манаш Қабашұлы терминдерді қолдан жасап, проблеманың тереңдігіне бойламай, алыпқаштылыққа салып кетуді қоюды ескертеді.

Ғалым Манаш Қозыбаев бастаған бір топ ғалымдар Қазан революциясы проблемасын жаңа тұрғыдан қарастырған болатын. Оның өлкедегі қозғаушы күштері, әлеуметтік базасы, оның идеяларының қала мен ауылға ықпалы, большевизм идеяларының қабылдануын қарастырды. Бұл революцияның әлеуметтік негізі капитализмге жетпеген елдің сипатына байланысты екенін айқындайды. Большевиктік идеяны негізінен әбден кедейленген, жүйкесі жұқарған, шаршаған, шалдыққан әлеуметтік топтардың қолдағанын айтып, бұл болса, кең мағынада алып қарағанда революциялық бұрқаныстарға, дүлей күштердің қимылдарына әкелді деген тұжырым жасаған. Манаш Қабашұлы айтуынша, азамат соғысын тарихшылар азаматтық қарама-қарсылық, қантөгіс есебінде санады. Алайда осы әке мен баланың, аға мен інінің қантөгіс трагедиясы тек қызылдар тұрғысынан қаралып келгені аян. Ал шын мәнінде ақ террормен қатар, жан баласы түсінбес жанталас жалпылама қызыл қырғыны болғаны белгілі. Ауыл мен деревняларда аштыққа соқтырған пролетарлық алым-салық, станицаларды қансыратқан «казактарды жою», шаруалардың көтерілісін басу сияқты процестер Қызыл тудың астында жүргізілді [145].

Қазақстан тарихнамасында күшпен кoллeктивтeндipy, саяси репрессиялар, 1923-1933 жылдардағы аштық, жайылымды көшпелі комплекстерді, дәстүрлі шаруашылықты жою трагедиялары, мұңлы істерді зерттеу кеңінен өpic алғаны рас. Дегенмен де тарихшылар архив құжаттарына зәру, деректеме негізі таяз. Міне осының нәтижесінде, мысалы, аштыққа ұшырап, қырылған халықтың санын кейбір демографтар 2 млн адам, не 2,5 млн десе, тіпті кейбipeyлepi 3 млн дейді. Егер біз аштықта қырылған халықтың саны 3 млн. дейтін болсақ, халықтың өзін-өзі көбейту жолы біржолата сөнген болар еді.

Қазақстан тарихының бip белесі Ұлы Отан соғысы жылдары. Ғалым бұл тарихнамалық дәстүріміз өте жоғары деп санап жүрген кезеңнің бірі деп санаған. Аталған тақырыпты жан-жақты зерттей келе, ғалым Манаш Қабашұлы былай дейді: «Соңғы кездерде кейбір беймәлім проблемалар туындап жүргені бар, соның бipi Түркістан легионы туралы. Соңғы кездерде газет-журнал беттерінде «легионерлер» кім деген сұрақ қойылады. Шын мәніңде олар кім: сатқын ба, әлде қашқын ба, демократ па, ұлт азаттығының, тәуелсіздігінің күрескері ме? Иә, тарихшыларға ойлануға тура келеді. Бip жағында кеңестік империя, сталиндік тоталитарлық режим, екінші жағынан – соғысып жатқан Отан. Бip жағында Қызыл Армияда тұтқын жоқ, тек сатқын деген директива, фашизмнің концлагерінен босанған совет солдаттары мен офицерлерін қуғындау. Екінші жағынан фашистік қанішерлердің советтік тұтқындарды қорқытып, өмір мен өлімді таңдауға мәжбүр ету. Сөз жоқ, тарихшы ғалымдарға әйгілі Нюрнберг процесі мен Халықаралық соттардың құқықтық актілері негізінде 128 мың Түркістан легионерлерінің қайсысы әскери қылмыскер, адам баласының алдында жасаған зұлымдығы үшін жауапкер екендігін анықтау проблемалары тұр» [146].

Қорыта айтсақ, жаңа тәуелсіздік заманасында, тарихшылар әулеті, 50-80 жж. Отан тарихының тынысын таразылауға бет алған. «Жеңімпаз бесжылдықтардың», көптеген цифрлар мен фактілердің, партиялық директивалар мен «көсемдердің» алып-ұшты ұрандарының көлеңкесінде қалған Арал мен Балқаштың тағдыры, «ұлы коммунистік құрылыстарға» ағылып келген халықтардың, өз елінде аштыққа ұшыраған қазақ халқының тағдыры Манаш Қабашұлының назарын ерекше аударған. Қазақстан территориясындағы әскери полигондар, ГУЛАГ лагерьлері, жер аударылған халықтар тағдыры бұл күні тарих беттерінен орын алды. Ақтаңдақтар, қандытаңдақтар жойылып, ұзақ ұйқыдан халықтың тарихи санасы оянды. Бұл күні тарих ғылымы өзінің академиялық шеңберінен шықты, жаңа дүниетанымдық шепке тұрды. Тәуелсіздік кезінде уақытша пайда болған рухани қуысты кейбір тұрпайы ұлтшылдық жайлаған кезде ғалым бастаған тарихшылар тобы ұлттың санасын тарихи сана ретінде қалыптастыруға құлшыныс жасады.

Қазақстан Президенті жариялаған «Халық бірлігі және отандық тарих жылы» тарихтың өзін арашалап алуға жасалған екпінді қимыл іспетті. Бұл кәсіби тарихшыларға Президенттің арнауы сияқты еді. Бұл ретте академик Манаш Қозыбаев өзінің еңбектерінде барша әлем тарихындағы Қазақстанның орнын, өркениетке қосқан үлесін асқан дәлдікпен көрсетуді парыз деп білді. Бұл Отандық тарих жылының халық бірлігімен қатар қойылуы біздің ұлтымыздың қайта жаңғыруының ашық, айқын, баршаға түсінікті, даңғыл жолмен бара жатқандығын аңғартса керек.

* 1. **Қазақ тарихының қара нары – Манаш Қабашұлының этнос тарихының генезистік мәселелеріне көзқарасы**

Бүгінгі таңда біздің еліміздің аумағында мемлекеттілік генезисінің мәселелері қоғам үшін ерекше қызығушылық тудырады. Сонымен бірге, Еуразия даласының көшпенділері тарихының мәселелері отандық ғылымда аз зерттелгендердің біріне жатады. Мұның себебі, ең алдымен, себептік қатынастарға және дамуды таза механикалық түсінуге негізделген әдіснамалық тәсілде жатыр. Тарихтың сан алуандығын таптық көзқарас пен экономикалық детерминизмнің қатыгез нұсқасын алмастырған марксистік-лениндік идеологияның диктатурасы Қазақстанның тарих ғылымына едәуір нұқсан келтіргені белгілі [147].

Қазақстандық тарихшылардың елеулі күш-жігеріне қарамастан, соңғы онжылдықтарда Қазақстанның тарихы мен этнологиясы әлі күнге дейін фактілерді жинау және жіктеу кезеңінде ғана тұр. Осыған байланысты қазіргі заманғы әлемдік ғылымның жаңа әдістерін Қазақстан аумағындағы тарихи процестерді зерделеу кезінде қолдану проблемасы аса өзекті болып отыр. ХХ ғасырдың бірінші жартысында классикалық ғылым тоқтап қалды. Танымның әртүрлі салаларында фактілерді жинақтау оларды жүйелеуді, даму заңдылықтарын, әсіресе биологиялық әлеуметтік ғылымдарда әзірлеуді талап етті. Алайда процестерді механикалық түсіну және таза механикалық зерттеу әдістері бұл заңдарды жасауға көмектесе алмады. Классикалық ғылым құбылыстарды компоненттерге бөліп, осы бөліктерді зерттеп, содан кейін қайтадан біртұтас етіп жинады. Сонымен қатар, бөлшектер арасындағы байланыс мүлдем назардан тыс қалды, олардың әсері көбінесе бүкіл бөліктердің өзінен әлдеқайда маңызды болды.

Бірте-бірте әлемдік ғылым «организмдердің» – жүйелердің дамуының жалпы заңдылықтарын жасау керек деген пікірге келді, әсіресе заңдардың ұқсастықтары немесе логикалық гомологиялары әртүрлі құбылыстарға, тіпті пәндерге қатысты заң ресми түрде бірдей болған кезде байқалды. Осылайша, 60-70 жж. ХХ ғасыр жүйелердің жалпы теориясы пайда бола бастады [148]. Көптеген елдердің ғалымдары жүргізген зерттеулер әртүрлі табиғат пен тәртіп жүйелерін ұйымдастыру және бөлшектеу процестері сыртқы бақылау мен бақылаусыз, қоршаған ортадан тек ішкі күштердің арқасында жүретінін көрсетті. Бұл дегеніміз, керісінше, тепе-теңдік нүктесінен немесе тұрақсыз тепе-теңдік нүктесінен жеткілікті алыс орналасқан ашық жүйелерде ғана пайда болатын өзін-өзі ұйымдастыру туралы. Ежелгі және орта ғасырлардағы этникалық және басқа да әлеуметтік процестерді зерттеуде жүйелік тәсіл мен өзін-өзі ұйымдастыру принциптерін қолдану мәселелері бірқатар себептерге байланысты әдіснамалық дамудың өзекті бағыты болып табылады. Біріншіден, философиядағы, жаратылыстану, экономикалық және басқа ғылымдардағы жүйелік талдаудың кең танылуына қарамастан, ол әлі күнге дейін жүйелік сипаттағы құбылыстар мен процестерді зерттеуде тарихи ғылымдарда қолданылмайды. Екіншіден, тарихи құбылыстарды зерттеудің дәстүрлі әдістері бізге олардың формасын, сыртқы көріністерін талдауға мүмкіндік береді, күрделі процестердің терең мазмұнына, олардың механизмдеріне енуге мүмкіндік бермейді. Бұл қоғамтанушылардың материяның дамуының негізгі заңдарын қолданудан бас тартуына байланысты. Үшіншіден, ғылымда қазіргі заманғы шетелдік және отандық ғылымның жетістіктеріне, сондай-ақ этностық және саяси процестердің өзара іс-қимыл тетіктеріне сүйенетін, әсіресе ежелгі дәуірде және орта ғасырларда Қазақстан аумағындағы этникалық процестердің тетіктері туралы әлі де айқын түсінік жоқ.

Академик Манаш Қабашұлының екінші теориялық тұжырымы қазақтың этнос болып қалыптасуымен байланысты. Бұл ретте қазақ этногенезі туралы жазған тарихшылардың саны саусақпен санарлық. Санжар Асфендияров, Халел Әділгереев, Мұсатай Ақынжанов бастап аяғына жеткізе алмаған мәселені қайта көтеріп қазақтың халық ретінде осы территорияда сонау көне заманда пайда болып өсіп-өркендеп, көшпенділер өркениетін жасап, ұрпақ өсіріп, ішкі және сыртқы жаулардан елін қорғап, әлемдік мәдениетке өз үлесін қосқан. Солай, Манаш Қабашұлы қазақтың өз топырағында өмір сүріп жатқандығын дәлелдеп берген [149].

«Этнос» (ethnos) термині байырғы грек тілінде сөз орайына байланысты, «үйір», «топ», «тайпа», «халық» мағынасында қолданылып, XVIII ғасырдан бергі кезеңінен термин ретінде қалыптаса бастады. Алғашқы кезде ғалым-зерттеушілер «этнос» сөзін «тайпа», «ұлт» тіптен нәсіл мағынасында қолданды. Әсіресе этникалық деп келетін туынды сөздің мән-мағынасы XIX – ғасырдың соңына дейінгі ғылыми еңбектерде бір ізге түсе қойған жоқ. Мәселен, ғылыми-зерттеу еңбектердің бірінде адамзат тарихының дамуындағы алғашқы кезеңді Л.С. Морган білдірсе, келесісінде тарихи – мәдени шет аймақты А. Бастиан меңзеді. Шындығында, әрбір адам, бір жағынан, белгілі бір қоғамның мүшесі бола отырып, сонымен бірге ұлттың (этностың) да мүшесі болып саналады. «Этнос» сөзінің қазіргі ғылыми айналымындағы мән-мағынасын Ақселеу Сейдімбектің пікірі бойынша былайша тұжырымдауға болады: белгілі бір мекенде тарихи өсіп-өнген, ортақ және орныққан тілі, мәдениеті, психикасы бар, сондай-ақ өздерінің әрі біртұтастығын, әрі өзгелерден ерекшелігін сезінетін сана-сезімі қалыптасқан, өзіндік атауға (этноним) ие адамдар қауымы.

Этнос субъектісі (шынайы ұлт өкілі) ұғымының мәнін анықтау үшін біздің зерттеуімізге арқау болған Л.Н. Гумилевтің этнос теориясы [150]. Ғалымның этнос туралы теориясын бағалауда әр алуан көзқарас болғанына қарамастан, оның жекелеген идеялары – «пассионар теориясы» этнос субъектісін қалыптастыруда маңызды әрі аса құнды деп ойлаймыз. Л.Н. Гумилевтің этнос теориясын бағалауға әр алуан көзқарас болғанына қарамастан, біз зерттейтін мәселе тұрғысынан алғанда оның жекелеген идеяларының маңызы аса құнды деп есептейміз. Ғалымның этнос теориясын талдауы бойынша «этнос» дегеніміз – тарихи уақытта тұрақты өзгертіп отыратын өзіндік тәртіп таптаурынымен ерекшелентін, басқадай ұқсас ұжымдарға өзін-өзі қайшы қоя алатын, тұрақты, табиғи құрылған адам ұжымы. Әрбір ұжым ішінде субэтнос, консорция, конвиксиялар туып, құлдырап отырады, бірақ этнос мүшелерінің біртұтастық сезімі жойылмайды.

Тарихнаманың бірден-бір өзекті мәселесі қазақ халқының шығу тарихын зерттеу болып есептелінеді. Ғалым Манаш Қозыбаев тәуелсіздік алған жылдардан бастап халқымыздың этногенезін зерттеу бағытын өзгертер кез келген айтып, жан-жақты зерттеуге бағыт алған. Мәселен, Қазақстан тәуелсіздік алған сәтте оның ұлттық құрамы, оның геосаяси жағдайы, Қазақ мемлекетінің даму тарихын зерттеудің маңызын көрсеткен. Бұл іске ғалым бастаған топ терең, әрі жан-жақты, дәйекті зерттеуді бастаған. Халық этногенезисінің тарихнамалық ізденісіне сай Қазақстан жеріндегі мемлекеттік құрылымдардың қыпшақ бұтағы – түргештердің, қарлұқтардың, қимақтардың, қыпшақтардың мемлекеттік құрылымдарын алдыңғы ретте зерттеу керектігі туындайды: ол болса Қазақ ұлттық мемлекеттілігінің эволюциялық дамуындағы басты белестерді көрсетеді [151].

Бұл ұлы далада талай империялардың көтерілуімен құлауын, халықтардың көшуін, әлемнің екінші бір бөліктерінде олардың жаңа мемлекеттердің негізін салуы, интеграциялық толқындардың үзілмес эволюциялық дамуы адам баласының тарихымен тікелей байланысты екені анық. Ғалым Манаш Қабашұлы отандық тарихты бұл күні осылай жалпыәлемдік дамудың, түркі әлемінің, Орталық Азия халықтарының, бүтіндей дала өркениетінің азиялық және еуропалық дамудың творчестволық эволюциясы ретінде таразылап, жан-жақты зерттеген.

Түрік қағанаты түрік халықтарының жыл санауының басында тұрғаны белгілі. Шығыстанушы Н.И. Конрадтың пікірі бойынша VII-VIII ғасырларда ерте пайда болған халықтардың мәдениеті мен тілі ысырыла бастады (қытай, санскрит, парсы, арамей, копт, грек, латын) мәдени жасампаздық басшылық, көсемдік жас халықтарға көше бастады. Олар жаңа жазу, әдебиет жасады (жапон, жаңа үнді, жаңа түрік, жаңа парсы, араб, армян, грузин, славян, роман, герман халықтары). Шын мәнінде, Түрік қағанаты құлаған кезде төрт түркі тілді тайпалар қалыптаса бастады – олар түркілер, түрік-оғыз, қырғыз, қыпшақ тайпалары. Олардың негізінде жаңа түрік этностарының аймақтары пайда болды. Осы тұста моңғол шапқыншылығына дейін қыпшақтардың жетекшілігімен қазақ этносының қалыптасу кезеңі өзінің аяқталу кезеңіне енді. Шыңғыс хан щапқыншылығы бұл процесті тоқтатты. Қазақстан империяның ұлыстарына бөлшектенді. Біздің ойымызша, моңғолдарға дейін негізінен қыпшақ, қазақ негізі (ядро) пайда болды. Оның өте терең мәдени дәстүрі, мемлекеттік тәжірибесі барды. Қыпшақ сахарасының халықтары ертеректе мемлекет құрған түркі негізді найман, керей, жалайыр, маңғыт, оңғыт сияқты тайпалармен қосылып этностық «қайнаған қазанда» 2000 жыл ішінде Қазақ этносының негізгі тұлғасын – ата-бабалық – тұқымдық негізін жасады. Кезінде көне орыс бірлестігінің, көне орыс мемлекетінің бөлінуінің нәтижесінде үш халыққа – орыс, украин, белорустарға бөлінгеніндей, енді біртұтас қыпшақ халқы Шыңғыс ханның балалары бастаған мемлекеттерде ұлыстардың құрамында қазақ, өзбек, ноғай және Сібір татарлары болып бөлінді. Қыпшақтардың есебінен қарақалпақтар, башқұрттар, татарлар, мүмкін түркмендер біркелкі нығайды. Туысқан түркі халықтарының әскери бірлестігі – Алты Алаш қалыптасты [152].

Кейбір қытайлық зерттеушілер Оңтүстік Балқаш пен Іле Алатауының арасында пайда болған Түргеш қағанаты бірінші Қазақ хандығы деп есептейді. Сөз жоқ, бұл болжам көңілге қонымды. Дегенмен де Еуразияның ерте кезеңін осы күнгі бір халықтың, не болмаса жеке бір тайпа мен халықтың еншісіне беруге болмайды. Өйткені, түркі тілдес халықтар, олардың ата-бабалары ғасырлар бойы тарихы бір, еншілес халықтар. Қазақ тарихына бағыштай айтсақ, бұл оғыз-қыпшақ дәурені үстем болған белес. Заманамыздың X ғасыр шенінде Еуразия сахарасында сан тайпалардың жиынтығы болған тектерден (славяндардан, роман-германдықтардан, түріктерден т.б.) этностардан бөліну процестері басталды. Дәл осы тұста славяндар бөлініп, батыста орыс халқы шықты. Міне, осы кезеңде ұлы далада қыпшақ халқы қалыптасты.

Қыпшақ этнонимі туралы мәлімет (759) Селенгі тасында кездеседі. Қыпшақтар туралы Жүсіп Баласағұн, Махмұд Қашқари еңбектерінде айтылған. Ал Рашид ад-дин Оғыз (Өгіз) қаған шірік ағаш қуысынан қыспақта жатқан бала тауып алып, қыпшақ деп атады, – деп көрсетеді. Құрбанғали Халидтің айтуынша, «мағынасын байқаған қыпшақ адам баласы дегенге саяды» [153].

Л.Н. Гумилев айтқандай, XI ғ. түркі суперэтнос санатында сөне бастады. Осы шақта түркілердің бағына 92 баулы қыпшақтар тарих сахнасына шықты. Мәшһүр Жүсіп Көпеевтің шежіресінде: «Күн батысы Сырдария, күн шығысы ұзын аққан Ертіс, оңтүстігі Жетісу, солтүстігі Еділ-Жайық, сол төрт судың арасы заман қадымнан бері Дешті Қыпшақ жайлаған, қыпшақ жұртының қонысы еді, сол қыпшақтан тоқсан екі ру ел таралды. «Қытай көп пе, қыпшақ көп пе?» – деген мақал болған себебі осы» – деп көрсетілген. Ол «түркі» деген жинамалы этнонимді ысырып тастап, өзі суперэтносқа – басқа түркі тайпаларының бірден-бір ұйтқысына айналды. «Түркі» аты тозды да, «қыпшақ» аты озды. Барша әлем Азия халықтары ішінде алабөтен қыпшақтарды таныды. XII ғасырда олар бүкіл араб, парсы, славян, роман-герман халықтарының үрейін ұшырған құдіретке айналды. Ертістен Еділге, Шу мен Таластан Каспийге дейінгі біртұтас ен далада қыпшақ одағы үстемдігін жүргізді. Ежелгі Оғыз даласы Мафазат-ал-гуз (енді Дешті-и-Қыпшақ даласы атанды) 1055 жылы орыс шекарасына жетті. Кешікпей қыпшақ ұландары Еділден Донға, одан Днепр мен Днестрге өтті. Енді бұл кеңістікті орыс шежірелері Поле половецкое – Половецкая степь деп айтуға мәжбүр болды. Қыпшақтар мен оғыздар, тохсы, ягма, окрақ, нарух тайпалары, Махмұд Қашқаридің дәлелдегеніндей, ғажайып таза түркі тілінде сөйледі. Қыпшақ одағына кірген тайпаларға ол ортақ тілге айналды.Тарихи әдебиетте қыпшақтарды болашақ қазақ этносының (прото-казах) өзегі деген ұғым кездеседі. Ғалым Манаш Қабашұлының ойынша, бұл тұжырым әлі де дәлелденбеген. Шын мәнінде ХІ-ХІІ ғғ. қыпшақ халқы қалыптасты. Оған негіз – ежелгі біртұтас атақонысы, аралас-құралас енген түркі тектес тайпалар, ортақ тіл, қалыптасқан көшпелі, жартылай көшпелі тұрмыс, өмірге деген мәдени-рухани көзқарас, әскери демократия, ортақ жаугершілік қарекет – осының бәрі бірегей халықтық қасиеттерді ортақ дүниетанымды тудырды[154].

Тарихи деректерге қарағанда, «қыпшақ», «қазақ» атаулары қатар шықты. Шыңжаң тарихшысы Н. Мыңжани өзінің «Қазақ халқының қысқаша тарихында» «қазақ» атауының төркіні туралы тың деректер келтірген. Мәселен, парсы тілінде жазылған «Худ-уд-аль-ғалам» (әлем шекаралары) атты еңбекте «Алан елінде қасақ деген ұлыс бар», – деп жазылған. Міржақып Дулат «Қазақ-қырғыздың ататегі туралы»атты еңбегінде Әбілқасым Фирдоуси (940-1020) «Шахнамада»: «қазақ», «қазақ хандығы» деген ел Көк теңіздің (Арал теңізінің) солтүстігін мекен етіп тұрған күшті және көп санды ел», – деп көрсеткен. Византияның императоры Константин Парпиродный (905-959) өз жазбаларында: Қобаннан шығысқа қарай мекендеген елді «Қазақия» деп атаған. Араб саяхатшысы Мухамед әл-Ауфи 1228 ж. Үндістанда шығарған «Таңдаулы әңгімелер мен аңыздар жинағы» атты кітабында: «Алтайды мекендеген қарлұқтар... тоғыз ұлысқа бөлінген, бұлардың ішінде үш тайпа чығыл, үш тайпа ұлыс қазақ бар», – деп көрсеткен. Орыстың «Повесть временных лет» атты шежіресінде князь Святославтың 968ж., князь Мстиславтың 1022 ж. Қобан өзенінің оңтүстігіндегі касактармен соғыстары баяндалған. Осыған үндес деректер «Мұңғылдың құпия шежіресінде», «Батырлар жыры» мен «Бабалар шежіресінде» кездеседі. Қытай тарихшылары түрік қасаларының оңтүстікте Иранмен, шығыс-оңтүстікте Хорезммен шектесетінін, хан ордасының Еділ өзені жағасында екендігін көрсеткен. Ендеше, хаса деген атаумен қытай шежіресі хазарларды айтып тұрғаны даусыз. Құрбанғали Халид «Тауарих Хамсада» көне қыпшақ дегендеріміз «хазар» (арабша – «қысық көз») – булгар екендігін еске салады [155].

Шоқан Уәлиханов «қазақ» деген сөзді «ержүрек», «батыр, батыл» сері (рыцарь) деп санаса, В.В. Радлов бұл ұғымды «тәуелсіз», «еркін, ерікті адам» деп мағыналайды. Шәкәрім қажы «Қазақ шежіресінде» «қазақ» дегеннің мағынасы «өз алдына ел болып жүрген халық» деген сөз деп таниды. «Қазақ» атауының төркіні туралы белгілі ғалымдар А.Н. Бернштам. А.Н. Самойлович, Н. Мар, Ә. Қайдаров, С. Аманжолов, С. Мұқанов, Ә. Марғұлан, Ә. Құрысжанов, М. Ахынжанов, Т. Жанұзақов, жазушылар О. Сүлейменов, М. Мағауин, Қ. Салғара т.б. қалам тартқанын атап кеткен абзал [156].

«Жоғарыдағы жазба деректер, – деп тұжырымдайды әріптесіміз Нығмет Мыңжани, – қазақ атауының тарихи деректемелерде тарихи шығуының ерте екендігін дәлелдейді. Алайда қазақ атауының тарихи деректемелерде жарыққа шыққанымен халық атына айналған емес, ол алғашқыда жеке ру, тайпаның аты ретінде жарыққа шыққан. Одан соң тайпалар одағының атына айналған. Мысалы, Кіші жүз Алшын ұлысының құрамындағы жеті ру (кердері, керейіт, тама, табын, жағалбайлы, телеу, рамадан) тайпалары «қарт қазақ» деп те аталып жүрген. Қазақ атауы кейін келе кеңейіп, халық атына, ұлт атына айналған». Мен осы Н. Мыңжани әріптесiмнiң салиқалы пікіріне қосыламын. Менің Н. Мыңжаниға қосып айтарым, қазақ, қыпшақ атаулары қатар шықты. Ол тарихтың бір белесінде қыпшақ одағына кірді де, сол сәтте жалпы түрік тайпалары сияқты қыпшақ тoнын жамылып жүре берді. Қазақтың қалың тобы қыпшақпен етене қабаттасып барлық туысқан этностардың – ноғайлардың, башқұрттардың, өзбектердің, түрікмендердің, қырғыздардың, булгарлардың, татарлардың, мажарлардың, Қап тауы халықтарының құрамына енді. Сол заманда Қашқарда қырғыз-қыпшақ (Манастың атасы Қарқара қыпшақ), Қоқан, Марғұлан, Ош жағында қытай қыпшақ, сары қыпшақ шықты. Қыпшақтанушы Б. Көмековтің дерегі бойынша, «Данишке-де-и Манкул у Манкул» деген қолжазбада «Билял бин Жабраил бин Мұхамед Али ат түркмани ал қазақи» хиджраның 660 ж. (1262) деп жазылған. Ендеше, Хорасанда ататегі қазақ аталған түркмендер болған. «Қазақ» атауының даңқы қыпшақ одағы әлсіреген – қыпшақтан қазақ, ноғай, өзбек, башқұрт т.б. болып бөліне бастағанда ғана әйгілі болды. Елін, жұртын тастап, өзі бағытын іздеушілер басқа халықта да кездеседі. Мысалы – арабтарда Х ғасырдан бастап ондайларды салук, Батыс Еуропада – викинги, орыстарда – бродники деп атаған. Ұлы Шоқан «Шейбани-намеде»: «Ана мырза мына мырза баһадүр қазақылық (казачество) жасаумен елге танымал», – деп жиі айтады дей келіп, бұл ұғымның өте құрметті әрі құдіретті – шын мәнінде рухы жоғары еуропалық рыцарлыққа – серілікке тән қасиеттері бар екендігін атап көрсетеді. Академик А.Н. Самойлович бұл терминді ХІ ғ. пайда болды деп жобалайды. «Қазақ» атуын орыс кезбелері, еріктілері иеленгені мәлім. Акад. Н.А. Баскаков «қазақ» атауының орыс тілінде тұңғыш рет 1395 ж. жазылғанын көрсетеді. Псков шежіресі Рязань казактары туралы 1444 жылдан, Н.М. Карамзин Украина казактары туралы 1517 ж. деректер бар деп мойындайды [157].

Сырдария мен Еділ арасы «Огуз даласы» – оғыз ұлысы ІХ-ХІ ғғ. басы Махмұд Қашқаридің дерегі бойынша 24 баулы елден тұрды. 999 жылы 2 мың түтінді түрік тайпасы исламды қабылдап, өздерін түркиман атады. Сөйтіп түркі тектес оғыздар түркмен этносының (түркманенд түркіге ұқсас) негізін қалады. Түрікпендер өгіздердің сегіз арыс «Боз оқ» (Бызық) тайпасынан бөлінеді. Қазақ шежіресіндегі «Сегіз арыс түрікпен кеткен алыс», – деген сөз содан қалды.

Тарихи деректерде оғыздардың VIII ғ. тоғыз оғыздарға бөлінгені кездеседі. Шежірелерді талдау жасай келе С. Аманжолов, Ә. Марғұлан, С. Ахынжанов, Ә. Қасенов сияқты ғалымдар тоғыз оғыздың тоғыз таңбалы найман (оғыз-найман): бағаналы, шегелі, балталы, қаракерел (жарғақ, жармауыт), садыр, матай, тортуыл, көкжарлы, сарыжомарт, бура рулары екендігін дәлелдейді. Ендеше түркмендердің этногенезіне жаймауыт-наймандардың да қатысы бар. Құрбанғали Халидтің «Тауарих Хамсасы» көне қыпшақ дегендеріміз хазар – бұлғар екендігін еске салады. Мұхамеджан Тынышбайдың айтуынша, жужандар (аварлар) IV-VI ғғ. ғұндармен араласып, хазар, бір бөлігі бижнек (бирендей, қарақалпақ) аталды. Қазақ халқының қалыптасуына керейлер мен наймандар, арғындар үлес қосты. Әбілғазы Рашид-ад-дин керейді «қара» деген ұғым деп түсіндіреді. Н. Аристов болса, бұл атты Саянның солтүстігінен ағатын Оде өзенінің «Керей» деген саласына саяды. Аманжол Әбіл керейді Керулен өзенімен байланыстырады («кер» – көне түрік тілінде «өр», «маңғаз», «сабаз» деген ұғымды береді). Керейлер Х-ХІІ ғғ. Орталық Азияда іргелі мемлекет көтерді. 1203 ж. Шыңғыс ханнан жеңілгеннен соң іргесі сөгілді. Оның саха, дуба бөлімдері Алтай сахарасында тува, хакас, сахалардың негізін салды. Қалың керей мұңғылдарға қосылды. Керейдің бір тармағы Батыс Сібірде Орта Ертіс, Тобыл, Ешім, Тура бойына келіп, түрік тайпаларының басын біріктірді. Тайбұға хан «Сібір шежіресінде» көрсеткендей, Чимга-Тюмень қаласының іргесін көтерді. Кейін Төмен патшалығы Жошы ұлысына енді. Сегіз оғыз одағын құрған наймандар (Найман – Катон өзенінің бір саласы) VІІІ ғ. ортасында Жоғарғы Ертіс-Орхон, ал қырғыздарды қосып алғаннан кейін Хангай-Тарбағатай өңірін жайлады. Мұңғылдар елді ұлысқа бөлуді, әскерді ондыққа, жүздікке, мыңдыққа, түменге бөлуді наймандардан үйренді. VІІІ ғ. басында Шыңғыс ханнан жеңілген наймандардың бір бөлігі Жетісуға көшті, бір бөлігі Қара Ертіс бойында қалды,қалғандары керегілер, меркіттер сияқты алтай, ойрот құрамына енді. Қорыта айтқанда, қыпшақ атауымен халық болып танылған қазақ барша түркі әулетінің қара шаңырағы болды [158].

Қазақ этносы өзінің дамуын бір сәт толастатқанмен мұңғыл дәуірі бұл процесті тоқтата алмады. Мұңғыл империясы барша қазақ жерін біріктіріп, оң қанат (Батый – Алтын Орда, Орта (Шейбани, Әбілқайыр) – Көк орда; сол қанат (Орда Ежен) – Ақ Орда болып ту тікті. Қыпшақ этносына керей найман, онғыт пен барғы, қоңырат пен меркіт сияқты тайпалар қосылды. Азғана уақытта татарлар қыпшақтармен қандасып кетті. Тарихшы әл-Омари айтқандай, «олардың бәрі аумаған қыпшаққа ұқсады». Жошы мен Шағатай ұлыстарында небәрі 4 мыңнан ғана әскер қалды. Ал Алтын Ордада 200 мың атты әскердің Шыңғыс қолымен келгендері (манғыт пен чжур-жэндер) небәрі 2000-ақ ұлан болатын. Олай болса, ежелгі қыпшақ даласы оларды бойына сіңіріп, балқытып жіберді. Бұл түсінікті де, Дешті Қыпшақ даласын жайлаған түркі тайпаларының мәдениеті шақыншылардан жоғары еді. Түркі тайпалары шапқыншылықтан ес жинап, мұңғыл империясы дәуірінде бүкіл Еуропаға дәуренін жүргізген елдің құрамы бөлігінде басы бірігіп, рулық-тайпалық шеңберден шығып, халықтық сана биіктігіне қайтадан көтеріле бастады.

Ғалымның пікірінше, ұлы ұлыстың құрамынан – Алтын Орданың құрамынан бөлінген Ақ Ордаға (орыс шежірелерінде Көк Ордаға) түбірлі көзқарас қажеттігін көрсетіп, мынадай бірқатар тұжырымдар жасаған: Біріншіден Жошы бұл ұлысты өз алдына жеке мемлекет етуге бірден-ақ ұмтылды. Екіншіден Ақ Орда Сырдария алқабынан Алтайға дейін, Оңтүстік Орал өңірінен Жетісуға дейін Қазақ даласын алып жатты. Үшіншіден, сайын даланы ерте кезден түркі тілді тайпалар жайлады. Олар моңғол шапқыншылығынан кейін келіп қосылған тайпаларды бойына сіңіріп, қазақтың этникалық құрамын қалыптастырды. Ақ Орда шын мәнісіндегі Қазақ мемлекеті еді. Дәл осындай қорытындыға 5 томдық «Қазақстан тарихының» 2-томының авторлық ұжымы келді [159].

Қазақ хандығы деп аталатын мемлекеттің тарихнамасында ақтаңдақтар баршылық. Соңғы жылдарда ғылыми әдебиетте мына бір мәселелер көбірек айтылады: 1. Моғолстаннан Жошы ханның мұрагерлері қашқындық жасады ма? 2. Хан болған кім – Жәнібек пе, әлде Керей ме? 3. Қазақ хандығы қашан құрылды? Иә, бұл мәселелер отандық тарихта өте маңызды. Алайда мәселенің негізі тереңде жатыр. Біздің ойымызша олар мыналар:Қазақ халқының құрылуының шешуші факторлары: 1. Қазақстан жеріндегі түркі тілді тайпалардың саяси дамуы, ішкі әлеуметтік-экономикалық дамуы. 2. Қазақ хандығының құрылуы Еуразия сахарасында дәл сондай орталықтандырылған мемлекеттік құрылымдардың пайда болған кезіне сәйкес келеді. Орта Азияда – Шайбанилер, Үндістанда – ұлы Моғолдар, Иранда – Сефевидтер, Түркияда – Оттаман империясы, Ресей империясы осы тұстарда бой көтерді. 3. XIV-XV ғасырлардың аралығында қыпшақ этносы бөлшектелінді. Одан бірнеше халықтар бөлініп, ұлттық мемлекеттердің туын көтерді. Ұлы Мағжан айтқандай, қазақтар «қара шаңырақтың» иесі болып қалды.

Мұхаммед Хайдар Дулати өзінің «Тарих-и Рашиди» деп аталатын еңбегінде қазақтың негізін салушы Керей хан мен Жәнібек деп атайды. Өтеміс қажы «Шыңғыснамада» қазақ хандары династиясының негізін қалаушы Жошының ұрпағы Орыс хан (1369-1376) деп санайды. Міне осылай Орыс ханның шөберелері Керей мен Жәнібек Дешті Қыпшақ рулары мен тайпаларының көсемі ретінде тілі, мәдени дәстүрі бір, өмір салты бір ру-тайпалардың басын қосып, бөлінген жоқ, қашқан жоқ. Олар көшіп, іргесін бөліп Жетісу қазақтарымен барып қосылу арқылы Тәуелсіздігін жариялады. Өздерінің атасы Орыс ханның бастаған ісін, жүз жылға созылған (мүмкін одан дакөп болуы ғажап емес) тарихи құбылыстарды баянды етіп, Қазақ хандығының ордасын тігумен аяқтады. Біз бұл арада Қазақ хандығының бастамасы – жыл санауы өте ерте кезден басталатынын айтуымыз керек. Ол көктен түскен жоқ, ол кешегі үйсіндердің, қаңлы, керей, найман, дулат, оғыздар, хазарлар, қараханидтер, қыпшақтардың мемлекеттерінің, Батыс Түрік, Түргеш, Қарлұқ қағанаттарының, Моңғол ұлыстарының – Алтын Орда, Ақ Орда, Моғолстанның, Маңғыт ордасының мұрагерлерінің бірі есебінде қаралуы керек. Қазақ хандығының тарихына деген жаңа концептуальдық көзқарас тарихи жалғастық негізінде зерттелгенде ғана айшықталады [160].

Моңғол шапқыншылығынан кейін тұғыш рет Шығыс Дешті Қыпшақтың, Түркістанның, Жетісудың түркі тайпалары бір мемлекетке бірікті. Қазақ хандығы ұлттың одан әрі дамуына жағдай жасады. Ендеше болашақта түрік халықтарының, қазақ халқының дала өркениетінің биіктігінен дамуының заңдылықтары мен өзгешеліктерін салыстырмалы зерттеу туындайды. Ғалым өзінің зерттеулерінде қазақ этносының құрамына көптеген түркі халықтарының қалыптасу процесіне қатысқан тайпалар енгені қазір дәлелденіп отырғандығын, ал бұл процесс Алтайдан Қара теңізге дейінгі ұланғайыр территорияда тұтас мың жылға таяу өткеннін айтады. Өзбектердің, қарақалпақтардың, түрікмендердің, қазақтардың, алтайлықтардың, ноғайлардың, қырғыздардың, монғолдардың этнонимінде 100-ден астам бір текті ру-тайпа атауларының анықталғанын дәлелдейді. Сол себепті қазақ халқынын қалыптасу құбылысын хронологиялық тұрғыдан тіркеу проблемасы ерекше көкейтесті сипат алып отырғандығын ерекше атап өткен. Ұзақ уақыт бойы тарихнамалық дәстүрдің идеологиялық бақылаудың қатаң қысымымен қалыптасқанын көрсетті. Оның алғашқы кезеңінде социализм тұсында ұлттық ерекшеліктердің жойылуы туралы сталиндік тұжырымдама «буржуазиялық ұлтшылдық» жөнінде айыптау қаупінен аттап өту мүмкіндігін беретіндей көзқарастарды ынталандырады. Одан кейінгі кезеңде зерттеушілік дүниетанымға қысым жасау «үлкен ағаның» жасанды бейнесін және «терезесі тең ұлттар арасында бірінші» деген тұжырымдаманы күшейте түсті [161].

Осы аталған жәйттердің салдарынан проблема конъюнктуралық сипат алып, тарихи шындық астарынан тыс емін-еркін түсіндірілгені рас. Отандық шежірені басым ұлттың тарихы тұрғысынан пайымдау жөніндегі бір өлшемді нұсқау біздің ортақ мемлекеттігіміздің саяси-этникалық табиғатын ұмытуға апарып соқтырды. Бұл біздің еліміз халықтары этногенезінің хронологиясына да әсер етті. Осындай қысымды қазақтардың тарихнамасы да толық дәрежесінде бастан кешірді, ол ресми идеологиядан қалыспай, «басым этносының миссиалық ролі» идеясына ұқсас жасанды конструкциялар туғызды. Атап айтқанда, қазақ халқының пайда болуының хронологиялық есебін неғұрлым кейінгі тарихи кезеңге – ХV-ХVІ ғасырларға шегеру әрекеттері осының көрінісі еді. Белгілі ғалымдар – орыс А. Левшин, неміс А. Вамбери түркі тілдес тайпалардың қазақ халқына топтасу процесін ІХ-Х ғасырларға жатқызады. Сол кезеңнің Византия, Иран түпнұсқаларында «казахия», «қазақ» деген терминдер кездеседі. Совет антропологтары – В. Гинзбург, Н. Залкинд VІІ-VШ және ХІІ-ХІV ғасырлардың аралығында қазақтардың антропологиялық типі болғанын айтады. Өзбекстандық демограф-ғалым Х. Салимов қазақтар тарихи аренада ХІ ғасырда пайда болды деп болжам айтады. Монғол Халық Республикасының тарихшысы Ислам Қабышев «Керей керуендері» кітабында қазақтар халық болып моңғол шапқыншылығы қарсаңында қалыптасқаны туралы болжам ұсынды. Қазақстан Ғылым академиясының академигі Ә.Х. Марғұлан да дәл осындай пікірлерді әлденеше рет айтқан болатын. Түркі тілдес тайпалардың қазақ халқына топтасу процесі монғол шапқыншылығы қарсаңында аяқталуға жақын қалуы әбден ықтимал. Басқаша болуы мүмкін емес. Қазақтардың ата-бабаларын Кушан патшалығы мен Парфия, Қытай, Араб халифаты, Киев Русі, Булгар мемлекеті, Византия білгені белгілі. Монғол жеңісінің бұл процестің ағымын тежегені, бірақ оны тоқтата алмағаны сөзсіз. Бұл процестің көлемді де терең сипат алғаны соншалық, басқыншылардың өздері қыпшақ даласы тұрғындарының тілін, дінін, мәдениетін іс жүзінде қабылдаған. Шыңғысхан империясының қираған үйіндісінен сол неше қалыптасқан халықтың негізінде қазақ хандығының пайда болуы – соның дәлелі. Осы тұрғыдан да, бәлкім, зерттеулерді жандандыра түскен дұрыс болар [162].

Қазақ халқының казіргі территориялық ортақтығы үстіміздегі мыңжылдықтың бас кезінде қалыптасқан. Пайда болғаннан бастап қазақ халқы мен оның территориясы Орта Азия хандықтарының, Жоңғарияның, Қытай тарапынан үздіксіз шапқыншылыққа ұшырап отырды, бірақ қазақ халқы өзін этнос ретіңде сақтап, өзінің территориясын қолында ұстап қалды. Өткенге қысқаша көз жүгірту Қазақ Республикасының территориясы республикаға атын берген этностың территориясы болып табылатынын көрсетеді. Қазақ халқының тарихи тағдырында 1917 жылғы қазан бетбұрысты кезең болғаны рас. Революция өлке территориясын бөлшектеуге, жергілікті халықтан басқа әртүрлі сословиелердің артықшылықтарына, ұлттық-отарлық езгіге тең правосыздыққа тыйым салды. Ғалым Манаш Қозыбаевтың пікірінше, Қазан этнос территориясын біртұтас Қазақ Советтік мемлекетіне біріктіруге жол ашқан. Бұл ретте В.И. Ленин ұлттық мемлекеттік құрылымдарды құру ұлттардың түбегейлі мүдделеріне сай келеді деп санаған. Қазақ республикасының территориясын қалыптастыруда, барлық қазақ жерлерін біртұтас етіп біріктіруде Владимир Ильичтің ролі баға жеткісіз деп бағалаған. В.И. Лениннің практикалық қызметінде ұлттық-территориялық мәселе Лениннің сөзінен үзіп-жұлып алынған «оныншы дәрежелі орын» емес, бірінші дәрежелі орындардың бірінде тұрды [163].

Ең даулы мәселе – бұл көшпелілерде мемлекеттіліктің болмауы немесе болуы. 1929 жылы атақты орыс шығыстанушысы В.В. Бартольд мүліктік теңсіздікке, қоғамның әлеуметтік стратификациясына және таптық күреске байланысты көшпелілердің өздерінің мемлекеттік сипаттағы әлеуметтік институттарын құру мүмкіндігі туралы пікірге келді. Ұзақ уақыт бойы бұл тұжырымдама тарих ғылымында басым болып саналды, бірақ 60-жылдардың аяғы мен 70-жылдардың басында. көшпелі қоғамның формациялық сипаттамаларының қайта қаралуына байланысты тәуелсіз негізде көшпелі мемлекеттің пайда болу мүмкіндігіне күмән келтіріле бастады. Хазанов А.М., Марков Г.Е., Крадин Н.Н., Скрынникова Т.Д. еңбектерінде мемлекеттілік генезисінің көшпенділердің отырықшы аймақтарға бағынуына тәуелділігі туралы айтылды [164]. Осылайша, бұл авторлар «Мемлекет қоғамды басқару институты ретінде көшпенділерге ішкі мәселелерді шешу үшін қажет емес еді. Көшпелі мемлекеттілік сыртқы міндеттерді шешу үшін ғана пайда болды» деген тұжырым жасаған. Сонымен қатар, «көшпелі» қоғам атауының таза көшпелі емес, бір-бірімен тығыз байланысты және біртұтас жүйені білдіретін көшпелі, жартылай көшпелі және отырықшы-егіншілік элементтер кешені болғандығы назарға алынбайды. Тіпті таптық бөлінудің болмауы да бұл жағдайда мемлекеттіліктің пайда болу мүмкіндігіне күмән келтіре алмайды.

Этникалық процестердің көшпенділер мемлекеттілігінің даму барысына әсерін зерттеуге байланысты көшпенділер халықтары этногенезінің, атап айтқанда қазақтардың барысын ашатын деректер ерекше қызығушылық тудырады. Егер жазбаша дереккөздер дәстүрлі түрде тарихи зерттеулерде маңызды орын алса, онда ауызша мұраның рөлі оның «субъективтілігіне» байланысты азаяды. Егер көшпенділер қоғамы таза көшпенді болса, онда барлық реттеуші функциялар потестарлық бірлестіктер аясында сәтті жүзеге асырылуы мүмкін еді, бірақ нақты көшпенділер қоғамы күрделі экономикалық организм болды. Қазіргі тарих ғылымында қазақ халқының этникалық тарихы жан-жақты түсіндіріледі. Манаш Қозыбаев «Монғолға дейінгі кезеңде негізгі қыпшақ, мен қазақ деп айтар едім, өте терең мәдени дәстүрлері, ұлы державаның тәжірибесі бар өзек қалыптасты. Наймандар, керейлер, жалайырлар, маңғыттар және басқа да бұрынғы титулдық тайпалар Дешті-қыпшақ халқымен полиэтникалық «балқыту қазандығын» құрып, екі ғасыр бойы қазақ этносының матрицалық негізін қалады» [165].

Қорыта келгенде, академик Манаш Қозыбаевтың ғылыми ізденісі белсенді азаматтық ұстаныммен, өткен мен бүгінгі күннің аса өткір проблемаларына үндеумен, қазақ тілінің, мәдениетінің ұлттық өзіндік ерекшелігін сақтауға ұмтылумен ұштасты. Ол нағыз патриоты болып, өз елінің болашағы толғандыратын. Дала өркениетін зерттеуді қорытындылай келе, Манаш Қозыбаев «Қазақ этносы Қазақстан халықтарының біріктіруші бастауы ретінде – Дала өркениетінің тарихи-мәдени мұрасын жалғастырушылардың бірі, Қазақстан халықтарының біртұтастығына, Еуразия кеңістігіндегі бейбітшілік пен қауіпсіздікке, Қазақстан Республикасының үдемелі серпінді дамуына, бағдарламаның 2030 ұзақ мерзімді Стратегиясын жүзеге асыруға жауап ретінде, оның нәтижесінде дала өркениетінің дамыған мемлекеттермен және әлем халықтарымен қатар тарихи-мәдени мұрасына айналады» деп атап өтті.

* 1. **Тарихтың ұлтжанды насихатшысы – ұлт болмысы туралы ғылыми ізденістері**

ХІХ ғасыр ХХ ғасырға ойысар тұста біз де жоғалып, жұтылып кетудің аз-ақ алдында қалғанымыз рас. Жаһандану мен урбандалудың уынан ұрттаймыз деп ХХІ ғасырда да көсегеміз көгере қойған жоқ. Шегенделіп тұрған шекарамыз бар демесеңіз, интернет желісі іске қосылғалы бері ғаламтордағы, әлеуметтік желідегі әлпетіміз ұлттық болмысымызды ұлықтай алған жоқ. Бәлкім, заман талабына сай келетін, ғасыр сынынан сүріндірмейтін жаңа болмысты қалыптастыру қажет болар. Осы бір өзекті мәселені Мемлекет басшысы Қасым-Жомарт Тоқаев та назарға алып, былтырғы Жолдауында халқымыздың жаңа болмысын қалыптастыруға, тұтас ұлт сапасын арттыруға қатысты ой-пікірін ортаға салды.

Болмыс философиялық ұғым, барлық дүниетанымдық тәжірибелерден бастау алып, адамзат мәдениетімен жалғасып жататын дүниетанымдық білімдердің негізі. Барлық ғылым мен білім түрлерінің бастауы адам баласының болмысты тануға деген ұмтылысында (бетбұрыс) жатыр. Бұған (болмыс ұғымына) тоқталып отырған себебіміз, көне дәуірден адамзат мәдениетінде орын алған, одан кейін бүкіл адамзат қоғамының даму құбылысына айналып отырған дүниелер (даналық, білім, өнер, ғылым) осы болмысты зерделеуден туындап, өрісін кеңейтіп отырған. Осы себептен философиядағы болмысты тану мәселесін адам баласының интеллектуалдық ізденісінің бастауы деп айтуымызға болады. Болмысты зерделеп, зерттеуде адамның адамзат мәдениеті мен өркениетінің дамуына ықпал етіп отыратын жаңа дүниелерді қалыптастырып отырғандығын көреміз. Болмысты тануда адамның, бір аймақтың, ұлттың немесе бір елдің өзіндік болмысының қалыптасып отыратындығын тарих, бүгінгі уақыт дәлелдеуде [166].

Біз ұлт болмысын оның рухынан, дүниетанымы мен ұстанымдарынан, құндылықтары мен салт-дәстүрінен, мәдениеті мен философиясынан іздейміз. Қазақ халқының рухани болмысы үнемі өзгеріп, заман ағымына сай бейімделіп, жаңарып отыратын құбылыс. Ұлттың рухы өзгермесе – даму да, жасампаздық та, жеңіс те, жетістіктер де болмас еді. Ұлттың рухы өзгермесе өркениетке сай салмақты талғам да жасай алмас едік. Кез келген ұлт, халық, ел, мемлекет өркениет биігіне ұмтылған сайын өзінің төл болмысын зерделеп, сақтап, өрісін кеңейтіп отырудың қажеттілігі арта түспек. Өйткені, өркениеттің өз табиғаты, өз заңдылығы, ұрпаққа қоятын талабы бар. Ұрпақтың өркениеттің заңдылықтарын біліп, одан сүрінбей өтуде мемлекет пен ұлттың болашағына ықпал етіп отыратын нәрсе ұлттың болмысы. Болмыс дегеніміз – адамзат әлемі (осы әлем), бізді қоршаған әлем, кеңістік, уақыт, табиғат, қоғам, тарих ұғымдарымен бірге өмір сүріп жатқан нәрселер. Дәлірек айтсақ, «адам баласының көз алдында өмір сүріп жатқан нәрселердің барлығы, оның табиғаты, бейнесі, өмір сүру формасы, ережесі және тағы да басқа дүниелерді болмыс» дейміз. Ұлттың болмысының негізін құрайтын оның дүниетанымы, атамекен табиғат, тіл мен діл, дін мен дәстүр, мәдениет және т.б. Осы дүниелердің ұлттың бойында бірігуін, бірігіп қызмет атқаруын ұлттық болмыс дейміз. Ұлттық болмыс ұлттың ішкі және сыртқы келбетінің тұтастығын сақтап, бейнелеп отырады.

Ғалым Манаш Қабашұлының пікірінше еліміздің даму барысын қамтамасыз ету үшін жалпы халық, барша ұлт біртұтас, алып күшке айналуы маңызды. Ол үшін біріктірер бүкіл халықтық, жалпы ұлттық мақсат идея алыстан жарқырап, мен мұндалап тұруы қажет. Мәселен, өмір бейне бір қадір жоқ, қасиет жоқ, бықсығы көп, бейнеті мол болмыс – құбыжық көрінеді де тұрады, елді рухани аздырады да тоздырады деген пікірлерін айтқан. Бұл ретте ғалым: «Бүкілхалықтық, ұлттық идея жарқын мақсатқа бағындырылуы керек. ол қараңғыда жолаушыға жол көрсетер, бағдар берер нысанадай болуы шарт. Ондай идея әуелі елдің, халықтың алдыңғы легін насихаттауға, содан кейін қалың қауымда үгіттеуге, барша елді жігерлендіруге, шабыттандыруға, бүкіл халықты шұғыл қимылға жұмылдыруға, игі бастаманы алып қозғалысқа айналдыруға қызмет етері хақ» деген [167].

Академик Манаш Қозыбаевтың ұлт мәселесіне қатысты бірқатар зерттеу мақалалары бар. Олардың қатарында: «Үміт – өмір өзегі» деген мақалада автор «Ұлттық, бүкілхалықтық идея өміршең болуы үшін, халыққа сүтпен барып, қанына сіңуі керек, ол идеяның іс, қимыл-қарекетке айналуы бірнеше факторларға байланысты», деп олардың бірнешеуіне тоқталған. Атап айтсақ, біріншісі – ұлттық, бүкілхалықтық идея мөлдір, таза, кәусар бұлақтың суындай асыл мұратқа арналуы керек, ол шын мәнінде гуманизмге, адамгершілік қасиеттерге негізделуі керек. Екінші фактор, ұлттық, бүкілхалықтық идея баршаға айдай аян, түсінікті болуы шарт. Үшінші фактор, ұлттық, бүкілхалықтық идея барша халықтың, оның әртүрлі топтарының мүддесінен туындауы қажет. Төртінші фактор, баршахалықтық, ұлттық идея өміршең болуы үшін ұран мен істің, арман мен мақсаттың, үндеу мен қимылдың арасында алшақтық болмауы керек. Автор мақаланы терең талдай келе, «Ел деп егіліп, халық ісіне жегіліп, көптеп-көлемдеп қалай болғанда да ел болуды ойлайық ағайын!» деген ізгі ниетін айтқан.

«Ұлт болмысы» деген мақала ұлттық болмыс қандай болды деп қатты тебіренген ұлы хакім Абайдың еңбектеріне, атап айтсақ бір қатар қара сөздерін тоқталып, мысал ретінде көрсеткен. Автордың айтуынша, Абай қазақтың іс-қаракеттік философиясын талдады. Ойшыл ұлтымыздың малға, малдыға табынғыштығын айта келіп, малды «тыныштық үшін, ғылым үшін, әділет үшін» табу керектігін дәлелдегендігін атап өткен. Мақала «Заман Қазақстан»газетінің 1999 жылғы 2 сәуірдегі санында жарық көрген.

«Басты тұғыр – Тәуелсіздік» деген мақалада автор «1. Ұлт... қандай ұлықты ұғым; 2. «Ұлттық намыс дегеніміз не? 3. «Қазақстандық патриотизм» ұғымын қалай түсінесіз? 4. Ұлттық идеология дегеніміз не? Мемлекеттік ұлттық идеологияның қажеттілігі және оны іске асыру жолдары туралы ойларыңыз?» деген мәселелерге жан-жақты жауап берген. Мақала «Ұлт тағылымы» деген журналдың 1999 жылғы №3 санында жарық көрген [168].

«Ұлт намысы» деген мақала «Заман Қазақстан» газетінің 1999 жылғы 23 сәуірдегі санында жарық көрген. Мақалада автор адам қасиеттерінің– ар, ұят, намыс ұғымдарын атап, отанын сүюдің негізі – ұлттық намыс екендігін айтқан. Автор ХХ ғасыр басындағы ағартушылар мен реформатор әулеттерінің ұлт намысын күн тәртібіне қойғандығын айтып, аталған мәселеге қатысты пікірлеріне тоқталған.

Келесі «Ұлт намысы үшін» деген мақала жоғарыда аталған мақаланың жалғасы іспеттес. Мәселен, бұл мақалада автор «Ұлт намысы» деген не? деген ұғымға тоқталып, оған жан-жақты жауап берген. Мақалада автор ұлт намысын ту етіп ұстаған азаматтарға тоқталып, еңбектерінен мысал келтірген. Автор мақаланы терең талдай келе, «Ұлт намысы – ұлтшылдық емес, ұлтжандылық, патриоттық іс» деген түйін жасайды.

«Ұлт тілі» деген мақалада тіл туралы проблемаларды атап, жан-жақты талдап өткен. Автордың айтуынша, «Ана тілі дамыған, ата тарихы танылған, барша болмысы көркем түрде жазылған халық қана өркениеттің төл перзенті». Ұлттық тіл және тәуелсіздік проблемасын талдай келе, «Тәуелсіздікті баянды ету үшін тіл саясаты идеологиялық сарынға бағынышты, жалынышты болмауы шарт» деп ерекше атап өткен.

«Ұлттық мәдениет» деген мақала «Заман Қазақстан» газетінің 1999 жылғы 7 мамырындағы санында жарық көрген. Автордың айтуынша «мәдениетке деген тұтас баянды көзқарас жоқ» – деп, әдебиетте бұл күні мәдениеттің мыңнан астам анықтамасы бар екендігін айтқан.

«Ұлттың рухы» деген мақалада автор мақаланы жан-жақты талдай келе, рух деген не? деген сауалға тоқталған. Халық рухын талдай келе, «халық рухты болса көші еселенеді, ол өз ортасынан батыр өседі, рухсыз халық қара тобырға айналады» деген. Автор мақалада рух мәселесін, халық рухын, ұлттың рухын жан-жақты ашқан. Мақала «Заман Қазақстан» газетінің 1999 жылғы 9 маусымдағы санында жарық көрген [169].

«Ұлтжандылық» деген мақалада автор отанжандылық, ұлтжандылық мәселелері туралы сөз қозғайды. Грек сөзінен шыққан «Патриот» ұғымын түсіндіріп, патриотизм – өз Отанына деген, өз халқына деген адалдық пен сүйініш – отанжандылық, отансүйгіштік деп түсіндірген. Автордың айтуынша, патриотизм еш халықтың да еншісі емес, ол барша адамзатқа тең құбылыс деген. Мақала ғалым Манаш Қозыбаевтың «Өркениет және ұлт» деген еңбегінде жарық көрген.

Академик Манаш Қабашұлы ұлт болмысы туралы ой қозғағанда Хакім Абайдың еңбектеріне сүйенеді. Ғалым ғасыр басында қазақтың ұлттық болмысы қандай деп қатты тебіренген жан – хакім Абай екенін айтып еңбектеріне жан-жақты тоқталған. Қазақтың замана талабына бейімделе білу қасиетін «орынды қаракет» деп таныды ол. Абай ісін жалғаған ХХ ғасырдағы зиялы қауымның көсемі Әлихан ұлт болмысын – менталитетін «құдайдан соңғы күшті тұрмыс іс», – деген [170].

Абай қазақтың іс-қарекеттік философиясын талдағаны сөзсіз. Ойшыл ұлтымыздың малға, малдыға табынғыштығын айта келіп, малды «тыныштық үшін, ғылым үшін, әділет үшін» табу керектігін дәлелдеді. Дана бабамыз «қулық салып, көз сүзіп, тіленіп, адам саумақ – өнерсіз иттің ісі» дей келіп, «әуел құдайға сыйынып, екінші өз қайратына сүйеніп, еңбегінді сауғ еңбек қылсаң, қара жер де береді, құр тастамайды» – деп білген. «Өнер алды – бірлік, ырыс алды – тірлік» туралы толғай келіп, дана «бірлік ақылға бірлік, малға бірлік емес» екендігін танытады. Ал, тірлік – көкірегі, көңілі тірі болу. Онсыз «адал еңбекпен ерінбей жүріп мал табуға жігер қыла алмайсың». Ойсыз жанды «көкіректе сәуле жоқ, көңілде сенім жоқ» – деп мінездеген [171]. Ғалым Манаш Қозыбаевтың пікірінше, Абай мал тапқыштардың ішкі сарайына тереңнен үңілген. «Көңілдері көкте, көздері аспанда, адалдық, арамдық, ақыл, ғылым, білім – еш нәрсе малдан қымбат демейді. Мал болса, Алла Тағаланы да паралап алса болады дейді. Оның діні, құдайы, халқы, жұрты, білім-ұяты, ары, жақыны, бәрі – мал». Қарап тұрсан ойшыл Абай бүгінгі жаңа қазақтың жан дүниесіне үңілгендей. Ол өзінің атақты жиырма тоғызыншы сөзін осыған арнайды. «Қалауын тапса, қар жанады», «Сұрауын тапса, адам баласының бермесі жоқ» деген ең барып тұрған құдай ұрған сөз осы. Сұрауын табамын, қалауын табамын деп қорлықпенен өмір өткізгенше малды не жерден сұрау керек, не аққан терден сұрау керек қой» – дейді ұлы ақын.

Манаш Қабашұлы ұлттық құндылықтарды дәріптеу мақсатында қайнар бұлақтың көзін тауып, баршамызды зеңгір көкте самғаған қыран іспеттес болашақты бағдарлай білуге үндеген, елі десе-егіліп, халқы десе-төгілетін өресі биік, ұсынақты әрі қағілез тұлғаларды қалыптастыру үшін аянып қалмайтындығын дәлелдеген. Елбасы Н.Ә. Назарбаев былай деп жазады: «Біз зайырлы, демократиялық, құқықтық және әлемге ашық мемлекет құрып жатырмыз. Бұл қағидалар біздің Конституциямызда бекітілген. Мемлекетті діннен бөле отырып, біз конфессиялар, діни сенімдер бостандығын шектемейміз. Көптеген діндерге тән қуатты рухани бастама, өшпес адамгершілік құндылықтар, сондай-ақ өзара сыйластық конфессияаралық қатынастар қолдауға лайық» [172].

Еліміздің тарихын зерттеушілердің айтуынша, тарихымыздың көптеген ақтаңдақ беттері әлі ашылмаған, олардың бәрін халық біле бермейді, себебі, өз тарихымызды біз әлі жүйелі көрсетіп жатқан жоқпыз. Ол туралы кешенді көзқарас қалыптаспаған, мамандардың ортақ ұстанымдары да жоқ. Шын мәнінде ұлт тарихының ақтаңдақ тұстары алдыменен анықталуы, оқылуы керек. Өйткені, жастардың ұлттық тарихи санасы білім беру жүйесінде қалыптасады. Ендеше, тарихи таным мен сана қалыптастыратын тарих, басқа да гуманитарлық ғылымдарға деген көзқарасты өзгерту – бүгінгі қажеттіліктердің бірі. Осы методология тұрғысынан келер болсақ, бізге тәуелсіздікке дейінгі тарихымыздың жарқын беттерін де, жанға батар жағымсыз тұстарын да ашық жазуымыз керек.

Кезінде одақтық деңгейде ұстанған саясатымыз бізге Алаш қозғалысын, ашаршылық жылдарын, өткен ғасырдың 30-шы, 50-ші жылдарындағы нәубетті жан-жақты жазуымызға мүмкіндік бермегені белгілі. Ғалым Манаш Қабашұлы ұлттың ұлттық санасының қалыптасуына ерекше мән берілуі қажеттігін айтқан. Мәселен, ұлттық сананың негізі – тарихи таным, тарихи сана-сезім. Адам өзіңнің қайдан шығып, қалай жаратылғаныңды білмей, бұл өмірге келуінің мақсатын да түсінбейтіні анық. Сондықтан түбін білудің маңызды екені белігілі. Ұлттық тарихи сана-сезім қалыптасуы үшін мұның бәрі алдымен оқулықтарда қамтылуы, іздемей-ақ табатын жерлерде болуы тиіс, ал біз мұның бәрін іздеп жүріп табуға мәжбүрміз, кейде таба да алмай жатамыз. Жаңарған қоғамның жастары жаңа ұлттық саясатты түсінуі және білуі – уақыт талабы екені рас. Ұлттық саясат – бір мемлекетте тұратын әртүрлі этностардың, этностық топтар мен диаспоралардың арасындағы қарым-қатынастарды реттеу. Өркениетті мемлекеттерде ұлттық саясат этносаралық татулық пен қоғамдық келісімді сақтауды және нығайтуды мақсат етеді. Сондықтан ұлтаралық қатынастарды, ұлт мәселесін және ұлттардың өзін-өзі билеуі мәселесін шешуге, реттеуге бағытталған ұлттық саясатқа деген зәрулік әлем мемлекеттерінің басым көпшілігіне тән құбылыс. Ендеше, оны біздің Қазақстан да айналып өтпейді. Осы тұрғыдан алғанда жастар арасында қазіргі ұлттық саясат жүргізудің бір әдісі – оларға басқалардың құндылықтарына еліктеп кетпейтіндей деңгейде ұлттық болмысымызды насихаттай білу. Әрине, бұл – олар басқа ұлт пен ұлыстардың озық үлгілерін үйренбесін, олардан тыс қалсын деген сөз емес. Бұл жердегі басты мақсат – тұтастық, бірлік, елдік мәселесі [173].

Елімізде тарихи сананы қалыптастыру – ел бірлігінің кепілі, ол тұтас руханиятқа жеткізеді. Елдегі қазақтар әртүрлі тілде сөйлеп отырса, дүние жүзіндегі қазақ үш әліпбиді пайдаланып отырса, дініміз де бөлініп, жіктеліп, әртүрлі пиғылдағылар әсіреңкі істерімен тыныштығымызға іріткі салса, тұтастық қайдан болады, тұтас руханият қалай қалыптасады. Бізге, әсіресе, аға буын ұстаздар қауымына ойланарлықтай мәселе. Ол үшін бүгінгі заман, бүгінгі қоғам, бүгінгі ұлттық сана қандай, соларға көңіл аударғанымыз жөн. Кейбір зерттеуші ғалымдарымыздың пікірінше, біздің түрік тектес халықтардың ұғымына (тіліне) «заман» сөзі араб-парсы әсерімен енгеніне қарамастан, қазіргі уақытта ең көп қолданатын сөзімізге айналды. Болмыс, дүние, әлеумет пен оның тарихына ойша көз жүгіртсек, «заманды» айтпай тұра алмаймыз. Себебі, тарихи санамыздың қалыптасуына біздің қандай заманда өмір сүргеніміз әсер етпей қоймайды. Ал ұлттың санасы өзінің тарихын түсініп, ұғынып және ұғындырып жүре алатындай деңгейде болуы керек. Ұлттық сананың жетілуінің бір белгісі ұлттың өзін-өзі анықтауы. Көне қазақ танымында бұл мәселе «жеті атасын білмеген – жетесіз» делініп, арғы тарихпен ұштасқан. Ендеше, арғы тарихымыз қандай; қандай елде тұрып жатырмыз; дәстүрлі және заңды ұстанымдарымыз, мемлекеттік нышандарымыз қандай? – деген сұрақтарға жауап іздеуіміз, анықтылығымыздың басы болса керек. Біз де осы қисынды басшылыққа алып, жауап іздеп көрелік [174].

Тарихтың ар жағында тек өткен жылдар мен көнерген ғасырлар тұрған жоқ. Ұлттың болмысы, санасы, дәстүрі мен салты, кәсібі, ұстанымы, т.б. да бірде кетіліп, бірде жетіліп осы ғасырлармен бірге жасасып келеді. Бәрінен де бұрын тарих – тәрбиеші, ұлттың бағдаршамы, жол сілтеушісі. Бағдары жоқ ел де, оның азаматтары да тарих айдынында компассыз жүргендермен тең. Олай болса біздің жас ұрпақ тарихтың бетін қалқымай, оған тереңірек үңіліп, тарихтың талай асауларға бас үйреткенін, тәубесіне түсіргенін, жуасытқанын білулері керек. Сол себепті де тарих ғылымының танымдық және әлеуметтік функцияларына шабуыл ешқашан да толастамағанын, әсіресе, бодан халықтардың тарихы өрескел бұрмалаушылықтарға ұшырағанын да білгендері жөн.Кезінде Әлихан Бөкейханов: «Бір халық өзінің тарихын білмесе, бір ел өзінің тарихын жоғалтса, оның артынан өзі де жоғалуға бейім тұрады… Дүниеде өңге жұрттар қатарында қор болмайын, «тұқымым құрып қалмасын» деген халық өзінің шежіресін имани дәрежесінде ұғып білуге тиіс болады» [175], деп жазған болатын. Сондықтан ол бастаған Алаш азаматтары қазақ болмысын айқындайтын рухани құндылықтарға ерекше көңіл бөліп, ұлт тарихын, ұлттық сананы қалыптайтын, бір ізге түсіретін істерге ерекше назар аударды. Алайда, Кеңес өкіметі ұстанған саясат Алаш азаматтарының бұл ойын жүзеге асыртпады. Өйткені, ол тұстағы ұстаным бойынша аз, кіші халықтардың мемлекет субъектісі ретінде өз тарихтары болмайды, ол тек үлкен тарихтың объектісі деп түсіндірілді. Осы ұстаныммен бұрынғы ұлт-азаттық көтерілістер бүлікшілік ретінде бағаланып, оның жетекшілері тарихи тұлғалар емес, елге іріткі салушылар деп қараланды. Ал Ресей империясының өзінің шет аймақтарын жаулап алуы бұратана халықтарды өркениетке бастау, жақсылыққа жетелеу, көзін ашып, көкіректерін ояту деп түсіндірілді.

Қазір біз тәуелсіз даму жолындағы еліміз. Алайда, үш ғасырдан астам уақытқа созылған Ресей империясының, кейінгі Кеңестер Одағы жүргізген саясаттың үстемдігі Қазақстанның мемлекеттік тәуелсіздігін жариялағанынан кейін де бірден жойыла қоймайды. Өйткені, ол отарланған халықтың рухани өміріне тереңірек тамыр жіберді. Кезінде Қайта өрлеу дәуірінің ірі ойшылы Никколо Макиавелли ұзақ уақыт отарланған халықтың санасында үстемдік еткен ұлттың тілі, діні, мәдениеті сақталып қалатыны жөнінде ескерткен болатын. Ал, Кеңес Одағында басқа халықтарды ұлтсыздандыру саясаты ғылыми негізде, жүйелі түрде оқулықтарға кіргізіле отырып жүргізілді. Мысалы, басқасын айтпағанда марксизмнің құрамдас бөлігінің бірі деп жоғары оқу орындарында оқытылған «Ғылыми коммунизм» курсында, болашақ коммунизм кезінде ортақ бір тіл – орыс тілі, ортақ бір мәдениет – орыс мәдениеті, аралас неке болатындығы ашық айтылып, кітап бетінен тараулар мен тармақшалар берілді. Ел тәуелсіздігі тұсында да көптеген мәселердің тарихи ақиқат тұрғысынан баяндалмай, қайсыбірінің дүдәмал тұстарының көп болуы дер едік. Олардың қатарына: бұрыннан келе жатырған мәселе қазақ халқының қалыптасуы мен қазақ хандығының құрылу кезеңдері, қазақ халқын аса зор материалдық, интеллектуалдық, мәдени-рухани, психологиялық нәубетке ұшыратқаны отарлық үстемдіктің шын тарихы; өткен Кеңес өкіметінің алғашқы жылдарында қазақ халқының қырғынға, ашаршылыққа ұшырауы; халық қамын ойлаған Алаш зиялыларының мақсат-мүдделерінің орталықтың ойымен қабыспауларының саяси-әлеуметтік себептері; 1986 жылғы оқиғаның дұрыс бағасын ала алмай келе жатқаны, т.б. айтуға болады.

Тәуелсіз еліміздің өткен тарихына шынайы көзбен қарап, деректерге жүгінсек, қарапайым қазақ қауымының көпшілігінің Қазан төңкерісін қабылдайтындай, оны ой елегенінен өткізетіндей саяси да, қоғамдық та санасы болған жоқ, өздерінің тіршіліктеріне де қолайлы болмаған, ал оның мәнін түсінген сол кездегі қазақ зиялыларының 99 пайызы Қазан төңкерісіне қарсы болғанын мойындауға мәжбүрміз. Алайда ол жөнінде нақтылы материалдарды біздің тарихшыларымыз әлі күнге дейін ғылыми айналымға қоспай отыр. Ал оған танымдық-тағылымдық, жалпы дүниетанымдық тұрғыдан баға беру басқа қоғамдық-әлеуметтік ғылымдар өкілдерінің ойына да кірмейді. Тарихи санасы қалыптасқан тәуелсіз ел азаматтары олай етпесе керек [176].

Біздің тәуелсіз мемлекет жолымен дамуымыз барысында Еуропа Кеңесі Парламенттік Ассамблеясы Кеңес Одағы республикаларында өткен ғасырдың 30-жылдары болған жаппай аштық құрбандарын еске алу туралы қарар қабылдады, олардың ішінде Қазақстан да бар. Соған қарамастан, жалтақтықтан құтылмаған, өз болмысымызды тіктеп, санамызға сілкініс жасап үлгермеген біз осы халықаралық қоғамдық пікірге ден қоймай, әліптің артын бағудамыз. Бұл – демократиялық құндылықтарға бой ұрған елімізге де, ұлттық рухани болмысымызға да үлкен сын. Тәуелсіз Қазақстан тарихы жас ұрпақтарға ғана емес, бәрімізге де қымбат. Наполеоннан «тарихты жасайтын кімдер, бұрмалайтын кімдер?» деп сұрағанда, «тарихты жасайтын біздер, ал бұрмалайтын тарихшылар» деуі тегін айтылмаған. Ендігі жерде Қазақстанның тарихын кеңестік дәуірге дейін, одан кейін деп екіге бөліп, бірін қаралап, екіншісін даралап мақтаудың қажеті жоғын түсінгеніміз абзал. Өйткені, Қазақстанның бір ғана тұтас тарихы бар, оның бір кезеңі – «нағыз», келесісі – «жалған» емес деушілердің пікірімен де есептесіп, алдағы уақыттарда сана болмысы тұрғысынан саралаған абзал. Біздің бұл ойымыз бүкіл қоғамдық гуманитарлық ғылымдарға, әсіресе, қазақ әдебиетіне де қатысты. Өйткені, басқа гуманитарлық ғылымдар маркстік-лениндік ұстаныммен жүрсе, әдебиет оларға қоса «жағымды» және «жағымсыз» образдарды қолдан жасап көркем санамызды көркейтпей қойды.

Ұлттың тарихи санасы дегеніміз – күрделі феномен. Оның қалыптасуында, дамып жетілуінде мемлекеттің рөлі ерекше. Жеке адам да, ұлт та ұзақ уақыт тәрбиеден өту арқылы өз бойына ұлтжандылық, ізгілік, басқа ұлттармен бейбіт қатынаста өмір сүруге бейімделу секілді қасиеттерді жинақтайды, ұрпақтарының бойына дарытады. Не болмаса, ұлтсыздану үдерісіне жол беріліп, кеңестік интернационализм кезіндегідей ұлтты ұйыстыратын ұйытқыларды жоғалту мақсатын көздеген саясат жүргізіледі. Құлдық психология қазақтарға ұзаққа созылған отарлық саясат, кейін кеңестік дәуір дарытқан ең сорақы, ең зұлым, ең қасіретті құбылыс. Ашаршылық, соғыс, індет, қуғын-сүргін секілді зұлматтар қоғамның кемел тұлғаларының түбіне жетті, аман қалғандардың өздерінің рухани дүниесін жұтатты, қандай да жолдармен, әр түрлі сорақы әдістермен өзін өзі қорғау, жан сақтау инстинктін дамытты, сөйтіп, оларды «өз ұлтым», «өзге ұлт» дегенге үйрететін дербес ұлттық санасынан ажыратып, өзіндік өмір сүру әліппесінен айырды, мәңгүрттену үдерісі жалпыхалықтық сипат алды. Бұл ұлт санасының терең дағдарысқа ұшырауына, ұлттық намыстан жұрдай болуға алып келді. Осыдан келіп, ұлттық тарихи санасы тұтаспаған ұрпақ пенделіктің не бір түрлеріне барып ұлт беделін түсірді, мазақ бола жүріп мақтан қуды, дақпыртқа, даңғаза қосылды. Өз дамуында алға кеткен халықтың озық жетістіктерінен саналы түрде үйренудің орнына, Абайша айтсақ, «өзгеге жатып жастық, тұрып төсек болып, жалпақшешейлік танытты», билік басындағылардың алдында табынды. Бұл үдеріс әлі тоқтар емес. Сөйтіп, саналы адами, рухты, ұлттық болмысы бар азаматтар сиреді [177].

Соған қарамастан, өткен тарихымызға көз жүгіртсек, қазақ халқы өзінің табиғи дарыны, тарихи-саяси, қоғамдық ахуалына байланысты, батырлары мен билерінің ерен еңбегінің арқасында ұлттық сананың халықтық шеңберін бойларына терең сіңіре білді. Сондықтан да ұлтымыздың тарихи жолында ешбір отарлау саясатының зобалаңы қазақтың ұлттық санасын сансыратқанымен, түбегейлі жоя алмады. Тек қана Кеңес Одағының жасырын, астарлы, зымиян, зұлымдық саясатының кесірінен терең тарихи тамырынан сусындап өскен ағашы қатты зақымданды, ұлттық намысының деңгейі төмендеді, бірақ ұлттық тамыры біржолата солып кеткен жоқ. 1986 жылғы желтоқсан оқиғасы тұсындағы ақын Жұбан Молдағалиевтің қызыл империя қылышынан тайынбай өз ойын білдіруі, қазақ жастарының ұйымдасқан талап-тілектері осының айғағы.

Кезінде айтулы Алаш азаматы Мұстафа Шоқай: «Мемлекетте мәңгілік дос та, мәңгілік жау да жоқ. Онда тек мәңгілік мемлекеттік мүдделер ғана бар», деген еді. ХV ғасырдан бастап әдебиеттерде кең қолданыла бастаған ұлттық мүдде ұғымы жалпыұлттық іс-әрекетке негіз болатын себептер мен құбылыстарды қамтиды. Ұлттық мүдде мәселесі түрлі саяси күштер мен топтар тарапынан әрқалай түсіндіріледі, әр қилы ұғынылады. Ұлттық мүддеге саяси және идеологиялық кеңістікте мемлекеттік, қоғамдық, ұжымдық мүдде және жеке тұлғалар мүдделері тікелей әсер етеді, немесе, олар өзара байланысып, ықпалдасып жатады. Қазіргі халықаралық саяси қатынастарда ұлттық мүдде мәселесі ерекше маңызға ие. Тіптен, лаңкестік топтардың өздері жанкештілік әрекеттерінің себебін ұлттық мүдде деп жариялауда [178].

Қазақ ұлтының ұлттық мүддесі оның ана тілін сақтауға, демокартиялық ахуалының жақсаруына, ұлттық төл мәдениетінің дамуына, салт-дәстүрінің сақталуына, әдебиеті мен ғылымының өркендеуіне, рухани мұраларының жаңғыруына байланысты. Ұлттық мүдделеріміздің іске асуы оның тарихи кеңістікте ұзақ өмір сүруін қамтамасыз етеді. Ал сол мүддені іске асыратындар білікті, білімді, ұлттық рухы мен санасы барлар. Міне, осындай адамдар, егемен елдің жастарына үлгі болар тұлғалар, тәуелсіз елімізде шетқақпайлық көрмей, бойындағы бар қасиеттері мен қабілеттерін жастарға беріп кетулеріне мемлекет тарапынан жағдайлар жасалуы керек. Әрине, ұлттық сананың қалыптасуы түрлі шаралармен, заң жолымен біте салатын нәрсе емес, ол үшін әр қазақтың өз ұлтының, ата-бабаларының алдын­дағы жауапкершілікті терең сезіне білуі, осы жолда күресе білуі керек. Әсіресе, оқу орындарындағы оқу-тәрбие жұмыстарына жауапты адамдардың да мұны терең түсінгендері жөн [179].

Бүгінгі жастар тәуелсіз ел жастары, олар баяғы біздер сияқты санасы мен өмір салтындағы елес қуудан арылған жастар. Адам факторының бар мәні де, маңызы да, құндылығы да осында. Жаңа адам – тек жас адам емес, болмысын, санасын жаңартқан адам. Қазақта «үмітсіз шайтан» деген сөз бар. Біздің тұс­тастарымыз социалистік идеяға көп үміт артты, Еуропаны кезіп жүрген «коммунизм елесі» бізге де келер деген үмітпен жастық шақтарын өткізді. Бірақ елес жеткізбеді, коммунизм келмеді. Сонан соң ол қоғамның әлеуметтік-экономикалық дамуын «дамыған», «кемелденген» социализм деп жұмсартқан болдық. Кейін «қайта құру» идеологиясы келді, бірақ ол да алдыңғы сенім-нанымды, арман-елесті жоққа шығармай, соның бір белесі болып тарих қойнауына енді. Сөйтіп жүргенде, қоғам дамуының объективті жағдайы алып империяның құлауына әкелді. Марксистік-лениндік идеология негізіне құрылған, биліктің басқару тетігіне айналған Коммунистік партия аз уақыттың ішінде әуелі беделінен айырылды, кейін өмір сүруін біржола тоқтатты. Барлық өзгерісті орталықтан күтіп отыратын, ұлттық санасының өсуін «ұлтшылдыққа» балап дамытпаған империяның бір бөлігі Қазақстанды мекендеуші қазақ ұлты да осы әлеуметтік-экономикалық дағдарысты басқалармен бірге көрді, осы өзгерістердің куәсі болды. Ортақ бағдар болмаған соң, өткен ғасырдың 90-шы жылдарында қиындық күрделене түсті. Әркім өзінше күн көріп, көбі алыпсатарлықпен айналысты, қайсы бір топтар ұрлық-қарлықпен, зорлық-зомбылықпен баю жолына түсті. Біздің бұларды термелеп айтып жатқанымыздың басты себебі, кеңес дәуірінде «құлдық психологиямен» қоса, ұлттың «дәрменсіздігі», «кіріптарлығы» да қалыптасқан еді. Соның салдарынан осындай өзгерістерге қазақ қоғамы да, ұлтымыздың қоғамдық санасы да даяр болмай шықты. Біз бұрынғыша біреуден шешім күтіп соны орындауға қалыптасып қалған дағдымыздан шыға алмадық. Өйткені, біз ұзақ жылдар бойы әлдекімді асыра дәріптеуге, немесе, адал еңбекті ескерусіз қалдыруға соқтыратын, азаттық тарихын көшбасшылар тарихына айналдыратын сыңаржақ тарихи көзқарасқа жол берген ел, соны санаға сіңірген ұлт болып қалыптасқан едік. Қазіргі уақытта жағдай басқа, біз қаласақ та, қаламасақ та, біз де бүкіл әлем қауымдастығымен бірге даму үстіндеміз. Алайда, қазақтар Қазақстанда байырғы ұлт, азаматтардың басым бөлігі әрі мемлекет құраушы ұлт ретінде қандай да құқықтық басымдыққа ие болмаса да, тарихи миссияны – елдегі бейбітшілік пен келісімді қамтамасыз етіп отырғанын, мемлекеттік мәртебесі бар тілі – барша қазақстандықтарды ұйыстырушы тіл болуы керектігін баса айтсақ бізді әлемдегі ешқандай қауымдастық ақиқаттың ақ жолынан ауытқыдыңдар деп кінәламасы анық.

Ғалым Манаш Қабашұлының пікірінше, тарихи сананы қалыптастыру, тарих ғылымын, басқа да қоғамдық гуманитарлық ғылымдарды жетілдіру біздің мемлекеттік саясатымыздың басым бағыттары болуы керек. Осының айғағы ретінде 1995 жылы «Қазақстан Республикасында тарихи сананы қалыптастыру тұжырымдамасы» қабылданғанын, 1998 жыл «Халық бірлігі мен ұлттық тарих жылы» деп жарияланғанын, ал 2004 жылғы 13 қаңтарда «2004-2006 жылдарға арналған «Мәдени мұра» мемлекеттік бағдарламасы өмірге келгенін және әлемде теңдесі жоқ бұл бағдарламаның күні бүгінге дейін өз жалғастығын тауып жатқанын, тағы басқаларын айтсақ та жеткілікті [180].

Алайда, кеңестік дәуірдің тар шеңберінде қалған тарихымызды, қоғамдық-философиялық ойымызды әлемдік биікке көтеру басты мақсат. Қазіргі уақытта Қазақ елі көшпелілер өркениетінің орталығы, түркі халықтарының атажұрты ретінде әлемге таныла бастады, осындай жағдайда өткен тарихымыздың шынайы бейнесін жасау ұлттық идеямыздың құрамдас бөлігіне айналуы қажет. Идея – ой, түпкі ой, бір нәрсенің негізгі ойы, теориялық жүйенің, логикалық құрылымның, соның ішінде дүниетанымның негізінде жатқан анықтаушы түсінік. Идеология – адамдардың үлкен әлеуметтік топтарының іс-әрекетіне бағдар беріп, олардың мақсат-мүдделерін білдіретін идеялар мен көзқарастар жүйесі. Идеологияның түрлері көп, солардың ішінде аса белгілісі саяси идеология. Ел азаматтарының отаншылдық сезімін білдіретін ұлттық идея мен саяси идеология арасында үлкен айырмашылық бар. Ұлттық идея – халықты топтастыратын, біріктіретін, өз елі үшін мақтанышқа бөлейтін асқақ рух болып табылады. Сондықтан Отан үшін, ұлты, халқы үшін адамдар ғажап ерлік көрсетіп, идея үшін өзін құрбан етуге дейін барады. Осындай істің жарқын үлгісін, сана болмыстарының биіктігін кезінде Алаш азаматтары көрсетті. Жастарды ұлт бірлігі мен отаншылдыққа тәрбиелеудің басты факторларының бірі тарихи сана қалыптастыру екенін, оның халықтың зердесі, қайнар күші екенін ұстаздар қауымы мен аға ұрпақ өкілдерінің естен шығармағандары жөн. Өйткені, әр халық өз тарихынан ғана қуат алады, өз болмысын қалыптайды, сонысымен де ерекше [181].

Түрлі мәдениет пен білім саласында жинақталынған алуан мәліметтерді қабылдасақ та, оларды өз болмысымызбен және мәдениетімізбен үйлестіруге лайықты арнайы дайындық керек екендігі белгілі. Әр саладағы мамандарымыз көненің көзі мен бүгінгі тәуелсіз елдің қажетін бірдей алып кете ала ма, әңгіме сонда. Оның басты талабы – мамандардың интеллектуалды және әдістемелі мәдениетін бірдей қалыптастыру [182]. Ата-бабаларымыздың айтып кеткен: «Өзге елде сұлтан болғанша, өз еліңде ұлтан бол», деген өсиетін ескерер еді. Бақытты өмірді басқа жақтан іздемей, өз Отанымызды бұл дүниенің жәннаты мен шуағы деп есептеп, өз білімдеріміз бен қайрат-жігерлерімізді еліміздің мүддесіне жұмсауымыз керек деп түсінер еді. Туған еліміз дәулетті, туған жеріміз сәулетті болса бұл бүкіл ұлтымыздың ырысы. Ал оны ары қарай еселейтін бүгінгі жастар. Кешегі кеңес кезінде «бәрін де кадр шешеді» деген ұран болды, кезінде оның мәнісіне терең үңілмедік, байыптап қарасақ, орынды қойылған талаптардың бірі.

Біз ғасырлар мен мыңжылдықтар алмасып, әртүрлі үлгідегі қоғамдар қалыптасқан, соған сай адамдардың болмысына өзгерістер еніп, психологиясы сол өзгерістерге бейімделген, ұлттық саналары да ояна бастаған кезеңде өмір сүріп отырмыз. Адам атаулының жасампаздығына, яғни, қоғамды да, дүниені де өзгерте алатынына нақты көзіміз де жетіп келе жатыр. Алайда, кісінің санасынан өткен шақтың өкініштері де, қуаныштары да өшірілмек емес. Кеңес дәуіріндегі жастарға кедей болу жақсы, кедей еңбекқор, ақылды деп оқытты, тәрбиеледі. Бұған Ыбырай шығармаларынан алынған Асан мен Үсен бейнелерін еске түсірсек те жеткілікті. Осыдан келіп, «кедейдің бәрі жақсы, байдың бәрі жаман» деген психологиямыз қалыптасты. «Байларды қойдай қу қамшымен» деп өлең жаттадық. Бай «жаман, надан, ештеңеден хабарсыз кебеже қарын, қуыс кеуде болса, қалай байыған» деген ой санамызға кірмеді. Кеңестік идеологияның бізге кедейді дәріптеткені сонша, әкем, ата-бабам түгел кедейден шыққан деп өмірбаян толтыруды ар көрмедік, керісінше, жетістік санадық. Қазақта «тексіз» деген өте ауыр сөз бар, біз сол тексіздігімізді өз қолымызбен жазып, мақтанышқа айналдырдық. Бұрын балаларымызды тегімізді айтып тәрбиелесек, енді «тексізден шығып адам болдық» деп мақтандық [183].

Біз әлі күнге дейін өз тарихымызды, бабалар жасап кеткен байтақ тарихымызды өндіріп жаза алмай, өзгелердің жазып кеткен жылнамалары мен айтып кеткендеріне жүгінумен келеміз, өзгенің айтқанын қайталаумен келеміз. Олар біздің тарихымызды өз мемлекетінің мүдделері тұрғысынан және өз таным-түсінігі деңгейінде ғана жазды. Ендеше, бізді осы кездері тұтас елді біріктіретін ұлттық сананы қалай қалыптастыруға болады деген сауал толғандыруы тиіс. Ұлттық сананы қалыптастыру үшін Ұлы Дала тарихын ұрпақ санасында тірілту керек шығар деген шешімге тоқталған зерттеушілердің пікірінің жаны бар. Қазақстанды дамытудың алғышарттарының жасалуына біз әрқайсысымыз қал-қадерімізше қызмет еттік. Енді қоғамды өркендету үшін еңбек етуіміз шарт. Сондықтан да тәуелсіздікті ұлттық болмысты қалыптаудың, ұлттық рухты көтерудің, ұлттың тарихи санасын қалыптастырудың маңызды факторы ретінде насихаттау әлі де болса қажетті деңгейге көтерілмей келеді. Осы орайда Мұстафа Шоқайдың «ұлттық рухсыз, ұлттық намыссыз ұлт тәуелсіздігі болмайды» деген өсиетін еске сала кетсек артық болмас. Танымал Алаш қайраткерінің бұл ойы бүгін де өз өзектілігін жойған жоқ. Себебі, ұлттық рух – халықтың өзін-өзі тануымен айқындалатын, өскелең арман-мұраттарымен сипатталатын, елдік тұтастық идеясымен негізделетін өміршеңдік күш-қуаты.Ал ұлттық намыс – ар-ожданнан бастау алатын, отансүйгіштікпен ұштасып жатқан рухани-құндылық сезім. Ұлттық намыс адамның ұлттық құндылықтарының маңызын түйсінуден туындап, халқының мұң-мұқтажын түсініп, туған елін қорғауымен сипатталады. Ұлттық намыстың негізгі көрінісі адамның туған еліне сүйіспеншілігінен, төл мәдениетіне деген құрметінен байқалады. Намыс адамның өзіне етене жақын дүниесінің ұлттық рухани мұраларының қадірін білуімен негізделгендіктен, оның құрамдас бөлігі болып табылады. Ұлттық намыстың этностың рухани өмірінде өзіндік зор маңызы бар. Ұлттық намыс ұлттың өзіндік менін, өткен тарих тағылымын ұмытпай, ар-ожданын таптатпауы үшін керек. Ұлттық намыстың қозғаушы күш-қуатын әдеби мұралардан: батырлық жырлардан, тарихи жырлардан, соларды арқау еткен тарихи шығармалардан айқын көреміз. Ұлттық намыс елдің ұлттық тұтастығы мен рухани бірлігіне қызмет жасайтын елдікпен егіз ұғым [184].

Ендеше, біздің жас кадрларымыз бүгінгі күннің талаптарына сай ма, оларда ұлттық намыс бар ма? – деген сұрақ төңірегінде ойланған жөн. Бәрі мүмкін, көбі сай дей алмаймыз. Оның басты себебі, кейбір жастарымыздың әкесінің немесе көкесінің ақылымен өзі қаламаған мамандықтарға ақылы оқуға түсіп, білімі мен білігін де басқаның көмегімен «меңгеріп» жүргендігінен болса керек. Кейін ондайлардың жұмысқа орналасуы да, жұмыс бабымен сатылап көтерілуі де осы бағытпен жүреді. Бұл күнде мекеме бастығын жұмыс беруші (работадатель) деп атаймыз, олар өтірік болса да, қазіргі талапты басшылыққа алған болып, бос орындарға орналасуға қатысты баспасөзде хабарландырулар, конкурстар жариялайды. Біз бұл жерде кадр таңдаудың әділетті, әділетсіздігі туралы әңгімені жұмыс берушінің ары төреші деп әңгіме етпей-ақ қоялық. Ал жаңағы жарнаманы оқысаңыз, «тек компьютермен жұмыс істей білу, ағылшын тілін меңгеру деңгейі» сияқты талаптар тұрады. Бұл – заман талабы, оған дау жоқ. Бірақ бұлар қызметтік талаптар. Ал оның патриоттығы, парасаты, ділі, мемлекеттік тілді білуі, ұлттық намысы, т.б. сияқты адами сапаларына қарап жатқан ешкім жоқ. Бұл орайда ұлттық мүддені айтып жатудың өзі артық. Сонда бізге 10 тілді білетін, қызыл дипломды, шет елде оқыған, бизнесті шыр айналдыратын, бірақ нигилист, парасатсыз, өмірлік ұстанымы жоқ, ұлттық намыстан жұрдай, ұлттық болмысы қалыптаспаған, «космополит» робот керек пе, әлде еліміздің болашағына жаны ашитын, бүгінгі игі істерді алға апаратын азамат керек пе?! Бір нәрсе айқын – біз «тәрбиесіз білімдіні» де, «көкесінің көмегімен жүргендерді» де үкілегеннен ештеңе таппаймыз. Біздіңше, сыбайлас жемқорлықтың да, шет ел асуға қиналмайтын сатқындықтың да тамыры осы ұлттық намыссыздықпен, рухсыздықпен сабақтасып жатса керек. Сондықтан кадрларды даярлау, іріктеу, таңдау мәселесі ұлт мүддесімен, ел болашағымен тығыз байланыста болып, тарих сабақтары да ескерілуі тиіс.

Қорытындылай келе, кезінде кеңестік жүйенің Қазақстанды ұлтсыз елге айналдыру мақсатында жүргізген саясатының кесірінен қазақтың ұлттық санасы табиғи өсуінен қалыс қалды, ұлттық рухы әлсіреді, елдегі саяси биліктегілердің патриоттық өрісі тарылды, не мүлдем жойылып, өзін, ұлтын сыйлаудан қалды. Бұдан шығатын қорытынды – келешек жас маман саясаткерлерді, іс басындағы жастарды толықтай ұлттық құндылықтарымызға қанықтырмай, бойларына этномәдени болмысты дарытпай, оларға билік тізгінін ұстатуға болмайды. Жастар ең әуелі қазақтың тілін, дінін, ділін сыйлауға тиіс. Бойында осындай ұлттық намысы бар қазақ жастары айтылғандардың өздерінің болашақ өркендеу өзегі екендігін әбден сезініп, әрі оған сеніп, соған орай мемлекеттің мүддесін қорғау мақсатында саясаттың күрделі кеңістігіне қадам басулары қажет. Ал дүние мен байлықты, жеке бас құлқын ойлайтын, намыссыз адамдардың ұдайы сұм істерін жалғастыра беретінін ескеріп, ондайларды биліктен ығыстыруды көздейтін жолдарды қарастырып, кадр саясатын ұлттың мүддесін қорғай отырып, мемлекеттік бағытта жүргізу заман талабы екенін ескергеніміз абзал [185]. Қазақ халқының ұлттық санасы мен жан-дүниесін мазалаған түйткілді ойы ұлттық, һәм мемлекеттік тәуелсіздік еді. Бұл тұрғыдан алғанда тәуелсіздікке балама жоқ. Қалай болғанда да, қазіргі жаһандану заманында өзінің ұлттық бірегейлігін терең ұғынған, соған орай қимылдайтын халық қана алпауыт мемлекеттердің жемсауында кетпей, тарих сахнасында сақталып қала алады. Қазақ елі өзінің тәуелсіз дамуының 20 жылы ішінде оның саяси, әлеуметтік-экономикалық, рухани тұрғыда егеменді жолмен дамуының алғышарттарын жасады. Оған барша Қазақстан азаматтары қалқадерінше өз үлестерін қосты. Алайда, біз әлі де болса көптеген салаларды үйренуші, өзгелердің істегендерін қайталаушы жағдайында жүрміз. Енді бізге белгілі орыс тарихшысы Карамзиннің «өзгенің ақылымен ақылды бола алмайсың, өзгенің даңқымен даңқты бола алмайсың» деген жанды сөзін ескере отырып, алдағы уақыттарда өз ақылымыз, өз даңқымыз өзімізге жететінін де шамалап, өз межемізге өзіміз ұмтылғанымыз жөн және солай боларына сенім бар.

Халық саны аз мемлекеттерді ұлттық құндылықтарынан айыру арқылы жер бетінен жойып жіберу саясаты жүріп жатқан қатігез заманда, ата-бабамыздың аманатына айналған ұлттық құндылығымызды, ұлттық бірегейлігімізді сақтап қалу – бізге артылған міндет. «Өткеннің өнегесі - бүгінгінің баға жетпес байлығы» екендігін естен шығармай, мәдениетімізді терең зерделеу арқылы «Мәңгілік ел» алатынымыз хақ.

**3 ОТАНДЫҚ ТАРИХ ҒЫЛЫМЫНДАҒЫ МАНАШТАНУ МӘСЕЛЕСІ**

* 1. **Отан тарихының қазіргі кезеңіндегі манаштану саласындағы ізденістер**

ХХІ ғасырда Қазақ Елі жаңа заманға қадам басты. Тәуелсіздік кезеңінде еліміз талай шыңды бағындырды, әлемдік қауымдастықтан өзінің орнын алуға ұмтылды. Сонымен қатар, әр кезеңде жас мемлекет өзінің алдына үлкен міндеттер қойып алға жылжуда. Осындай елдік мәселелер алдыңғы қатарға шыққан кезеңде гуманитарлық ғылымдардың да орны айқындалып, әсіресе, оның ішінде тарих ғылымына басымдық берілуі заңды құбылыс еді [186]. Бұл – тарлан тарихтың, жасампаз бүгінгі күн мен жарқын болашақтың көкжиектерін үйлесімді сабақтастыратын ұлт жадының тұғырнамасы. Мен халқымның тағлымы мол тарихы мен ықлым заманнан арқауы үзілмеген ұлттық салт-дәстүрлерін алдағы өркендеудің берік діңі ете отырып, әрбір қадамын нық басуын, болашаққа сеніммен бет алуын қалаймын». Бұл мақаланы қоғамда бағдарламалық мәні бар методолдогиялық еңбек ретінде қабылдады.

Манаш Қозыбаев атындағы Солтүстік Қазақстан университеті де осы кешенді мәні бар еңбектің атында орталық ашып, соның аясында түрлі тарихи-мәдени шаралар өткізіп, өскелең ұрпаққа жан-жақты түсіндіріп жеткізуді өздерінің негізгі мақсаты етіп қойды. Сонымен қатар, университетте, биылғы жастар жылына арналып, «Жастар жылы: фотообъективтегі ақиқат» деген безендірілген басылымды да қолға алынды [187].

Қазақстан Республикасы Үкіметінің 2003 жылғы 30 мамырдағы Қаулысымен университетімізге Қазақстан Республикасы Ұлттық ғылыми академиясының академигі Манаш Қабашұлы Қозыбаевтың аты берілді [188]. Академик Манаш Қозыбаевқа арналған музей залы университеттің ерекше мақтанышына әрі оқытушылар мен студенттер үшін нағыз әдістемелік орталыққа айналды. Залда Манаш ағаның жастық шағынан бастап, өмірінің соңына дейінгі кезең қамтылған. Көрнекті ғалымның ғылыми еңбектері, фотоматериалдар мен бейнематериалдары, жеке заттары жинақталған. Бұл зал академиктің зайыбы Сара Пішенбайқызының тікелей басшылығымен ұйымдастырылған болатын.

Академик Манаш Қозыбаев қазақ халқының шынайы тарихын жаңа концептуалды тұрғыдан жазу керектігін айтқан ең алғашқы тарихшы ретінде әлемге танымал. Ол өткен ғасырдың 90-шы жылдарында Қазақстандағы XX ғ. 30-40 жылдардағы ашаршылықпен жаппай саяси қуғын-сүргін жөнінде Кеңес Одағы азаматтарына шындықты ашқан алғашқылардың бірі болды. Жоғары оқу орындары мен орта мектептерге арналған Қазақстан тарихы жөнінде оқулықтар мен оқу құралдарын дайындады. Академик Манаш Қозыбаев 800 ғылыми, ғылыми – публицистикалық жұмыстардың, соның ішінде 30-ы монография, 50 ұжымдық, көптомдық еңбектердің авторы. Ғылыми – танымал мақалалар сериясы қазақтардың ұлт – азаттық қозғалысы батырларының бұрын ұмытылып қалған аттары мен тағдырларын қалың оқырманға кеңінен таныстырылады.

Ғалымның ғылыми мұрасын насихаттау үшін университеттің оқытушыларымен 2003 жылы «Манаштану» атты арнайы оқу курсы әзірленді. Жыл сайын курс жалғасын табуда. Музей қызметкерлерімен бірлесе отырып Манаш Қозыбаевтың өмірі мен шығармашылығына арналған залда саяхат жасалып, «Линия судьбы» бейне фильмі көрсетіліп, дөңгелек үстелдер ұйымдастырылады. Жыл сайын университет қабырғасында 2004 жылдан бастап «Қозыбаев оқулары» жалғасын табуда. Конференция материалдары оқу қурсын толықтыруға баға жетпес көмек көрсетеді [189].

2015 жылы біздің білім ордамызда Манаш Қозыбаев атындағы ғылыми – зерттеу орталығы құрылды. Орталықтың жетекшісі – тарих ғылымдарының докторы, профессор Ақмарал Ғосманқызы Ибраева. Ғылыми – зерттеу орталығы қызметінің пәні және мақсаты: ғалым Манаш Қозыбаевтың өмірі мен қызметін, мол ғылыми қазынасын, тұжырымдарын зерделеу, насихаттау. Отан тарихының өзекті мәселелері шеңберінде іргелі ғылыми зерттеулер жүргізу, Қазақстан Республикасының мемлекеттік саясатының және жалпы ұлттық құндылықтар аясында өңір тарихын зерделеу. Университет жанынан ашылып, жемісті еңбек етіп келе жатқан ғылыми орталық – «М. Қозыбаев атындағы ғылыми-зерттеу орталығы» да көптеген тарихи-мәдени тақырыптардағы басылымдарды дайындау үстінде. Бұндағы негізгі мақсат, академик Манаш Қозыбаевтың іргелі еңбектеріне тоқталып, сондай-ақ, манаштану ғылымының қалыптасу жолдарын жүйелеп беріп, жастарға насихаттауды болып табылады. Орталықтың зерттеу қызметінің тұжырымдамалық бағыты қазіргі теоретикалық – методологиялық әдістерге негізделген. М. Қозыбаев атындағы ғылыми– зерттеу орталығының іргелі ғылыми – зерттеу бағыты республиканың және облыстың ғылыми білім беру мекемелерімен бірлесе отырып, зерттелуі кенже қалған Солтүстік Қазақстан өңірінің тарихын, мәдениетін, этникааралық қатынасын жүйелі әрі кешенді түрде зерттеу. Орталық тарапынан Алаш қозғалысының тарихына, өлкенің көрнекті тұлғаларына, ұжымдастыру, саяси қуғын-сүргін, аштық мәселелеріне қатысты ғылыми пайымдаулар жасалды. Бүгінгі таңда Орталық тарапынан «Солтүстік Қазақстан облысы: тарих және тағылым», «Петропавл қаласы тарих толқынында», «Қазақстан музейлері тарих толқынында», Солтүстік Қазақстан облысының 80 жылдығына арнап, академик Манаш Қозыбаевтың «Ұлт тарихының тамыршысы» атты ғылыми басылымдар дайындалды. Сонымен қатар, академик Манаш Қозыбаевтың таңдамалы шығармалар жинағын шығару, «Манаштану мәселелері» атты сериялық ғылыми жинақ шығару жұмыстары жүргізілуде. «Манаш Қозыбаев» атты тұлғалық энциклопедияның дайындалуына және жарыққа шығуына арқау болған М. Қозыбаев атындағы ғылыми-зерттеу орталығының нәтижелі жұмысы. Музейде жинақталған Манаш Қозыбаевтың құнды материалдары мен газет бетінде жарыққа шыққан еңбектері ғылыми-зерттеу орталығынан орын алды. Бүгінгі таңда аталған ғылыми-зерттеу орталығы «Рухани жаңғыру» әлеуметтік-гуманитарлық зерттеулер институтының құрамына енген [190].

Манаш Қозыбаев атындағы Солтүстік Қазақстан Мемлекеттік университетінің тағы бір мәдени орталығы ол – тарихи мұражайы. Музей меңгерушісі – Қожабекова Ботагөз Сапарқызы. Қаланың сәулет ескерткіш ғимараты болып табылатын «Көпес Светлинскийдің үйі» Солтүстік Қазақстан облысы әкімдігінің 29.11.2007 жылы №275 шешіміне орай университет балансына берілген болатын. 2010 ж. бастап бұл нысанда жөндеу және қайта қалпына келтіру жұмыстары жүргізілді.

Қазіргі уақытта университет мұражайының жөндеуден өткен залдарында зкспозициялық құрал-жабдықтар орнатылған. Солтүстік Қазақстан университеті мұражайының ашылуы 2011 жылы 19 наурызында Қазақстан Республикасы Тәуелсіздігінің 20-жылдығын мерекелеудің кешенді іс-шараларына сәйкес орайластырылды. Мұражай экспозициялары екі қабатты залда жүйелі түрде орналастырылған. Бірінші қабатта демонстрациялық зал, академик Манаш Қозыбаев залы, археология және этнология залы. Екінші қабатта мұғалімдер институты, педагогикалық және политехникалық институттар, Солтүстік Қазақстан университеті, Манаш Қозыбаев атындағы Солтүстік Қазақстан университеті залдары және қор сақтау, материалдарды жинақтау мен қызметкерлер кабинеті орналасқан. Жаңа экспозицияның бөлімдері мен негізгі бағыттары: экспозиция 2003 жылы университетке аты берілген тарихшы, академик Манаш Қозыбаевқа арналған. Экспозицияны Манаш Қозыбаевтың жеке заттары, құжаттары, еңбектері және сурет пен бейне материалдары құрайды.

Университеттің тарихы түлектердің дипломдары, құжаттары мен суреттері арқылы берілді. Сонымен қатар, атақты түлектерге қоғамдық спорттағы қызметі үшін берілген марапаттар да бар. Барлығы да нақты бірізділік бойынша жүйеленген. Экспозицияда университеттің қазіргі өмірі мен қызметінде жоғары білім беру міндеттерін орындауына ерекше көңіл бөлінген. Экспозиция ерекшелігі – жоғарғы оқу міндеттерін орындайтын университет харекеті мен қазіргі өмірі. Университет тарихының бөлігі ретінде Манаш Қозыбаев атындағы Солтүстік Қазақстан Мемлекеттік университетінің «Тарихи-археологиялық зерттеулері» айдарымен материалдар дайындалды. Бұл материалдар Солтүстік Қазақстандық археологиялық экспедицияның 1967 жылдан бергі негізгі зерттеу нысандары мен археология ғылымының әлемдік және отандық дамуына ЖОО ғалымдарының қосқан үлесін көрсетеді.

«Манаштану мәселелері» қосымша көрмелер ұйымдастырылып, «Университеттің тарихына саяхат» викториналық сұрақтар арқылы кездесулер мен ашық есік күндері өтеді. Бүгінгі танда Манаш Қозыбаев атындағы Солтүстік Қазақстан университетінің музейі ғылым, мәдениет және білім орталығына айналғаны сөзсіз. Өткен тарихты насихаттап жүрген музей қазіргі заманғы білім беру жүйесінің инновациялық жетістіктерін іске асырудың бір ошағы. Ғылым, мәдениет және білімнің ұштасқан жері. Музей – тарихтан шежіре – сыр шертетін, адамдардың танымдық көкжиегін кеңейтетін көне жәдігерлердің орны ғана емес, халықтың өткені мен бүгіні зерделейтін рухани құндылықтар қайнары [191].

«Қозыбаев оқулары» – 2004 жылдан бастап Манаш Қозыбаев атындағы Солтүстік Қазақстан Мемлекеттік университетінің салтанат залында тарихшы, мемлекет және қоғам қайраткері, Қазақстанның Еңбек сіңірген қайраткері, тарих ғылымдарының докторы, профессор, ғалым, академик Манаш Қабашұлы Қозыбаевтың құрметіне арналып өтіп тұрады. Бәсекеге қабілеттілік, прагматизм, ұлттық бірегейлікті сақтау, білімнің салтанат құруы, Қазақстанның революциялық емес, эволюциялық жолмен дамуы, сананың ашықтығы – міне, осы бағыттар бойынша жоғары оқу орнының арнайы жоспарлары бекітілді. Сонымен қатар университет жанынан 2017 жылы «Болашаққа бағдар: рухани жаңғыру» бағдарламасын жүзеге асыратын жобалық офис ашылып, материалдық-техникалық жағынан толықтай қамтылып, жұмыс істеді. «Қазақстандағы 100 жаңа есім» жобасы да – Тәуелсіздік жылдарында табысқа жеткен, өзінің еңбегімен, білімімен, өнерімен озып шыққан тұлғаларды жастар арасында дәріптеуге зор мүмкіндік беріп отыр. Біздің университетте де ұлтымыздың алтын қорына енуге лайықты үміткерлер аз емес екенін мақтанышпен айта аламыз. Олардың тізімі жасалып, комиссияға ұсынылған.

«Туған жердің әрбір сайы мен қырқасы, тауы мен өзені тарихтан сыр шертеді. Әрбір жер атауының төркіні туралы талай-талай аңыздар мен әңгімелер бар. Әрбір өлкенің халқына суықта пана, ыстықта сая болған, есімдері ел есінде сақталған біртуар перзенттері бар. Осының бәрін жас ұрпақ біліп өсуге тиіс», – деп тұңғыш Елбасының өзі атап өткендей, университетіміз өз еліміздің тарихи-мәдени, табиғи құндылықтарын, этнографиялық, топонимикалық, ономастикалық мұраларын зерттеп, зерделеу бағытында көптеген ғылыми жобаларды қолға алды. Соның бірі – Мемлекет басшысының «Болашаққа бағдар: рухани жаңғыру» мақаласы идеясының негізінде экономика ғылымдарының докторы, профессор Серік Өмірбаевтың бас редакторлығымен ғалым, қоғам және мемлекет қайраткері, тарих ғылымының докторы, профессор, Қазақстан Республикасы Ұлттық ғылым академиясының академигі Қозыбаев Манаш Қабашұлына арнап тұлғалық энциклопедия дайындаған болатын. Бұл толымды фолиант Солтүстік Қазақстан облысының мақтанышы – Манаш Қозыбаев атындағы Солтүстік Қазақстан Мемлекеттік университетінде дайындалды. Университеттің 80 жылдық мерейтойына арналған салтанатты жиында бұл кітаптың тұсауы кесіліп, елімізге танымал тұлғалар оң пікірлерін білдірген. Энциклопедия «Манаш Қозыбаев» қазіргі заманғы көрнекті ғалым-қайраткердің өмірі мен шығармашылығына, ғылыми және көркемдік жетістігіне, оның ғылыми әлемі мен терең тарихи талғамына, Ұлы Дала Елінің болашағы үшін еңбек еткен қайсарлығына, тұлға ретіндегі ғибратты тағылымына арналған. Қазақ тарихы ғылымының Геродоты атанған академик Манаш Қозыбаевқа арналған тарих ғылымындағы тұңғыш іргелі басылым – Манаштану ғылымының ғана емес, тұтас Отан тарихы ғылымының жаңа белесін айқындайды [192].

Тарихшы, мемлекет және қоғам қайраткері, Қазақстанның Еңбек сіңірген қайраткері, тарих ғылымдарының докторы, профессор, Қазақстан Республикасы Ұлттық Ғылым академиясының академигі, Қазақстан Республикасының халық депутаты, Ш.Ш. Уәлиханов атындағы сыйлықтың, Қазақстан Республикасы Мемлекеттік сыйлығының, Қазақстан Республикасы Президентінің «Бейбітшілік және рухани келісім» сыйлығының лауреаты Манаш Қабашұлы Қозыбаевтың есімі елімізде ғана емес, әлемдік деңгейде де атап айтсақ, Ресей, Украина, Қытай, Түркия, Иран, АҚШ, Корея, Армения, Беларуссия, тағы да басқа елдерде кеңінен таныс. Университетте 2004 жылдан бері үзбей Манаш Қозыбаев оқулары өтті. Соның нәтижесінде жоғары оқу орнында тарихтың тарланбозы атанған Манаш Қозыбаев жайлы аса мол ғылыми материал жинақталған. Бұдан бөлек, университетте Манаш Қабашұлы атындағы ғылыми-зерттеу орталығы бар. Кітапқа қажетті материалдар аталған орталықта жүйеге келтіріліп, жинақталған. Орталықтың сол кездегі директоры, тарих ғылымдарының докторы, порфессор Ақмарал Ғосманқызы Ибраева энциклопедияны даярлаудағы, негізгі автор болып табылады. Сондай-ақ ғұлама ғалымға арналған энциклопедияның жарыққа шығуына елімізге белгілі ғалым Алаштану ғылыми-зерттеу орталығының директоры, әдебиеттанушы, географ, фәлсапашы, тарих және қоғамдық ғылымдар академиясының академигі, Қазақстан Республикасы Мәдениет қайраткері, Қазақстан Республикасы Ғылым қайраткері Тұрдықұл Қасенұлы Шаңбайда ректордың арнайы шақыруымен келіп, көп еңбек сіңірген. Ұзақ жылдар бойы «Қазақстан» ұлттық энциклопедиясында қызмет атқарған ол «Түркістан», «Ежелгі Қазақстан», «Алтын Орда», «Қосағаш (Шүй) қазақтары (Ресей Федерациясы, Алтай Республикасы)», «Шәкәрім», «Демократия салтанаты», «Күншығыс», «Лев Гумилев», т.б. ғылыми-энциклопедиялық басылымдарды даярлаудың маманы.

«Манаш Қозыбаев» тұлғалық энциклопедиясында ғалымның азаматтық, тұлғалық болмысын жан-жақты тани түсуге мүмкіндік беретін 916 мақала енген. Энциклопедия 2017 жылы «Алаш Таным» баспасынан қазақ тілінде жарық көрген. Энциклопедияда жинақталған материалдарда ғалымның төл шығармалары мен туындыларына, тарихи-зерттеу мақалаларына жан-жақты талдау жасалып, көзқарастары мен дүниетанымына кең орын берілген. Академик Манаш Қабашұлының өмір жолы мен өскен ортасы, ұстаздары мен шәкірттері, ата-тегі, кейінгі ұрпақтары, шығармаларында аталатын жер-су атаулары мен есімдер туралы мағлұматтар да мол. Энциклопедияда ғалым шығармалары тақырыбында күрделі зерттеулер жүргізген шетел ғалымдары туралы да деректер бар. Ғалымның әр жылдары жарық көрген басылымдары мен Манаш Қозыбаев туралы жеке ғылылыми-зерттеу еңбектеріне қысқаша анықтама берілген. Сонымен қатар кітапта классикалық стильде безендірілген қосымша үш парақша берілген. Бұл қосымшалар Қозыбай әулетінің және Манаш Қозыбаевтың, оның замандастарының, әріптестерінің әр жылдардағы суреттерімен безендірілген [193].

Солтүстік Қазақстан мемлекеттік университетінің ғылыми тынысы, манаштану ғылымының бағыт-бағдары жайлы да осы қосымшада танысуға болады. Бұл жинақ – Манаш Қозыбаевқа арналған тұңғыш энциклопедия. «Манаш Қозыбаев» тұлғалық энциклопедиясын дайындау барысында қазақ халқының, жалпы түркі әлемінің, еуразия кеңістігінде қатар өмір сүрген этностардың адамзат өркениетіне қосқан үлесі, сондай-ақ, қазақ халқының тарихи дүниетанымы жан-жақты қарастырылған. Бұл бағыттағы жұмыстар алдағы уақытта да өз жалғасын табады. Академиктің ғылымишығармашылық жұмыстарын кеңінен насихаттайтын, зерттеу жұмыстары үздіксіз жүргізіліп жатыр. Оған дәлел «Манаштану мәселелері» атты 5 томдық кітаптан тұратын ғылыми сериялық жинағының жарық көруі дер едік. Аталған еңбектің алғашқы екі томы қазақ және орыс тілдерінде жарық көрген.

Манаш Қозыбаевтың ұлағатты ұстаздық еңбегі, мәдениеттілі, биік адамгершілік қасиеттері бізге және кейінгі жас ұрпаққа әрқашанда үлгі болатыны күмән келтірмейді. Осы парасатты, қасиетті ағамыздың атымен Солтүстік Қазақстан мемлекеттік университетінің аталуы біз үшін үлкен мақтаныш, есімі мәңгі есте қалмақ. Сонымен Манаш Қозыбаев сегіз қырлы, бір сырлы асыл азамат. Енді міне Манаш Қозыбаев аңсаған күн де туды. Мемлекет тарапынан тарих ғылымына назар аударылып, мұны жай ғана ғылым ретінде немесе мамандық тұрғысынан қарамай, бүгінгі жаһандану кезеңіндегі еліміздің іргетасын бекем ұстайтын тұтас идеологиясының негізіне айналдыру қажеттігі туындады. Осы бағытта Елбасының «Қазақстан – 2050: бір мақсат, бір мүдде, бір болашақ» атты Қазақстан халқына Жолдауында «Мәңгілік Ел» идеясы көтерілуі және «Халық тарих толқынында» Мемлекеттік бағдарламасының қабылдануы ұлттық тарихты зерделеуге, насихаттауға жағдай туғызды. Мемлекет тарапынан тарих ғылымына, мамандығына ерекше назар аударылып, кезінде түрлі себептермен жабылып қалған, басқа мамандықтарға қосылып кеткен Тарих факультеттері қайта бой көтерді, ұмытылуға айнала бастаған Қазақстан тарихы кафедралары қайта жанданып, бұл саланың дамуына жаңа серпін берді. Бүгінгі таңда Елбасының «Болашаққа бағдар: рухани жаңғыру» атты бағдарламалық мақаласының жарық көруі қоғамға серпіліс әкелді. Гуманитарлық саланың дамуына негіз болған мақаланың аясында тарих ғылымының жандануына да мемлекеттік деңгейде үлкен мән берілуде. Осы тұрғыдан алғанда, академик Манаш Қозыбаевтың тәуелсіздіктің алғашқы кезеңінде жасаған маңызды істері бүгінде өзінің лайықты жалғасын табуда [194].

Орталықта «Манаш Қозыбаев» тұлғалық энциклопедиясы, Манаштану мәселелерінің бес томы, «Ұлттық тарих тамыршысы», Петропавл қаласы тарих толқынында, «Солтүстік Қазақстан облысы: тарих және тағылым» және тағы басқа көптеген еңбектер дайындалған. Сериялық ғылыми жинақ аталған басқа да жұмыстармен қатар жүргізіліп отырады. Онда негізінен академик Манаш Қабашұлы шығармашылығын зерттеудің өзекті мәселелеріне арналған мақалалар, түрлі құжаттар, Манаш Қозыбаев шығармаларына түсініктемелер, библиографиялық және биографиялық реттегі материалдар беріліп отыруы көзделіп отыр. Жинақта негізінен Манаш Қабашұлының ардақты есімі мен шығармашылығы Манаштану ғылымының өрісін байқатады.

Манаштану мәселелері сериялық ғылыми жинағы ғалым Манаш Қозыбаевтың өмірі мен шығармашылығын жүйелі-кешенді қарастырып отырған Манаш Қозыбаев атындағы ғылыми-зерттеу орталығының басым бағытының бірі болып табылады. «Манаштану мәселелері» атты сериялық ғылыми жинақтың алғашқы кітабы Елбасы Н.Ә. Назарбаевтың «Болашаққа бағдар: рухани жаңғыру» деген бағдарламалық мақаласымен ашылған. Екінші бөлімде Манаш Қозыбаевтың әр жылдары жарық көрген ХХ ғасырдағы Отан тарихына арналған көрнекті мақалалары берілген. Оларды атап өтсек, мыналар: «Ата тарихы туралы үзік сыр», «Ежелден бірлікті аңсаған», «Қазақ тарихы – дала өркениетінің құрамды бөлігі», «Еліміз Алаш, керегеміз ағаш», «Қазақстанның ХХ ғасыр тарихын зерделеу проблемалары», «Егеменді мемлекет ретіндегі Қазақ ССР-інің территориялық тұтастығы тұғырнамасының теориялық-методологиялық аспектілері», «Түбін білмеген түгін білмейді», «Киелі тәуелсіздік», «Халық рухының қайнары», «Тәуелсіздік даңғылы», «Қандай елміз? Қандай болуға тиіспіз?». Аталған еңбек тарихшыларға, магистранттар мен студенттерге, жалпы Отан тарихы мәселелеріне қызығушы қауымға арналған.

Сериялық ғылыми жинақтың екінші кітабы орыс тілінде жарық көріп, Елбасы Н.Ә. Назарбаевтың «Болашаққа бағдар: рухани жаңғыру» деген бағдарламалық мақаласымен ашылған. Екінші бөлімге Манаш Қозыбаевтың әр жылдары жарық көрген Отан тарихына арналған көрнекті мынадай мақалалары енген: «Зная прошлое, видишь и перспективу развития страны», «Отечественная история ХХ века: мифы и реальность», «Актуальные проблемы изучения отечественной истории», «Наставница новой жизни», «Определить место казахов в истории мировой цивилизации», «Теоретико-методологические аспекты концепции территориальной целостности Казахской ССР как суверенного государства», «Определиться в своем будущем», «Казахстан суверенный: опыт и проблемы», «Межнациональное согласие – залог внутренней стабильности», «Монолог об отчизне», «Проблемы исторической науки» [195]. Жинақтың үшінші бөліміне ірі қоғам және мемлекет қайраткерлерінің мақалалары енген. Төртінші тарау экономика ғылымдарының докторы, профессор Серік Өмірбаевтың «Манаш Козыбаев в истории независимости Казахстана» деген мақаласымен ашылған.

«Манаштану мәселелері» сериялық ғылыми жинағының кезекті үшінші кітабы Манаш Қозыбаев атындағы Солтүстік Қазақстан мемлекеттік университетінде өтетін дәстүрлі ғылыми-практикалық конференцияның негізінде жарық көрген «Қозыбаев оқулары» (2004) жинағының негізінде дайындалған [196]. Сериялық ғылыми жинақтың үшінші кітабы Қазақстан Республикасының Президенті Н.Ә. Назарбаевтың «Қазақстандықтардың әл-ауқатының өсуі: табыс пен тұрмыс сапасын арттыру» атты жолдаумен ашылса, ал, осы төртінші кітабы осы мақаланың орыс тілде жарық көрген нұсқасымен ашылған. Екінші бөлімде ғалым-зерттеушілердің Манаш Қозыбаевтың өмірі мен мұрасына арналған ғылыми зерттеулер жүйеленіп берілген. Атап айтар болсақ, Еуразия Экономикалық Қауымдастығының Бас хатшысы, сол жылдары Солтүстік Қазақстан облысының әкімі болған Тайыр Мансұровтың, Қазақстан Республикасы Ұлттық Ғылым Академиясының академигі Мәмбет Қойгелдінің, тарих ғылымдарының докторы Аманжол Күзембайұлының, тарих ғылымдарының докторы, Қостанай мемлекеттік педагогикалық институтының ректоры Әбіл Еркіннің, тарих ғылымдарының докторы Айдар Айтмұхамбетовтың, Солтүстік Қазақстан облысы әкімінінің орынбасары қызметін атқарған Майра Канафина мен философия ғылымдарының докторы, профессор Александр Никифоровтың бірлескен мақаласы енген.

Сериялық ғылыми жинақтың үшінші бөліміне 2004 жылдан бері өтетін «Қозыбаев оқулары» дәстүрлі ғылыми-практикалық конференцияның жинақтарында академик Манаш Қабашұлына қатысты әр жылдары жарық көрген жалпы саны 47 көрнекті мақалалар енген. Жинақтың төртінші бөлімі Семейдегі Алаштану ғылыми-зерттеу орталығының директоры Тұрдықұл Шаңбайдың «Академик Манаш Қозыбаев және тарих ғылымының философиясы» деген мақаласымен ашылған. Мақалада автор «Мәкең тек қана тарих ғылымының кемеңгері ғана емес, тарих ғылымы философиясына да тереңдеп барған ойшыл екені байқалды. Философия саласы маған бөтен болмағандықтан осы бағытта ой қозғағанды жөн көрдім» – деп ерекше атап көрсеткен. Мақаланы автор жан-жақты талдай келе, «тарих ғылымының философиясы деген не?» деген ұғымға тоқталған. Жинақ соңында берілген мақалалардың авторларына қатысты түсініктеме-ақпарат беріліп, рет бойынша мазмұны көрсетілген.

Манаштану мәселелері сериялық ғылыми жинағының төртінші кітабы Манаш Қозыбаев атындағы Солтүстік Қазақстан мемлекеттік университетінде өтетін дәстүрлі ғылыми-практикалық конференцияның негізінде жарық көрген «Қозыбаев оқулары» (2006-2011) жинағының негізінде дайындалған [197].

Манаштану мәселелері сериялық ғылыми жинағының төртінші кітабы Манаш Қозыбаев атындағы Солтүстік Қазақстан университетінде өтетін дәстүрлі ғылыми-практикалық конференцияның негізінде жарық көрген «Қозыбаев оқулары» (2011-2018) жинағының негізінде дайындалған. Сериялық ғылыми жинақтың бесінші кітабы Елбасы Н.Ә. Назарбаевтың «Ұлы Даланың жеті қыры» атты мақаласымен ашылған. Жинақтың екінші бөлімінде Манаш Қозыбаевтың өмірі мен мұрасына арналған ғылыми зерттеулер жүйеленіп жалпы саны берілген.

* 1. **Манаш Қозыбаев мұрасы қазіргі гуманитарлық ғылымдар контексінде**

Академик Манаш Қабашұлы Қозыбаевтың сөзсіз еңбегі қазіргі гуманитарлық білімнің міндеттеріне инновациялық көзқарас болып табылады: «Академиялық гуманитарлық білімнің міндеті, бұл жағдайда тарихтың тар ұлттық көзқарасынан тыс, көлемді, әлемді биполярлық түсіндіруді бұзу, тарихи білімнің жаһандық қазынасымен танысу болып табылады. Деректанулық зерттеулерге кең перспектива беру, клиометриялық зерттеулердегі озық технологияларды игеру, әдіснамалық инновациялардағы қарқынды әзірлемелерге серпін беру қажет». Әдіснамалық проблемалармен бірге ол тарих ғылымында этногенез, қазақ ұлты мен мемлекеттілігінің қалыптасуы, қазақстандық қоғамның трансформациясы және т.б. мәселелерді басым деп санады, оның пікірінше, шындықты ғылыми іздеудің формуласы «жапсырмаларды ілместен, көзқарастардың көптігінде» ашық пікірталастар болуы керек.

Академик Манаш Қозыбаевтың шығармашылық мұрасында 1990-2002 жж. уақыт жаңа мәселелердің қойылуымен ғана емес, бүкіл тарихи өткенді ұғынуда жаңа тәсілдеменің қалыптасуымен сипатталатын шығармашылық өрлеудің бетбұрыс кезеңі болғаны анық. Ұлттық сананы жаңа серпілістерге бастайтын, тарихи сананы жаңғырту, өз ұлттық болмысымызды сақтау және одан ажырап қалмау мәселесін қарастыратын, оны әлемдік құндылықтармен үйлестіріп, ел игілігіне жарату жолындағы айтулы мақсат-мүдделерді іске асыруда қоғамдық ғылымдар, оның ішінде тарих ғылымының атқарар қызметі мен рөлі орасан зор. Сондықтан бүгінгі қалыптасар жаңа ұрпақ ұғымына сай өткенімізді саралап, бүгінімізді бағамдап, ал келешек дәуірдегі ұлттың рухани жаңғыру жолын таразылауда аға буын тарихшы ғалымдардың және олар шоғырланған Ш.Ш. Уәлиханов атындағы Тарих және этнология институтының орны ерекше [198]. Олай дейтініміз, әр заманның, қоғамның даму заңдылығы, болмысы, өзіндік ерекшелігі, уақыт өлшемі барлығын, сонымен бірге олардың ғасырлар бойына халықтың біртұтас тағдыр желісінің үздіксіз жалғасын тауып, ұрпақ сабақтастығымен дамып келген буын өкілдері. Және олар әрбір өзгеріске ұшырып отырған қоғам барысында өмірге келіп, еңбекке араласып, өз қоғамы үшін қызмет ететін ұрпақ екенінде ескеруіміз керек. Бірақ кез-келген қазақ баласы ұлттық болмыс пен мүдде, ұлттық сана мен рухты басты бағдарға ұстана отырып, ұлттық кодты жоғалтпау жолында, ұлт тарихын зерделеу жолында қызмет етті.

Ш.Ш. Уәлиханов атындағы Тарих және этнология институты тарих ғылымдары бойынша ғылыми-зерттеу орталықтарының қара шаңырағы болып табылады. Еліміздегі академиялық ғылым жүйесінің КСРО ҒА 1932 жылы құрылған қазақстандық базасынан басталып, одан 1933 ж. – Қазақ ұлттық ғылыми-зерттеу институты құрылады. Алғашқыда тарихи-археологиялық сектор ретінде институттың құрамында болса, 1936 ж. Қазақстан базасы жанынан тарих секторы, 1941ж. – Тарих, тіл және әдебиет институты болып ашылады. Осы институттан 1945 жылы Тарих, археология және этнография институты деген атпен бой көтерген институт академиялық білімді дамытуға елеулі үлес қоса отырып, қиын да күрделі жолдан өтті. Оның аяғынан қаз тұрып кетуіне Ұлы Отан соғысы жылдары эвакуацияланған аса көрнекті ғалымдар С.В. Юшков (алғашқы директор), А.М. Панкратова – 50-ші жылдары «жазаланған» қазақ зиялыларының, тарихшылардың жанашыры, Б.Д. Греков, Н.М. Дружинин, М.П. Ким және т.б. көп еңбек сіңірді.

Осы жылдары Қазақстан тарихшыларының алғашқы да даңқты буыны: Е.Б. Бекмаханов, Б. Сүлейменов, Ә.Х. Марғұлан, В.М. Шахматов, Н.Г. Аполлова, С.Н. Покровский, А.Н. Нүсіпбеков – 27 жыл институтты басқарған, Р.Б. Сүлейменов өздерінің тамаша ғылыми еңбектерімен жарқ етіп ғылым көгіне көтерілді. Бірақ 40-шыжылдардың аяғы – 50-ші жылдардың басындағы қарқынды жүрген тоталитарлық жүйенің қуғын-сүргіні салдарынан жазаланғандар да, айдалғандар да, қызметтен қуылғандар да осы буын өкілдері болды. Олардың әрқайсысының қазақстандық тарих ғылымының дамуына қосқан үлесі зор.

Институттың қалыптасуы мен даму тарихында өзіндік терең із қалдырған ғалым-басшылар – С.В. Юшков (1941-1948), С.Н. Покровский (1948-1953),И.С. Горохводатский (1953-1956), А.Н. Нүсіпбеков (1956-1982), Б.А.Төлепбаев (1983-1984),Р.Б. Сүлейменов (1984-1988), М.Қ. Қозыбаев (1988-2002) есімдері мен ғылыми-ұйымдастырушылық қызметтерін ерекше атап көрсетуге болады [199].

Олардың қатарында академик Манаш Қабашұлының қызметіне тоқталмақпыз. Академик Манаш Қозыбаев Ш.Ш. Уәлиханов атындағы Тарих және этнология институтындағы қызметін 1980 ж. 12 шілдесінен Тарихнама және деректану бөлімінің қосымша аға ғылыми қызметкерлігінен бастап, 1986 ж. наурызда осы бөлімнің меңгерушілігіне тағайындалады. Ғылым академиясының бөлімдері институттары директорларының бос орындарға жариялаған байқауы бойынша 1988 жылы 19 шілдеде өткен ұжым жиналысында бірауыздан осы институттың директорлығына сайланып, ҒА Жалпы жиналысының қаулысымен бекітіледі. Ғалымның мұндай жоғары лауазымға ұсынылуы кездейсоқтық еместін. Республиканың ғылыми қауымдастығы тарихшы-ғалым ретінде Манаш Қозыбаевты жақсы танитын. Осы уақытқа дейін ол өзін талантты ғалым ретінде ғана емес, ғылыми ұйымдастырушы ретінде де көрсете алған болатын. ХХ ғасырдың 80-ші жылдарының соңындағы қайта құрулар мен 90-шы жылдардың басындағы өтпелі кезең жалпы Қазақстан үшін, оның экономикалық, әлеуметтік, мәдени дамуында аса бір қиын кезеңді бастан өткізгені мәлім. Осы мезгілде институт басшылығына келген Манаш Қозыбаев институт қызметкерлерін Қазақстан тарихының өзекті мәселелерін зерттеуге жұмылдыра отырып, тарих ғылымыныңқоғамдағы орнын айшықтайтын түбегейлі зерттеулер жүргізілді. Институт ғалымдарының күш-жігерімен тарих ғылымының маңызды қағидалары жасалды, «ақтаңдақтар» қалпына келтіру, қазіргі дүниедегі Қазақстанның орны мен рөлін айқындау бағытында үлкен ізденістерге бастамаға жол ашты.

Академик Манаш Қозыбаевтың ғылыми-ұйымдастырушылық қызметін сөз етер тұста, қоғам үшін де, институт үшін де қиындыққа мойымай, алға қойған мақсаттар үдесінен шығуда тығырықтан жол іздеген алғашқы 1988-1993 жылдардағы институт ұжымының өмірінде айрықша жылдар болды, себебі бұл кезең қоғамдағы өзгерістермен астасып жатқан кез еді.

Директорлық қызметін Институтта жүргізілген қайта құрулардан, ең алдымен ұйымдастыру шараларынан бастайды. Институттың Ғылыми кеңесінің құрамы толығымен қайта өзгертілді. Келесі кезекте тарих ғылымындағы зерттеудегі басым бағыттарына қарай бөлімдерді қайта құру мен топтастыру жүргізілді, осыған сәйкес институттың құрылымы да жаңарды. Институт құрылымын өзгертудегі ең басты қол жеткізген нәтижелер ғылыми-зерттеу жұмыстарының жаңа сипат алуына игі әсерін тигізді. Осы жылдары дирекцияның қолдауымен жеке Археология институтын құру жөніндегі ұсыныс ҒА Президиумы тарапынан да бағаланып, алдымен 1989 жылы Археологиялық орталық құрылып, кейіннен 1991 жылдың соңына қарай Ә.Х. Марғұлан атындағы Археология институты болып өз алдына жеке ғылыми-зерттеу институтына айналды. Сонымен қатар, 1992 ж. сәуір айында Шығыстану орталығының құрылуына байланысты мәдениет тарихы бөлімінің 8 ғылыми қызметкері, оның ішінде 4 ғылым кандидаты мен бір доктор, соның құрамына беріледі. Бұлар негізінен шығыс тілдерін меңгерген мамандар еді [200].

Осылайша соңғы жылдардағы қалыптасқан нақтылы жағдайларға сай тарихи зерттеулердегі тұжырымдарға түбірлі қайта құрулар жүргізу барысында институт құрылымы әлденеше рет өзгерді. Сөйтіп, Қазан революциясы мен азамат соғысы, индустриалды даму және жұмысшы табы, шаруалар және ауыл шаруашылығы бөлімдері қайта жаңартылып, Тарихи және мәдени ескерткіштер жинау бөлімі Мәдениет тарихы бөлімімен біріктіріледі. Сонымен институтта, тарих бойынша: Ежелгі және ортағасырлар тарихы, Жаңа кезең тарихы, қоғамдық-саяси тарих, әлеуметтік-экономикалық тарих, қазақстандағы аграрлық қатынастар тарихы, мәдениет тарихы, тарихнама және деректану, этнография, ғылыми ақпараттар мен мұрағат бөлімдері мен антропология бойынша – құқығы бөлімге теңестірілген этникалық антропология лабораториясы жұмыс істейді. Сонымен қатар институт басшылығы ауыстырылғаннан кейін сайлау, жариялылықтың нышандарына сәйкес институт ұжымының белсенді араласуы мен қоғамдық пікірдің жолға қойылуына орай 1989 жылдың басында директордың орынбасары мен бөлім меңгерушілері де сайланбалы жолмен тағайындалады. Осы жылдары институттағы кадр мәселесінің шешілуі де қайта қарастырыла бастайды. Себебі институт құрамындағы қызметкерлердің біраз бөлігі жаңа құрылған институттарға берілсе, біразы жоғарғы оқу орындарына, Сыртқы істер министрлігіне және сол тұста белең алған коммерциялық істерге ауысып кеткен болатын.

Кадрларды дайындаудың негізгі түрі аспирантура жүйесі болып табылады. Сондықтан 1988 жылы «Аспиранттар» атты бағдарлама даярланып, өндіріске енгізіледі. Бұл бағдарлама бойынша міндетті түрдегі қабылдаудан баламалы байқау арқылы қабылдауға көшу енгізіліп, ғылыми кадрларды дайындаудың тиімді жолы болып табылады. Әрі Институттың жоғарғы оқу орындарымен іскерлік байланыстарын жетілдіру, аспирантураға анағұрлым білімді жастарды тарту мақсатында қамтиды. Аспирантура жұмысының тиімділігін арттыруға да көп назар аударылады. Аспиранттарға тарихи зерттеулердің методологиясы мен әдістерін терең меңгерту мақсатында жетекші мамандардың қатысуымен әңгімелер өткізіліп, әкімшілік тарапынан оқу жоспарының орындалу барысы жіті тексерілді. Методологиялық кеңесте ғылыми мақалаларын жариялауға бағыт-бағдар беріліп, ізденушілер мен аспиранттардың жинағы шығарала бастады. Бұл шаралар жоғары білікті ғылыми мамандар дайындаудың алғы шарттары еді.

Институтта кандидаттарды қабылдау құқығы бар докторлық диссертациялар жөніндегі арнайы кеңестің жұмыс істеуі де көп мүмкіндіктерге жол ашты. Бұл Қазақстан бойынша сол кездегі тарих ғылымдары бойынша докторлық диссертация қорғау жөніндегі бірден-бір Кеңес болатын. Дирекцияның табанды талабы нәтижесінде 1993 жылы ҚР ЖАК тарих және археологиямен қатар этнография мамандығы бойынша да докторлық дәрежесін қорғауға рұқсат етеді. 1989-1993 ж. аралығында барлығы – 19 докторлық және 73 кандидаттық диссертация қорғалды. Арнайы Кеңестің мәртебесі халықаралық деңгейге өседі, онда Түркия, Моңғолия, Ресей, Түрмен, Қырғызстан мен Өзбекстан ғалымдары қорғауға шығады. Дегенмен, осы алғашқы бес жылдың барысында институттағы кадр мәселесіндегі шешімін таппаған тұстары болды. Мысалға, бірнеше жылдардан бері Қазақстанның көне дәуірден бүгінгі күнге дейінгі санғасырлық кезеңін зерттеу жүргізетіндердің сан көрсеткіші бір деңгейден көтерілмеген болатын, өзге де бағыттағы зерттеулер бойынша бірді-екілі мамандар ғана болатын. Кадр тапшылығы – шығыстану, деректану, әлеуметтану (социолог), этнологтар, дінтану тағы сол сияқты салаларда басым байқалды. Осының барысында халықтың ауызекі шығармашылығындағы деректерді, шежіре, араб әліпбиіндегі Әдебиет мен құжаттарды жинақтау және жұмыс істеуге қабілетті қазақ тілін жақсы меңгерген мамандарға тапшылықты шешу кезек күттірмейтін мәселе ретінде қойылды [201]. Бірақ, осы кезеңде республикада белең алған қоғамдық үрдіс дамуындағы қиыншылықтар, әсіресе, қаржы тапшылығы бұл міндеттерді шешуге біраз қолбайлау болғаны белгілі.

Ғылыми-зерттеу жұмыстарындағы бетбұрыстар ең алдымен 1986-1991 жылдарға бекітілген жоспарлы мемлекеттік тапсырыстағы тақырыптарды мезгілінде аяқтау қажеттілігінен туындап жатты. Бұл кезеңдегі тақырыптар бұрыннан қалыптасқан тарих ғылымындағы тұжырымдардан туындап, олар негізінен одақтық кешенді бағдарламаларға қарасты болатын. Бірақ ендігі жерде бұл бағдарламалардың орындалуы мен аяқталуы Қазақстан тарихына жаңа көзқарастар тұрғысынан қарау мақсатында тың арнаға бұрылды. Сондықтан Қазақстан тарихшылары академик Манаш Қозыбаевтың басшылығымен тәуелсіздіктің алғышарттары пайда болған 1980 жылдардың аяғы мен 90-шы жылдардың басында тарихи зерттеулер методологиясының мәселесі, жинақталған тарихи білімдерді қайта пайымдау, қазақ халқының шығу тегі мен этникалық тарихы, ұлттық мемлекеттілік пен ұлттық қауіпсіздік мәселелері, Қазақстанның саяси-әлеуметтік және экономикалық даму тарихының, республиканың жалпы тарих тұрғысынан әлемдік қауымдастықтағы, оның ішінде ең алдымен Ресей және ТМД елдерімен, Қытаймен, алыс шетелдермен қарым-қатынасына байланысты өзекті мәселелерін отандық тарих ғылымының басым бағыттарына айналдырды.

Осы мақсатта Институт басшылығы «ақтаңдақтарды» жою және өткеннің жағымсыз қалдықтарынан арылу жөнінде кешенді бағдарламалар жасайды. Олардың ішінде басым маңыздылары Қазақстан тарихындағы терең зерттеу мен қайта пайымдау қажет ететін өзекті мәселелерді анықтау, бұрын ғылыми айналымға тартылмаған деректер мен құжаттарды пайдалану, қазақ халқының шығу тегі мен этникалық тарихындағы, көне дәуірден бүгінгі күнге дейінгі Қазақстан территориясындағы этникалық үрдістер дамуының анағұрлым күрделі мәселелерін кешенді түрде дайындау мен зерттеудің бағыттары айқындалды [202].

Институттың зерттеу жұмыстарындағы басым бағыт «ақтаңдақтарды», әсіресе, Қазақстанның кеңес дәуіріндегі тарихына қатысты, ашуға арналған бағдарламасын жүзеге асыруға бағытталды. Тарихшылар осы уақытқа дейін «жабық болған» тақырыптарды зерделеуге, республика тарихындағы револолюцияға дейінгі және кеңестік кезеңіндегі біржақты қарастырылып келген тұстарын жаңа көзқарастар тұрғысынан қарастырып, жаңа тұжырымдар жасауға жұмылдырылды. Осы мақсаттарға байланысты ғылыми-зерттеу жұмыстарының жаңа тақырыптары бекітілді. Ұжым қызметкерлері «Адам. Ғылым. Қоғам» кешенді бағдарламасы бойынша «Ежелгі және ортағасыр кезеңіндегі Орталық Азиядағы қыпшақтар (ІІІ-ХІІІ ғғ.)» және «Алтай қазақтарының антропологиялық зерттеулері» мәселелерін жүзеге асыруға тартылды. Ғылыми-зерттеу жұмыстарының жоспарына жоо-ға арналған «Қазақстан тарихы», «ХХ ғасыр басындағы Қазақстан», «Методология, тарихнама, деректану», «Оңтүстік-шығыс Қазақстанның ежелгі және қазіргі тұрғындарының антропологиясы», «Отан қорғаудың тарихи тәжірибесі: проблемалары мен сабақтары», «Тоталитаризм және қазақ халқының мәдениеті» және т.б. көкейтесті тақырыптар енгізілді.

ХХ ғасырдың 80-жылдарының соңы мен 90-жылдардың бас кезінде ұлттық сана-сезімнің күшеюі, кеңестік мемлекеттік жүйе мен коммунистік идеологияның күйреуі және тәуелсіз Қазақстан мемлекетінің жариялануы мен қалыптасуы тарих ғылымының қоғамдағы орнына түбегейлі өзгеріс енгізгені аян. Осы кезден бастап академик Манаш Қозыбаев басқарған Ш. Уәлиханов атындағы Тарих және этнология институты Қазақстан тарихының өзекті мәселелерін зерттеуге орасан зор үлес қосты. Аталған тақырыптарға сәйкес, сонымен қатар репрессияға ұшыраған партия және қоғам қайраткерлерінің тағдыры, 30-шы жылдардың басындағы республикадағы жаппай ұжымдастыру мен қолдан жасалған аштықтың зардаптарын әшкерелеген мақалалар жиынтығы мен кітапшалар шығарылды. Олардың алғашқы бастамасы «История Казахстана: белые пятна»атты мақалалар жинағы болды. Жинақта Қазақстан тарихының белгісіз және өте аз зерттелген беттері қарастырылады. Ауыл шаруашылығын ұжымдастыру, кеңестік немістер мен кәрістер тарихына қатысты «жабық болып» келген мәселелерді зерттеуге байланысты жаңа материалдар берілген. Большевиктік жасырын ұйымдар, анненковшылардың қанды күндері тұсындағы «Үш жүз» партиясының тарихына, Кеңес өкіметінің алғашқы жылдарындағы оқиғаларға арналған мақалалардың фактілері қызығушылық тудырады. Ал, көрнекті тарихшы Е. Бекмахановтың қилы тағдырын ашуға арналған, академик Н.М. Дружинин туралы естеліктер де жаңа тұжырымдарымен тартымды шыққан. Революцияға дейінгі Қазақстан тарихына байланысты мақалалар сонылығымен және жаңа көзқарастар тұрғысынан жазылуына қарай ерекшеленеді [203].

Академик Манаш Қозыбаев осы жылдардағы жүргізілген ғылыми-зерттеу жұмыстарына тікелей ұйтқы болумен қатар, өзі де тікелей қатынасып отырды. Ауыл шаруашылығын күштеп ұжымдастыру науқаны кезінде Қазақстанда орын алған зұлмат трагедиясы бүгінгі таңда дүниежүзіне белгілі болды. М.Қ. Қозыбаевтың бастамасымен 1988 жылғы қарашада Ш. Уәлиханов атындағы Тарих және этнология институтында осы мәселеге арналған «Орта Азия республикалары мен Қазақстандағы ауыл шаруашылығын ұжымдастыру тарихы» Бүкілодақтық ғылыми конференция шақырылды. Осы конференцияда Қазақстан мен Орта Азия республикаларында ауыл шаруашылығын күштеп ұжымдастыру тарихы жан-жақты талқыланып, ақиқатқа жол ашылды. Осының нәтижесінде Манаш Қозыбаев және басқа ғалымдар 1989 ж. Мәскеудегі «Вопросы истории» журналында жариялаған мақаладан Қазақстандағы ашаршылық нәубетінің көлемі мен зардаптары әлемге тұңғыш рет аян болды.

Институттың ғылыми өміріне әртүрлі тақырыптар бойынша газет-журнал редакцияларымен бірлескен пікір-таластар (дискуссия) өткізу кеңінен ене бастады. «Социалистік Қазақстан» газеті ұйымдастырған «Тарихтың әр парағы қымбат бізге», «Жалын» редакциясы – «Тарихсыз халық тұл» атты қазақстандық қоғамтанушы ғалымдардың қатысуымен «дөңгелек үстелдер» жиі өткізудің тәжірибелік маңызы зор болды.

Қазақстанның және республика Компартиясының тарихындағы «ақтаңдақтар» мен оларды жан-жақты зерттеп, жариялау мәселелеріне арналған алғашқы «дөңгелек үстел» басындағы әңгімелерден кейін академик Манаш Қозыбаевтың «Ақтаңдақтар ақиқаты» атты көлемді мақаласы жарияланды.

Осындай «дөңгелек үстел» сол тұстағы Қазақстан КП ОК жанындағы Партия тарихы институты өткізген «Алаш-Орда: пайда болуы, қызметі және күйреуі» тақырыбында өтті. Пікір-таласқа М.Қ. Қозыбаев, Н. Жағыфаров, А. Сармұрзин, В. Осипов, В. Григорьев, К.Н. Нұрпейісов, М.Х. Асылбеков, М. Бурабаев, А. Елагин, А. Тәкенов, С. Дәулетова, М. Қойгелдиев сынды көрнекті тарихшы-ғалымдар, философтар және оқу орындарының оқытушылары мен ғылыми мекемелердің қызметкерлері қатынасты. Тақырып өзектілігіне байланысты мұнда Алаш-Орда және «Алаш» партиясының тарихына қатынасты, «Октябрь тұсындағы таптар мен партиялар» мәселесін зерттеудің жаңа қырлары, революцияның түрлі кезеңіндегі алаш қозғалысының мәні туралы жан-жақты талқыланды [204]. Аталған мәселе институттың келешек зерттеулерінен кеңінен орын алып, «ХХ ғасырдың басындағы Қазақстанның қоғамдық-саяси өміріндегі Алаш партиясының ролі мен орны» тақырыбымен, жетекшісі К. Нұрпейісов, ғылыми зерттеу жұмыстарының жоспарына енгізіледі. Тақырып аясында алаш арыстары – Ә. Бөкейханов, А.Байтұрсынов, Ә. Ермеков, Х. Досмұхамедов, М. Тынышпаев, Ж. Аймауытов, М. Дулатовтардың есімдері халқымен қайта қауышады. Сондай-ақ, «Вопросы истории» журналымен бүкілодақтық дөңгелек үстел «Национальные движения в условиях колониализма: Казахстан, Средняя Азия, Северный Кавказ» тақырыбында осы аймақтардағы отарлық езгідегі ұлт-азаттық қозғалыстар тарихына арналады. Жеке басқа табынушылық пен тоқырау тұсында бұл мәселе тарих ғылымында бұрамаланып, сол кезеңдегі үстемдік құрып тұрған ғылыми негізсіз соқыр таным (догма) мен сереотиптерге мүддесіне сай қарастырылып келген. Дөңгелек үстелді ашқан сөзінде және басқа мақалаларында «Ресей империясының бұрынғы ұлттық аймақтарындағы халықтардың азаттық күресі – отандық тарихтың құрамдас бөлігі, біздің еліміздің өткен жолындағы батырлық пен қайғылы беттерінің бірі», оған заман талабына сай жаңа зерделеу қажеттігін айтады.

Институт сапалы жаңа шығармашылық байланыстарын дамыта отырып, Сібір, Орал және Орталық Азия тарихшыларымен бірлескен зерттеулерінің аясын кеңейте түсті. Бұған басшылықтың бастамасымен 1989 жылы маусымда өткен Орта Азия, Қазақстан республикалары ғылым академияларының, КСРО ҒА Сібір және Урал бөлімшелерінің Тарих және этнология институттары директорларының қайта құру жағдайындағы тарихи зерттеулердің аймақтық мәселелерін үйлестіру жөніндегі мәжілісін өткізуі дәлел бола алады. Мәжілісте аймақ халықтары тарихының өзекті мәселелері жөнінде бірлескен зерттеулер жүргізу сөз болады. Кейінгі мұндай мәжілістер Ашхабад пен Ташкентте өтеді. Алматыда өткен мәжілісте академик Манаш Қозыбаев «Тарихи зерттеулердің аймақаралық мәселелерін үйлестіру» тақырыбында баяндама жасап, соның негізінде осы мәселе жөніндегі ұсыныстар қабылданады [205].

Тоталитарлық жүйе тұсында партиялық идеологияның қатаң бақылауында болған тарих ғылымы 80-ші жылдары өзінің шығармашылық әлеуеттілігін, зерттеулерде ғылыми объективтілігін жоғалтып алғандығы ақиқат нәрсе. Жалпыадамзаттық артықшылықтар таптық, ұлттық-интернационалистік сипатқа ие болып, біртұтас кеңес халқы жетістіктерімен суреттелді. Қазақ халқы тарихы таңдамалы түрде ғана зерттеліп, Қазақстанның Ресейге қосылуы үрдісі идеологияландырылды, патшалық империя құрамындағы отарлық жағдайы жөніндегі пайымдаулар жоққа шығарылып келді. Әсіресе, қазан революциясынан кейінгі қазақ тарихындағы көп тұстар бұрмалауға ұшырағандығы аян. Сондықтан да Манаш Қозыбаев басшылыққа келген жылдардан бастап отандық тарих ғылымындағы ұлт-азаттық қозғалыс тарихына байланысты, соның ішінде Кенесары Қасымов, Жанқожа Нұрмұхамедов, Әбдіғаппар Жанбосынов бастаған және 1916 жылғы ұлт-азаттық қозғалыстарына қатысты тыңғылықты зерттеулер жүргізілуімен, сөйтіп объективті шындықты қалпына келтіруде елеулі жұмыстар атқарылуымен ерекшеленді. Сонымен қатар осы кезеңнен бері Қазақ хандығының тарихы, жоңғар шапқыншылығына қарсы қазақ халқының Отан соғысы, Абылай ханның өмірі мен қызметі туралы және тарихымыздың басқа да өзекті мәселелеріне байланысты ауқымды зерттеу жұмыстары жүргізіліп келеді [206].

Институттың ұйымдастыруымен «1916 ж. ұлт-азаттық қозғалыс және оның Орта Азия мен Қазақстан халықтарының тарихи санасындағы алатын орны», Даланың дулығалы перзенттеріне – И. Таймановтың 200 жылдығына, С.Датовтың 250 жылдығына, Жанқожа батыр, Кенесары хан арналған республикалық ғылыми-теоретикалық, практикалық конференциялар методологиялық жағынан да, ұйымдастырушылық жағынан жаңа қырынан өткізіліп, аталмыш мәселеге қатысты жаңа зерттеу тұжырымдары ұсынылды. Міне, осылайша Институтта жүргізілген зерттеулердің өзегі – Қазақстан тарихының маңызды мәселелеріне жан-жақты және объективті талдау жасау, тың дерек көздерін тереңірек меңгеру, жаңа ғылыми көзқарастар тұрғысынан қайта пайымдау, тарихи үрдістердің мәніне үңілу болып табылды. Зерттеулердің методологиясы түбірінен өзгертіліп, бірақ тұтастай алғанда ғылыми методология қағидалары негізгі басшылыққа алынды. Өткенге және қазіргіге талдау жасау бүгінгі күн не сол дәуірдегі және басқадай да қозғалыстарға коньюктура көзқарасында жасаудан бас тартылып, әлемдік өркениет дамуының тәжірибелері қолданылды.

Тәуелсіздіктің алғашқы жылдарында Институттың маңызды міндеттерінің бірі Қазақстанның территориялық тұтастығын зерттеу мәселелері болып табылды. Мәселені шешу мақсатында «Қазақ халқының этникалық территориясының қалыптасуы» ғылыми-зерттеу жоспары бойынша жұмыс жүргізілді. Сонымен қатар, «Қазақ территориясы: тарих және қазіргі кезең» деген республикалық конференция өткізіліп, онда Манаш Қозыбаев «Қазақ КСР-нің егеменді мемлекет ретіндегі территориялық тұтастығы концепциясының территориялық-методологиялық мәселелері» тақырыпта баяндама жасайды.

Академик М. Қозыбаевтың басшылығымен осы жылдары институттың зерттеу жұмыстарында Қазақстан Ресей империясы құрамына енуі, XVІІІ-XX ғғ. басындағы қазақ халқының патшалық отарлыққа қарсы ұлт-азаттық қозғалыстары, ХІХ-ХХ ғасырлар тоғысындағы қазақ қоғамындағы саяси даму, ұлт мәдениеті тарихы, тоталитарлық жүйе тұсындағы Қазақстанның даму мәселелері де маңызды орын алды. Бұл зерттеулер «Қазақстан тарихы», «ХХ ғасыр басындағы Қазақстан: методология, тарихнама, деректер», «Қазақтардың этникалық территориясының қалыптасуы», «Отан қорғау тарихы», «Қазақстандағы этномәдени үрдістер», «Жазба деректер бойынша VІІ-XVІ қыпшақтар», «Империализм дәуіріндегі Қазақстан», «Қазақ этносының өмірлік дәстүрлі мәдениеті», «Қазақстанның индустриалды дамуы мен жұмысшы табыныңтарихы (1917-1990)», «Қазақ шаруаларының тарихи тағдыры (1900-1999)» т.с.с. тақырыптар аясында жүргізілді. Барлық аяқталған тақырыптар бойынша монографиялық еңбектер, мақалалар, жинақтар, очерктер дайындалды [207].

Отан тарихы мен тарихнамасын зерттеудің жаңа концептуалдық тұжырымдарын айқындау және жинақталған материалдарды жаңа тұрғыдан зерделеу нәтижесінде М.Қ. Қозыбаев басқарған институт 1993 және 1995 жылдары орыс және қазақ тілдерінде көне заманнан бүгінге дейінгі «Қазақстан тарихының очерктерін» шығарды. ТМД мемлекеттерінің арасында тұңғыш рет М.Қ. Қозыбаевтың басшылығымен көне заманнан бүгінге дейінгі «Қазақстан тарихының» 5 томдық академиялық басылымның үш томы қазақ және орыс тілдерінде жарық көрді. Кейіннен Институт директоры болған, профессор Мәмбет Қойгелдиевтің басшылығымен оның төртінші және бесінші томдары баспаға әзірленді де, С. Мажитов басшылық жасаған жылдары жарық көрді. Сондай-ақ институт ғалымдарының академик Манаш Қабашұлының басшылығымен және тікелей қатысуымен даярлаған «Қазақстан тарихының» бестомдық академиялық басылымы (үш томы), «Қазақстан тарихы» (ағылшын тілінде), «Қазақстан тарихының очеркі», «Қазақстанның көрнектелген тарихы», көптеген құжаттар жинағы соны ғылыми-теориялық ізденістердің, шығармашылық табыстардың нәтижесі [208].

Институттың 1998-1999 жж. ғылыми-зерттеу жұмыстары мына тақырыптар бойынша жүргізілді: «Жаңа және қазіргі замандағы Қазақстанның тарихнамасы», «Әлемдік тарихнамалық дәстүрлер мен жаңашыл тарихи-пәлсапалық зерттеулердегі Қазақстанның ролі мен орны» (М.Қозыбаев); «Мәдениет және дін тарихы: сабақастық мәселелері», «Қазақстандағы мәдени құрылыс саласындағы мемлекеттік саясат (1920-1990). Тарихи тағлым» (Қ.Алдажұманов); «Алтай қазақтарының этникалық дерматоглификасы», «Қазақтардың этникалық дерматоглификасы» (О. Смағұлов); «Қазақ шежіресі. Тарихи-этнографиялық зерттеулер тәжірибесі», «Қазақтардың ұлттық өнері: шығу тегі, синкретизм, көптүрлілік (этнографиялық зерттеулер) (С. Әжіғали); «ХХ ғ. қазақтар: әлеуметтік-демографиялық зерттеулер» (М. Асылбеков), «Қазақстандағы саяси репрессиялар тарихы (1941-1990), «20-30-шы жылдардағы Қазақстанның қоғамдық-саяси және рухани өміріндегі тоталитарлық жүйге қарсылықтар» (К. Нұрпейіс), «Ежелгі және орта ғасырлардағы Қазақстан территориясындағы мемлекеттік дамудың сабақтастығы» (Б. Көмеков); «ХІХ ғ. 20-60 жж. Қазақстандағы отарлау тарихы» (В. Галиев); «Қазақстан Республикасы шекарасының қалыптасуы» (П. Белан); «Қазақстан жөніндегі Ресей мемлекетінің заң актілері (ХVІІ-ХІХ)» (Т.Балақаев); «Қазақ этнологиясы» (Н. Әлімбай); «Қоғамдық ғылымдар жөніндегі Қ.И. Сәтпаевтың мұрасы» (Ғ. Батырбеков); «ҚР ұлттық қауіпсіздігі. Ішкі жағдайлардың нақтылы-тиарихи, тарихи-әлеуметтік талдауы» (Ж.Әбілхожин) [209].

Халықаралық байланыста жылдан-жылға ұлғая түсті. Манаш Қозыбаев басқарған институт Ресейдің ҒА, АҚШ-тың – Ұлттық зерттеу орталығы (Монтерей қ.), Индиан университеті, Азияттық зерттеулердің ұлттық орталығы, Моңғолия – Баян-Өлгей қоғамдық ғылымдар орталығы, Қытай – ШҰАР қоғамдық ғылымдар академиясы, Ұлыбритания – Лондон университеті, Франция – Ұлы Жібек жолын зерттеу жөніндегі ЮНЕСКО комиссиясы, Ренн университеті, Италия – Болон университетінің Антропология институты, Германияның, Жапонияның, Түркияның және Өзбек, Қырғыз, Түркмения, Тәжікстанның ғылыми орталықтарымен тұрақты ғылыми байланыс жасады, қазіргі күнде бұл өзінің жалғастығын тауып, дамып келеді.

Академик Манаш Қозыбаев ірі ғалым болуымен бірге ғылыми-педагогикалық жұмыстарға да көп назар аударып келеді. Ол талантты ғалымдардың тұтас бір шоғырын тәрбиелеп шығарды. Оның жетекшілік етуімен 90-нан астам ғылым кандидаттары мен 19 докторлар әзірленді. Академик М. Қозыбаев тәуелсіз Қазақстан тарихының өзекті мәселелерін зерттейтін ғылыми мектептің негізін құрды. Көп жылдар бойы Ш.Ш. Уәлиханов атындағы Тарих және этнология институты жанындағы докторлық диссертация қорғайтын Ғылыми Кеңестің төрағасы, тарих ғылымдары саласындағы проблемалық ғылыми-үйлестіру Кеңесінің төрағалығын да атқарды. Академик Манаш Қозыбаевтың монографиялық еңбектерімен қатар жоғары оқу орындары мен мектептің 9-10 сыныптарға жазған оқулықтары, оқу құралдары Қазақстан тарихнамасына қосқан қомақты үлес және Отан тарихы ғылымының жаңа белестегі даму деңгейін көрсететін еңбектер. Қазақ орта мектебіндегі білім мазмұнының тұжырымдамасын жасау жөніндегі комиссияның құрамында жұмыс істеу барысында заман талабына сай оқулықтар дайындау қажеттігіне көз жеткізген ғалым.

Тәуелсіздіктің алғашқы онжылдықтардағы тарихи оқиғалардың жедел дамуы – кеңестік дәуірден кейінгі өтпелі кезеңге аяқ басуы, егемендік пен тәуелсіздік алуы, ұлттық мемлекеттіліктің қалпына келтірілуі, демократиялық және нарықтық қатынастарға көшу, Республиканың әлемдік ынтымақтастық қауымдастығына енуі, міне, осылардың барлығы қоғамтанушылардың алдына өткеніміз бен бүгінгімізді жаңа көзқарастар тұрғысынан қайта қарастыру, зерделеу міндеттерін жүктеген кезең болуымен ерекшеленеді. Сондықтан да Институттың ғылыми-зерттеу бағыттарының 2000-2002 жылдарға арнаған бағдарламасы да осы бағыттарға сәйкес жасалынды. Басты зерттеу жұмысы «Қазақстанның көне дәуірден бүгінге дейінгі тарихын жалпыдүниежүзілік тарихи және өркениеттік үрдістер контексінде зерттеу» атты іргелі зерттеулер бағдарламасы шеңберінде жүргізілді. Осы бағдарлама аясында бекітілген тақырыптың бірі «Ежелгі және ортағасырлардағы Қазақстан территориясындағы мемлекеттіліктің дамуындағы тарихи сабақтастық» болатын. Осы салада көп жылдардан бері еңбек етіп келе жатқан К.А. Пищулинаның басшылығымен мамандар қытай, моңғол, манжұр, араб, парсы және түркі тілдеріндегі жазба деректер негізінде Қазақстан территориясы мен Орта Азиялық онымен шектес көнетүркі және көнемоңғол территорияларындағы көпғасырлық тарихы бар мемлекеттілік дәстүрлердің сақталғандығын жаңа мәліметтермен дәлелдеп, соны тұжырымдар жасады.Ал, «ХVІІІ ғ. соңы-ХІХ ғ. 70-ші жж. басындағы қазақ халқының ұлт-азаттық күресінің типологиясы» бағытында ғалым В.З. Галиевтің жетекшілігімен көрсетілген уақыт шеңберінде қазақ халқының ұлт-азаттық күресінің дамуына ықпал еткен көшпелі қоғамның саяси және әлеуметтік-мәдени жүйесінің тасада қалып келген тұстары жаңа ғылыми деректер мен материалдар бойынша зерделенді. Тақырып бойынша Аңырақай шайқасының 250-жылдығына арналған республикалық конференция, экспедиция ұйымдастырылып, материалдар жинағы шығарылды.

Тарих ғылымдарының докторы, ҚР ҰҒА мүше-корреспонденті К.Нұрпейіс жетекшілік еткен топ «Саяси және рухани саладағы тоталитарлық жүйеге қарсылық «20-30-шы жж. Қазақстан мысалында: нақтылы-тарихи зерттеулер» жүргізіп, алаштық азаматтардың, өзге де саяси қуғын-сүргіннің жазықсыз құрбандарының әкімшіл-әміршіл жүйемен жүргізген күресі, олардың еңбектері жан-жақтылы зерттеліп, кеңестік-партиялық жүйенің күштеу әдісімен жүргізген саясатының астары ашылып көрсетілді.

Аталған тақырыптармен қатар, «Қазіргі уақыттағы Қазақстандағы демографиялық және көші-қон процестері (1984-1990) (Асылбеков М.Х.), «Көшпенділер өнері тарихи-мәдени құбылыс ретінде» (Әжіғали С.Е.), «Қазақстан тарих ағымында: шетелдік тарихнама, методология және компьютерлік деректер» (Сужиков Б.М.), «ХVІІІ-ХІХ ғ. ортасындағы қазақстанның әлеуметтік-саяси тарихының мәселелері жазба деректер мен ауызша тарих айту ескерткіштерінде қамтылуы» (Ерофеева И.В.), қосалқы зерттеу тақырыптары «Еуразиядағы қыпшақтар (ХІ-ХІV ғғ.)» (Көмеков Б.Е.), «Қазақстандағы большевиктік жүйе. Үкіметтің күштеу реформаларына қарсы ұлттық элита мен халықтың қарсылықтары (1920-1933)» (Қойгелдиев М.Қ.), «Шығыс Қазақстанның тарихи географиясы» (Нұрғалымова Г.С.) деген ғылыми-зерттеу жұмыстары жүргізілді [210].

Олардың нәтижелерін басылымдар бойынша көрсетер болсақ, барлығы 598 жұмыс: 20 – монография, тақырыптық жинақтар мен оқулықтар – 19, журнал – 5, мақалалар – 546, 1 – терминологиялық сөздік, оның 327-сі қазақ тілінде (7 монография мен 311 мақала, 4 жинақ, 1 сөздік), шет елде 31 мақала жарияланды. «2001 жыл Қазақстан Республикасының тәуелсіздік жылы» деп жариялаған Президенттің Жарлығы бойынша ҚР БҒМ жүргізілетін шараларының жоспарына енгізілген «Егеменді Қазақстанға – 10 жыл» атты энциклопедиялық анықтамалықты дайындауда институт ғалымдарына жүктеліп, арнай жұмыс тобының күшімен, жетекшісі – М.Қ. Қозыбаев, орындаушылар – аға ғылыми қызметкерлер С.Ф. Мәжитов пен С.К. Рүстемов, барлық материалдар жинақталып, баспаға өткізілді.Өздеріңіз байқағандай сол жылдардағы институттың іргелі зерттеулер бағдарламасы үш бағытта: 1) тарихи; 2) этно-антропологиялық 3) тарихнамалық және деректану салалары бойынша жүргізілді.

Тарихшы-ғалым, табанды ғылымды-ұйымдастырушы 1998-2001 жылдар аралығында өзі де және институт ғалымдары жүргізген зерттеулерде және жазылған еңбектерінде қоғам дамуы мен талабына сай тарих ғылымында жаңа пайымдаулар жасады. Кеңестік дәуірде зерттеп келген мәселелер қайта қарастырылып, енді олар тәуелсіз ел тарихшысының көзқарасында, кемеліне толған академик, қоғамдық пікірде жетекші орындағы мемлекет қайраткерін толғандырар мәселелер тұрғысынан қаралып, тың тұжырымдар жасалды. Сол биіктіктен Дала өркениеті, қазақ халқының шығу тегі, қазақ мемлекеттігі, Еуразияның өркениеттік маңызы, Ресейдің отарлық шапқыншылығының құпия сырлары, социалистік модернизациялау саясаты тәжірибесінің салдары, қазақ ұлттық элитасының Отандық тарихтағы орны, этникалық-территория тұтастығы, голощекиндік геноцид, саяси қуғын-сүргін, оның құрбандарын ақтау, өлкенің экологиялық дағдарысқа ұшырауы т.б. игерілуі ғалым үшін де, ол басқарған мекеме үшін де үлкен абыройлы іс болғаны рас.

Сонымен қатар, тарих ғылымын дамытуда жан-жақты ғылыми ізденістерінің маңына өзінің ғылымдағы жаңашылдығымен, тарихқа методикалық және методологиялық көзқарастарымен, отандық тарихи зерттеуге әлемдік тәжірибені кеңінен пайдалану үлгісін басшылыққа алған академик М.Қ. Қозыбаев танымал ғалымдар мен жас буынды топтастыра алды. Олар, О.С. Смағұлов, М.Х. Асылбеков, К.Н. Нұрпейіс, С.П. Белан, З.Қинаятұлы, В.З. Галиев, Е.Ж. Уәлиханов, Қ.С. Алдажұманов, Ж.Б.Әбілхожин, Г.М. Меңдіқұлова, А.Т. Қапаева, Б.М. Сужиков, И.В.Ерофеева, С.Ф. Мажитов, Р.Қ. Нұрмағамбетова, С.Е. Әжіғали, А.Тоқтабай, Н. Мұқаметханұлы, С. Рүстемов, А. Құдайбергенова, С.Смағұлова, Г. Өскембаева секілді институттың жетекші ғалым-мамандары.

Академик М.Қ. Қозыбаев 1991 жылдан бастап Қазақ КСР Ғылым академиясының Төралқасының және қоғамдық ғылымдар бөлімінің мүшесі ретінде де академиялық ғылымның дамуына көп үлес қосты. ҚР ҰҒА мәртебесі мен міндеті, құрылымы, Жарғының жобасы, Бөлімшелер мен Ғылыми-зерттеу институттары жөніндегі Ережелерді талдау мен бекітуде жасаған ұсыныстары мен пікірлері өз алдына жеке зерттеуді қажет етеді. Ұлттық Ғылым академиясы тарапынан Халықаралық және республикалық ғылыми-мәдени орталықтармен жасалынған келісімдердің жүзеге асырылуы мен ғылымды интеграциялау барысында да көп еңбек сіңірді. Әсіресе, соңғыжылдары Ғылым Академиясына қатысты реформалар жүргізу қажет пе, жоқ па деген мәселе туған тұста көп қайраткерлік танытты. Соңғы қабылданған «Ғылым туралы заңды» талқылауға қатынасып, онда ғылыми қызметкерлердің мәртебесінің сақталуына, олардың әлеуметтік жағдайына баса көңіл бөлу қажеттігін заңдастыруға ықпал етті. Академия тағдыры тәлкекке түскен сағаттарда баспасөз беттерінде де сөз көтерді. Елбасы Н.Ә. Назарбаевтың зиялы қауым өкілдерімен кездескен кездесуінде де [211], Республика Президентіне жолдаған соңғы хаты да Академия тағдырына байланысты болды.

Академик М.Қ. Қозыбаев Отан соғысы тақырыбын зерттеудегі ірі мамандардың бірі ретінде танылып қана қоймай, әскери тарихшыларды дайындаумен айналысты. Отанымыз тәуелсіздік алған жылдары Қарулы күштерді қайта құру жөніндегі қоғамдық пікірлерге қызу араласқан ғалым, оның қажеттілігін ғылыми тұрғыдан дәлелдеп береді. Сонымен қатар әскери оқу орындарындағы қайта құру-ұйымдастыру шараларына да белсене араласқан академик республика Үкіметіне Қазақстанның әскери тарихын дайындау жөніндегі Үйлестіру кеңесін құру қажеттілігі туралы хат түсіреді. Қазақстан ҰҚК Әскери институты мен Қарулы күштердің Әскери академиясында әскери ғылым, тарихы, әскери педагогика мен психология бойынша мамандар дайындайтын адъюнктиураның ашылуында М. Қозыбаевтың үлкен үлесі бар. Аталған оқу орындарында Диссертациялық кеңес ашу қажеттілігі туралы алғашқы ұсыныс та Манаш Қабашұлы тарапынан жасалған болатын. Кейіннен ҚР ҰҚК Әскери институты мен Қорғаныс министрлігінің Әскери-ғылыми орталығының Біріккен Диссертациялық кеңесінің төрағасы, Әскери академияның әскер тарихы жөніндегі Диссертациялық кеңесінің мүшесі ретінде әскери ғылымның дамуына елеулі ықпалын тигізеді.

Қазақстанның тәуелсіздік жылдарының алғашқы онжылдығында академик М.Қ. Қозыбаев басқарған Ш.Ш. Уәлиханов атындағы Тарих және этнология институтының Отан тарихының зәрулі мәселелерін зерттеуге сіңірген еңбегі ұшан теңіз. Академик М. Қозыбаев басшылық жасаған жылдардағы жүргізілген басым ғылыми бағыттар:

1. Қазақ мемлекеттілігінің пайда болу тарихы. 2. Қазақстан Республикасының тарихының әлеуметтік-саяси және экономикалық өзекті мәселелері. 3. Тарихи демография. 4. Тарихи зерттеулердің тарихнамалық және методологиялық мәселелері.

Ғылыми нәтижелері мен табыстары:

– көне және ортағасырлардағы Қазақстан территориясында пайда болған мемлекеттердің тарихы зерттелді:

– қазақ халқының ортағасырлардағы этникалық территориясының қалыптасуы;

– қазақ халқының этногенезінің негізгі мәселелері зерттелді;

– ұлттық тәуелсіздік үшін жоңғар шапқыншылығына қарсы қазақ халқының азаттық күресінің тарихи ақиқаты қалпына келтірілді;

– Қазақстанның Ресейге қосылуы жөніндегі жаңа тұжырымдар жасалынды (қосылуы, жаулап алу, казактар мен шаруалардың отарлауы);

– Көрнекті мемлекет қайраткерлерінің, халық батырларының, қазақ халқының ұлттық тәуелсіздігі үшін күрескен ерлердің есімдері ақталды;

– ХVІІІ-ХХ ғ. бас кезіндегі Қазақ халқының Ресей империясына қарсы ұлт-азаттық күресі жөнінде жаңа концептуалдық жағынан қарастырған тұжырымдар жасалды;

– ХІХ ғ. аяғы мен ХХ ғ. басындағы қазақ қоғамының қоғамдық-саяси өмірі;

– ХХ ғасырдағы Қазақстандағы әлеуметтік-демографиялық үрдістер зерттелді;

– ХХ ғ. 20-30-шы жылдарындағы Қазақстанның дәстүрлі құрылымындарын өмір сүруі мен трансформациялануының әлеуметтік-экономикалық аспектілері мен оның зардаптары жан-жақты зерделенді;

– ХХ ғ. 20-шы жж. аяғы мен 30-шы жж. басындағы Қазақстандағы күштеп ұжымдастыру мен аштықтың объективті тарихын зерттеу жүзеге асырылды;

– Қазақстан тарихындағы «ақтаңдақтарды» жою жөніндегі арнайы ғылыми бағдарлама даярланып, жүзеге асырылуды;

– Республикамызда кеңес кезеңнен кейін тұңғыш рет «Көне дәуірден бүгінгі күнге дейінгі Қазақстан тарихы. Очерктер» және «Қазақстан тарихы (көне заманнан бүгінге дейін)» академиялық бестомдықтың 3-томы басылып шықты [212].

Қорытындылай келе, халқымыздың қастерлі қазынасы – оның тарихы мен тарихи жылнамасын заман көшінің ағымына қарай қайта қарастырып, халқымен қауыштыру, тоғысқан толқындай ұрпақтар зердесіне ұсыну бүгінгі институт ұжымының алдындағы басты міндеттердің бірі болып қала бермек. «Алдыңғы толқын ағалар» салып кеткен тарих ғылымындағы сара жол «кейінгі толқын інілердің» жаңа бастамалары мен ізденістерімен өз жалғастығын табуда. Осы тұрғыдан алғанда, бұл күндері 90-жылдығы тойланып отырған академик Манаш Қозыбаевтың артына қалдырған мол ғылыми мұрасының алдағы уақыттарда да тарих ғылымының әр саласынан зерттеушілерге берер бағыт-бағдары да, тағылымы да мол екендігі сөзсіз.

* 1. **Тарлан тарихшының феномені туралы замандастарының толғанысы**

Манаш Қабашұлы Қозыбаев ірі ғалым болуымен бірге ғылыми-педагогикалық жұмыстарға да көп назар аударған. Ол талантты ғалымдардың тұтас бір шоғырын тәрбиелеп шығарды. Оның жетекшілік етуімен 86 ғылым кандидаттары мен докторлары әзірленді. Осылайша, ғалым Манаш Қозыбаев тәуелсіз Қазақстан тарихының өзекті мәселелерін зерттейтін ғылыми мектептің негізін құрды. Ол көп жылдан бері Ш.Ш. Уәлиханов атындағы Тарих және этнология институты жанындағы докторлық диссертация қорғайтын Ғылыми Кеңестің төрағасы, тарих ғылымдары саласындағы проблемалық ғылыми-үйлестіру Кеңесінің төрағасы, Мемлекеттік ономастикалық комиссия мүшесі қызметтерін атқарды. Академиялық ғылымының білім саласымен дәстүрлі байланыстарын дамыта отырып, Манаш Қабашұлы Қозыбаев орта мектептер мен жоғары оқу орындарына арналған оқулықтар мен оқу құралдарын шығарды [213]. Сондай-ақ тарихшы, мемлекет және қоғам қайраткері, Қазақстанның Еңбек сіңірген қайраткері, тарих ғылымдарының докторы, профессор, Қазақстан Республикасы Ұлттық Ғылым академиясының академигі Манаш Қабашұлы Қозыбаев туралы оның ағалары мен замандастарының толғана сөз айтпағаны кемде-кем болар. Әріптестері мерзімді басылымдар беттерінде мақалалар жазды, жаңашыл ғалымның ізденістері туралы ой толғап, шәкірттері мен ізбасарлары еңбектер арнады. Ғалым Манаш Қозыбаевтың ғұмыр жолын көктей шолып отырсақ, оның негізгі бөлігі Қазақстан тарихының өзекті мәселелерін зерттеуге орасан зор үлес қосқандығына көз жеткіземіз. Сондықтан да болар өз замандастары оны ұлтының жанашыры, ғұлама ғалым болғанын мақтанышпен ауызға алады. Бұл ретте оның Шоқан Уәлиханов атындағы Тарих және этнология институтында атқарған жұмыстарының ерекше аталуы да орынды.

Академик Манаш Қозыбаев ұлт тарихын зерттеп, тарихты терең қазып зерделеген қажырлы зерттеуші болған белгілі. Ғалымның ғылыми ізденісінің нәтижесінде зерттеу объектілерінің ауқымы кеңейді. Қазақстан тарихында бұрын зерттелмеген тың тақырыптар ғалымның терең ғылыми жұмыстарының өзегіне айналды. Еліміздің заңғар тұлғасы қоғам және мемлекеттік ірі қайраткер тұлға, заңгер ғалым, заң ғылымыныңдокторы, профессор, академик Салық Зиманов өзінің «Феномен академика М.К. Козыбаева» деген зерттеу мақаласында ғалым туралы жазған [214]. Академик Салық Зиманов өзінің мақаласында гуманитарлық ғылымдардың ішіндегі ең қиыны, ең күрделісі, тұтас этностың түп тамырын зерттейтін тарих ғылымында замандасы Манаш Қозыбаевтың жеке дара тұлғалаланып, дараланып, суырылып алға шыққанын ерекше құрметпен дәл танып, ашып көрсеткен. Дара тұлғаны кемеңгер таниды деген осы болса керек. Салық Зиманов замандасы туралы ойын өз мақаласында өрбіте түсіп, мынадай жүрекжарды пікір білдірген: «Мен оның қазақ тілінде сөйлеуге және жазуға деген керемет талантын ерекше атап өткім келеді, ол біздің заманымызда сирек кездеседі. Бұл оның жеке тұлғалық қасиетін көрсетеді. Академик М. Қозыбаев сияқты ғалымдардың күш-жігері мен міндеттемелеріне сүйене отырып, Қазақ Республикасында Ұлттық ғылым сақталып, нығайып келеді» деген. Заңғар тұлға, заңгер тұлға Салық Зиманов замандасы, академик Манаш Қозыбаевтың асқақ биігін дәл танып, ерекше түстеп, айқындап ашып берген. Осы екі кереметті қалай анық айтқан, бірі оның қазақ тілін терең білетіні, әрі оны асқақтата көтере білгенін айтса, екіншісі, сол тілде халық алдында төгіліп сөйлейтін шешендігін айтқан. Ол сөйлегенде халықтың ұйып тыңдайтынын жазбай танып баға беріп отыр. Сонымен қатар, Манаш Қозыбаевтың көпшілдігін де ерекше қасиеті еді дейді.

Осындай ерекше бір пікірді, қазақ халқының ерекше тұлғасы айтқан. Ол, мүсінші, Қазақстанның халық суретшісі, ұлттық кәсіби мүсін өнерінің негізін салушылардың бірі, ғалым Манаш Қозыбаевтың аға замандасы, өнердегі өзгеше дарын иесі Наурызбай Хәкімжанның «Өткен күндердің бәрі емес, есте қалғаны ғана өмір» деген мақаласы. Бұл мақала «Жұлдызы жанған ғұлама» атты естелік, ғұмырнамалық еңбекке енген. Мақалада өз ойын Наурызбай Хәкімжан әріден бастайды: «Рас, мен Манаш інімді бала кезінен білемін. Көрші ауылда тұрдым. Әкесі Қабаш Қозыбайұлы ұйымдастыру қабілеті күшті, қайда қиын болса, сонда көш бастайтын іскер адам еді. Сондықтан да болар ұзақ жылдар бойы колхоз басқармасы болып жұмыс істеді. Өзі басқарған колхозын алға шығарып қоймай, қажет болғанда, өзге шаруашылықтарға да көмегін беруші еді» – деп, естеліктерін жазады [215]. Осы жолдарда, Наурызбай Хәкімжан Манаш Қозыбаевтың қандай отбасынан екенін халқына жеткізіп отыр. Яғни әкесі Қабаш Қозыбайұлы ерең еңбегімен қатар, оның көпшіл екені ерекше жарқырап көрінген. Тегіне тартқан деген қазақта жақсы сөз тегін айтылмаса керек. Наурызбай Хәкімжанның айтқан ойлары, осының алдында біз тоқталып кеткен Салық Зимановтың ойымен қалай үндесіп тұр. Салық Зиманов замандасы Манаш Қозыбаевтың да көпшіл екенін ерекше атап өткен еді. Бұл әрине, қанмен берілетін қасиет. Сонымен қатар, үлкен өнеге мен салиқалы тәрбиенің де жетістігі. Осы мақаласында, Наурызбай Хәкімжан өз ойын былай жалғастырады: «Бақсам, Манаш інім тікелей араласпасам да, ауылдан шыққан мүсінші деп менің тыныс-тіршілігіме де сырттай зер салып, байқап жүреді екен. Жасаған мүсіндерімнің талайын көріп, ұнатып, сүйсініпті. Республикамыздың Министрлер Кеңесінің төрағасы Нұртас Оңдасыновтың қалауымен Алматыдағы көркем-сурет училищесіне оқуға түскенімнен де хабардар. Газет-журнал беттерінде жарияланған мақалаларды да оқып, жинастырыпты» дейді. Мақалада автор ғалым Манаш Қабашұлының есімін ерекше құрметпен атап, мақаласының түйінді сөзін былай қорытады: «Өмірдің алды ыстық, арты суық. Қашанда қасымнан табылып, кіршіксіз қызмет еткен, туған інімдей болып кеткен абзал азаматтан көз жазып қалғаным жаныма қатты батты, көп ойландырды. Амал не, «кімде кім басқалардың жағдайын ойлап, қолғабыс жасап, өз ғұмырын сарп етсе, еңбегі еш кетпейді, ол дүниеде де жаны сұлулыққа бөленіп, бағы жанады» деген ғой халық даналығы. Осындай өмір шындығының куәсі ретінде сүйікті Манаш інімнің бейнесі де, жазып калдырған ғылыми еңбектері детарих көшіне ілесіп, ғасырдан ғасырға кете беретініне берік сенемін». Қандай тебіреністі ойлар. «Өмірдің алды ыстық, арты суық» деген терең фәлсапалық оймен бастап, Манаш Қозыбаев аты да, оның жазған хаты да, яғни, ғылымы да өлмес деп, болашақтан үміт күтеді. Наурызбай Хәкімжан арманы, үміті орындалып жатыр. Еліміздің солтүстігіндегі үлкен бір университет Манаш Қозыбаев атында, елімізде екі бірдей Манаш Қозыбаев атындағы ғылыми-зерттеу орталықтары жұмыс істейді. Отан тарихының бір арнасы ретінде, манаштану зерттеу бағыты қалыптаса бастады. Осының бәрін Наурызбай Хәкімжан үміт етпеп пе еді.

Қазақ халқының біртуар ұлы, әскери қайраткер, армия генералы, Кеңес Одағының Батыры, Қазақстан Республикасының тұңғыш қорғаныс министрі, «Халық қаһарманы» Нұрмағанбетов Сағадат Қожахметұлының ғалым Манаш Қабашұлы туралы «Он всегда был ведомым» мақаласында автор ғалым Манаш Қозыбаев туралы тебірене мынандай ой айтқан екен: «М.Қ. Қозыбаев – әлемге әйгілі ғалым. Ол іс жүзінде біздің еліміздің, Орта Азия халықтарының тарихын қайта ашты. Оның тоталитарлық режим құрбандарын, жер аударылған халықтарды ақтаудағы, 30-шы жылдардағы халықтың тағдырын, Ұлы Отан соғысы кезіндегі Қазақстандықтардың ерлігін жариялаудағы жеке еңбегі зор. Оның отты, жанды очерктері, жетекші газеттердегі мақалалары елдің есінде. Телерадиостудияның жиі қонағы болды. Ол Ұлы Отан соғысы туралы 40 сериялы телевизиялық фильмнің бас кеңесшісі болды. Манаш Қабашұлы Одақ кезінде Екінші дүниежүзілік соғыс мәселелері бойынша жетекші мамандардың бірі ретінде тізімге енгізілген. Менің ойымша, оның көптеген баяндамалары, әртүрлі деңгейдегі сансыз конференциялардағы баяндамалары, мақалалары, кітаптары халқымыз үшін үстел кітабы болуы керек. Бұл Қазақстанның әлемдік кеңістіктегі рөлін түсіну үшін маңызды. Манаш Қабашұлының есімі біздің мемлекетіміздің тарихында алтын әріппен жазылған» – деп есімін ерекше құрметпен атайды [216]. Қазақтың хас батыры, әскери қайраткердің осындай тебіреніспен Манаш ағаның ғылымдағы батырлығын терең ашып беруі келешек үшін де аса мол байлық. Сағадат Қожахметұлы Манаш Қабашұлын әлемдік тұлға деп атап, оған оның ғылымдағы нақты жетістіктерін дәлел ретінде келтіріп өтеді. Манаш Қабашұлының еңбектері әрбір отбасында болуға қажетті құндылық деп санайды.

Академик Манаш Қозыбаевқа арналған келесі бір естелік те шынайылығымен, тәрбиелік мәнімен өзіне тартады. Оның авторы, философия ғылымдарының докторы, профессор – Сағындық Кенжебаев. Ғалым естелікке «Ғасыр шыңына шарықтаған» атты мақаласын жазған. Онда автор ғалым Манаш Қозыбаев туралы «Орта бойлы, терең ойлы, ақкұба, бидай өңді асыл азамат қиындықтарды қайсара кайырып тастай отырып, қоғамның, ғылымның биік белестеріне көтерілді. Еңбек еселеуі, тер төгумен, батырлығымен келген оның байыпты беделі «табыстан басы айналатын» аурудан аулақ болды. Қай кезде болмасын ақ жарқын, бетінде күлкісі, қадірлеуге толы қалжыңы, қолғабысқа дайын көлдей көңілі, жас, кәрілерді қолдауға әрдайым дайындығы ерекше көзге түсетін. Оның қарым-қатынастағы қарапайымдылығы, бір қалыптылығы, «түлкіқұйрық бұлаңдауға» жиіркенішпен қарауы ашық жанашырлық ақылымен, өзіне тән талабымен қосарлана жүретін. Жиын-тойға қатысушылардың әрқайсысы академик Қозыбаевтың күле құлаш жайып, Сара Пішембайқызымен бірге көрінгенде, «Менің Манашым Сарасымен келді» деп масаттанушы еді» [217] дейді. Бұдан байқағанымыз, Манаш Қозыбаев ғылымда асқар тау, қоғамдық өмірде би, шешен, жиын-тойдың да ажарын ашатын азамат екенін байқаймыз. Автор Манаш Қозыбаевтың шынайылығын, «Тура биде, туған жоқ» дейтін әділеттілігін «түлкіқұйрық бұлаңдауға» салдырмайтынын айта отырып, тұлғаның биік бейнесін айқын ашқан.

Жалпы Манаш Қозыбаевқа арналған естеліктерді оқи отырып, замандастарының биік өресін танимыз, Алаш алыптарының сарқыты сияқты алыптармен кездескендей әсерде боламыз. Ғалым, заң ғылымдарының докторы, профессор, Қазақстан Республикасының Ұлттық ғылым академиясының академигі, Қазақстан Республикасының Әлеуметтік ғылым академиясының академигі, Қазақстан Республикасының Жоғарғы білім беру академиясының академигі Сартаев Сұлтан Сартайұлының академик Манаш Қабашұлы туралы «Тарих тарланы» [218] деген мақаласы жарық көрген. Мұнда автор ғалымның балалық шағына, қызметіне, тұлғалық қасиеттеріне жан-жақты тоқталған. Аталған зерттеу мақаласында автор ғалымның балалық шағы туралы: «Манаш шапшаң, қозғалмалы кішкентай болып өсті. Ол өз жасындағы балалар арасында озат болды. Өте жақсы оқыды. Бірақ құрдастары да, ата-аналары да Қозыбаевтар отбасында болашақ қоғамдық-саяси қайраткер, ірі ғалым, академик өсіп келеді деп ойлаған жоқ. Оқиғалардың мұндай өзгеруін ешкім күткен жоқ. Мектептен кейін Манаш, көптеген құрдастары сияқты, жоғары білім алу үшін Алматы қаласына Қазақ мемлекеттік университетіне барды. Ол бала кезінен ақсақалдардың өмірлік тәжірибесі бар әңгімелерін тыңдағанды, тарихи әдебиеттерді оқығанды ұнататын», – деген естелік жазған. Сондай-ақ академик ғалым Манаш Қабашұлының сан-салалы жұмысының ішіндегі кесегі энциклопедия шығарудағы еңбегін ерекше тоқталып, ғалым Манаш Қабашұлымен, Ержанов Ахметпен, Ахметов Әбдрашитпен 1977 жылы Ташкентте өткен конференцияға іс-сапары туралы жазып өткен.

Келесі бір пікірді қазақ әдебиеттану ғылымының ірі тұлғасы, филология ғылымдарының докторы, профессор, Қазақстанның еңбек сіңірген қайраткері, Қазақстанның мемлекеттік сыйлығының иегері, Қазақстан Республикасының Ұлттық Ғылым Академиясының академигі, Серік Смайылұлы Қирабаев айтқан. Ғалым аға, Серік Смайылұлы Манаш Қабашұлы туралы мынадай ерекше естелік-ой айтқан: «Менің өмірімде екі адамның бейнесі ерекше есте қалып қойды. Оның бірі – Ермұхан Бекмаханов болса, екіншісі – Манаш Қозыбаев. Екеуінің заманы екі бөлек болса да, тағдыры бір, таңдауы бір. Екеуі де ұлттың тарихын зерттеді. Ұлттың тарихының қалыптасуына үлес қосты. Осы қиындықты да бастан өткерді. Бірақ өз таңдауынан бас тартқан жоқ. Қозыбаев та Бекмаханов секілді есімі алтын әріптермен жазылатын тұлғалардың бірі» деген. Сондай-ақ ғалым өзінің «Манаш Қозыбаев» деген зерттеуінде академик туралы «Қазақстан егемендігі Отан тарихын қайта қарауға жол ашты. Осы тұста қоғам дамуының сыры мен халық тарихын кең көзбен қарап, жаңаша бағалай алатын тарихшылардың жаңа тобы қалыптасты. Осы топтың жетекшілігі атқарып, Қазақстан тарихын жаңаша жазуға мұрындық болған Манаш Қозыбаев еді», – деп жазған болатын.Шындығында, академик Манаш Қозыбаев қарымды ғалым, қоғам қайраткері ғана емес, сонымен қатар ғылымды ұйымдастырушы-методолог екенін ғылымға келген кейінгі буын жақсы біледі. Серік Смайылұлы соны өз мақаласында мейлінше айқын ашып көрсеткен.

Жазушы, әдебиет зерттеушісі, ұстаз, филология ғылымдарының докторы, профессор, Қазақстан Ұлттық Ғылым Академиясының академигі, Қазақстанның Халық жазушысы, Қазақ және Қырғыз Республикаларының еңбек сіңірген ғылым қайраткері Зейнолла Қабдоловтың да академик Манаш Қозыбаев туралы пікірі өзінің өзгеше мазмұнымен оқырманды тәнті етеді. Енді сол естелік мақаладан үзінді келтірейік: «Манаш тарихшылар ішіндегі нағыз ақын еді. Оның сөйлегендегі шешендігі де, ойлағандағы көсемдігі де осынау ақпа-төкпе, ағыл-тегіл ақындығында жататын»,– деген.Осы бір өзгеше айтылған фәлсапалық танымда, Манаш Қозыбаевтың сонау жыраулық замандағы дәстүрді жалғастырушы екенін байқайсың. Манаш ағаның шешендігі мен көсемдігін тереңнен танып, дәл айтқан Зейнолла аға Қабдоловтың шеберлігіне қайран қалмасқа амалың жоқ.

Әдебиетші, ғалым, сыншы, филология ғылымдарының докторы, профессор, Қазақстан Республикасының еңбек сіңірген ғылым қайраткері Тұрсынбек Кәкішевтің «Ғалымдығын азаматтығы асқақтатқан» деген мақаласы «Жұлдызы жанған ғұлама» атты естелік, ғұмырнамалық еңбекке енген. Онда автор ғалым Манаш Қозыбаев туралы «Манаш Қозыбаевты мен алғаш рет Қазақстан Коммунистік Партиясының Орталық Комитеті жанындагы Партия тарихы институтында 1957 әлде 1958 жылы кездестіріп, азғана уақыт қызметтес болдым. Студенттік өмірді артқа салғанына көп бола қоймағанымен ерте сақая бастаған жас болып көрінді маған. Өңін оңайлықпен алдыра қоймайтын, қандай жағдайға түссе де, өзі жол тауып шыға алатын жігіт аз уақыт ішінде Институттың белсенді қызметкері болып келе жатқанда мен Қазақ КСР Ғылым академиясының аспирантурасына ауысып кеттім де, көп жылдар Манашпен аралас-құраласымыз болмай қалды. Алғаш кездескенде жұғымды мінезін, әзіл-қалжыңымен ажарлай білетін жігіттің шешендігін ұнатқан. «Осы тұста Оразалы Қозыбаев деген азаматтың ел ішінде даңқы тарай бастауына байланысты болсын, әлде Манаштың өз іс-әрекетіндегі икемділігі болсын, не жан-жақты білімдарлығынан болсын, әйтеуір онымен сөйлескендер оған үміттене қарайтын сияқты еді. Аз ғана уақыт араласқанымызбен анда-санда кездесіп калғанда ағалы-інілідей жылы қабақпен амандасып жүрдік. Бұл дағдымызды кейін күшейтпесек, солғындата қойғанымыз жоқ» дейді [219]. Табиғатынан өткір, қайсар тұлға Тұрсынбек Кәкішевтің де Манаш ағаға арнаған мақаласына «Ғалымдығын азаматтығы асқақтатқан» деп ат қоюы кездейсоқтық емес. Болашақ академик, қоғам қайраткерін жас кезінен таныған, үміт артқаны ерекше байқалып тұр. Әрі сол үмітінің ақталғанын да тебіреніспен жазған.

Ғалым, тарих ғылымдарының докторы, профессор, Қазақстан Республикасы Ұлттық Ғылым Академиясының академигі, Қазақстанның еңбек сіңірген ғылым және техникалық қайраткері Мәлік-Айдар Асылбеков ғалым Манаш Қозыбаев туралы жазған «Тарих ғылымының тарланы» деген зерттеу мақаласында: «1931 жылы 16 қарашада Қостанай облысында дүниеге келген Мәкеңнің балалық шағының екі ерекшілігін айтқым келеді. Біріншіден, қазіргі академиктің молда азан шақырып қойған аты Қабдусұлтан екен, ағасы Жұмасұлтанның еркелетіп қойған атымен Манаш аталып кетіпті. Екіншіден, қазіргі той иесі жас кезінен бастап иманды, зиялы адамдардан тәрбие алып, олардың қамқорлығын көрген. Бұл қасиет Мәкеңнің осы күнге дейін бойына сіңіп, басына қонған құт-игілік десек қателеспес едік. Мектепте, онан кейін педучилищеде Мәкеңнің ұстаздары Ыбырай Алтынсариннің шәкірттері, сол кісінің жолын қуған ағартушылар еді, олардың ішінде Ахметқазы Шотаев, Нағима Ахметқызы, Тілеуғабыл Мұстафиндер болды. Кейін 1958 жылы университетке студенттікке кандидат болып қабылданған кезде ол Е.Бекмаханов, А. Нүсіпбеков, С.Н. Покровский, Б. Сүлейменов, С.Б.Бейсембаев, В.Ф. Шахматов сияқты аға буынтарихшылардан дәріс алды. Міне, осы зиялылардың үлгісі мен берген көмегінің арқасында Манаш Қабашұлы тарих ғылымының кең де терең, бірақ қиын жолына түсті. Туғаннан тұла бойына дарындылықтың жан-жақты қасиеттерін жинап, дамытып, байыта түскен Мәкең сегіз қырлы, бір сырлы болғандықтан, әйтеуір бір шыңның биік асуына шығатынына замандастарының ешбір күмәні жоқ еді. Себебі, алмас кездік қап түбінде жатпас деген.», – деп ойын түіндеген. Басқаша айтсақ, Манаш аға Қозыбаевтың үлкен ұстаздардың алдын көргенін осы мақаладан байқаймыз. Мәлік-Айдар Асылбеков барлығын жүйелі түрде, үлкен мәдениетпен оқырманға жеткізген.

Мемлекет және қоғам қайраткері, ақын Кәкімбек Салықов «Қазақтың Манашы» атты мақала жазған. Осы мақаласында ақын әрі мемлекет қайраткері өзінің ойын сауал қоюдан бастайды: ««Манаш Қабашұлы Қозыбаев кім?» – дегенде, менің ойыма оның бір сырлы мінезі мен мың қырлы қасиеттері түседі. Алдымен оны сергек сезім мен ақыл-парасаты үйлескен, ел алдындағы парызын әділ де адал ақтап өткен, халқымыздың ең сүйікті перзенттерінің бірі, нар тұлға деп танимын. Ізденімпаз, терең ойлы, зерлі, оқымысты, теңізден маржан алғандай тапқырлықтың иесі, дарынды жан. Өресі биік энциклопедист, әмбебап білімдар ғалым, әдебиет пен мәдениет, өнер мен бүкіл өмірімізді жіті білетін ғалым. Ерекше еңбекқорлығына адамсүйгіш мейрбан мінезі сәйкес, тамаша тәлімгер, тарих ғылымында өз мектебін құрған ұлы ұстаз. Қазақ халқының тарихының егжейі мен тегжейін әлімсақтан білетін, ұлттық дәстүр, тіліміз бен ділімізді, салт-санамызды жіті зерттеген және соның бәрінің айбынды қорғаны болған ұлтжандылығын айтсаңшы. Еліміздің елеулі, халқымыздың қалаулысы болған, көпшіл десепшіл, сөзімен ісі үйлескен, мемлекет және қоғам қайраткері. Кішіпейіл, қарапайым, ақкөңіл, анадан асыл туған, текті әулеттің ары болған ақынжанды абзал азаматтығына не жетсін! Еліміз тәуелсіздік алған дәуірдегі тарихшыларымыздың көш басындағы қолбасшысы, ата тарихымыздың ақтаңдықтарын ашып берген ақтангер ақын, сөйлер сөзге келгенде алдына жан салмайтын, қиыннан қиыстырған шешен, аузы уәлі көсемдігі тағы бар. Міне, мен білетін қазақтың Манашы осындай» деп жазған. Автордың айтуынша, «Алғаш рет Манашқа арнаған өлең кітабымды «Тарихтың құлагері» деп атап едім. Кейін «Тарихтың тарланбозы» деген поэмамда ғұламаның барша қасиеттерін қамтыдым-ау демесем де, ұшқырлығы мен жүйріктігін айқын көрсеттім» дейді. Автор мақалада көптеген ғалымдардың академик туралы жазған пікірлерін келтіріп, жан-жақты атап көрсеткен.

Сондай-ақ, философия ғылымдарының докторы, профессор, Қазақстан Республикасы Ғылым Академиясының академигі, Қазақстанның еңбек сіңірген ғылым қайраткері, ғалым Жабайхан Әбділдиннің академик Манаш Қабашұлы туралы жазған «Біртуар талант» деген зерттеу мақаласы «Жұлдызы жанған ғұлама» деген естелік, ғұмырнамалық еңбекке енген. Онда ғалым Жабайхан Мүбәрәкұлы академик Манаш Қозыбаев туралы: «Мәкең – үлкен ғалым, біртуар талант. Әр ғалымның арманы ғылымда өз орнын алу, оған үлесін қосу, мамандығынан қабілетті шәкірттер дайындау, шамасы келгенше ғылымның бағытына, келешегіне ықпал ету. Осы тұрғыдан алып карасақ, Манаш Қабашұлы – арманын орындаған, үлкен мақсатына жеткен ғалым. Мәкең тарих ғылымының ішінде Ұлы Отан соғысы проблемаларын терең зерттеген ғалым. Ол кісінің қаламынан шыққанкөптеген құнды және іргелі монографиялар бүкіл халқымызға белгілі. Осы ерен еңбектерінің нәтижесінде Мәкең тарих ғылымының докторы, профессор атанды, академик деген үлкен ғылыми атақтарға ие болды», – деп ерекше баға берген [220].

Академик Манаш Қабашұлына осындай бір жан тебірентерлік бағаны экономика ғылымдарының докторы, профессор, Қазақстан Ғылым Академиясының академигі, еңбек сіңірген ғылым қайраткері Аманжол Қошанов «Халқына қызмет еткен» деген мақаласында берген. Онда экономист ғалым ағамыз Манаш Қозыбаев туралы мынадай өрелі пікір айтқан: «Мәкең кең ауқымды, ғылыми көзқарасы, білімі жан-жақты, әрдайым, әр жағдайда жаңашылдыққа ұмтылыс жасаған, сирек кездесетін интеллектуалдар қатарында болды десек қателеспеспіз» дейді. Автор мақалада ғалым Манаш Қозыбаевтың тұлғасына және ғылымдағы өмір жолына, еңбектеріне тоқталады. Мәселен, автордың айтуынша «Жалпы Мәкең шешендігі ерекше болатын, оның баяндамалары соны пікірлер, тұжырымдарға негізделіп, әдеби, көсемсөздік формасы ерекше өз алдына әсер ететін. Оның сыры Мәкеңнің тағы бір талантының қыры Академия қабырғасында талай үлкен ұлағатты жиындарда толығынан танылды десек қателеспеген болармыз». Автор «Мәкең уәдешіл, дос-жаранға қайырымды болатын, қазақша жұмсақ әзілді көңілдене қабылдайтын. Қызмет бабымен, басқа жағдайда: «Осындай ұсыныс бар, қалай қарайсыз» дегенде, көбіне-көп: «Жарайды» деп, өзіне тиісті жағын толығымен орындайтын. Академик М.Қ. Қозыбаев, біздің Мәкең, ғылымдағы үлкен ұлағатты жолымен, жеке азаматтық даралығымен әрдайым біздің жадымызда» деп ғалым Манаш Қозыбаевтың тұлғасын ерекше құрметпен еске алады [221].

Жазушы, әдебиет сыншысы, аудармашы, публицист және қоғам қайраткері Герольд Бельгердің «Он называл меня «Бауырым» – «Брат мой»» деген мақаласы да «Жұлдызы жанған ғұлама» атты естелік, ғұмырнамалық еңбекке енген. Мақалада автор ғалым Манаш Қозыбаев туралы аса бір кұрметпен жазған: «Ол мені «бауырым» деп атады. Танысқан кез – қазір есімде жоқ. Өткен ғасырдың сексенінші жылдарының соңында. Біз сансыз қоғамдық іс-шараларда, митингілерде, жиналыстарда, дөңгелек үстелдерде, конференцияларда, комитеттерде, комиссияларда, кеңестерде, банкеттерде және фуршеттерде жиі кездестік. Онымен сөйлесу жағымды әрі көңілді болатын, ол әрқашан қазақ тілінде сөйлейтін», – деп еске алды [222].

Тарих ғылымдарының докторы, профессор, Ұлттық Fылым Aкадемиясының академигі, Қазақстан Республикасы білім беру ісінің үздігі, Қазақстанның еңбек сіңірген ғылым және техника қайраткері Кеңес Нұрпейіс ғалым Манаш Қозыбаев және Қанат Жүкешевпен жалпы білім беретін мектептің 9 сыныбына арналған «Қазақстан тарихы» оқулықтарына авторлас болған. Кеңес Нұрпейіс академик Манаш Қабашұлының өмір жолдарын терең саралаған көрнекті ғалым. Ғалымның «Тебіреніске толы үш кітап» деген мақаласы «Жұлдызы жанған ғұлама» атты естелік, ғұмырнамалық кітапқа енген. Онда автор ғалым Манаш Қозыбаев туралы, кең толғап мынадай құрмет пікір білдірген: «Манаш Қабашұлы ата-баба тағдырын, Ел мен Жер тарихын өзі өмір сүріп, еңбек еткен уақыт талабына сай сөйлетті, келер ұрпақ кәдесіне жарайтын қыруар ғылыми мұра қалдырды. Ол әрі ұстаз, әрі басшы ретінде әрдайым әділ де төзімді, кішіпейіл де адал болды, өз шәкірттерін ізгілік пен жақсылыққа үйретті» деген. Сондай-ақ, замандасының орнын үлкен мәдениетпен айқындайды: «Манаш Қабашұлы өзінің жеке жүргізген жан-жақты, әрі терең зерттеулері арқылы және кең көлемді ғылыми-ұйымдастырушылық қызметі нәтижесінде республика тарихшыларының көшбасшысына айналды» деген. Сондай-ақ ғалым Кеңес Нұрпейісовтің академик Манаш Қабашұлы туралы «Көшбасшы» деген мақаласы да жарық көрген. Онда автор Манаш Қозыбаевтың тұлғалық қасиеттеріне ерекше тоқталып: «Манаш Қабашұлы ірі ғалым болуымен қатар, ұлағатты ұстаз да. Ол тарих ғылымының жоғары маманданған бірнеше буынын тәрбиелеуге ерен үлес қосты, ғылымның осы саласында өзінің тұтас бір мектебін қалыптастырды. Мәкеңнің жеке басының адамгершілік қасиеттері де ғибрат аларлық мектеп іспетті. Ол – біреуді көлгірсіп бетке мақтауды немесе сыртынандаттауды білмейтін кісі. Не болса да тура айтып, тура тартады. Сондықтан да жұмыс бабында, әрүрлі пікірталастарда әріптестерінің өзіне қарата айтқан сын-ескертпелерін (кейде олар ауырлау болсада) түптеп келгенде түсіністікпен қабылдайды, кек сақтамайды» деген [223].

Физика-математика ғылымдарының докторы, профессор, Қазақстан Республикасы Ғылым Академиясының академигі, ғалым, қоғам қайраткері Өмірзақ Сұлтанғазиннің жазушы Қоғабай Сәрсекеевпен бірлесіп жазған «Естен кетпес бейне» деген мақаласы «Жұлдызы жанған ғұлама» атты естелік, ғұмырнамалық еңбекке енген. Мақалада авторлар ғалым Манаш Қозыбаев туралы: «Иә, ол ақиық азамат еді ғой, бәрі есте, Мәкеңнің ақ жарқын мінезі кімді болса да бірден баурап алатын, әр кездесу бір ғұмыр деуге тұрарлық жаны жайсаң аға бейнесі жадымызда. Ол өте қарапайым еді, бірақ жайдақ емес еді. Ол тым бауырмал болатын, әйтсе де жершілдік ауруымен ауырмайтын. Ол шын мәніндегі ғалым еді, төкпе шешен еді, барынша ақыл иесі еді, сабырлы да текті еді және бәрі бойына жарасатын еді. Әзілі ше, мейірімі төгіліп тұратын келісті келбеті кісіні өзіне еріксіз үйіріп, тартып отыратын еді. Барынша көпшіл еді-ау ағамыз» деген.

Хирург, медицина ғылымдарының докторы, профессор, Қазақстан Республикасы Ұлттық Ғылым Академиясының академигі, Қазақстанның еңбек сіңірген ғылым қайраткері Қамал Ормантаев «Көзден кетсе де, көңілде жүреді» деген мақаласы «Жұлдызы жанған ғұлама» атты естелік, ғұмырнамалық еңбекке енген. Мақалада автор ғалым Манаш Қозыбаев туралы «Отыз жылға жуық жалғасқан достығымыздың нәтижесінде Мәкең екеуіміздің арамызда орнаған ыстық қарым-қатынас ағалы-інідей, бірге туған бауырдай, тіпті одан да жақын сияқты етіп жіберген еді. Өте кішіпейіл азамат болатын. Кездескен жерде ең жақын адамын көрген кісіше қатты қуанып кететін, бас салып құшақтап, бауырына қысып, ыстық лебізін білдіріп, мейір шапағатын төгуші еді» деген[224].

Экономика ғылымдарының докторы, профессор, Қазақстан Республикасы Ұлттық Ғылым Академиясының академигі, Қазақстанның еңбек сіңірген ғылым мен техника қайраткері Сағындық Сатыбалдиннің «Только вчера он был среди нас» деген мақаласы «Жұлдызы жанған ғұлама» атты естелік, ғұмырнамалық еңбекке енген. Мақалада автор ғалым Манаш Қозыбаевқа арнап еркеше толқынысты ниет ойын білдірген: «Біз Мәкемен қанша таныс едік? 25 жыл, мүмкін одан да көп. Меніңше – өмір бойы. Содан бері мен үлкен аға, жақсы кеңесші және сенімді дос таптым. Мен онымен қызметтік мәселелер бойынша жиі кездестім, ғылым мәселелері бойынша кеңестік және әр жолы оның кең көкжиегіне, терең ақыл-ойына, көрегендігіне, прагматизмі мен адалдығына, сонымен бірге адамгершілікке, әзіліне таң қалуды тоқтатқан жоқпын..» деп еске алады [225].

Манаш Қозыбаевтың үзеңгілес серігі, кезінде Ұлттық Ғылым академиясын басқарған белгілі ғалым, экономика ғылымдарының докторы, профессор, Қазақстан Республикасы Ұлттық Ғылым Академиясының академигі, Қазақстанның еңбек сіңірген ғылым мен техника қайраткері Кенжеғали Сағадиев тарих ғылымына елеулі үлес қосқан замандасы, көрнекті мемлекет қайраткері туралы әсерлі естелігінде былай дейді: «Манаш маған жақын кісі еді. Алдымызда ақылын айтып, үлгі-өнеге көрсетіп жүрген қадірлі тұлға болатын. Қазақ ғылымының, оның ішінде қазақ тарихына үлес қосып, зерттеп-зерделеп, одан қорытынды шығара білген ерекше ғалым еді. Заманында тарих ғылымында есімі бөлек дарабоз атанды. Мәкең керемет ұлтжанды кісі болды. Қостанайда қызмет етіп келгеннен кейін айтқан сөзі бар еді. «Қостанайды жүрген кезімде ерекше ұлтжанды болып кеттім. Жергілікті жұрт мені керісінше ұлтшыл деп атады» дейтін. Халқына жаны ашыған, ұлтын сүйген, қазағын қадірлеген жан еді. Турасын айта білді. Халқының көңілінен шыға білген тұлға болды» деген [226].

Философия ғылымдарының докторы, профессор, қоғам қайраткері, ғалым Әбдеш Қалмырзаевтың «Үлкен жүректі адам еді» деген мақаласы «Жұлдызы жанған ғұлама» атты естелік, ғұмырнамалық еңбекке енген. Онда автор ғалым Манаш Қозыбаев туралы «Манаш Қабашұлы үлкен жүректі адам еді. Ол ағаларына іні бола білсе, інілеріне жақсы аға бола білді. Оны ісімен де, сөзімен де дәлелдей білді. Мен саған сөйттім-бүйттім деп міндетсінбейтін. Жақсылығын айтпай істейтін. Адам баласына болсын дейтін. Үлкенді сыйлау дегенде, көпке үлгі-өнеге еді. Өзі ұнатқан, өзінен 2-3 жас үлкен адамның өзіне қатты құрмет-ілтипат көрсететін. Әсіресе, әңгімелескен кезде Бәйкен Әшімовке, Сабыр Ниязбековке, Салық Зимановқа, Мақтай Сағдиевке деген ілтипаты тым өзгеше еді. Манаш Қабашұлы үлкенді сыйлаудың нақты өнегесін көрсете білді...» деген[227].

Тарих ғылымдарының докторы, профессор, Қазақстан Ғылым Академиясының академигі және Қазақстан Республикасы Әлеуметтік ғылым академиясының академигі, Қазақстанның еңбек сіңірген ғылым және техника қайраткері Карл Байпақовтың «Классик исторической науки» деген мақаласы «Жұлдызы жанған ғұлама» атты естелік, ғұмырнамалық еңбекке енген. Мақалада автор ғалым Манаш Қозыбаев туралы «М.Қ. Қозыбаев – біздің елімізде және шетелде кеңінен танылған ғалым: тарихшы, мәдениеттанушы, қоғамтану, мәдени мұраны қорғау және сақтау ісінде танымал еді. Ол көптеген баспа жұмыстарының, соның ішінде көптеген кітаптар мен ұжымдық монографиялардың авторы. Манаш Қабашұлы идеялардың генераторы болды», – деген жақсы ой айтқан [228].

Ұзақ жылдар бойы Манаш Қозыбаевпен қатар қызмет атқарған, белгілі ғалым, Шоқан Уәлиханов атындағы Тарих және этнология институтының бас ғылыми қызметкері Қайдар Алдажұманов академик туралы «Төтеден жолды салған тауды тесіп» деген зерттеу мақаласы «Жұлдызы жанған ғұлама» атты естелік, ғұмырнамалық еңбекке енген. Онда автор ғалым Манаш Қозыбаев туралы былай дейді: «Манаш Қабашұлымен ұзақ жылдар шәкірт және қызметтес іні ретінде араласа жүріп, көңілге бір түйгенім – ол кісі шәкірттік сатыдан өтпегендей, бірден біз бәріміз білетін атақты ғалым Манаш Қозыбаев болып қалыптасқандай көрінетін. Әсіресе Ш. Уәлиханов атындағы Тарих және этнология институтында жеті жыл оның орынбасары болып, күнделікті қарбалас қызмет барысында ғалымның жұмыс режимі мен жазу қарқынына, қуанышы мен күйініш сәттеріне куә бола жүріп, талай қызық әңгімелерін де естідім. Қазір ой елегінен өткізіп қарасам, солардың бәрі ұлағатты әңгімелер, өмірден туған шынайы толғамдар екен. Меңдіқарадағы педучилищені үздік бітірген Мәкең ҚазМУ-дің тарих факультетіндегі ең жас және ең алғыр студенттердің бірі болғанын замандастары да, бүгін бірен-саран көзі тірі ұстаздары да айтады. М.Қ. Қозыбаев – ғұлама ғалым ретінде ғана емес, елінің, халқының алдында өзінің азаматтық парызын терең түсінген, осы жолда халқына қалтқысыз қызмет еткен тұлға» [229]. Сондай-ақ ғалым Манаш Қозыбаевтың соғыс тарихын қалай зерттегені туралы «Оның 1965 жылы шыққан көлемді монографиясы, онан кейін 1970 жылы шыққан «Қазақстан – майдан арсеналы» атты іргелі монографиясы сол кездегі Қазақстан тарихының соғысқа байланысты мәселелерін тұңғыш рет көтерді. Ол кездегі тәртіп бойынша соғыс кезінің құжаттары, тіптен үкіметтің қаулыларына дейін жабық болатын. Соған қарамастан, Манаш Қабашұлы баспасөзде айтылмайтын, ал халықтың аузында, санасында жүрген Трудармия – Еңбек армиясы деген мәселені тұңғыш рет көтерді», – деп көрсеткен[230].

Тарих ғылымдарының докторы, профессор, Қазақстан Республикасы Ұлттық Ғылым Академиясының академигі Ханкелді Әбжанов өзінің «Қаламды сермеп семсердей» деген мақаласында ғалым Манаш Қозыбаев туралы «Тарих ғылымдарында ғасыр жүгін арқалаған азамат Манаш Қабашұлы Қозыбаев болатын. XX ғасырдың соңғы 40 жылға жуық уақыты бойы кесек туындыларымен, өзгеше ойларымен ақниет әріптестерінің құрметіне бөленіп, оқырманның ауызынан түспеген, биліктің назарын бірде үркітіп, бірде сүйінтіп өзіне аудартқан ғалым ретінде өзі де ұлттық тарихымыздың ұлағатты тұлғасына айналды» дейді. Автор мақалада ғалым Манаш Қозыбаевтың өміріне, қызметіне тоқталып, еңбектерін атайды. Ғалым Ханкелді Махмұтұлының айтуынша, «Академик М. Қозыбаевтің партиялық, таптық көзқарастан ада зерттеулері, депутаттық және институт директоры қызметіндегі елішілік, жаһандасулық қайраткерлігі азаттық мұратымен үндесіп, ұзақ жылдар бойы КОКП-ның «қолбаласы» болып келген ұлттық тарих ғылымын қайта түлетті, ұлттық және мемлекеттік мүддеге жекті, инновациялық дамудың пәрменді құралына айналуына септесті. Тұлғалы ғалымдардың, ішінде Манекең де бар, табандылығымен Ә.Х. Марғұлан атындағы Археология институты, Р.Б. Сүлейменов атындағы Шығыстану институты шаңырақ көтерді. Тәуелсіздіктің елең-алаңында Қазақстан тарихынан мектеп оқулығын жазып, ЖОО-ларда осы пәнді мемлекеттік емтихан тізіміне қосуға пәрменді ықпал етті». Сондай-ақ ғалым өзінің «Академиктің аманаты» деген мақаласында академик Манаш Қозыбаев әшкерелеген мифтер қатарын көрсетіп «М. Қозыбаев тарихшы-ғалым ретінде ғасыр жүгін арқалаған азамат еді. Академиктің аманаты ХХІ ғасыр тарихшыларының мойнында. Ұрпақтар мен идеялар сабақтастығы үзілмеуі керек. Мұнсыз даму жоқ», – деп аяқтаған.

Қазақта «Текті туған жігіттің жары өзіне лайық, керуен бастар жігіттің нары өзіне лайық» деген сөз бар. Абзал ағамыздың осындай құт-берекесін, ырыс-шапағатын шалқытқан, өзіне лайық жары – парасатты әрі мейірімді апамыз Сара Пшенбайқызының еңбегі деу керек. Сара апай көрнекті тарихшы, академик Манаш Қозыбаевтың 85 жасқа толуына орай «Академик М. Қозыбаев және Отан тарихын зерттеудің инновациялық тұжырымдары» атты республикалық ғылыми-тәжірибелік конференцияның қадірлі қонағы болып, жолдасы туралы естелігінде: «Манаш Қабашұлымен студент кезден таныс-біліс болдық. Бір өңірде өсіп-өндік. Ол менен үш жыл бұрын университетті бітірді. Ол университетті бітірген соң Қостанайдағы мемлекеттік институтына мұғалім болып, қызметке тұрды. Мен де университеттің физика-математика факультетін бітірген соң, арнайы жолдамамен Қостанайға келдім. Студент кездің өзінде-ақ түрлі ғылыми жиындарға қатар баратын едік. Қостанайда жүргенімізде бас қосып, отбасын құрдық. 1958 жылы Алматыдағы тарих институты қызметке шақырды. Партия тарих институтына ғылыми қызметкер болып, жұмысқа тұрды. Осы институтта тапжылмай, 17 жыл еңбек етті. Осы қызмет еткен жолында қиындықтар да болмай қойған жоқ. Кейбір зерттеу еңбектері цензурадан өтпей, қиылып қалған кездері де болды. Докторлық диссертациясын қорғады. Бірге істеген әріптесі Зоя Голикова екеуінің бірлесіп шығарған кітабы көп талқылауға түсті. Кітапта қателіктер өте көп деп, шыққан кітапты дүкендердің сөрелерінен жинап алып, өртеп жіберді. Бұл 1973 жылы болатын. Коммунист болған соң, партиядан сөгіс алды. Сол жылы институттан да қызметтен кетті. Сөйтіп, бастан талай-талай қиын күндер өтті ғой» деген.

Қорыта айтсақ, өмірдің қазанында құрыштай қайнап өтсе де, сөз қадірін білер қауымға Манаш Қабашұлы мол мұра қалдырыпты. Академик Манаш Қозыбаев ғасырға жуық ғұмырын адам баласын ақиқат жолына шақыруға сарп еткен ғалым-ұстаз. Оның қолжазбалары ойыңды рухани құндылығымен, тарихи маңыздылығымен бірден баурап алады. Ғалымның жанамын деген жасқа от беріп, жастарға қамқор, сөзі де, ісі де үлгі болған. Бүгінгі күннің биігінен қарасақ, жас ұрпақ ғалымның мол мұрасын талдап, қолжазбаларының мазмұнын жан-жақты танытуды мақсат тұтып отыр.

**ҚОРЫТЫНДЫ**

Халқымыздың қасиетті киелі ұғымының бірі «мұра». Көргенді қауым «халық мұрасы», «ата мұрасы», «әке мұрасы» деп тебіреніп айтады, келесі буынның санасына оның мәнін де мағынасын да құйып жатады.

Академик Манаш Қабашұлы Қозыбаевтың артында қалған том–том еңбектерінің әр парағында ұлтына, жеріне, ғасырлар бойы қалыптасып, жеткен салт–дәстүріне деген үлкен сүйіспеншілікті сезбеу мүмкін емес. Мәселен, тәуелсіздіктің алғашқы күнінен бастап мемлекеттің тарихын, ғасырлар қойнауында жатқан оқиғалар мен тұлғалардың бейнесінен суырып алған тарихи деректері мен дәйектерді елдің елдігін дәлелдеу жолына пайдаланып, тынымсыз еңбектің үлкен жемісі мен жеңісі ретінде артына мұра етіп қалдырған.

Ғалым Манаш Қозыбаевтың зерттеу еңбектерін шартты түрде екі кезең: Кеңес Одағы тұсы және еліміз тәуелсіздік алғаннан кейінгі жазған еңбектері деп алғанымен, олардың барлығына ғылымға адалдықтан туған жүйелілік, дәйектілік, ой тұшымдылығы тән. Сонысымен де оның есімі қазақ тарихында феноменге айналды. Ал қалыптастырған мектебі ұстаз салған жолмен келеді.

Бұл диссертациялық жұмыста академик Манаш Қабашұлы Қозыбаевтың ғылыми мол мұрасынан, атап айтсақ, тәуелсіздік жылдарындағы Қазақстан тарихын зерттеуге қосқан үлесін жан-жақты қарастыруға талпыныс жасалды. Ғалымның үн қатпаған тарих және қазіргі заманға қатысты қандай да болмасын өткір қоғамдық мәселе жоқ. Ғалым Манаш Қабашұлының ғылыми еңбектерінен қазақ тарихының теориялық-методологиялық мәселелері, Дала өркениетінің тұжырымдамасы, ғалымның тәуелсіздік кезеңіндегі ғылыми ұстанымдары, этнос тарихының генезистік мәселелері, ұлт болмысы, толеранттылық туралы ғылыми ізденістері жан-жақты ашып көрсетілді. Мәселен, өзінің ғылымдағы жаңашылдығымен, тарихқа методикалық және методологиялық көзқарастарымен, отандық тарихи зерттеуге әлемдік тәжірибені кеңінен пайдаланудағы үлгісімен академик Манаш Қабашұлы жас буынды топтастыра алғанын көреміз.

Академик Манаш Қозыбаев ірі ғалым болуымен бірге ғылыми-педагогикалық жұмыстарға да көп назар аударған. Ол талантты ғалымдардың тұтас бір шоғырын тәрбиелеп шығарды. Оның жетекшілік етуімен 90-нан аса ғылым кандидаттары мен докторлары әзірленді. Осылайша, ғалым Манаш Қозыбаев тәуелсіз Қазақстан тарихының өзекті мәселелерін зерттейтін ғылыми мектептің негізін құрды. Осыған орай, диссертацияда Отан тарихындағы қазіргі кезеңдегі манаштану мәселелері, академик Манаш Қабашұлының гуманитарлық ғылымдар контексінде, ғалым туралы замандастары мен шәкірттерінің толғанысы көрініс тапқан.

Диссертациялық жұмысымызда Қазақстан Республикасы мұрағат қорларындағы Манаш Қабашұлы Қозыбаевқа қатысты қорлардағы құжаттарды және оның жеке істерін біріктіріп, кешенді түрде зерттелді. Қорда жинақталған мерзімді баспасөз бен ресми басылымдардан ғылыми еңбектеріне терең талдау жасалды. Сондай-ақ ғалымның замандастары, ғалымдардың, туыстары мен ұрпақтарының толғанысы қайраткерлік тұлғасына берген бағасы оның есімінің ұмытылмауына себеп болды. Бұл ретте зерттеу жұмысының деректік негізіне деректанулық талдаулар жүргізілген.

Отандық тарих ғылымының қалыптасуы мен дамуы жолындағы оның ұйымдастырушылық қызметіне тиісті баға берілді. Ғалымның ұлттық мәдени мұраларды жаңғырту, оны насихаттау, тарихнамасы мен зерттеу методологиясына және т.б. тақырыптарға қатысты айшықты еңбектері қазақ тарихының библиографиясында өзіндік орынға ие екендігі дәлелденді. Тәуелсіз елді қалыптастыру кезеңінде Манаш Қозыбаев республикадағы тарихи ақтаңдақтар мен бозтаңдақтардың қайта қалпына келтірілуіне, тарихи мұраларды насихаттау мен сақтау мәселелеріне қатысты нормативтік актілер мен тұжырымдамалардың құрастырылуына үлкен үлесі жан-жақты зерттелді.

Мұрағат қорларынан бұқаралық ақпарат құралдарында басқа да белгілі тұлғалармен бірлесе және өзатынан ашық хаттары мен мақалалары талданды. Мәселен, сол арқылы халық қалаулысы бола жүріп, халық атынан ел билігіне тұрғындардың талап – тілектерін жеткізе білгендігі байқаймыз.

Өз тәуелсіздігін алған қай мемлекет болмасын алдымен тарихын қайта зерделейтіні барашамызға аян. Сол сияқты қазақ елі де сонау өткен ғасырдың 90-жылдары ата тарихын терең тануға ұмтылған. 1995 жылы Қазақстан Республикасының Ұлттық Ғылым Академиясының академигі Манаш Қабашұлы Қозыбаевтың басшылығымен «Тарихи сана қалыптастыру тұжырымдамасы» дайындалған болатын. Онда тарихты қайта зерттеу және оқыту туралы мәселелеріне оң бағыт берілгені белгілі. Ел басындағы мәртебелі тұлғалар қазақ тарихына зор ықылас танытып, оған арнап өз еңбектерін жарыққа шығарған. Тарихты тану, аға ұрпақты, ата дәстүрді құрметтеу, мәдениетті қолдау жөніндегі бастамалар ұлттық менталитетті, мәдениет пен өнерді, әдебиетті көтеруге қызмет ете отырып, ұлттық рухты күшейтіп, рухани сілкініс тудырғаны анық. Бұл тәуелсіздік жылдарында көне дәуірден бүгінге дейінгі оқиғаларды жаңаша көзқарас тұрғысынан зерттеуге өз септігін тигізетініне күмән келтірмейді.

Ғалым, академик Манаш Қабашұлы Қозыбаев 1998-2001 жылдар аралығында жазылған мол мұрасында тарих ғылымына қатысты жаңа пайымдаулар жасаған болатын. Кеңестік дәуірде зерттеп келген мәселелерін қайта қарастырып, кемеліне жеткен академик, тарих ғылымдарының докторы, профессор, қоғамдық пікірде жетекші орындағы мемлекет қайраткерін толғандырар мәселелер тұрғысынан қаралып, тың тұжырымдар жасаған. Сол биіктен Дала өркениеті, қазақ халқының шығу тегі, қазақ мемлекеттілігі, Еуразияның өркениеттік маңызы, Ресейдің отарлық шапқыншылығының құпия сырларын ашып, социалистік модернизациялау саясаты тәжірибесінің нәтижелері мен салдары, қазақ ұлттық элитасының Отандық тарихтағы орны, этникалық-территория тұтастығы, голощекиндік қырғын, саяси қуғын-сүргін, оның құрбандарын ақтау, өлкенің экологиялық дағдарысқа ұшырауы мен т.б. көптеген өзекті мәселелердің зерттелуі ғалым үшін де, ол басқарған мекеме үшін де үлкен абыройлы іс болғаны белгілі.

Отандық тарих ғылымында алғаш рет болып академик Манаш Қабашұлы Қозыбаев Еуразия кеңістігіндегі Дала өркениетінің дамуы туралы тұжырымның негізін қалаған. Оған дейін Ә.Х. Марғұлан, К. Ақышев, К. Байпақов сияқты археолог-ғалымдар «көшпенділер өркениеті» деген ұғымды ұолданып келген болатын. Ал академик көшпенділер өркениеті немесе көшпенділер қоғамы дегеннің орнына, Дала өркениеті деген ұғымды қолдануды ұсына отырып, Дала өркениетін дәлелдеген. Соңғы «Өркениет және ұлт» атты монографиялық жинағы да қазақ ұлтының тарихын, Дала өркениеті аясында қарастырып, өркениет және ұлт, олардың ара қатынасы, жалпы әлемдік өркениеттегі қазақ халқының алар орнын нақтылап берген.

Сондай-ақ Манаш Қабашұлын қазақ халқының этногенез мәселесі толғандырған болатын. Ол алғаш рет алғаш рет Дала өркениетін ұсынып, көшпелілік және егіншілік – өркениеттің екі бастамасы содан бастау алып, кең байтақ Қазақстанның территориясында мекен еткен ата-бабаларымыз далада көшіп-қонып қана жүрген жоқ, сонымен бірге қалалар салды, жерді баптады деген идеяны негіздеген болатын.

Республиканың қоғамдық қызметіне белесен араласқан ғалым Манаш Қабашұлы Қозыбаев 1991 жылы 16 желтоқсанда «Қазақстан Республикасының тәуелсіздігі туралы» қабылдаған тарихи құжатты дайындауға қатысып, еліміздің тәуелсіздігіне және өз алдына дербес мемлекет ретінде өмір сүріп, дамуына өзіндік қолтаңба қалдырғаны белігілі. Ғалым Манаш Қабашұлы еліміздің тәуелсіздік соқпағының бастауында тұрған. Академик Манаш Қозыбаевтың бастауымен 1995 жылы Қазақстанда тарихи сананы қалыптастыру тұжырымдамасы әзірленіп, оны Қазақстан Республикасы Президенті жанындағы Мемлекеттік саясат жөніндегі Ұлттық кеңесте бекітілген болатын.

Сонымен қорыта келгенде айтарымыз, ғылым туын көтерген – ғалым, Отан тарихының қол бастаған басшысы, тәуелсіздік жаршысы, халық қалаулысы болған Манаш Қабашұлы Қозыбаевтың шығармашылық мол мұрасы мен қайраткерлігі бір ғана жұмысқа емес, көптеген басқа да еңбектерге арқау болатынына сөз жоқ. Академик Манаш Қабашұлының ғылым жолындағы ерен еңбегі, ғылыми құнды мұрасы арқылы хатталып қалады. Академик Манаш Қозыбаевтың тәуелсіздіктің алғашқы кезеңінде жасаған маңызды істері бүгінде өзінің лайықты жалғасын табуда.

**ПАЙДАЛАНЫЛҒАН ӘДЕБИЕТТЕР ТІЗІМІ**

1. Тоқаев Қ.К. Тәуелсіздік бәрінен қымбат // Егемен Қазақстан. – 2021, қаңтар – 5.
2. Садықов Т.С. Ұстаз тағылымы (академик М.Қ. Қозыбаевтың 70 жылдық мерейтойына орай) // Кіт.: Академик Манаш Қозыбаев:мерейтойлық жинақ. – Алматы: Атамұра, 2001. – Б. 101-105.
3. Асылбеков М-А. Х.Тарихшы парызы // Егемен Қазақстан. – 1991, желтоқсан – 26.
4. Алдажуманов К.С. Академик М.К. Козыбаеви историческая наука // Кіт.: Қазақстанның тарих ғылымы:Ш. Уәлиханов атын. Тарих және этнология институтының60-жылдығына арналады. – Алматы: МерСал, 2005. – Б.279-284.
5. Әбжанов Х.М. Ұлт тарихының тарланы // Президент және халық. – 2011, қараша – 18.
6. Сыдықов Е.Б., Садықов Т.С. Тұғыры биік тарихшы // Астана ақшамы. – 2011, қараша – 3.
7. Аяған Б., Ауанасова Ә., Сүлейменов А. Қазақстанның қазіргі заман тарихы (1991-2014): ғылыми-танымдық бас. – Алматы: Атамұра, 2014 – 336 б.
8. Артықбаев Ж.О. Мәкеңнің үш жақсылығы // Кіт.: Академик Манаш Қозыбаев. – Алматы, 2001. – Б. 106-109.
9. Дүкенбаева З.О. Қазақтың шығармашылық интеллигенциясының тарихы (1917-1941). – Алматы: «Ғылым», 2003. – 330 б.
10. Төленова З.М. Академик М.Қ. Қозыбаев: өмірі, қоғамдық қызметі және ғылыми мұрасы: тар.ғыл. канд.... автореф. – Алматы: Алишер, 2005. – 34 б.
11. Кузембайулы А. Глашатай и рыцарь Независимости // Костанай. – 2006, ноябрь – 16.
12. Əбіл Е.А. Кіріспе сөз // ҚМПИ Жаршысы ғылыми-әдістемелік журнал.– 2017. – №1(45). – Б. 3-8.
13. Қара Ә. Мұстафа Шоқай өмірі күресі шығармашылығы. – Алматы, 2004.– 255 б.
14. Күлдібаев Е.Қ. Манаш Қозыбаев: өмір жолы мен ғылыми мұрасы (1985-2002). – Алматы: Елтаным баспасы, 2018. – 224 б.
15. Ибраева А.Ғ., Төленова З.М. Манаш Қозыбаев және Тәуелсіздік белестері: ғылыми мақалалар және естеліктер жинағы. – Петропавл, 2021. – 352 б.
16. Алпысбес М.А. Шежире казахов: источники и традиции. (Учебник для вузовских и послевузовских спецкурсов). Астана, ИП «BG-Print», 2013. – 240 с.
17. Қозыбаев М. Л.Н. Толстой орыс революциясының айнасы // Коммунизм жолы. – 1953, қыркүйек – 9.
18. Қазақстан: ұлттық энциклопедия / ред. Ә. Нысанбаев. – Алматы: Қазақстан энциклопедиясы, 1999. – 720 б.
19. Қозыбаев М.Қ. Тарихи сананы қалыптастырсақ // Кіт.: Киелі тәуелсіздік. – Алматы: Баспалар үйі, 2009. – Б. 26-27.
20. Қазақстан Республикасында тарихи сана қалыптастыру тұжырымдамасы. – Алматы: Қазақстан, 1995. – 32 б.
21. ҚР ПМ. Қ. 5-Н.Т. 1. І. 5594.П. 1-6.
22. Қозыбаев М.Қ. Тарих зедесі (Арыстар тұғыры). – Алматы: Ғылым, 1998. – 280 б.
23. Қозыбаев М. Студент жастар арасындағы тәрбие жұмысы // Коммунизм жолы. – 1955, тамыз– 21.
24. Қозыбаев М.Қ. Қандай елміз? Қандай болуға тиіспіз? // Халық конгресі. – 1993, сәуір – 28.
25. Атабаев Қ.М., Қадыртаева М.А. Деректанудың теориялық мәселелері. – Алматы, 1999. – 280 б.
26. Козыбаев М.Қ. Актуальные проблемы изучения Отечественной истории // В кн.: Казахстан на рубеже веков: размышления ипоиски. – Алматы, 2000. – С. 25.
27. Қозыбаев М.Қ. Аласұрған ХХ ғасыр (толқыныс, ізденіс, проблемалар) // Казахстан в начале ХХ века: методология, историография, источниковедение: сб. ст. – Алматы, 1993. – С. 3-16.
28. Қозыбаев М. Киелі тәуелсіздік / құраст. І.М. Қозыбаев.– Алматы: Баспалар үйі, 2009. – 448 б.
29. Дүкенбаева З.О. Методология түзелмей, ғылым нәтижелі болмайды // http: //alashainasy. Kz. 27.07.2018.
30. Әбжанов Х.М. Қазақстан: ұлттық тарих, идея, методология. – Алматы: Елтаным баспасы, 2014. – 328 б.
31. Омарбеков Т.О, Омарбеков Ш. Қазақстан тарихына және тарихнамасына ұлттық көзқарас. – Алматы: Қазақ университеті, 2004. – 450 б.
32. Ковалев С.И. Марк Туллий Цицерон //В кн.: Письма Марка Туллия Цицерона к Аттику, близким, брату Квинту, М. Бруту. – М., 1949. – С. 387-402.
33. Қозыбаев М.Қ. Тәуелсіздік даңғылы // Кіт.: Киелі тәуелсіздік. – Алматы: Баспалар үйі, 2009. –440 с.
34. Жакишева С. М.К. Козыбаев – мудрый и дальновидный наставник//<https://www.kaznu.edu.kz/content/files/pages/folder21033/>. 21.03.2018.
35. Қозыбаев М.Қ.Тарихтың ащы сабағы // Кіт.: Ақтаңдақтар ақиқаты. – Алматы: Қазақ университеті, 1992. – 272 б.
36. Қозыбаев М.Қ. Ата тарихы туралы сыр (Қазақ халқының тағдырыхақында) // Кіт.: Дүние жүзі қазақтарының құрылтайы: құттықтаулар, баяндамалар, тілектер, өлең-жырлар. – Алматы: Атамұра, 1993. – Б. 22-42.
37. Алдамжар З. Тарихымызды білімдарлықпен қалыптастыру келешек үшін қажет // Егемен Қазақстан. – 1998, шілде – 3.
38. Әбжанов Х. Отан тарихын кезеңдерге бөлу мәселемі // Отан тарихы. – 2003. – №1. – Б. 45-51.
39. Левшин А.И. Описание киргиз-казачьих, или киргиз-кайсацких орд и степей / сост. И.В. Ерофеева. – Алматы: Санат, 1996. – 656 с.
40. Козыбаев М.К. Казахстан на рубеже веков: размышления и поиски: в 2 кн. – Алматы: Ғылым, 2000. – Кн. 1. – 420 с.
41. Қазақстан тарихы (көне заманнан бүгінге дейін). Бес томдық. 3-том. – Алматы: «Атамұра», 2010. 688 б.
42. Қозыбаев М.Қ. Ақтаңдақтар ақиқаты. – Алматы: Қазақ университеті, 1992. – 272 б.
43. Қозыбаев М.Қ. Ахмет Байтұрсынов – ХХ ғасырдың ұлы реформаторы // Отан тарихы. – 1998. – №3. – Б. 19.
44. Козыбаев М.К. Ключ и врата к азиатским странам // Казахстанская правда. – 1991, май – 16.
45. Қозыбаев М.Қ. Біз қазақ қайдан шықтық (Дүние жүзі қазақтарыныңқұрылтайында сөйлеген сөзі) // Зерде. – 1992. – №12. – Б. 6-8.
46. Қозыбаев М.Қ. Қазақстан тарихы – дала өркениетінің құрамдас бөлігі // Егемен Қазақстан. – 1998, шілде – 3.
47. Омарбеков Т.О. Тарихымызды қалай жазамыз? // Кіт.: Қазақстан тарихына және тарихнамасына ұлттық көзқарас. – Алматы, Қазақ университеті, 2004. – 450 б.
48. Қозыбаев М.Қ. Өркениет және ұлт. – Алматы: Сөздік Словарь, 2001. – 369 б.
49. Қозыбаев М.Қ. Қазақ тарихы – дала өркениетінің құрамды бөлігі // Отан тарихы. – 1998. – №1. – Б. 19-22.
50. Кентбеков С.К. Проблемы историографии и основные принципы периодизации истории досоветского Казахстана: автореф. ... канд.ист.наук. – Алматы, 1997. – 256 с.
51. Козыбаев М. Актуальные проблемы изучения Отечественной истории // В кн.: Казахстан на рубеже веков: размышления и поиски. – Алматы, 2000. – С. 25-45.
52. Қозыбаев М.Қ. Қазақ халқының тағдыры хақында // Қазақ. – 2009, желтоқсан – 25.
53. Козыбаев М.К. Отечественная история XX века: мифы и реальность //В кн.: Казахстан на рубеже веков: размышления и поиски. – Алматы: Ғылым, 2000. – Кн. 1 – С. 220-225.
54. Козыбаев М.К. Зная прошлое видишь и перспективу развития страны // Казахстанская правда. – 1996, ноябрь – 3.
55. Козыбаев М.К. Определить место казахов в истории мировойцивилизации // Столичное обозрение. – 1998, апрель – 3.
56. Қозыбаев М.Қ. Бізде ұлттық элита бар // Қазақ әдебиеті. – 2001, тамыз – 17.
57. Абдакимов Т.А. История Казахстана (с древнейших времен до наших дней): учеб.пос. – Астана: Республиканский изд. кабинет, 1999.– 414 с.
58. Карр Э.Г. Что такое история? Расуждения о теории истории и роли историка. – Алматы: Жеті жарғы, 1997. – 197 с.
59. Қозыбаев М.Қ. І. Қозыбаев. Қазақстан тарихы: хрестоматия. – Алматы: Атамұра-Қазақстан, 1994. – 254 б.
60. Козыбаев М.К. Откуда «есть пошла» казахская земля // Мысль. – 1994.– №1. – С.77-80.
61. Тойнби А. Дж. Постижение истории / пер. с англ. – М., 1991. – 736 с.
62. Қозыбаев М.Қ. Дала өркениетінің діңгегі // Егемен Қазақстан. – 2000, қазан– 20.
63. Козыбаев М.К. Великая степь и синтез цивилизаций // Наука Казахстана. – 1998, июль – 1.
64. Қозыбаев М.Қ. Өркениет хаһында // Заман Қазақстан. – 1999, шілде – 7.
65. Қозыбаев М.Қ. Аман болсын халқымыз // Қазақстан әйелдері. – 1994.– №3. – Б. 3-5.
66. Қозыбаев М.Қ.Өркениет хакында // Қазақ өркениеті. – 2001. – №1. – Б. 7-23.
67. Қозыбаев М.Қ. Ақтандақтар ақиқаты: оқу құр. – Алматы: Қазақ университеті, 1992. – 256 б.
68. Оразбаева А.И. Цивилизационные особенности социокультурного развития традиционного казахского общества (XV-XVIII вв.): теоретические и методологические проблемы:автореф. ... док. ист. наук. – Алматы, 2005. – 25 с.
69. Козыбаев М.К. Избранные труды. – Алматы: Ғылым, 2006. – 272с.
70. Қозыбаев М.Қ. Біз – сан ғасырлық тарихы бар ұлы өркениеттің мұрагерлеріміз // Жұлдыз. – 2001. – №12. – Б. 18-20.
71. Қозыбаев М.Қ. Ата тарихы туралы сыр // Ақиқат. – 1992. – №12. – Б. 22-31.
72. Козыбаев М.К., Куманев Г. В едином строю братских народов. – Алма-Ата: Знание, 1980. – 244 с.
73. Lindner R.P. What was a Nomadic Tribe? // Comparative studies in Society and History. – 1982. – Vol. 24, Issue 4. – P. 689-711.
74. Радлов В.В. Опыт словаря тюркских наречий. – СПб., 1893. – Т.1. – 288 c.
75. Козыбаев М.К. Степная цивилизация и ее уроки // В кн.: Избранные труды. – Алматы: Гылым, 2006. – С. 41-65.
76. Конрад Н.И. Запад и Восток: ст. – Изд. 2-е, испр. и доп. – М.: Наука, 1972. – 496 с.
77. Лотман Ю.М.Культура и взрыв. – СПб., 2000. – 272 с.
78. Қозыбаев М.Қ. Тарих зердесі: 2 кіт. ‒ Алматы: Ғылым, 1999. – Кіт. 1. – 344 б.
79. Қозыбаев М.Қ. Қазақ тарихы – Ұлы Дала өркениеттің перзенті // Проблемы отражения основных этапов Отечественной истории в музейной экспозиции: матер. науч.-практ. конф. – Алматы, 1998. – С.21-29.
80. Алаев Л.Б. Смутная теория и спорная практика: о новейших цивилизационных подходах к Востоку ик России // Историческая психология и социология истории. ‒ 2008 – №2. – С. 87-112.
81. Childe G. Theurban revolution // The Town Planning Review. – 1950. – Vol. 21, –№1. – Р. 3-17.
82. Фролов Э.Д. Проблема цивилизаций в историческом процессе // Вестник Санкт-Петербургского университета. История. – 2006. – №2. – С. 96-100.
83. Буровский А.М. Степная скотоводческая цивилизация: критерии описания, анализа и сопоставления // Цивилизация: сб. – М., 1995. – С. 151-164.
84. Мартынов А.И. Два этапа развития степной скотоводческой цивилизации // Проблемы истории и культуры кочевых цивилизаций Центральной Азии: матер. междунар. конф. – Улан-Удэ: БНЦ СОРАН, 2000. – С. 49-51.
85. Исаев К. Цивилизация кочевников: уникальность феномена и об его вкладе в развитие мировой цивилизации // Известия вузов (Кыргызстан). – 2012. – №1. – С. 176-179.
86. Боталов А. Кочевнический город как особое культурное явлениекочевой цивилизации Евразии // Вестник Челябинского государственного университета. – 2009. – №28(166). – С. 13-19.
87. Железняков А.С. Монгольская цивилизация. История и современность: теоретическое обоснование атласа. – М.: Весь мир, 2016. – 286 с.
88. Абаев Н.В., Аюпов Н.Г. Тэнгрианская цивилизация в духовно-культурном и геополитическом пространстве Центральной Азии. – Абакан, 2009.– Ч. 1. – 250 с.
89. Тойнби А.Д. Постижение истории. – М.: Прогресс, 1996. – 365 с.
90. Қозыбаев М.Қ. Тарих тағлымы (Егемен Қазақстан зиялылары клубының мәжілісі) // Егемен Қазақстан. – 1996, қыркүйек – 25.
91. Қозыбаев М.Қ. Біз қайда бара жатырмыз? // Қостанай таңы. – 1992, желтоқсан. – 9.
92. Қозыбаев М.Қ. Аман болсын халқымыз // Қазақстан әйелдері. – 1994.– №3. – Б. 10-12.
93. Қозыбаев М.Қ. Тарих зердесі: Замана асуы. – Алматы: Ғылым, 1998. – Кіт. 1. – 344 б.
94. Қозыбаев М.Қ. Тарих тағылымы // Қазақ әдебиеті. – 1988, сәуір – 8.
95. Қозыбаев М.Қ. Ежелден бірлікті аңсаған // Кіт.: Қазақтың ата заңдары: құжаттар, деректер және зерттеулер. – Алматы: Жеті жарғы, 2004. – Т. 2. – Б. 331-339.
96. Қозыбаев М.Қ. Жауды шаптым ту байлап. – Алматы: Қазақстан, 1994. – 192 б.
97. Қозыбаев М.Қ. Тәуелсіздік самалы // Қазақ тарихы. – 1993. – №3. – Б. 3-7.
98. Қозыбаев М.Қ. Тәуелсіздік рухы // Алматы ақшамы. – 1998, желтоқсан – 15.
99. Қозыбаев М.Қ. Тәуелсіздік даңғылы // Кіт.: Манаш Қозыбаев шығармалары. – Алматы: Қазақ энциклопедиясы, 2013. – Т. 1. – 328 б.
100. Қозыбаев М.Қ. Басты тұғыр – тәуелсіздік // Ұлт тағылымы. – 1999. – №3. – Б. 5-8.
101. Қозыбаев М.Қ. Тарихтың әр парағы қымбат бізге (дөңгелек столдағы әңгіме) // Социалистік Қазақстан. – 1988,тамыз – 25.
102. Қозыбаев М.Қ. Тәуелсіздік толғаныстары // Жас алаш. – 1992, желтоқсан – 16.
103. Қозыбаев М.Қ. Қанды желтоқсан: дақпырт пен шындық // Егемен Қазақстан. – 1996, желтоқсан.
104. Қозыбаев М.Қ. Ежелден бірлікті аңсаған қазақ елінің тұтастық туы тұғырлы болғай // Егемен Қазақстан. – 1993, маусым – 19.
105. Қозыбаев М.Қ. Ел тағдыры туралы сөз // Егемен Қазақстан. – 1996, маусым – 18.
106. Қозыбаев М.Қ. Қазақ мемлекеттігі сақталуға тиіс // Халық кеңесі. – 1992, шілде – 14.
107. Қозыбаев М.Қ. Егеменді мемлекет ретінде Қазақ ССР-нің территориялық тұтастығы тұғырнамасын теориялық-методологиялық аспектілері // Социалистік Қазақстан. – 1990, қазан. – 4.
108. Козыбаев М.К. Межнациональное согласие – залог внутренней стабильности // В кн.: Проблемы стратегии преобразования казахстанского общества на пороге ХХІ в. – Алматы, 1997. – С. 146-158.
109. Қозыбаев М.Қ. Ұлттық рух – ұлағат бастауы немесе тарихи сананы қалыптастыру туралы // Қазақ әдебиеті. – 1997,қараша. – 4.
110. Қозыбаев М.Қ. Абылай және оның заманы // Кіт.: Қозыбаев М. Тарих зердесі (Арыстар тұғыры). – Алматы: Ғылым, 1998. – 280 б.
111. Қозыбаев М.Қ. Халқым, қайда барасың? // Заман Қазақстан. – 1999, шілде – 10.
112. Қозыбаев М. Шығармалары. – Алматы: Қазақ энциклопедиясы, 2013. – Т.5. – 328 б.
113. Қозыбаев М.Қ.Өткеннен ғибат алсақ, келешегіміз де айқын // ЕгеменҚазақстан. – 1996, қаңтар – 19.
114. Қозыбаев М.Қ.Той тағылымы // Жұлдыз. – 1996. – №4. – Б. 172-174.
115. Қозыбаев М.Қ. Ғұмырнама жанрын зерттеу мәселелері // Қазақ тарихы. – 1997. – №2. – Б. 42-50.
116. Қозыбаев М.Қ.Халқымыз ер халық, болашағы мол халық // Егемен Қазақстан. – 1997, сәуір – 5.
117. Қозыбаев М.Қ. Халқым қайда барасың? // Заман Қазақстан. – 1992, шілде – 10.
118. Қозыбаев М.Қ. Сәтбаевтар әлемі // Егемен Қазақстан. – 1997, мамыр – 21.
119. Қозыбаев М.Қ. Дала перзенті // Қазақ әдебиеті. – 1994, маусым – 24.
120. Қозыбаев М.Қ. Біздің жолымыз айқын жол // Заман Қазақстан. – 1992, шілде – 10.
121. Қозыбаев М.Қ. Ел тағдыры – Ел басы қалауы // Егемен Қазақстан. – 1998, қазан – 8.
122. Қозыбаев М.Қ. Біздің жолымыз айқын жол // Заман Қазақстан. – 1992,шілде – 10.
123. Қозыбаев М.Қ. Жер тағдыры – ел тағдыры // Заман Қазақстан. – 1999,шілде – 14.
124. Манаш Козыбаев – историк в меняющемся мире // <https://e-history.kz/ru/news/show/33150/>. 25.05.2021.
125. ҚР ПМ. Қ. 163-НЛ. Т.1. Іс.1. П. 2.
126. Абжанов Х.М. Түркі әлеміндегі Қазақстан: іргелі тарих және методология. – Астана: АО «Полиграфия», 2011. – 364 б.
127. Козыбаев М.К. Актуальные проблемы изучения Отечественной истории // В кн.: Казахстан-Россия: политика, экономика и культура XІX-XX веков. – Семипалатинск, 1998. – С.50-56.
128. Алдамжар З. Тарихымызды білімдарлықпен қалыптастыру келешек үшін қажет // Егемен Қазақстан. – 1998, шілде – 3.
129. Асылбеков М., Төленова З. Академик М.Қ. Қозыбаев: ғұлама ғалым, ірі қоғам қайраткері. – Алматы: Елтаңба баспасы, 2014. – 280 б.
130. Әбілова Т.Е. Парасат перзенті // Егемен Қазақстан. – 1992, қараша – 21.
131. Н.Ә. Назарбаевқа ашық хат // Қазақ әдебиеті. – 1993, қазан – 8.
132. ҚР ОММ. Қ. 1352. Т. 2. І. 368. П. 171.
133. ҚР ПМ. Қ. 5-Н. Т. 1, Іс. 5594. П. 1-6.
134. Козыбаев М.К. Военная история Казахстана: проблемы научногопостижения // Казахстанская правда. – 1993, июля – 6.
135. Козыбаев М.К. Әлемдік өркениет тарихындағы қазақтардың орнын анықтау // Столичное обозрение. – 1998. – 10 июля.
136. Козыбаев М.К. Гражданин имеет право... // Советы Казахстана. –1992, июль – 14.
137. Козыбаев М.К. Еще раз о проблемах истории национально-освободительного движения – революции 1916 г. в Казахстане // Казахстан в начале ХХ века: методология, историография, источниковедение: сб. ст. – Алматы, 1994. – Вып. 2. – С.3-16.
138. Козыбаев М.К. Ценное наследие истории // Веч. Алматы. – 1996, сентябрь – 11.
139. Козыбаев М.К. Восемь постулатов Екклезиаста // Экспресс. – 1992, май – 14.
140. Актуальные проблемы изучения Отечественной истории // Столичное обозрение. – 1998, июль – 10.
141. Қозыбаев М.Қ. Тағдыр: түнек пен шырақ (Әлихан Бөкейхан тағдыры хақында) // Ақиқат. – 1995. – №8. – Б. 86-89.
142. Нысанбаев А. Проблема объективности в историческом познании //[www.iie.freenet.kz/otan\_tar\_ \_2000\_ 1-2.html](http://www.iie.freenet.kz/otan_tar_%20_2000_%201-2.html). 21.03.2019.
143. Қозыбаев М.Қ. Өнегелі өмір. – Алматы: Қазақ университеті, 2016. – 383 б.
144. Қозыбаев М.Қ. Елдің мерейін асыр, көсегесін көгерт, ұлан // Ұлан. – 1990, қаңтар – 4.
145. Козыбаев М.К. Национально-освободительная война 1916 г.в Казахстане: концептуальные проблемы // Национально-освободительное движение в Казахстане и Средней Азии в 1916 году: характер, движущие силы, уроки: матер. междунар. науч.-теорет. конф. – Алматы, 1996. – С.10-22.
146. Козыбаев М.К. Национальные отношения в СССР накануне и в годы Великой Отечественной войны // Вестник АН КазССР. – 1990. – №1. – С. 12-16.
147. Козыбаев М.К. Проблемы этногенеза казахского народа // Известия общественных наук. – 1993. – №1. – С.4-18.
148. Козыбаев М.К. Л.Н. Гумилев и проблемы Степной цивилизации // Казахстанская правда.– 1998, декабрь. – 3.
149. Қозыбаев М.Қ. Халқына қалтқысыз қызмет қылсын // Кіт.: Киелі тәуелсіздік. – Алматы: Баспалар үйі, 2009. – 448 б.
150. Абдоллаев Н.А. Тарихтың кейбір теориялық мәселелері. – Ақтөбе: ТОО «Литер-А», 2013 – 274 б.
151. Қозыбаев М.Қ. Шежіре – ата-баба мұрағаты: методологиялық бағдар // Ана тілі. – 1993, қыркүйек. – 30.
152. Әбжанов Х. Ұлттың ортақ түркі тарихын зерттеу методологиясы.– Алматы: Елтаным баспасы, 2014. – 328 б.
153. ҚР ОММ. Қ. 1179. Т. 2. І. 36. П. 11.
154. Востров В.В., Муканов М.С. Родоплеменной состав и расселение казахов (конец XIX – начало XX в.в.). – Алматы: Наука, 1968. – 256 с.
155. Козыбаев М.К. Знать прошлое, чтобы помнить о будущем // Казахстанская правда. –1989, июль – 19.
156. Асфендияров С.Д. История Казахстанас древнейших времен. – Алма-Ата, 1992. – Т. 1. – 156 с.
157. Маргулан А.Х. и др. Древняя культура центрального Казахстана. – Алма-Ата: Наука, 1966. – 189 с.
158. Муканова М.К. Этнический состав и расселение казахов среднего жуза. – Алма-Ата, 1974. – 150 с.
159. История Казахстана с древнейших времен до наших дней: очерк / ред. М.К. Козыбаев. – Алматы: Дәуір, 1993. – 416 с.
160. Қозыбаев М.Қ. Мырза Мұхаммед Хайдар Дулати Дала өркениетінің шежірешісі // Кіт.: Өркениет және ұлт. – Алматы: Сөздік-Словарь, 2001. – 369 б.
161. Козыбаев М.К. Китай, Россия, Среднеазиатские государства // Вестник ун-та Ясави. – 1997. – №5. – С.5-8.
162. Алимова Д.А. История как история, история как наука. – Ташкент, 2008. – 276 с.
163. Қозыбаев М.Қ. Халық еркесі, көш бастар серкесі // Современные проблемы истории Казахстана: становление казахской государственности и развитие нации: матер. межвуз.науч.-практ. конф. – Уральск, 1998. – С. 4-13.
164. Абдоллаев Н.А. Вопросы методологии и методики исторического исследования. – Актобе, 2009. – 308 с.
165. Козыбаев М.К. Если по существу // Казахстанская правда. – 1991, февраль – 27.
166. Әбжанов Х. Отан тарихын кезеңдерге бөлу мәселемі // Отан тарихы. – 2003. – №1. – Б. 45-51.
167. Козыбаев М.К. Время меняет взгляды (Беседа) // Мысль. – 1996. – №2.– С.65-68.
168. Қозыбаев М.Қ. Ел еңселі болсын десек // Егемен Қазақстан. – 2001, мамыр – 21.
169. Қозыбаев М.Қ. Ұлттың рухы // Заман Қазақстан. – 1999. – №3. – Б. 6-10.
170. Қозыбаев М.Қ. Әлихан – қазақ ұлтының атасы // Аңыз адам. – 2011.– №20. – Б. 16-20.
171. Қозыбаев М.Қ. Қасіретті кезең шындығы // Сұхбат. – 1990, қаңтар – 1.
172. ҚР ОММ. Қ. 74. Т. 1. І. 36. П. 45.
173. Қозыбаев М.Қ. Егемендік Декларациясы – тәуелсіздіктің алдыңғы баспалдағы // Алматы ақшамы. – 1999,қазан – 22.
174. Нұрпейіс К. Тебіреніске толы үш кітап // Отан тарихы. – 2002. – №1. – Б. 20-21.
175. Қозыбаев М.Қ. Ақкөз батыр: 1916 жылғы көтеріліс. – Алматы: Қазақпарат, 2001. – 280 б.
176. ҚР ПМ. Қ. 163-НЛ. Т.2. Іс. 360. П. 14.
177. Қозыбаев М.Қ. Қазақстан Компартиясының очеркі жөнінде // Социалистік Қазақстан. – 1990, қаңтар – 12.
178. Қозыбаев М.Қ. Ғаламат өзгерістер сабақтастығы // Қазақстан коммунисі. – 1987. – №11. – Б. 11-17.
179. ҚР ОММ. Қ. 30. Т. 1. І. 15. П. 20.
180. Проблемы военной истории Казахстана // Казахстанская правда. – 1993, июль. – 6.
181. Жалаңтөс баһадүр Тұран өркениетінің ұлы перзенті // <https://aqtobegazeti.kz/?p=46957>. 05.06.2021.
182. Қозыбаев М.Қ. Ақмола – астана, Алматы – бас қала // Егемен Қазақстан. – 1997, ақпан – 1.
183. Қозыбаев М.Қ. Бейбіт өмір керек // Алматы ақшамы. – 1992, желтоқсан – 15.
184. ҚР ОММ. Қ.163-НЛ. Т.1. І.344. П.1-10.
185. Историк в меняющемся мире: сб. док. и матер. / сост. И.М. Козыбаев, Ш.О. Тулеуова. – Алматы: Раритет, 2021. – 480 с.
186. Академик Манаш Қозыбаев және Тәуелсіздік белестері: ғыл.мақал. және естелік. / құраст. Е.Н. Шұланов, А.Ғ. Ибраева, З.М. Төленова. – Петропавл, 2021. – 352 б.
187. Өмірбаев С., Шаңбай Т.Қ., Ибраева А.Ғ. Жастар жылы: фотообъективтегі ақиқат. – Петропавл, 2019. – 285 б.
188. ҚР ОММ. Қ. 643. Т. 1. І. 368. П. 22.
189. Манаштану: курс лекций / сост. С.И. Ибраев. – Петропавловск: СКГУ им. М. Козыбаева, 2006. – 186 с.
190. Манаш Қозыбаев: энциклопедия / ред. С. Өмірбаев. – Петропавловск, 2017. – 712 б.
191. Манаштану мәселелері: сер. ғыл. жин. / ред. С. Өмірбаев. – Петропавловск: Алаш-Таным, 2018. – Т. 1. – 483 б.
192. Манаш Қозыбаев: энциклопедия / ред. С. Өмірбаев. – Петропавловск: Алаш-Таным, 2017. –712 б.
193. Асылбеков М-А.Х. Қазақстан ғылымдарының биобиблиографиясына материалдар / ред. М.Қ. Қозыбаев. – Алматы: ҚР Ұлттық ғылым академиясы, 1999. – 91 б.
194. Қозыбаев М.Қ. Өмір тағлымы // Қазақ әдебиеті. – 1993, қазан – 29.
195. Манаштану мәселелері: сер. ғыл. жин. /ред. С. Өмірбаев. – Петропавловск: Алаш-Таным, 2019. – Т. 2. – 430 б.
196. Манаштану мәселелері: сер.ғыл. жин. / ред. С. Өмірбаев. – Петропавловск: Алаш-Таным, 2019. – Т. 3. – 443 б.
197. Манаштану мәселелері: сер. ғыл. жин. / ред. С. Өмірбаев. – Петропавловск: Алаш-Таным,2019. – Т. 4. – 493 б.
198. ҚР ОММ. Қ. 643. Т. 1. І. 368. П. 22.
199. ҚР ОММ.Қ. 74. Т. 2. І. 6. П. 29.
200. ҚР ОММ.Қ. 1179. Т. 1. І. 8. П. 54.
201. Қозыбаев М.Қ. Өлі риза болмай, тірі байымайды // Егемен Қазақстан. – 1993, тамыз – 25.
202. Манаштану мәселелері: сер. ғыл. жин. / ред. С. Өмірбаев. – Петропавловск: Алаш-Таным, 2019. – Т. 5. – 484 б.
203. Алдажұманов Қ.С. Қазақстан Республикасы Ұлттық Ғылым Академиясының академигі М.Қ. Қозыбаевтың ғылыми-педагогикалық және қоғамдық қызметінің қысқаша очеркі // Кіт.: Манаш Қабашұлы Қозыбаев: Қазақстан ғалымдарының библиографиясына материалдар. – Алматы, 2001. – 25 б.
204. Қозыбаев М. Шығармалары. – Алматы: Қазақ энциклопедиясы, 2013. ‒ Т.2. – 328 б.
205. Қозыбаев М.Қ. Тарихтың әр парағы қымбат бізге // Социалистік Қазақстан. – 1988, август – 25.
206. Күзембайұлы А., Әбіл Е. Тарих теориясы мен методологиясы: оқу құр. – Қостанай, 2014. – 220 б.
207. Абылхожин Ж.Б., Козыбаев М.К., Татимов М.Б. Казахстанская трагедия // Вопросы истории. – 1989. – №7. – С.53-71.
208. Қозыбаев М.Қ. Тарихсыз халық тұл // Жалын. – 1988. – №4. – Б. 3-14.
209. Абжанов Х. Научная и общественная деятельность академика М.К. Козыбаева // Независимый Казахстан и научное наследие академика М. Козыбаева: матер. междунар. науч.-практ. конф., посв. 80-летию со дня рождения М. Козыбаева. – Петропавл, 2011. – Т.1. – С.3-5.
210. Алдажуманов К.С. Академик М.К. Козыбаев и историческая наука // Қазақстанның тарих ғылымы: Ш. Уәлиханов атын. Тарих және этнология институтының 60-жыл. арнал. конф. матер. – Алматы, 2005. – С.279-284.
211. ҚР ОММ. Қ. 74. Т. 2. І. 6. П. 30.
212. Байдалы Р.Ж. Манаш Қозыбаев – қоғам қайраткері // Қостанай мемлекеттік педагогикалық институтының жаршысы. – 2013. – №3. – Б. 95-98.
213. Омирбаев С. Титан отечественной истории // Казахстанская правда. – 2016, ноябрь – 18.
214. Зиманов С. Феномен академика М.К. Козыбаева //https://e-history.kz/ru/news/show/33150/.
215. Хәкімжан Н. Өткен күндердің бәрі емес, есте қалғаны ғана өмір // Кіт.: Жұлдызы жанған ғұлама: естелiктер. – Алматы: Атамұра, 2003. – Б. 25-30.
216. Нұрмағанбетов С. Он всегда был ведомым // Кіт.: Жұлдызы жанған ғұлама: естелiктер. – Алматы: Атамұра, 2003. – Б. 12-16.
217. Кенжебаев С. Ғасыр шыңына шарықтаған // Кіт.: Жұлдызы жанған ғұлама: естелiктер. – Алматы: Атамұра, 2003. – Б. 32-35.
218. Сартаев С. Крупнейший тарлан истории // Заман. – 2005, мамыр. – 5.
219. Академик М. Қозыбаев / құраст. Ә. Пірманов, А. Қапаева. – Алматы: Атамұра, 2001. – 240 б.
220. Әбділдин Ж. Ғұлама ғалым, тарлантты тарихшы // Жетісу. – 2003, қаңтар. – 9.
221. Қошанов А. Халқына қызмет еткен... // В кн.: Национальные экономические интересы и отношения собственности. – Алматы: Эксклюзив, 2007. – С. 499-504.
222. Бельгер Г. Он назвал меня бауырым – брат мой // Экпресс К. – 2003, январь – 7.
223. Нұрпейіс К. Халыққа берерін беріп кетті // Қазақстан-Zaman. – 2002, ақпан – 8.
224. Ормантаев Қ. Көзден кетсе де, көңілде жүреді// Кіт.: Жұлдызы жанған ғұлама: естелiктер. – Алматы: Атамұра, 2003. –Б. 10-13.
225. Сатыбалдин С. Ұлт шежіресін ұлықтаған ғалым // Жетісу. – 2016, қантар – 1.
226. Сағадиев К. Ұлт ұлағатының жаршысы // Егемен Қазақстан. – 2011, қараша – 1.
227. Қалмырзаев Ә. Әлі талай сағынармыз // Кіт.: Заман және біз: публицистикалық ой-толғаулар. – Астана: Елорда, 2004. – Б. 242-246.
228. Байпаков К. Он писал правдивую историю... // Наука и высшая школа Казахстана. – 2003, январь – 15.
229. Алдажұманов Қ. Ірі тұлғалардың бірі еді... // Қазақ тарихы. – 2002. – №2. – Б. 76-78.
230. Абдиева С. Академик М. Қозыбаевтың тәуелсіздік тарихына қосқан үлесі // Дулатов оқулары – 2011: халық. ғыл.-тәжір. конф. матер. – Тараз, 2011. – Б.61-64.